Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] Παρακαλείται η κυρία Γραμματέας να ανακοινώσει τις αναφορές προς το Τμήμα. [[Ανακοινώνονται προς το Τμήμα από τη Γραμματέα της Βουλής κ. Αναστασία Γκαρά, Βουλευτή Έβρου, τα ακόλουθα:]] ΚΑΤΑΘΕΣΗ ΑΝΑΦΟΡΩΝ
Κυρίες και κύριοι συνάδελφοι, εισερχόμαστε στη συζήτηση των ΕΠΙΚΑΙΡΩΝ ΕΡΩΤΗΣΕΩΝ Ο Γενικός Γραμματέας της Κυβέρνησης κ. Καλογήρου μάς έχει ενημερώσει ότι σήμερα θα συζητηθούν τρεις επίκαιρες ερωτήσεις, ενώ για διαφόρους λόγους δεν θα συζητηθούν άλλες τρεις επίκαιρες ερωτήσεις και συγκεκριμένα: Η τέταρτη με αριθμό 13/20-7-2018 επίκαιρη ερώτηση πρώτου κύκλου του Βουλευτή Α΄ Πειραιώς του Λαϊκού Συνδέσμου - Χρυσή Αυγή κ. Νικολάου Κούζηλου προς τον Υπουργό Εθνικής Άμυνας, με θέμα: «Καζάνι έτοιμο να εκραγεί το κρατίδιο των Σκοπίων», δεν θα συζητηθεί λόγω κωλύματος του Υπουργού Άμυνας κ. Παναγιώτη Καμμένου. Αιτία: σύσκεψη με την ηγεσία των Ενόπλων Δυνάμεων για τον συντονισμό παροχής βοήθειας στους πυρόπληκτους. Η έκτη με αριθμό 1/12-7-2018 επίκαιρη ερώτηση πρώτου κύκλου του Βουλευτή Α΄ Πειραιώς του Λαϊκού Συνδέσμου - Χρυσή Αυγή κ. Νικολάου Κούζηλου προς τον Υπουργό Εσωτερικών, με θέμα: «Ανεξέλεγκτη η κατάσταση στο κέντρο φιλοξενίας προσφύγων στον Σκαραμαγκά», δεν θα συζητηθεί λόγω κωλύματος του Αναπληρωτή Υπουργού Εσωτερικών κ. Τόσκα. Αιτία: δεν συζητείται. Επίσης, η τρίτη με αριθμό 12/19-7-2018 επίκαιρη ερώτηση πρώτου κύκλου του Ε΄ Αντιπροέδρου της Βουλής και Βουλευτή Δωδεκανήσου της Δημοκρατικής Συμπαράταξης ΠΑΣΟΚ - ΔΗΜΑΡ κ. Δημητρίου Κρεμαστινού προς τον Υπουργό Υποδομών και Μεταφορών, με θέμα: «Ταλαιπωρία των επιβατών στο αεροδρόμιο «ΔΙΑΓΟΡΑΣ» της Ρόδου», δεν θα συζητηθεί λόγω αναρμοδιότητας. Αρμόδιο είναι το Υπουργείο Οικονομίας και Ανάπτυξης. Έχω την τιμή να ανακοινώσω στο Τμήμα ότι η Διαρκής Επιτροπή Οικονομικών Υποθέσεων καταθέτει την έκθεσή της στο σχέδιο νόμου του Υπουργείου Οικονομικών «Πρόληψη και καταστολή της νομιμοποίησης εσόδων από εγκληματικές δραστηριότητες και της χρηματοδότησης της τρομοκρατίας (ενσωμάτωση της Οδηγίας 2015/849) και άλλες διατάξεις». Ξεκινούμε λοιπόν με την7 πρώτη με αριθμό 14/23-7-2018 επίκαιρη ερώτηση πρώτου κύκλου της Βουλευτού Αιτωλοακαρνανίας του Συνασπισμού Ριζοσπαστικής Αριστεράς κ. Μαρίας Τριανταφύλλου προς τον Υπουργό Παιδείας, Έρευνας και Θρησκευμάτων, με θέμα: «Συγχωνεύσεις σχολικών μονάδων στον Νομό Αιτωλοακαρνανίας, που προκαλούν αντιδράσεις». Η ερώτηση θα απαντηθεί από τον Υπουργό Παιδείας, Έρευνας και Θρησκευμάτων κ. Γαβρόγλου. Κυρία Τριανταφύλλου, έχετε τον λόγο, για δύο λεπτά.
Ευχαριστώ, κύριε Πρόεδρε. Κύριε Πρόεδρε, μιλάω για πρώτη φορά στο Τμήμα μετά την ανείπωτη αυτή καταστροφή που έγινε. Είναι πραγματικά υποχρέωση να εκφράσω τα πιο ειλικρινή μου συλλυπητήρια για τους ανθρώπους που έχασαν τους δικούς τους. Νομίζω ότι ό,τι και να πούμε είναι λίγο μπροστά σε μια τέτοια καταστροφή. Ωστόσο έχουμε καθήκον και να ανιχνεύσουμε τα αίτια και να δώσουμε πειστικές απαντήσεις και λύσεις, ώστε να μην ξανασυμβεί κάτι τέτοιο. Κύριε Υπουργέ, η ερώτησή μου αφορά στις συγχωνεύσεις στον Νομό Αιτωλοακαρνανίας. Πρέπει να σας πω ότι στις περισσότερες περιπτώσεις είναι ορθολογικές. Οι περισσότερες περιπτώσεις αφορούν σε πάρα πολύ μικρά σχολεία, που δυστυχώς πλέον δεν έχουν μαθητές. Όμως, παρά το γεγονός ότι υπάρχουν κριτήρια πλέον σύμφωνα με τα οποία γίνονται συγχωνεύσεις, υπάρχουν αντιδράσεις για τρεις περιπτώσεις - και κυρίως για τις δυο - στην Ναύπακτο, στο Αγρίνιο και στη Βόνιτσα. Νομίζω ότι είστε ενήμερος τουλάχιστον για τις δυο από τις τρεις αυτές περιπτώσεις. Στην περίπτωση της Ναυπάκτου υπάρχουν δύο συστεγαζόμενα δημοτικά σχολεία. Αυτό σημαίνει ότι πληρούν ένα κριτήριο συγχώνευσης. Υπάρχει ομόφωνη απόφαση από το δημοτικό συμβούλιο να μην προχωρήσετε τη συγχώνευση. Προχωράω στην περίπτωση του Αγρινίου, που την ξέρετε, γιατί έχουν περιέλθει σε εσάς έγγραφα. Πρόκειται για το 9ο και το 19ο.. Υπήρξε για έναν χρόνο αναστολή της συγχώνευσης. Υπήρξαν επιστολές σε εσάς και από τους συλλόγους των γονέων και από τον ίδιο τον δήμαρχο. Υπάρχουν δημοτικά συμβούλια και αποφάσεις από το δημοτικό συμβούλιο, από τους εκπαιδευτικούς φορείς, από τους συλλόγους των γονέων που αντιδρούν σε αυτό. Πρέπει να σας πω ότι υπήρχε θετική εισήγηση, φυσικά όπως προβλέπεται, από τον διευθυντή της πρωτοβάθμιας εκπαίδευσης. Όταν, όμως, υπήρξαν επαφές με τον περιφερειακό διευθυντή υπήρχε αρνητική εισήγηση. Πρέπει να σας πω ότι σε αυτό το σχολείο, στο 9ο Σχολείο, για το οποίο η πρόταση είναι να συγχωνευτεί, υπάρχει ειδικό σχολείο. Άρα, νομίζω ότι θα πρέπει να είμαστε ιδιαίτερα προσεκτικοί σε σχέση με την εφαρμογή του προγράμματος της συμπερίληψης. Θα πούμε στη δευτερολογία τι μπορεί να σημαίνει αυτό. Πολύ γρήγορα θα ήθελα να αναφερθώ στη Βόνιτσα, όπου εκεί μιλάμε για δύο πολύ μεγάλα σχολεία, το 1ο και το 2ο. Είναι συστεγαζόμενα. Μιλάμε, όμως, για πάνω από τριακόσια άτομα. Και εκεί υπάρχουν αποφάσεις των δημοτικών συμβουλίων, του συλλόγου διδασκόντων, του συλλόγου των γονέων και κηδεμόνων. Εδώ πρέπει να πω ότι υπάρχουν και τεράστια κτηριακά προβλήματα. Έχω πάει στα σχολεία αυτά. Ακόμα και τώρα υπάρχουν ΤΟΛ στα σχολεία. Έχουν γίνει κάποιες προσπάθειες - θα μου πείτε εσείς ποιες επαφές έχετε και με τη δημοτική αρχή - , ώστε να λυθεί το κτιριακό πρόβλημα. Ξαναλέω ότι εδώ πέρα θα πρέπει να απαντήσουμε πειστικά, γιατί ο χρόνος περνά. Πρέπει να δοθούν απαντήσεις πειστικές για το αν θα γίνουν ή όχι αυτές οι συγχωνεύσεις. Νομίζω ότι πρέπει να εξηγήσουν πάρα πολύ καλά όσοι εισηγούνται αυτές τις συγχωνεύσεις με ποια κριτήρια τις εισηγούνται. Επίσης, το λέω αυτό γιατί ο καθένας πρέπει να αναλαμβάνει την ευθύνη του. Κατά την άποψή μου, κακώς έρχονται μέχρι τον Υπουργό. Ο Υπουργός, βεβαίως, επικυρώνει αυτές τις εισηγήσεις ή δεν τις επικυρώνει, πρέπει να έχει μια ενημέρωση και από τους Βουλευτές που φέρνουν τα θέματα στον νομό, αλλά κατά την άποψή μου πρέπει να έχει ενημέρωση από τους καθ' ύλην αρμόδιους. Όταν, λοιπόν, αναλαμβάνονται κάποιες ευθύνες και υπάρχουν εισηγήσεις αυτές οι ευθύνες θα πρέπει να αναδεικνύονται. Επομένως, νομίζω ότι θα πρέπει να κάνουμε μια κουβέντα γύρω από τις συγκεκριμένες συγχωνεύσεις, γιατί ξαναλέω ότι δεν επιλέγουμε εμείς να κάνουμε αθρόες συγχωνεύσεις - πάνω από δύο χιλιάδες έγιναν τα προηγούμενα έτη - αλλά επιλέγουμε με κριτήρια. Ευχαριστώ πολύ.
Κύριε Γαβρόγλου, έχετε τον λόγο.
Ευχαριστώ, κύριε Πρόεδρε. Τις προηγούμενες μέρες εξέφρασα πραγματικά την αμηχανία, τη σιωπή και τον σεβασμό απέναντι στην τραγική κατάσταση, που ζουν οι συμπολίτες μας. Θέλω να ανακοινώσω ότι από αύριο στις πληγείσες περιοχές θα είναι ανοικτά τρία σχολεία, το 1ο Δημοτικό Ραφήνας, το ΕΠΑΛ Ραφήνας και το 1ο Γυμνάσιο Νέας Μάκρης, όπου θα υπάρχουν εκπαιδευτικοί. Οι γονείς στον βαθμό που επιθυμούν μπορούν να πάνε τα παιδιά εκεί για δημιουργικές απασχολήσεις και κυρίως για συζητήσεις. Εν πάση περιπτώσει είναι τρία δημόσια σχολεία, που θα τα έχουμε ανοικτά από αύριο. Πρέπει, δε, να χαιρετίσω τη συμβολή της Διδασκαλικής Ομοσπονδίας Ελλάδος που αύριο διά του Προέδρου της θα είναι εκεί και οι συνάδελφοί μας για να μπορέσουν να συζητήσουν με γονείς και παιδιά σε αυτές τις πραγματικά ανείπωτα δύσκολες και τραγικές συνθήκες που ζουν. Τώρα ως προς τα ερωτήματα που θέσατε, υπάρχει ένα στοιχείο τυπικής διευθέτησης, υπάρχει και ένα στοιχείο ουσιαστικής διευθέτησης. Ας αρχίσουμε από τα τυπικά. Τα τυπικά είναι ότι δεν συγχωνεύεται κανένα γυμνάσιο, κανένα λύκειο και κανένα ΕΠΑΛ. Ας έρθουμε τώρα στο θέμα των δημοτικών σχολείων. Έχουμε τρία ζεύγη δημοτικών σχολείων. Το πρώτο ζεύγος είναι το 2ο Δημοτικό Σχολείο Ναυπάκτου και το 7ο Δημοτικό Σχολείο Ναυπάκτου. Αυτά συστεγάζονται και έχει μειωθεί και ο αριθμός των μαθητών. Νομίζουμε ότι αυτά πρέπει να συγχωνευθούν. Όπως ορθά είπατε, δεν έχουμε μανία συγχωνεύσεων. Αυτό ήταν έργο άλλων κυβερνήσεων και πολιτική άλλων κυβερνήσεων. Οι συγχωνεύσεις, κι έχει μεγάλη σημασία να το καταλάβουμε αυτό, γίνονται μετά από πρόταση του διευθυντή εκπαίδευσης, πρωτοβάθμιας αν είναι για δημοτικά και δευτεροβάθμιας αν είναι για γυμνάσια και λύκεια, αυτή τυχαίνει επεξεργασίας του περιφερειακού διευθυντή και έρχεται στο Υπουργείο. Άρα, το Υπουργείο έχει εισηγήσεις από τους καθ' ύλην αρμόδιους, οι οποίοι δεν το κάνουν με προσωπικά κριτήρια. Υπάρχουν υπουργικές αποφάσεις, υπάρχουν νόμοι που ακολουθούν. Άρα, ως προς το θέμα της Ναυπάκτου και με δεδομένο ότι είναι μειωμένος ο αριθμός των μαθητών, προχωράμε στη συγχώνευση. Ως προς το θέμα της Βόνιτσας, το 1ο και 2ο Δημοτικό Σχολείο, κι εκεί προχωράμε με βάση τις εισηγήσεις που μας έχουν έρθει και μετά από συζήτηση με τον δήμαρχο, όπου έχουμε την αίσθηση ότι οι δικαιολογίες και τα γεγονότα που προέβαλε δεν είναι ακριβώς όπως μας τα είπε. Υπάρχει το θέμα του 9ου και του 19ου Δημοτικού Σχολείου Αγρινίου. Αυτό πέρυσι είχε πάρει μία αναστολή της συγχώνευσης. Φέτος έχουμε αίτημα πάλι από τον περιφερειακό διευθυντή για αναστολή για έναν ακόμη χρόνο. Εμείς δεχόμαστε αυτό το αίτημα και άρα, δεν θα υπάρχει συγχώνευση του 9ου Δημοτικού Σχολείου Αγρινίου μαζί με το 19ο, αλλά αναστολή για ένα ακόμη έτος. Για να μην παίρνω πολύ χρόνο, στη δευτερολογία μου θα θέσω κάποια ζητήματα, όπως είπα, ουσίας κι όχι μόνο τύπου. Ευχαριστώ.
Παρακαλώ, κυρία Τριανταφύλλου, έχετε τον λόγο για τη δευτερολογία σας για τρία λεπτά.
Ευχαριστώ πολύ, κύριε Πρόεδρε. Κατ' αρχάς, μου απαντήσατε για το 9ο και 19ο ότι υπάρχει άλλος ένας χρόνος αναστολής, που σημαίνει ότι είναι θετικό και για την τοπική κοινωνία, σημαίνει ότι κι εσείς θα διαβουλευτείτε και θα υπάρχει, ίσως, μία λύση που θα είναι η πιο πρόσφορη. Άρα, πάω στη Βόνιτσα. Υπάρχουν εισηγήσεις. Είναι συστεγαζόμενα σχολεία, το είπα κι εγώ εξαρχής, και φαντάζομαι ότι η εισήγηση του διευθυντή της πρωτοβάθμιας στηρίζεται σε αυτό. Δηλαδή, είναι ένα από τα κριτήρια. Υπάρχουν, όμως, κι άλλα κριτήρια, δικά μας κριτήρια, τα οποία μιλούν, βεβαίως, και για άλλα ζητήματα - και ορθώς μιλούν για άλλα ζητήματα - , όπως για παράδειγμα, τον αριθμό που θα προκύψει από τη συγχώνευση την μαθητών - δεν θέλουμε σχολεία «μαμούθ», το έχουμε πει αυτό - , το υφιστάμενο μαθητικό προσωπικό για τη χρονιά, που συζητάμε και για την επόμενη και για τη μεθεπόμενη χρονιά, τη δυνατότητα της σχολικής μονάδας που θα προκύψει από τη συγχώνευση, τον αριθμό των μαθητών που μεταφέρονται, τον οποίο βέβαια δεν τον έχουμε ακόμα. Εγώ θέλω να επιμείνω πολύ στο κτηριακό πρόβλημα στη Βόνιτσα. Βεβαίως, νομίζω ότι σας έχουν σταλεί - κι αν δεν έχουν σταλεί θα σας τα επισυνάψω - στοιχεία που μας δίνουν και οι σύλλογοι διδασκόντων και οι σύλλογοι γονέων και εκφράζονται φόβοι ότι και το τμήμα ένταξης θα χαθεί. Θα σας το δώσω για να το έχετε υπ' όψιν σας ότι για τα δύο σχολεία δεν θα αρκούν οι κτηριακές τους εγκαταστάσεις και δεν θα μπορούν, ουσιαστικά, να έχουν όλα εκείνα τα προγράμματα και τα τμήματα ένταξης. Αυτό νομίζω ότι πρέπει να το λάβουμε σοβαρά υπ' όψιν. Και νομίζω ότι κάθε φορά που γίνεται, ξαναλέω, μία εισήγηση, είναι πολύ σημαντικό να παίρνει και την ευθύνη της εισήγησης. Το λέω αυτό γιατί όταν γίνονται δημοτικά συμβούλια, υπάρχουν ενστάσεις - και καλά κάνουν και υπάρχουν ενστάσεις - , αλλά πρέπει να ξέρουμε και ποιος ευθύνεται και ο Υπουργός πρέπει να έχει πλήρη ενημέρωση για τις αποφάσεις που θα πάρει. Εγώ θα σας καλέσω να ξανασκεφτείτε και την υπόθεση της Βόνιτσας. Και να το σκεφτείτε καλά, γιατί θα έπρεπε κανονικά να ισχύει η ρήση «ο τρώσας και ιάσεται». Θα έπρεπε, δηλαδή, και ο διευθυντής πρωτοβάθμιας και ο περιφερειακός διευθυντής να ξανασκεφτούν το ζήτημα γιατί έχουν όλα τα στοιχεία - εγώ δεν θα τους πω να κάνουν το ένα ή το άλλο - και από την άλλη, θα πρέπει να υπάρξει διαβούλευση. Αν δεν το γνωρίζετε, σας λέω ότι υπάρχουν, ας πούμε, ενστάσεις για το είδος της διαβούλευσης. Τελειώνοντας, εμένα με ενδιαφέρει η απρόσκοπτη διαδικασία. Εμείς, ως ΣΥΡΙΖΑ, είπαμε ότι θα πρέπει - και αυτό κάναμε - να υπάρξουν άμεσα μέτρα για να μην καταρρεύσει η δημόσια παιδεία, να υπάρχουν τα βιβλία στις θέσεις τους, οι καθηγητές στις θέσεις τους κ.λπ.. Έχει μεγάλη σημασία η ορθολογική διαχείριση του προσωπικού. Γνωρίζουμε όλα αυτά τα πελατειακά πριμ με αποσπάσεις κ.λπ., είναι γνωστά, δεν χρειάζεται να τα πω. Είμαι κάθετα αντίθετη με τον συντεχνιασμό από όπου και αν προέρχεται. Αυτή είναι μια φράση που εγώ δεν τη χρησιμοποιώ. Αυτό που με ενδιαφέρει, λοιπόν, είναι να βοηθήσουμε ώστε να λειτουργήσει απρόσκοπτα η εκπαιδευτική διαδικασία και να υπάρξει διάλογος με τις κοινωνίες. Θα σας ζητήσω να σκεφτείτε αυτήν την απόφαση, να υπάρξει εκ νέου διαβούλευση. Είναι απαραίτητο πραγματικά, γιατί μιλάμε για πάρα πολύ μεγάλα σχολεία με προβλήματα και έντονα κτηριακά προβλήματα. Σας ευχαριστώ.
Κύριε Υπουργέ, έχετε τον λόγο και πάλι.
Κυρία Τριανταφύλλου, ελπίζω αυτά που είπατε να μην αφορούν την Κυβέρνηση, διότι για πρώτη φορά - φέτος είναι η τρίτη χρονιά - θα ανοίξουν τα σχολεία στην ώρα τους. Δεν έχει ξαναγίνει αυτό τις τελευταίες δεκαετίες. Ακούγεται το αυτονόητο, αλλά, ξέρετε, σε πολλά πράγματα στον τόπο μας το αυτονόητο είναι σχεδόν επαναστατικό. Και δεν είναι μόνο ότι ανοίγουν οι πόρτες στην ώρα τους, αλλά είναι ότι είναι οι δάσκαλοι εκεί, είναι ότι είναι οι καθηγητές εκεί, είναι ότι είναι τα βιβλία εκεί και σε ένα πλαίσιο ασφυκτικών δημοσιονομικών περιορισμών. Δεύτερον, εμείς να τα ξαναδούμε, αλλά θα πρέπει να δεχθούμε ότι οι διαδικασίες που έχουμε επιλέξει είναι διαδικασίες που ενισχύουν τη δημοκρατία. Δηλαδή έχουμε τους διευθυντές εκπαίδευσης, έχουμε τους περιφερειακούς διευθυντές και σε αυτούς πρέπει να βασιστούμε εμείς, ως Υπουργείο, και δεν πρέπει να τους αντικαθιστούμε. Το καταλαβαίνετε αυτό. Και κυρίως - με συγχωρείτε, κοιτάω εσάς, αλλά απευθύνομαι στις τοπικές κοινωνίες - οι τοπικές κοινωνίες, λοιπόν, δεν πρέπει να προσπαθήσουν να παρακάμψουν αυτούς τους θεσμούς. Γιατί πέρα από τα άτομα που είναι σε κάθε περιφέρεια, σε κάθε διεύθυνση, αυτοί είναι θεσμοί δημοκρατίας. Διότι αλίμονο αν το Υπουργείο παρακάμψει τις εισηγήσεις τους, τις προτάσεις τους, τον προβληματισμό τους και κάνει του κεφαλιού του. Δεν είναι σωστό. Βεβαίως το Υπουργείο έχει την τελική πολιτική ευθύνη, για να μην θεωρούμε ότι δεν την έχει, αλλά καταλαβαίνετε και εσείς ότι έχει μια ιδιαίτερα βαρύνουσα άποψη και ο περιφερειακός και ο διευθυντής. Επίσης, η τοπική αυτοδιοίκηση θα πρέπει και αυτή να επωμισθεί τις ευθύνες της. Είπατε για τα κτήρια. Εγώ δεν ξέρω τις συγκεκριμένες παρεμβάσεις που έχει κάνει η τοπική αυτοδιοίκηση στην περιοχή σας, παρ' όλο που προσπαθώ να μου σταλεί ένας προγραμματισμός των παρεμβάσεων στα κτήρια. Είναι σαν να είναι κρατικά μυστικά αυτά. Τα ζητάμε από διάφορους δήμους και οι δήμοι ποτέ δεν μας τα στέλνουν. Εγώ να καταλάβω ότι χρειάζονται περισσότερα κονδύλια κ.λπ., αλλά ο προγραμματισμός παρεμβάσεων στα κτήρια, που είναι αποκλειστική ευθύνη της τοπικής αυτοδιοίκησης, είναι ένα πράγμα στο οποίο θα πρέπει και οι τοπικές κοινωνίες να πιέζουν τους δήμους, για να δούμε και τι χρειαζόμαστε. Γνωρίζετε πολύ καλά ότι το Υπουργείο Εσωτερικών πρόσφατα διαθέτει 50 εκατομμύρια επιπλέον για τέτοιου είδους παρεμβάσεις. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού]] Το τρίτο, που δεν έχει άμεση σχέση, αλλά απλώς με την ευκαιρία θα ήθελα να το πω και τελειώνω, είναι το εξής: Υπάρχει πάντα μια κακώς νοούμενη φροντίδα των γονιών για τα παιδιά τους. Τι εννοώ; Θεωρούν ότι όσο λιγότερα παιδιά είναι σε μία τάξη τόσο περισσότερα θα μάθουν τα παιδιά, τόσο καλύτερη είναι η εκπαιδευτική διαδικασία. Αυτό γνωρίζετε ότι δεν ισχύει. Διότι τα παιδιά πάνε στο σχολείο όχι μόνο για να μάθουν γράμματα, αλλά και για να κοινωνικοποιηθούν. Άρα, θέλουν ένα βέλτιστο αριθμό συμμαθητών και συμμαθητριών, για να εμπλακούν σε αυτήν τη διαδικασία κοινωνικοποίησης. Το λέω και επιμένω ότι δεν έχει σχέση με το θέμα που θίξατε, αλλά πάντα τον Σεπτέμβριο έχουμε γονείς που έρχονται - και μάλιστα μου κάνει εντύπωση - με μεγάλο θράσος, θα έλεγα εγώ, και λένε ότι εμείς κάνουμε κατάληψη στο σχολείο γιατί τα παιδιά μας δεν θέλουμε να τα στείλουμε αλλού και ξέρουμε ότι αυτό είναι πέντε παιδιά σε μια τάξη και έξι παιδιά σε άλλη τάξη, όταν η πολιτεία φροντίζει για μεταφορικά μέσα, ώστε να πάνε λίγα χιλιόμετρα παρακάτω που θα είναι πολύ πιο ουσιαστική η εκπαίδευση. Θα δούμε το θέμα που είπατε με σεβασμό στις εκθέσεις που μας έρχονται και θα σας παρακαλούσα να υπάρχει και παρέμβαση στην τοπική αυτοδιοίκηση για να μπορέσει να είναι και αυτή υπεύθυνη ως προς τα θέματα του κτηρίου. Ευχαριστώ πολύ.
Και εγώ ευχαριστώ. Προχωρούμε στην επόμενη επίκαιρη ερώτηση, που θα απαντηθεί από τον Υπουργό Αγροτικής Ανάπτυξης και Τροφίμων κ. Αποστόλου. Είναι η πέμπτη με αριθμό 16/23-7-2018 επίκαιρη ερώτηση του Βουλευτή Β΄ Θεσσαλονίκης του Κομμουνιστικού Κόμματος Ελλάδας κ. Αθανασίου Βαρδαλή προς τον Υπουργό Αγροτικής Ανάπτυξης και Τροφίμων, με θέμα: «Καταστροφικές ζημιές από ασθένεια στις καπνοκαλλιέργειες της Περιφερειακής Ενότητας Ροδόπης». Κύριε Βαρδαλή, έχετε τον λόγο.
Ευχαριστώ, κύριε Πρόεδρε. Θα θέλαμε για μια ακόμη φορά ως Κομμουνιστικό Κόμμα Ελλάδας να εκφράσουμε τα συλλυπητήρια στις οικογένειες των θυμάτων και να εξάρουμε όλη αυτή την τεράστια προσπάθεια, που έκαναν οι πυροσβέστες, το Λιμενικό Σώμα και ιδιαίτερα το κίνημα αλληλεγγύης που εκδηλώθηκε αυτές τις μέρες από τον λαό και προπαντός από τα εργατικά σωματεία της περιοχής, αλλά και όλης της χώρας. Νομίζουμε ότι είναι ένα καλό παράδειγμα ώστε τα λόγια να μετατραπούν σε πράξη και να βοηθηθούν οι πληγέντες και σε καμμία περίπτωση τα προβλήματα που προέκυψαν μέσα από αυτή την τραγωδία να μην αποτελέσουν άλλοθι, έτσι ώστε να συγκαλυφθούν οι τεράστιες ευθύνες των κυβερνήσεων διαχρονικά. Έρχομαι τώρα στην ερώτηση. Κύριε Υπουργέ, όπως ήδη γνωρίζετε, η επίκαιρη ερώτησή μας έχει να κάνει με ένα σοβαρό πρόβλημα, θα έλεγα πρόβλημα επιβίωσης, που αφορά πάνω από έξι χιλιάδες καπνοκαλλιεργητές στον Νομό Ροδόπης. Η ασθένεια της νευρωτικής ίωσης, που έπληξε την καπνοκαλλιέργεια στην περιοχή ουσιαστικά κατέστρεψε την παραγωγή σε ένα μεγάλο ποσοστό 60% -70% και σε ορισμένες περιπτώσεις και 100%. Όλη αυτή η κατάσταση ευνοήθηκε γενικότερα από τις καιρικές συνθήκες, τις υψηλές θερμοκρασίες που είχε η περιοχή τον χειμώνα, αλλά και από την ξηρασία της άνοιξης. Αυτή η κατάσταση οδήγησε σε απόγνωση τους καπνοκαλλιεργητές, όχι μόνο γιατί ήταν τόσο υψηλά τα ποσοστά της καταστροφής και ουσιαστικά οι καπνοκαλλιεργητές μένουν χωρίς εισόδημα, αλλά γιατί ταυτόχρονα θα πρέπει να πληρώσουν όλα αυτά τα χαράτσια του ΕΝΦΙΑ, του ΕΦΚΑ, την εισφορά τους, δηλαδή τα ασφάλιστρα, στον ΕΛΓΑ και μια σειρά από χαράτσια, φορολογία κ.λπ.. Όμως, αρκετοί από τους καπνοκαλλιεργητές προχώρησαν και σε επανασπορά. Αυτό σημαίνει ότι το κόστος καλλιέργειας, που έτσι και αλλιώς είναι πάρα πολύ υψηλό, αυξάνεται ακόμα περισσότερο. Τρίτο ζήτημα είναι ότι μιλάμε για φτωχούς βιοπαλαιστές και σε μια περιοχή που η καπνοκαλλιέργεια αποτελεί μονοκαλλιέργεια, δηλαδή δεν έχουν από πού αλλού να περιμένουν έσοδα οι καπνοπαραγωγοί. Σας ρωτάμε συγκεκριμένα και οι καπνοκαλλιεργητές της περιοχής ζητούν απάντηση σε αυτά τα ζητήματα: Πρώτον, τι θα κάνετε έτσι ώστε άμεσα να γίνουν οι καταγραφές των ζημιών και να αποζημιωθούν - και αυτό άμεσα, δηλαδή φέτος - οι καπνοκαλλιεργητές; Δεύτερον, έχετε σκοπό να πάρετε μια απόφαση, έτσι ώστε να παγώσουν οι ληξιπρόθεσμες οφειλές, όπως είπα προηγούμενα στον ΕΛΓΑ, τον ΕΝΦΙΑ, τον ΕΦΚΑ; Και τέλος, έχετε σκοπό να αλλάξετε τους κανονισμούς τόσο του ΕΛΓΑ όσο και των ΠΣΕΑ, έτσι ώστε και να αποζημιώνεται 100% η ζημιά και να συμπεριλάβουν τέτοιου είδους αιτίες; Ευχαριστώ.
Και εγώ ευχαριστώ. Κύριε Υπουργέ, έχετε τον λόγο.
Κύριε συνάδελφε, ξεκινώντας και εγώ την απάντησή μου από την τοποθέτηση που κάνατε αρχικά για την ανείπωτη τραγωδία που βιώνει η χώρα μας, θέλω να πω ότι ο νους όλων μας αυτή την ώρα είναι κοντά στους συγγενείς των νεκρών και των αγνοουμένων. Είναι μια ώρα που χρειάζεται να προσφέρουμε ανακούφιση στους πληγέντες, κάτι το οποίο ήδη η Κυβέρνηση με τις ανακοινώσεις της κάθε μέρα κάνει, εξαντλώντας κάθε δυνατότητα που έχουμε. Και βέβαια, θα αναζητήσουμε τα αίτια της τραγωδίας. Δεν θα μείνει τίποτα αναπάντητο, όπως και ο ίδιος ο Πρωθυπουργός δήλωσε με το διάγγελμά του. Απλώς, θα πρέπει να τονίσω για μια ακόμα φορά ότι οι στιγμές είναι τέτοιες που δεν μας επιτρέπουν αντιπαραθέσεις αυτή την ώρα και είναι θετικό ότι στο πολιτικό κλίμα υπάρχει μια αλληλεγγύη, θα έλεγα, μια ενότητα και αυτό που προέχει αυτή την ώρα είναι πώς θα είμαστε όσο γίνεται πιο κοντά στους πληγέντες. Έρχομαι, λοιπόν, στην ερώτησή σας. Εγώ θα σας απαντήσω σύμφωνα με στοιχεία που παίρνουμε από τις περιφερειακές υπηρεσίες και στη συγκεκριμένη περίπτωση από τον ΕΛΓΑ Αλεξανδρούπολης, ο οποίος ελέγχει και την Περιφερειακή Ενότητα της Ροδόπης. Στις καπνοκαλλιέργειες της Ροδόπης, αν και δεν διαπιστώθηκαν ζημιές καλυπτόμενες από τον ασφαλιστικό φορέα, τον ΕΛΓΑ, εντούτοις παρατηρήθηκαν προσβολές από ιώσεις - ασθένειες. Αυτό για μας δημιουργεί την υποχρέωση να παρακολουθήσουμε την εξέλιξη των ιώσεων στην καλλιέργεια και ως προς το μέγεθος της ζημιάς που μπορεί να προκληθεί, αλλά αυτό μετά την ολοκλήρωση της περιόδου της συγκομιδής, όπου εφ' όσον διαπιστωθεί ότι είχαν από τις ζημιές κάποια απώλεια εισοδήματος, τότε βεβαίως μέσα από διαδικασίες που πληρούνται και από τις κρατικές οικονομικές ενισχύσεις, αλλά και από τις κατευθυντήριες γραμμές της Ευρωπαϊκής Επιτροπής, θα εντάξουμε τις συγκεκριμένες ζημιές στα γνωστά στους αγρότες ως προγράμματα ΠΣΕΑ. Πρέπει, όμως, η αντιστάθμιση της απώλειας παραγωγής να αποδεικνύεται και με στοιχεία, τα οποία οπωσδήποτε θα συγκεντρώσουμε εμείς από τις περιφερειακές υπηρεσίες. Το δεύτερο είναι ότι η ζημιά, για να αποζημιωθεί, πρέπει να είναι πάνω από 30%. Θα μου πείτε τώρα να το κάνουμε πιο μικρό. Αυτό λέει ο σχετικός κανονισμός, αυτή η συμφωνία υπάρχει απέναντι στην Ευρωπαϊκή Επιτροπή. Εφόσον, λοιπόν, εγκριθούν αυτά - ήδη βεβαίως το Υπουργείο Αγροτικής Ανάπτυξης κάνει αυτή τη διαδικασία, που σημαίνει ότι εγκρίνει - και η Ευρωπαϊκή Επιτροπή, επίσης, θα εγκρίνει, γιατί θα συζητηθεί ο φάκελος, μένει βεβαίως το Υπουργείο Οικονομικών να μπορέσει να μας καλύψει με τα αντίστοιχα ποσά. Περισσότερα για τα ερωτήματα που έχετε βάλει θα σας πω στη δευτερολογία μου.
Ο κ. Βαρδαλής έχει και πάλι τον λόγο.
Ευχαριστώ, κύριε Πρόεδρε. Ακούστε, κύριε Υπουργέ, νομίζω ότι τα πράγματα είναι πολύ πιο σοβαρά από αυτά που είπατε στην πρωτολογία σας. Εδώ έχουμε μια καταστροφή και εσείς μου λέτε ότι θα πρέπει να πάρουμε στοιχεία από τον ΕΛΓΑ για ένα ζήτημα που δεν το αποζημιώνει. Πού θα βρεθεί ο ΕΛΓΑ, αφού δεν πάει να κάνει εκτιμήσεις; Άρα, το πρώτο ζήτημα που πρέπει να λυθεί είναι να διαπιστωθεί τώρα το μέγεθος της ζημιάς και, κατά τη γνώμη μας, αυτό που πρέπει να κάνετε είναι να πάνε οι υπηρεσίες να διαπιστώσουν τώρα το μέγεθος της ζημιάς και όχι μετά να δούμε πόση παραγωγή βγήκε. Κατ' αρχάς, σας είπα ότι αρκετοί καπνοκαλλιεργητές αναγκάστηκαν κάτω από αυτή την κατάσταση, επειδή είχαν ολοκληρωτική καταστροφή -100% δηλαδή - να ξανασπείρουν. Αυτοί πώς θα αποζημιωθούν, όταν εσείς πάρετε υπόψη την παραγωγή που έχουν βγάλει; Δεύτερο ζήτημα. Τώρα έχουν πρόβλημα οικονομικό. Πώς θα πληρώσουν όλα αυτά τα χαράτσια που τους έχετε φορτώσει στις πλάτες; Άρα, πρέπει να αποζημιωθούν τώρα. Μας λέτε «ναι», μετά την παραγωγή να δούμε τι πρόβλημα θα υπάρξει και. επειδή δεν αποζημιώνει ο ΕΛΓΑ, θα αποζημιωθούν μέσω της διαδικασίας των ΠΣΕΑ. Εσείς ξέρετε καλύτερα από μένα - γιατί έχω και εγώ αντίστοιχα παραδείγματα - ότι από τα ΠΣΕΑ οι αγρότες και οι κτηνοτρόφοι, πέρα από το ότι παίρνουν αποζημίωση για το 30% ή το πολύ 40% της ζημιάς που έχουν πάθει, αποζημιώνονται μετά από τρία και τέσσερα χρόνια. Μετά από τρία και τέσσερα χρόνια! Αυτό, δηλαδή, προτείνετε στους αγρότες, να κάνουν υπομονή τρία και τέσσερα χρόνια; Και πώς θα αντεπεξέλθουν σε αυτά τα ζητήματα; Για να ολοκληρώσω, θέλω να πω το εξής: Υπάρχει σοβαρή ανάγκη. Φαντάζομαι ότι θα αναφερθείτε σε αυτό στη δευτερολογία σας. Δεν μπορεί τέτοιου είδους ασθένειες να μην ασφαλίζονται από τον ΕΛΓΑ. Αναφέρατε τον κανονισμό των ΠΣΕΑ και τους περιορισμούς που βάζει. Για παράδειγμα, υπάρχουν δεκαοκτώ περιορισμοί, όχι για να πάρουν αποζημίωση οι αγρότες, αλλά για να δικαιούνται να κάνουν αίτηση, ώστε να ενταχθούν στα προγράμματα των ΠΣΕΑ. Υπάρχουν και άλλοι δέκα για τη φυτική παραγωγή. Άντε να ξεπεράσεις όλους αυτούς τους περιορισμούς και να ενταχθείς σε αυτά τα προγράμματα και στο τέλος - τέλος να πάρεις το 30% -40% της ζημιάς μετά από τρία - τέσσερα χρόνια. Εδώ δεν πρέπει να κατηγορούμε άλλους. Αυτός ο κανονισμός έχει τη δική σας υπογραφή. Αυτός ο κανονισμός πέρασε στις 30-12-2016, λίγο πριν αλλάξει η χρονιά. Γνώμη μας είναι ότι πρέπει να δεσμευτείτε ότι τέτοιου είδους αλλαγές στους κανονισμούς πρέπει να γίνουν και μάλιστα άμεσα. Ευχαριστώ, κύριε Πρόεδρε.
Κι εγώ ευχαριστώ. Κύριε Υπουργέ, έχετε τον λόγο.
Κύριε συνάδελφε, η απώλεια σοδειάς οπωσδήποτε θα τεκμηριωθεί ολοκληρώνοντας την καλλιεργητική περίοδο. Δεν μπορούμε στην προκειμένη περίπτωση να καλύψουμε από τον ΕΛΓΑ τις συγκεκριμένες ζημιές, διότι στον κανονισμό του ΕΛΓΑ η συγκεκριμένη ζημιά δεν έχει ασφαλιστική κάλυψη. Το να κάνουμε οπωσδήποτε διαδικασίες για να εντάξουμε νέους κινδύνους στον κανονισμό του ΕΛΓΑ είναι μία διαδικασία, που προϋποθέτει μερικές παρεμβάσεις που ξεκινούν από την επιστημονική μελέτη και την αναλογιστική μελέτη. Είναι δηλαδή μια διαδικασία, η οποία βεβαίως να ξέρετε ότι θα καταλήξει και αυτή σε ένα συγκεκριμένο ασφάλιστρο. Αυτά τα πράγματα πρέπει να γίνουν κατανοητά για να μπορέσει να ανταποκριθεί ο ΕΛΓΑ, γιατί είναι ένα ταμείο που λειτουργεί 100% αποδοτικά. Ό,τι πληρώνουν οι αγρότες, επιστρέφεται στους ίδιους μέσα από τις εκτιμήσεις. Στην προκειμένη περίπτωση έγιναν επισημάνσεις. Πήγαν οι γεωτεχνικοί και είδαν ότι υπάρχει μία προσβολή που είναι σε εξέλιξη. Δεν μπορεί να καλυφθεί από τον ασφαλιστικό κίνδυνο του ΕΛΓΑ. Μπορούν να γίνουν οι υπόλοιπες διαδικασίες. Αυτό είναι το ένα κομμάτι. Το δεύτερο που πρέπει να δούμε είναι πως, όσον αφορά ιδιαίτερα αυτές τις πληρωμές που θέλουν αναστολή, υπάρχουν διαδικασίες όπου μπορεί ο Υπουργός Οικονομικών σε μια περιοχή, εφόσον βέβαια αυτή κηρυχθεί σε κατάσταση έκτακτης ανάγκης, να προβεί σε τέτοιες ρυθμίσεις που να καλύπτουν τους αγρότες. Επίσης, μπορούν και οι ίδιοι μέσα από την οικονομική εφορία να ρυθμίσουν τις οφειλές τους και μέσα από τα ασφαλιστικά ταμεία. Δεν είναι κάτι που δεν μπορεί να γίνει. Είναι δηλαδή μια διαδικασία, την οποία πρέπει οι ίδιοι να υπηρετήσουν. Εγώ θέλω να σας πω κλείνοντας ότι ιδιαίτερα ο ασφαλιστικός φορέας, ο ΕΛΓΑ, αυτή την ώρα παρά τις πολλαπλάσιες ζημιές που βλέπετε όλοι ότι βιώνει η χώρας μας, προσπαθεί όσον το δυνατόν σε σύντομο χρόνο να γίνουν οι πληρωμές τουλάχιστον που έχουν ασφαλιστική κάλυψη. Αυτές πληρώνονται μέσα στους επτά με οκτώ μήνες. Από εκεί και πέρα, οι υπόλοιπες διαδικασίες είναι χρονοβόρες. Έχουν συντομευθεί βέβαια από τα τρία - τέσσερα χρόνια που περιμέναμε παλιότερα στο μισό και λιγότερο. Αυτή είναι η δυνατότητα που υπάρχει. Από εκεί και πέρα, αν θέλουμε - και οπωσδήποτε είναι αναγκαίο - να δούμε τον ΕΛΓΑ μέσα από καινούργιες αναλογιστικές μελέτες, αυτό είναι κάτι για το οποίο έχουμε ήδη συστήσει μια επιστημονική υπηρεσία, ομάδα εργασίας, για να μελετήσει και να καταθέσει προτάσεις. Πιστεύουμε ότι μέσα στο επόμενο εξάμηνο με οκτάμηνο, θα έχουμε ολοκληρώσει και αυτές τις διαδικασίες εκεί που πραγματικά υπάρχει ανάγκη.
Ευχαριστούμε πολύ. Προχωρούμε στη δεύτερ η με αριθμό 15/23-7-2018 επίκαιρη ερώτηση της Βουλευτού Σερρών της Νέας Δημοκρατίας κ. Φωτεινής Αραμπατζή προς την Υπουργό Πολιτισμού και Αθλητισμού, με θέμα: «Κίνδυνος απένταξης από το ΕΣΠΑ/ΣΕΣ 2014-2020 των έργων της Αμφίπολης, λόγω κωλυσιεργίας του Υπουργείου Πολιτισμού». Θα απαντήσει η Υπουργός Πολιτισμού και Αθλητισμού κ. Κονιόρδου. Κυρία Αραμπατζή, έχετε τον λόγο.
Ευχαριστώ, κύριε Πρόεδρε. Επιτρέψτε μου και εμένα να εκφράσω τη βαθιά μας οδύνη για την ανείπωτη αυτή τραγωδία που συγκλονίζει τη χώρα, με ταπεινότητα και σεβασμό τα ειλικρινή μας συλλυπητήρια στους συγγενείς των νέκρων. Δεν είναι η ώρα της απόδοσης ευθυνών, που βεβαίως υπάρχουν, αλλά της αλληλεγγύης και της διάπυρης ευχής αυτά να είναι τα τελευταία θύματα που θρηνούμε. Κυρία Υπουργέ, συζητούμε σήμερα, ύστερα από δύο αναβολές και περίπου τρεις μήνες, ένα θέμα που πονάει - και να μου επιτρέψετε να πω - δικαίως τους Σερραίους, τους Μακεδόνες, τους Βορειοελλαδίτες. Συζητάμε άλλη μία φορά για την εγκατάλειψη του ακτινοβόλου μνημείου της Αμφίπολης. Είναι ένα θέμα που μοιραία και εκ των πραγμάτων συνδέεται και με την επιζήμια Συμφωνία των Πρεσπών, αυτή τη συμφωνία της ανιστόρητης παραχώρησης της μακεδονικής γλώσσας και εθνότητας στα Σκόπια. Και λυπάμαι που θα το πω, αλλά απηχώντας το λαϊκό αίσθημα, μόνο ίσως κάποιος έτσι μπορεί να εξηγήσει την αδιαφορία που επέδειξε τριάμισι χρόνια η Κυβέρνησή σας για το ακτινοβόλο μακεδονικό οικουμενικό αυτό μνημείο, γιατί προφανώς δεν σας ενδιαφέρει η ιστορία που κρύβεται και στα έγκατα του Τύμβου Καστά. Διότι, κυρία Υπουργέ, τι να πρωτοθυμηθεί κανείς; Τη νεκρική απραξία των προκατόχων σας, των κυρίων Ξυδάκη και Μπαλτά; Τι να θυμηθεί κανείς; Τις δηλώσεις σας εννέα μήνες πριν, ότι θα ξεκινήσουν οι εργασίες αυτού του πολυθρύλητου ΕΣΠΑ; Τις δεσμεύσεις σας έξι μήνες πριν, ότι εγκρίνατε την εκτέλεση των πρώτων εργασιών, αφού βεβαίως είχε προηγηθεί το φιάσκο της αρχικής απόρριψης του φακέλου ένταξης στο πρόγραμμα του ΕΣΠΑ λόγω σοβαρότατων ελλείψεων από πλευράς του Υπουργείου σας; Και ύστερα από όλα αυτά - λόγια, λόγια, λόγια! - καμμία - μα, καμμία! - εργασία δεν έχει γίνει στον λόφο Καστά. Και σαν να μην έφταναν όλα αυτά, έρχεται και η επιστολή του Περιφερειάρχη στις 27 Απριλίου, η οποία, κυρία Υπουργέ, σας καταγγέλλει ότι, αν μέχρι τέλος Ιουλίου δεν κάνετε τις ανάλογες ενέργειες, η Ευρωπαϊκή Ένωση θα απεντάξει το έργο του ΕΣΠΑ, αυτό το 1,5 εκατομμύριο ευρώ, όλο και όλο, που δεήσατε να δώσετε στην Αμφίπολη και βεβαίως - εννοείται! - όχι από πόρους του Υπουργείου σας, αλλά από κοινοτικά χρήματα. Επειδή είναι τέλος Ιουλίου, λοιπόν, κυρία Υπουργέ, σας ερωτώ τι ακριβώς συμβαίνει με το έργο, με τις εργασίες, ποιος είναι ο λόγος της νέας αυτής ανεκδιήγητης καθυστέρησης.
Ορίστε, κυρία Υπουργέ, έχετε τον λόγο.
Θα ήθελα να πω με τη σειρά μου ότι η χώρα μας βρίσκεται σε ένα πολύ βαθύ πένθος. Είναι η σκέψη όλων μας δίπλα σε αυτούς που αγωνιούν. Η Κυβέρνηση έχει πάρει πολύ σοβαρά μέτρα ανακούφισης. Είναι συγκλονιστική η προσφορά αλληλεγγύης από όλους τους πολίτες και μαζί με αυτούς και από τους μετανάστες που ζουν και εργάζονται στην Ελλάδα. Συμμετέχουν και αυτοί σε αυτό το πένθος και προσφέρουν. Το Υπουργείο Πολιτισμού και Αθλητισμού στέκεται αλληλέγγυο, όπως και όλα τα Υπουργεία, με προσφορά εθελοντών και πόρων για την ανακούφιση των πληγέντων. Κυρία Αραμπατζή, έχω επανειλημμένα απαντήσει σε πολλαπλά ερωτήματα, που έχουν τεθεί για το θέμα της Αμφίπολης. Έχετε μετατρέψει - λυπάμαι, αλλά είναι θλιβερό - αυτό το θέμα, ενός μνημείου μεγάλης σημασίας, σε μία εστία στείρας αντιπαράθεσης που φοβάμαι ότι παραπληροφορεί και δίνει λανθασμένο στίγμα στη δίκαιη αγωνία και στη δίκαιη προσμονή των κατοίκων της περιοχής, αλλά και όλης της Ελλάδας. Αυτό το μνημείο είναι πραγματικά ένα πολύ σημαντικό μνημείο, το οποίο με την έκθεσή του, η οποία έγινε τα προηγούμενα χρόνια, χρειάστηκε πολύ σοβαρές παρεμβάσεις διατήρησης, προστασίας, πριν φθάσει κανείς στην αποκατάσταση, γιατί εκτέθηκε σε μηχανισμούς φθοράς με κυριότερο πρόβλημα τα φορτία που δεχόταν από τα υπερκείμενα εδάφη και τον περιβάλλοντα χώρο, αλλά και την υγρασία και τα προβλήματα του καιρού. Κατά την προηγούμενη τριετία πραγματοποιήθηκαν έργα για την προστασία, για την εξασφάλιση των πρανών, για τη διευθέτηση της απορροής των υδάτων. Επίσης, έγιναν οι πρώτες σωστικές επεμβάσεις συντήρησης στα λίθινα στοιχεία, στα επιχρίσματα, στα ψηφιδωτά και ελήφθησαν μέτρα σοβαρά αντιστήριξης του περιβόλου, ενώ πραγματοποιούνται τακτικά εργασίες επίβλεψης και παρακολούθησης των συστημάτων καταγραφής μεταβολών της θερμοκρασίας και υγρασίας, καθώς και της ασφάλειας του μνημείου. Επομένως, δεν μιλάμε για καμμία εγκατάλειψη. Το μνημείο παρακολουθείται συνεχώς και προστατεύεται με απαραίτητα μέτρα συντήρησης και σωστικές επεμβάσεις. Επίσης, έγιναν βελτιώσεις πρόσβασης στο χώρο, περιφράξεις και υποδομές ασφάλειας και φύλαξης. Το Υπουργείο Πολιτισμού έχει ανταποκριθεί σε όλες τις υποχρεώσεις του. Δεν έχει σημειωθεί ποτέ καμμία απένταξη από οποιοδήποτε ΕΣΠΑ. Τι σας κάνει να πιστεύετε ότι αυτό θα συμβεί με αυτό το εμβληματικό μνημείο; Κατά το προηγούμενο διάστημα εκπονήθηκαν και εγκρίθηκαν από το Κεντρικό Αρχαιολογικό Συμβούλιο όλες οι απαιτούμενες μελέτες για τη στερέωση, συντήρηση, αποκατάσταση και ανάδειξη του μνημείου, ενώ βεβαίως αποφασιστικό βήμα προς αυτή την κατεύθυνση είναι η ένταξη του έργου στο επιχειρησιακό πρόγραμμα «ΚΕΝΤΡΙΚΗ ΜΑΚΕΔΟΝΙΑ». Κατά την εκκίνηση του πρώτου υποέργου με τίτλο «Τεχνικός σύμβουλος», από το οποίο θα προέκυπτε η επιλογή ομάδας επιστημόνων για την υποστήριξη της αρμόδιας Διεύθυνσης Αναστύλωσης Αρχαίων Μνημείων, παρατηρήθηκε μια καθυστέρηση εκ του γεγονότος ότι η σύνταξη των τευχών της διακήρυξης έπρεπε να λάβει υπ' όψιν τόσο το νέο νομικό πλαίσιο που διαμορφώθηκε από το 2016 όσο και τις απαιτήσεις της διεξαγωγής του διαγωνισμού με ηλεκτρονικό τρόπο. Υπάρχουν δύο τρόποι συνεργασίας με τις περιφέρειες, κυρία Αραμπατζή. Ο πρώτος τρόπος είναι η επιστροφή των τευχών. Ο δεύτερος είναι η συνεργασία με την περιφέρεια για να διορθωθούν τυχόν ελλείψεις. Η περιφέρεια επέλεξε την πρώτη εκδοχή, την επιστροφή. Παρ' όλα αυτά, δεν έπαψε η συνεργασία με την περιφέρεια. Αμέσως οι επιστήμονες και τα στελέχη του Υπουργείου Πολιτισμού ανέβηκαν, βρήκαν τα σημεία τα οποία έπρεπε να διορθωθούν και διορθώθηκαν. Στις 30-5-2018 υποβλήθηκε στην ειδική υπηρεσία της Περιφέρειας Κεντρικής Μακεδονίας ο τελικός φάκελος. Στις 10-7-2018 δημοσιεύτηκε η σχετική διακήρυξη για την ανάδειξη του τεχνικού συμβούλου του έργου με καταληκτήρια ημερομηνία στις 9-8-2018. Έτσι, σύμφωνα με το χρονοδιάγραμμα του έργου, τον Σεπτέμβριο αναμένεται να ξεκινήσουν οι εργασίες ανασχηματισμού της στερεωτικής διάταξης του ταφικού μνημείου, βάσει της εκπονηθείσας μελέτης, [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Υπουργού]] Με συγχωρείτε, κύριε Πρόεδρε. Θα χρειαστώ λίγο χρόνο ακόμη. Σας ευχαριστώ. Παράλληλα, στις αρχές Αυγούστου αναμένεται να ξεκινήσει η απαραίτητη διενέργεια αρχαιολογικό τομών στις επιχώσεις, ενώ παράλληλα προωθούνται και οι διαδικασίες για την αναγκαστική απαλλοτρίωση όλων των όμορων ιδιοκτησιών γύρω από το μνημείο. Τα σχετικά τοπογραφικά διαγράμματα έχουν ήδη εκπονηθεί από το Ταμείο Αρχαιολογικών Πόρων και στα τέλη Ιουλίου αναμένονται τυχόν ενστάσεις εκ μέρους των δικαιούχων. Κατά συνέπεια, δεν υπάρχει καμμία εγκατάλειψη, κυρία Αραμπατζή. Το περιεχόμενο της προειδοποιητικής επιστολής του κ. Τζιτζικώστα από την Περιφέρεια Κεντρικής Μακεδονίας προς τη διεύθυνση αναστύλωσης, στο οποίο αναφέρεστε, σχετικά με την αδυναμία ένταξης του πρώτου υποέργου, δεν ισχύει πια. Συνεπώς, δεν συντρέχει κανένας κίνδυνος απένταξης του έργου, δεδομένου ότι, όπως σημείωσα παραπάνω, το αίτημα δημοπράτησης του πρώτου υποέργου υποβλήθηκε στις 30 Μαΐου, ενώ στις 10 Ιουλίου δημοσιεύτηκε η σχετική διακήρυξη. Θα ήθελα να τονίσω εδώ κάτι το οποίο δεν καταλαβαίνουμε πολλές φορές εμείς οι πολίτες που δεν είμαστε μέρος της αρχαιολογικής κοινότητας και βεβαίως δεν αντιλαμβανόμαστε ότι οι αρχαιολόγοι παραλαμβάνουν τους αιώνες και τους αποδίδουν στους αιώνες. Επομένως, χρειάζεται να είναι πάρα πολύ προσεκτικοί, να είναι πολύ συντεταγμένες και σταδιακές οι παρεμβάσεις τους και οι επεμβάσεις τους στα μνημεία που αποκαλύπτονται γιατί ακριβώς πρέπει να τα παραδώσουν στις επόμενες γενιές όσο γίνεται πιο προστατευμένα. Σας ευχαριστώ.
Κυρία Αραμπατζή, έχετε και πάλι τον λόγο.
Κυρία Υπουργέ, δεν μπορώ να μη σχολιάσω την αρχική σας τοποθέτηση ότι είναι δήθεν θλιβερή η τακτική μας ότι μετατρέπουμε το μνημείο σε σημείο αντιπαράθεσης. Ήμουν πάρα πολύ καλοπροαίρετη όταν αναλάβατε την ηγεσία του Υπουργείου Πολιτισμού. Θυμάστε την πρώτη επίκαιρη ερώτησή μου. Σας είχα πει ότι η προσωπικότητά σας μου δίνει την αισιοδοξία ότι θα δώσετε στο μνημείο αυτό την αξία και την προσοχή που του προσήκει. Επειδή μιλήσατε λοιπόν για θλίψη, σε σχέση με κομματική αντιπαράθεση, δεν θέλω να σας θυμίσω το πρωτοσέλιδο της «ΑΥΓΗΣ» του Αυγούστου του 2015 που αποδεικνύει την κομματική εμπάθεια, το μένος του ΣΥΡΙΖΑ για το συγκεκριμένο μακεδονικό οικουμενικό μνημείο, μιλώντας για «Αμφίπολη, φιάσκο Σαμαρά». Εγώ, κυρία Υπουργέ, έρχομαι εδώ και τριάμισι χρόνια καλώ την εκάστοτε ηγεσία του Υπουργείου Πολιτισμού να μας πει ένα έργο που έχει γίνει στην Αμφίπολη. Εμείς, κυρία Υπουργέ, ζούμε εκεί. Αυτές τις διαχειριστικές απαντήσεις και τους τακτικισμούς με τους οποίους προσπαθείτε να μπερδέψετε εδώ, εμείς τους ζούμε από κοντά. Είναι Ιούλιος του 2018, έχετε δεσμευθεί με γραπτές σας απαντήσεις ότι εντός του έτους θα ολοκληρωθούν οι εργασίες του ΕΣΠΑ και δεν έχει πέσει ούτε τσάπα στον λόφο Καστά. Κάνω μία πρόβλεψη: Μέχρι τέλος Αυγούστου - και αυτό για το θεαθήναι απέναντι στην Ευρωπαϊκή Ένωση - θα τοποθετήσετε κάτι οικίσκους για να δείξετε ότι υπάρχει έργο. Μιλάτε και ξαναμιλάτε και τις ίδιες διαχειριστικές απαντήσεις δίνετε δύο χρόνια σχεδόν εσείς - και βεβαίως, οι προκάτοχοί σας ανάλογες - για δήθεν απαλλοτριώσεις. Κυρία Υπουργέ, ενάμισης χρόνος έχει περάσει από τη γνωμοδότηση του ΚΑΣ και ανέλαβε άλλη υπηρεσία για να κάνει αυτήν την τοπογράφηση την οποία λέτε και διακηρύσσετε, γιατί το ταμείο αρχαιολογικών πόρων είχε τα χαρτιά του στοιβαγμένα επί ενάμισι χρόνο και το κοιτούσε και δεν έκανε τοπογράφιση. Τι έγινε το πρόγραμμα της ανάλυσης των οστών; Σας παραδόθηκαν 236.000 ευρώ με συνεργασία του Υπουργείου Πολιτισμού, του Αριστοτέλειου Πανεπιστημίου Θεσσαλονίκης, Δημοκρίτειου Πανεπιστημίου για την ανάλυση των οστών. Και αυτό είναι ένας ακόμη αδιάψευστος μάρτυρας για την ιστορικότητα και τη μακεδονικότητα αυτού του μνημείου. Πού πήγε; Το πετάξατε και αυτό στα σκουπίδια. Τι έγινε με τη μεταφορά των εκατό μαρμάρινων μελών από τον λέοντα της Αμφίπολης στον λόφο Καστά, όπως εσείς η ίδια τον Νοέμβριο του 2017 είχατε δεσμευθεί; Και μου λέτε ότι εμείς τα λέμε αυτά; Ο Περιφερειάρχης σας λέει ότι μέχρι τέλος Ιουλίου δεν έχετε κάνει καμμία ενέργεια και σπεύσατε τώρα, άρον - άρον, να κάνετε κάποιους τακτικισμούς και να δώσετε τα τεύχη δημοπράτησης για ένα από τα επτά υποέργα για να προλάβετε το νέο Βατερλό, εσείς που επί των ημερών σας έγινε το φιάσκο της αρχικής απόρριψης του φακέλου, κυρία Υπουργέ. Εγώ τα λέω αυτά ή τα έργα και οι ημέρες σας; Σας παρακαλώ, κυρία Υπουργέ. Στον λόφο Καστά, αυτή τη στιγμή, υπάρχει νεκρική απραξία. Ένα ακόμη καλοκαίρι, ένας ακόμη χρόνος, του 2018, χρόνος κατ' εξοχήν ιδανικός για εργασίες, φεύγει άπρακτος και ένας ακόμη βαρύς μακεδονικός χειμώνας, εξαιτίας της αβελτηρίας και της κωλυσιεργίας σας θα πέσει πάνω στο μακεδονικό, στο οικουμενικό αυτό μνημείο, στο οποίο έχετε μία υποχρέωση, κυρία Υπουργέ: Να φερθείτε όπως του αρμόζει, δηλαδή, εθνικά.
Κυρία Υπουργέ, έχετε τον λόγο.
Λυπάμαι, αλλά νομίζω δεν παρακολουθήσατε αυτά στα οποία σας απάντησα ήδη. Δεν ξέρω αν μου επιτρέπει ο χρόνος να επανέλθω. Ωστόσο, το Υπουργείο Πολιτισμού, βάσει της δίκαιης κατανομής των πόρων, της ανάπτυξης με όρους αειφορίας και βιωσιμότητας καταβάλλει κάθε δυνατή προσπάθεια. Έχουν εξασφαλιστεί πόροι 310.000.000 ευρώ για τον τομέα πολιτισμού σε όλα τα τομεακά και περιφερειακά του ΕΣΠΑ. Το σύνολο των εξειδικευμένων αυτών πόρων έχει ενεργοποιηθεί. Έχουν κατατεθεί προτάσεις για εκατόν σαράντα ένα έργα προϋπολογισμού 197.000.000 ευρώ που αντιστοιχούν ήδη σε ποσοστό 66% στο σύνολο του προϋπολογισμού των προσκλήσεων. Αυτό δεν δείχνει καμμία καθυστέρηση και καμμία αδιαφορία. Έχουν ενταχθεί και υλοποιούνται ήδη ενενήντα επτά έργα προϋπολογισμού 130 εκατομμυρίων ευρώ μέσα σε δύσκολες δημοσιονομικές συνθήκες. Όπως ξέρετε, το Υπουργείο Πολιτισμού δεν έχει τομεακά προγράμματα και συνεργάζεται με τις περιφέρειες και με άλλα Υπουργεία, για να εκτελέσει έργα. Επομένως, όπως βλέπετε, η προστασία και η ανάδειξη του ταφικού μνημείου του Τύμβου Καστά της Αμφίπολης αποτελεί μία προτεραιότητα μαζί με άλλα σπουδαία μνημεία της χώρας μας. Επιμένω και τονίζω ότι είναι ένα πολυδιάστατο έργο, με σύνθετα τεχνικά δεδομένα. Οι αναγκαίες εργασίες είναι επιβεβλημένο να γίνουν συντεταγμένα. Αυτό που ο κόσμος θεωρεί ως καθυστέρηση δεν σημαίνει ότι παράλληλα δεν γίνονται μελέτες, προετοιμασία, συντήρηση, σωστικές εργασίες. Επομένως, με σταθερά βήματα και με βάση την επιστημονική δεοντολογία της συνεργασίας και με την περιφέρεια, αυτό το έργο αποτελεί ένα σύνθετο έργο υψηλής εξειδίκευσης. Μόνο έτσι αποκαθίστανται, όπως αρμόζει και αποφεύγονται βλάβες, που θα μπορούσαν να προκληθούν ανεπιστρεπτί σ' αυτά τα μνημεία. Όλες οι επόμενες εργασίες που λέτε, θα γίνουν βήμα - βήμα, όπως έχουν γίνει με όλα τα μνημεία της επικράτειας και το αποτέλεσμα που έχουμε είναι πάρα πολύ υψηλού επιπέδου, όπως μας αναγνωρίζεται διεθνώς. Θα ήθελα να τονίσω εδώ ότι μας απασχολεί η συνολική ανάδειξη των μνημείων της αρχαίας Αμφίπολης και όχι μόνο του λόφου. Επομένως, παράλληλα υπάρχει και η ένταξη του Προγράμματος Διασυνοριακής Συνεργασίας, του «INTERREG», που προβλέπει τη δημιουργία δικτύου περιήγησης γύρω από την Αμφίπολη, γύρω από τον χώρο, για την περιήγηση των επισκεπτών. Επίσης, υπάρχει η ανασκαφική έρευνα και στο Αρχαίο Θέατρο Αμφίπολης, το οποίο και αυτό θα αναδείξει την ευρύτερη περιοχή. Γι' αυτό, λοιπόν, με βάση όσα σας ανέφερα, δρούμε συστηματικά, χρησιμοποιώντας όλα τα απαραίτητα επιστημονικά εργαλεία, χωρίς βιασύνη - επαναλαμβάνω - με αποκλειστικό γνώμονα τη συνολική ανάδειξη και συντήρηση του ταφικού μνημείου και του περιβάλλοντος χώρου, υιοθετώντας για το σπουδαίο αυτό μνημείο έναν σαφή και αυστηρά ιεραρχημένο προγραμματισμό δράσεων και μία σφαιρική διεπιστημονική αντιμετώπιση. Σας ευχαριστώ.
Κι εγώ ευχαριστώ. Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.
Κυρίες και κύριοι συνάδελφοι, εισερχόμαστε στην ημερήσια διάταξη της ΝΟΜΟΘΕΤΙΚΗΣ ΕΡΓΑΣΙΑΣ Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Υγείας: «Κύρωση συμβάσεων μεταξύ του Ελληνικού Δημοσίου και του Γενικού Νοσοκομείου Χανίων και της Επιτροπής Εκτελεστών Διαθήκης Γ.Γ. Μαλινάκη και του Γενικού Νοσοκομείου Κεφαλληνίας και των Εκτελεστών της διαθήκης της Μαρίας (Μάρης) Βεργωτή αντίστοιχα». Κυρίες και κύριοι συνάδελφοι, κατ' αρχάς, πριν εισέλθουμε στη συζήτηση του νομοσχεδίου - όπως αποφασίσαμε εχθές και στη Διάσκεψη των Προέδρων - θα ήθελα να πω μερικά λόγια και ύστερα να πάρουν τον λόγο και οι συνάδελφοι. Η Βουλή, μαζί με όλη τη χώρα, παρακολούθησε και παρακολουθεί την ανείπωτη τραγωδία, η οποία εκτυλίχθηκε με δεκάδες θύματα συμπολίτες μας από την πυρκαγιά, ιδιαίτερα στο Μάτι. Η χώρα εκφράζει μέσα από τους πολίτες και τις οργανώσεις της την αλληλεγγύη της έμπρακτα. Η Κυβέρνηση ήδη έχει πάρει μία σειρά πρώτων μέτρων με την πράξη νομοθετικού περιεχομένου προχθές για τη σύσταση ενός κεντρικού λογαριασμού για την άμεση ανακούφιση των πληγέντων και με το σύνολο των μέτρων που εχθές ανακοινώθηκαν, τα οποία ίσως και σήμερα θα είναι μέρος μίας αντίστοιχης πράξης νομοθετικού περιεχομένου, έτσι ώστε άμεσα να αρχίσει η υλοποίησή της. Βρισκόμαστε στη διαδικασία ενός τριήμερου πένθους για τη χώρα, όπως ήταν εύλογο. Ταυτόχρονα, από την πρώτη στιγμή - και δεν υπήρξαν ουσιαστικές αντιρρήσεις σε κάτι τέτοιο - η Βουλή δήλωσε ότι είναι παρούσα και ότι κατά τις παραδόσεις της μένει ανοιχτή. Η Βουλή μένει ανοιχτή, κάνει τις εργασίες της, σε χαμηλούς βέβαια τόνους και για τα συγκεκριμένα ζητήματα, για τα οποία είχαν οι επιτροπές και το Τμήμα συγκληθεί αυτές τις μέρες, έτσι ώστε να είναι το Βήμα, όπως γινόταν πάντοτε τις τελευταίες δεκαετίες, για τη δυνατότητα έκφρασης απόψεων των κομμάτων και βεβαίως είτε μέτρων κυβερνητικών είτε οτιδήποτε άλλο. Θα ήταν αδιανόητο αυτές τις τρεις μέρες να ήμαστε κλειστοί, να ήμασταν απόντες. Θέλω να πω και από αυτό το Βήμα ότι συγχαίρω τον Σύλλογο των Υπαλλήλων της Βουλής που αμέσως εξέφρασαν την αλληλεγγύη τους με μία πολύ μαζική αιμοδοσία, στην οποία συμμετείχαν εκατόν πενήντα με διακόσιοι υπάλληλοι και μαζεύτηκε ικανή ποσότητα αίματος μαζί και με άλλες προσπάθειες που γίνονται σε άλλους φορείς, έτσι ώστε οι τραυματίες να μπορούν να τύχουν αυτής της ελάχιστης συμβολής στην αποθεραπεία τους και να μην έχουμε και από εκεί κάποια δυσάρεστα φαινόμενα. Επίσης, θέλω να σας πω ότι στο πλαίσιο της συζήτησης που κάναμε στη Διάσκεψη των Προέδρων, κάναμε δεκτή την πρόταση πάλι ομοφώνως, να συστήσουμε προς την Μόνιμη Διαρκή Επιτροπή της Βουλής, Δικαιοσύνης, Δημόσιας Τάξης, του Υπουργείου Εσωτερικών, αυτών των θεμάτων δηλαδή, στο Γ΄ Θερινό Τμήμα της Βουλής, τον Σεπτέμβριο να γίνει μία καλά προετοιμασμένη ακρόαση με όλους τους φορείς της πολιτικής προστασίας και να υπάρξουν αποφάσεις, τις οποίες να εισηγηθούν και προς το Προεδρείο της Βουλής, έτσι ώστε να υπάρξει ενδεχομένως και μία ιδιαίτερη επιτροπή ή και όποια άλλη διαδικασία, που θα τονώσει αυτή τη διαδικασία και θα την καταστήσει ακόμα πιο αποτελεσματική με βάση και τις δραματικές εμπειρίες της τελευταίας δεκαπενταετίας. Πέραν αυτών, όμως, και γι' αυτό θα πρέπει να υπάρχει μία απόφαση του Τμήματος, θέλω να σας ανακοινώσω ότι μετά τη χθεσινή ομόφωνη απόφαση της Διάσκεψης των Προέδρων, προτείνω σήμερα να λάβουμε την απόφαση για την χορήγηση του ποσού των 10 εκατομμυρίων ευρώ από το αποθεματικό της Βουλής, από τον ειδικό λογαριασμό που συστάθηκε με πράξη νομοθετικού περιεχομένου από την Κυβέρνηση μέσω του Υπουργείου Οικονομικών, για την ανακούφιση όσων επλήγησαν από τις πρόσφατες καταστροφικές πυρκαγιές που προκάλεσαν την ανθρώπινη τραγωδία που βιώνουμε. Επιπλέον, η Διάσκεψη των Προέδρων αποφάσισε ομόφωνα να εξετάσει η Βουλή τη δυνατότητα να συμβάλλει απευθείας στην στήριξη των παιδιών που επλήγη η οικογένειά τους. Αφού ολοκληρωθεί η πλήρης αποτύπωση της κατάστασης, θα συσταθεί ομάδα εργασίας με τη συμμετοχή στελεχών της Βουλής, του Υπουργείου Εσωτερικών και της περιφερειακής και τοπικής αυτοδιοίκησης που θα προτείνει συγκεκριμένα μέτρα για την υποστήριξη των παιδιών αυτών, προφανώς εκ του παραλλήλου με τα μέτρα που ήδη ανακοινώθηκαν χθες από την Κυβέρνηση και όποια άλλα μέτρα στήριξης των παιδιών υπάρξουν. Θα δώσω τον λόγο για τρία με πέντε λεπτά στους Κοινοβουλευτικούς Εκπροσώπους ή εν πάση περιπτώσει στους εκπροσώπους των κομμάτων για να υπάρξει μία πρώτη τοποθέτηση, ας πούμε, σε αυτήν την πρόταση που γίνεται ομόφωνα και από τη Διάσκεψη των Προέδρων, έτσι ώστε ύστερα να υπάρξει και μία απόφαση του Τμήματος, που ελπίζω να είναι ομόφωνη γι' αυτά τα ζητήματα, σήμερα που κλείνει επί της ουσίας και το τριήμερο πένθος, παρ' ότι είναι φανερό πως αυτή η ιστορία θα σφραγίσει όχι μόνο τους ερχόμενους μήνες, αλλά γενικότερα τη συνείδηση του λαού μας και το θυμικό και τις ευαισθησίες. Είναι μία τομή θα έλεγε κανείς, που πολλές φορές παράγει εξαιρετικά βαριά συναισθήματα σε όλους. Παρακαλώ πολύ τον κ. Μαντά από το ΣΥΡΙΖΑ να λάβει τον λόγο και θα επακολουθήσει ο κ. Δήμας από τη Νέα Δημοκρατία. Ορίστε, κύριε Μαντά, έχετε τον λόγο.
Κύριε Πρόεδρε, κυρίες και κύριοι συνάδελφοι, ζούμε αυτές τις ημέρες μια ανείπωτη τραγωδία, που έχει πλήξει σφοδρά τη χώρα μας, μια τραγωδία με δεκάδες ανθρώπινα θύματα. Εκ μέρους της Κοινοβουλευτικής Ομάδας του ΣΥΡΙΖΑ, θα ήθελα να εκφράσω τη λύπη μας και τη συμπαράστασή μας στις οικογένειες αυτών που πενθούν θύματα και στις οικογένειες αυτών που έχουν αγνοούμενους και που με αγωνία περιμένουν την τελική κατάληξη, το πώς δηλαδή θα διαμορφωθεί αυτός ο τρομακτικός κατάλογος στο τέλος. Δεν υπάρχει αμφιβολία ότι αυτές οι ημέρες είναι ημέρες πένθους, αλλά και ημέρες αλληλεγγύης, που εκδηλώνεται με τον πιο έντονο τρόπο από όλο το λαό μας. Νομίζω ότι είναι πρωτοφανές αυτό το κύμα, αλλά και αντίστοιχο των περιστάσεων, που έχουν συμβεί στη χώρα μας, στην περιοχή, στους ανθρώπους της περιοχής. Τούτη η ώρα είναι η ώρα της μέγιστης δυνατής προσπάθειας, έτσι ώστε να γίνει όσο πιο γρήγορα η διαδικασία ταυτοποίησης των θυμάτων και οι διαδικασίες για να ανευρεθούν όσοι αγνοούμενοι υπάρχουν με πολύ μεγάλη προσοχή, με πολύ μεγάλο σεβασμό, με σχέδιο και συστηματική προσπάθεια. Πιστεύουμε ότι σε αυτήν ακριβώς τη συγκυρία δεν περισσεύει κανείς. Πρέπει να ενώσουμε δυνάμεις - αυτό μας δείχνει ο λαός μας - πρέπει να είμαστε πολύ αποφασιστικοί στα μέτρα τα οποία λαμβάνονται και θα ληφθούν, έτσι ώστε να ανακουφίσουμε τους πληγέντες. Κύριε Πρόεδρε, κυρίες και κύριοι συνάδελφοι, είναι προφανές ότι αυτή η τραγωδία θέτει σκληρά ερωτήματα, τα οποία πρέπει να απαντηθούν και βεβαίως, θέτει συγκεκριμένες προκλήσεις και καθήκοντα, θα έλεγα, για το μέλλον, έτσι ώστε να μην ξαναζήσουμε τέτοιες τραγωδίες. Πιστεύω ότι θα υπάρξει ο κατάλληλος χρόνος πολύ σύντομα, έτσι ώστε και απαντήσεις να δοθούν και μέτρα, όπως λαμβάνονται, και επιπλέον μέτρα να ληφθούν και εν πάση περιπτώσει η ελληνική πολιτεία να αποφασίσει με βαθιές τομές να ορίσει τις προϋποθέσεις, έτσι ώστε να μην ξαναζήσουμε τέτοιες τραγωδίες. Θέλω να εκφράσω τον σεβασμό από την πλευρά της Κοινοβουλευτικής Ομάδας του ΣΥΡΙΖΑ σε όλες και όλους, στελέχη των υπηρεσιών, των πυροσβεστών, του Πυροσβεστικού Σώματος, της αστυνομίας, του Λιμενικού Σώματος, των Ενόπλων Δυνάμεων, του ΕΚΑΒ, όλων των υπηρεσιών που συντονισμένα εργάζονται στην περιοχή, εργάστηκαν τις πρώτες ώρες αυτής της τραγωδίας και συνεχίζουν να εργάζονται, έτσι ώστε γρήγορα να υπάρξει ανακούφιση των πληγέντων. Και, βεβαίως, να εκφράσω τον σεβασμό μας και την αλληλεγγύη μας στην ηρωική δουλειά που κάνουν οι εθελοντές και οι εθελόντριες στην περιοχή. Επίσης, θέλω να εκφράσω εκ μέρους της Κοινοβουλευτικής Ομάδας του ΣΥΡΙΖΑ τις θερμές μας ευχαριστίες για την έμπρακτη συμπαράσταση που δείχνουν πάρα πολλές χώρες της Ευρώπης και του κόσμου, θα έλεγα, σε αυτήν την ανείπωτη τραγωδία που ζει η χώρα μας. Τέλος να πω, κύριε Πρόεδρε, ότι συμφωνούμε απολύτως με τα μέτρα που παίρνει η Βουλή, τα οποία συζητήσαμε και χτες στη Διάσκεψη των Προέδρων, έτσι ώστε να συμβάλουμε και από τη δική μας την πλευρά στην ανακούφιση αυτών των ανθρώπων. Νομίζω ότι όλες και όλοι, από όλες τις πολιτικές δυνάμεις, πρέπει να πάρουμε όλα εκείνα τα μέτρα και να συνεχίσουμε με επιμονή - το επαναλαμβάνω - , έτσι ώστε όποιες ενέργειες είναι να γίνουν, να γίνουν με τον γρηγορότερο τρόπο και όποιες τομές πρέπει να γίνουν - και θεσμικές τομές για να υπάρξει αυτός, θα έλεγα, ο φραγμός στην επανάληψη τέτοιων φαινομένων - να τις κάνουμε όσο πιο γρήγορα μπορούμε και με τη μέγιστη δυνατή ενότητα και αλληλεγγύη. Σας ευχαριστώ πολύ.
Ευχαριστώ. Παρακαλώ πολύ, τον λόγο έχει ο εκπρόσωπος της Νέας Δημοκρατίας, ο συνάδελφος κ. Δήμας.
Ευχαριστώ, κύριε Πρόεδρε. Θέλω εκ μέρους της Νέας Δημοκρατίας να εκφράσω τα θερμά μας συλλυπητήρια στις οικογένειες των ανθρώπων που χάθηκαν τόσο άδικα και τόσο πρόωρα από τις φωτιές των τελευταίων ημερών. Οι σκέψεις και οι προσευχές όλων μας είναι μαζί τους. Η πολιτεία οφείλει να σταθεί δίπλα τους. Επίσης, εκφράζουμε τη συμπαράστασή μας στους χιλιάδες ανθρώπους που είδαν ξαφνικά, μέσα σε λίγα λεπτά, να χάνεται ο κόπος μιας ζωής, όπου και σε αυτούς οφείλουμε ως πολιτεία να σταθούμε δίπλα τους. Κυρίες και κύριοι συνάδελφοι, αποτύχαμε ως πολιτεία και ως κράτος. Αποτύχαμε και δεν υπάρχει απολύτως καμμία δικαιολογία! Δεν είναι τώρα η στιγμή απόδοσης των ευθυνών, δεν είναι σήμερα. Θα έρθει, όμως, πολύ σύντομα και οφείλουμε να είμαστε αμείλικτοι στο κομμάτι της απόδοσης, της επίρριψης των ευθυνών για τα γεγονότα τα οποία έγιναν τις τελευταίες ημέρες. Αυτήν τη στιγμή, όντως, απαιτείται ενότητα και πρέπει επιτέλους το πάθημα να μας γίνει μάθημα. Εγώ καλώ όλα τα πολιτικά κόμματα να δώσουμε τουλάχιστον το παράδειγμα, να ξεφύγουμε από τη στείρα αντιπαράθεση και η πολιτική συζήτηση πλέον να γίνεται με επιχειρήματα, πολιτικές αντιπαραθέσεις και όχι σε προσωπικό επίπεδο. Επιτρέψτε μου, όμως, να εκφράσω τα συγχαρητήριά μου και να πω ότι υποκλίνομαι - πραγματικά υποκλίνομαι! - στους εθελοντές, στους πυροσβέστες, στους αστυνομικούς, στο λιμενικό, στο ΕΚΑΒ, σε όλους αυτούς τους ανθρώπους οι οποίοι υπό πολύ αντίξοες συνθήκες, με κίνδυνο της ζωής τους, προσπάθησαν και έδωσαν τον καλύτερό τους εαυτό, ώστε να προστατευτούν ανθρώπινες ζωές και περιουσίες. Ειδικά στο κομμάτι των εθελοντών θεωρώ ότι έχει έρθει η στιγμή όπου η πολιτεία οφείλει και να τους το αναγνωρίσει αλλά και να τους επιβραβεύσει. Είναι άνθρωποι οι οποίοι καθημερινά, σε όλο το μήκος και πλάτος της χώρας, με κίνδυνο της ζωής τους, με αυταπάρνηση, έχουν προστατεύσει πολλές ανθρώπινες ζωές και περιουσίες, αλλά δεν τους έχει αναγνωριστεί από το κράτος. Η ανείπωτη αυτή καταστροφή, όμως, επιμένω πως πρέπει να μας γίνει μάθημα. Πρέπει να συνειδητοποιήσουμε ότι μόνο ενωμένοι όλοι οι Έλληνες θα μπορέσουμε να καταφέρουμε να αποφύγουμε τέτοιου είδους καταστροφές στο μέλλον. Έχει φτάσει η στιγμή όπου πρέπει να συνειδητοποιήσουμε και να βρούμε μια ισορροπία μεταξύ ατομικής και συλλογικής ευθύνης. Αυτήν τη στιγμή δεν την έχουμε βρει. Κύριε Πρόεδρε, τα μέτρα που ανακοινώθηκαν στη Διάσκεψη των Προέδρων θεωρούμε ότι είναι ένα σωστό πρώτο βήμα. Όπως είπα και πιο πριν, νομίζω ότι η πολιτεία πρέπει να σταθεί, εξαντλώντας τις δυνατότητές της, δίπλα σε αυτούς τους ανθρώπους. Αποδεχόμαστε ως Νέα Δημοκρατία αυτά τα μέτρα, τα καλωσορίζουμε, αλλά επιμένουμε ότι πρέπει να γίνουν και άλλα αποφασιστικά βήματα. Ευχαριστώ πάρα πολύ.
Ευχαριστώ πολύ, κύριε Δήμα. Τον λόγο έχει ο συνάδελφος κ. Γιάννης Μανιάτης από τη Δημοκρατική Συμπαράταξη.
Κύριε Πρόεδρε, ζούμε μια εθνική τραγωδία. Ζούμε μέρες πένθους και το μόνο που ταιριάζει σε τέτοιες στιγμές είναι η σιωπή, η σιωπή όλων μας ως μια πολύ μικρή ένδειξη συμπαράστασης απέναντι στον πόνο των οικογενειών των ογδόντα ενός νεκρών και των δεκάδων αγνοουμένων και θυμάτων. Έχει συγκλονισθεί όλη η ελληνική κοινωνία, γιατί ζήσαμε και ζούμε τη μεγαλύτερη εθνική καταστροφή των τελευταίων δεκαετιών. Αυτό που μπορεί να πει κάποιος είναι ότι η κοινωνία έδειξε ένα πολύ ισχυρό αίσθημα αλληλεγγύης απέναντι στα θύματα, τις οικογένειες και τους αγνοουμένους, οι εθελοντές έδειξαν πώς πρέπει ακριβώς να συμπεριφέρεται η κοινωνία των πολιτών και όλα τα στελέχη των υπηρεσιών, από την πυροσβεστική και το λιμενικό μέχρι το ΕΚΑΒ, στάθηκαν όρθιοι και με αυτοθυσία έκαναν αυτό που έπρεπε να πράξουν. Ασφαλώς, αγαπητοί συνάδελφοι, υπάρχουν πολλά αμείλικτα «πώς;» και «γιατί;» και ασφαλώς τα ερωτήματα αυτά θα τεθούν τις αμέσως επόμενες μέρες. Σήμερα το μόνο που πρέπει να κάνουμε είναι να ενώσουμε τις δυνάμεις μας, έτσι ώστε το πρώτο θετικό βήμα που πήρε το εθνικό Κοινοβούλιο - δηλαδή η ομόφωνη απόφαση της Διάσκεψης των Προέδρων - να είναι ένα καλό παράδειγμα του πώς πρέπει να αντιμετωπίζουμε εθνικές καταστροφές και κυρίως και πάνω απ' όλα πώς πρέπει να μάθουμε από τα λάθη μας, από τα λάθη του παρελθόντος, έτσι ώστε να αποτρέψουμε, με κάθε δυνατό τρόπο, την επανάληψη τέτοιων καταστροφών. Εμείς, κύριε Πρόεδρε, εκ μέρους της Κοινοβουλευτικής Ομάδας της Δημοκρατικής Συμπαράταξης και της Προέδρου μας, της κ. Γεννηματά, θα σταθούμε αρωγοί σε όλες τις πρωτοβουλίες που θα πάρει το εθνικό Κοινοβούλιο προκειμένου να απαλύνουμε τον πόνο των οικογενειών των θυμάτων και έχοντας και την εμπειρία των καταστροφών, να πάρουμε όλα τα απαραίτητα μέτρα, ώστε να αποτρέψουμε την επανάληψη τέτοιων φαινομένων. Ευχαριστώ.
Ευχαριστώ πολύ, κύριε Μανιάτη. Τον λόγο έχει ο κ. Παππάς από τον Λαϊκό Σύνδεσμο - Χρυσή Αυγή.
Εμείς, κύριε Πρόεδρε, δεν θα σιωπήσουμε. Ο λαός έχει πληγεί εξαιρετικά, δεν σιωπεί και δεν θα το κάνουμε ούτε εμείς. Δεν θα το κάνουμε όταν η ελληνική σημαία κυματίζει έξω απ' αυτό το εδώ το κτήριο ή στον ιερό βράχο στη μέση του ιστού, τραυματισμένη, δεν θα σιωπήσουμε, γιατί αυτή τη σημαία πρέπει να τη σηκώσουμε και πάλι ψηλά. Και πρέπει να τη σηκώσουμε ψηλά παλεύοντας ένα πραγματικά εγκληματικό μόρφωμα, ένα αποκρουστικό, αδηφάγο σύστημα, το οποίο πνίγει και καίει τους πολίτες του, ένα κράτος - φονιάς του ελληνικού λαού, ένα κράτος που είναι τέρας αδιαφορίας και «ωχαδερφισμού», αυτής της νοοτροπίας - και πολιτικής νοοτροπίας - την οποία εσείς εκθρέψατε και συντηρείτε. Θα σταθώ σε κάτι που διάβασα πριν από λίγο και πραγματικά εκπλήσσομαι. Ο κ. Τόσκας αντί να σιωπήσει μπροστά σ' αυτήν την καταστροφή, σ' αυτήν την τραγωδία, είπε: «Δεν υπήρχε χρόνος για εντολή εκκένωσης. Δεν παραιτούμαι. Το Μάτι ήταν ένα τεράστιο αυθαίρετο». Δηλαδή, σαν να μας λέει, «Κοιτάξτε, πολίτες, όταν υπάρχουν αυθαίρετα, το κράτος αποποιείται των ευθυνών του και δεν σας προστατεύει». Τι να πω γι' αυτό; Τρεις λέξεις μόνο μπορώ να πω. Ντροπή, ντροπή, ντροπή! Είπατε - το ακούμε συνεχώς αυτές τις μέρες από την Κυβέρνηση, το ακούσαμε και από την Αντιπολίτευση μόλις πριν από λίγο - ότι δεν είναι ώρα να αποδοθούν ευθύνες όταν προέχει η ανθρώπινη ζωή. Τι μας λέτε, βρε ανθρωπιστές; Θέλετε να κερδίσετε χρόνο; Θέλετε να ξεχαστεί και αυτό, όπως ξεχάστηκαν οι νεκροί της Ηλείας του 2007 ή όπως οι πνιγμένοι της Μάνδρας του Νοεμβρίου του 2017; Θέλετε να κερδίσετε χρόνο; «Δεν είναι ώρα να αποδοθούν ευθύνες»: Ίσα - ίσα, τώρα είναι η ώρα να αποδοθούν ευθύνες, που είναι φρέσκα τα περιστατικά. Πότε θα γίνει απολογισμός; Όταν θα περάσει ο καιρός; Όταν θα ξεχαστεί η συμφορά και θα περιμένουμε την επόμενη; Νομίζετε - επειδή άκουσα για τη Διάσκεψη των Προέδρων - ότι θα ξεπεράσετε τις ενοχές σας με 10 εκατομμύρια ευρώ; Τόσο αποτιμάτε την ανθρώπινη ζωή; Εκατό συνολικά νεκροί το τελευταίο οκτάμηνο! Τόσο αποτιμάτε την ανθρώπινη ζωή, με 10 εκατομμύρια ευρώ;
Τι λες τώρα; Ό,τι θες λες τώρα;
Σας παρακαλώ, κύριε!
Ό,τι θες λες τώρα;
Σας παρακαλώ! Σας παρακαλώ, κύριε Παπαδόπουλε!
Ο ελληνικός λαός διερωτάται: Πρόκειται για απροκάλυπτη αδιαφορία, κυνισμό, ανικανότητα σε βάρος του κοινωνικού συνόλου.; Είναι εγκληματικές παραλείψεις εκ μέρους της Κυβέρνησης ή των Υπουργών; και δεν εννοώ μόνο τη σημερινή Κυβέρνηση, για να είμαστε δίκαιοι. Υπάρχουν πράγματα που αγνοούμε, πράγματα στο Κοινοβούλιο που δεν γνωρίζουμε; Για όλα αυτά αναρωτιέται ο κόσμος. Και αυτά τα ερωτήματα μεταφέρω σήμερα εδώ. Έγινε αυτό που έγινε. Έχουμε αυτούς τους νεκρούς. Δεν θα ζητήσει κάποιος έστω και μια συγγνώμη; Δεν θα έχουμε έστω και μια παραίτηση Υπουργού; Σας θυμίζω ότι στην Ιαπωνία με το τσουνάμι ένας Ιάπων Υπουργός έκανε χαρακίρι. Εδώ φυσικά δεν είμαστε Ιαπωνία, αλλά αναρωτιέμαι: Έστω μια συγγνώμη; Αντ' αυτού, έχουμε το θράσος της Κυβέρνησης! Λέει ο κ. Κουρουμπλής, «Ας μην γινόμαστε υπερβολικοί», αναφερόμενος στην τραγωδία στο Μάτι. Στο σημείο αυτό πρέπει να σας πω ότι οι πυροσβέστες έκαναν τα πάντα, υπερέβαλαν εαυτόν! Το ίδιο έκαναν οι αστυνομικοί, οι λιμενικοί, το Πολεμικό Ναυτικό, που πήγε στις παραλίες στο Μάτι. Οι συνέλληνες, με αυτό το αλτρουιστικό πνεύμα που διακατέχει τον Έλληνα, αλληλεγγύης δηλαδή στον συνάνθρωπο, έκαναν το καθήκον τους. Όλα αυτά με κάνουν να αναρωτηθώ: Εσείς κάνατε αυτά που έπρεπε να κάνετε; Η Κυβέρνηση έκανε αυτά που έπρεπε να κάνει; Και ως άθεοι αριστεροί, τώρα επικαλείστε τον Θεό και λέτε «θεομηνία». Ουαί υμίν, Γραμματείς και Φαρισαίοι! Αίσχος! Θεομηνία! Τα ρίχνουμε στον Θεό. Δεν φταίει ο Θεός! Εσείς φταίτε και σίγουρα σύντομα θα πάρετε την απάντηση που σας πρέπει. Θα φύγετε από το πολιτικό σκηνικό και μαζί με τους Έλληνες, εμείς θα σηκώσουμε την τραυματισμένη σημαία και πάλι ψηλά. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Θέλω, κλείνοντας, κύριε Πρόεδρε - και ευχαριστώ πάρα πολύ - να καταθέσω στα Πρακτικά την ανακοίνωση του γραφείου Τύπου του Συνασπισμού Ριζοσπαστικής Αριστεράς της 26-8-2007. Είναι μια ανακοίνωση η οποία σας ταιριάζει απόλυτα. Πώς τα φέρνει η μοίρα! Αυτά που γράφατε τότε, σας ταιριάζουν απόλυτα. Το καταθέτω για τα Πρακτικά.
Παρακαλώ να ολοκληρώσετε.
Θα σας διαβάσω επίσης - και αυτό πηγαίνει στον προλαλήσαντα της Νέας Δημοκρατίας - το εξής: «Βουλή των Ελλήνων, Διακομματική Κοινοβουλευτική Επιτροπή για τη μελέτη σε βάθος του προβλήματος των πυρκαγιών και την υπόδειξη τρόπων οργάνωσης και μέσων για τη μακροπρόθεσμη και αποτελεσματική αντιμετώπισή τους. Μάιος 1993». [[Στο σημείο αυτό ο Βουλευτής κ. Χρήστος Παππάς καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Τι κάνατε; Το πόρισμα λέει πολύ σωστά πράγματα. 1993! Τι κάνατε μέχρι το 2018; Τίποτε! Είστε όλοι συνυπεύθυνοι! Έξω, στο Μάτι μυρίζει καμένο. Εδώ μυρίζει σάπιο!
Παρακαλώ πολύ τον εκπρόσωπο από το ΚΚΕ, τον κ. Καραθανασόπουλο, να λάβει τον λόγο. Πριν από αυτό αισθάνομαι την ανάγκη να σας πω, ότι κάθε πολιτική δύναμη, με τον λόγο που εκπέμπει εδώ πέρα μέσα, ακριβώς επανατοποθετεί και επιβεβαιώνει την ταυτότητα, τη διάθεση και την ιδεολογία της. Ευχαριστώ πολύ.
…
Παρακαλώ πολύ να μη γραφτεί στα Πρακτικά αυτό που είπε ο κ. Παππάς, αυτό που δήλωσε για τη σημερινή ημέρα! Ορίστε, κύριε Καραθανασόπουλε, έχετε τον λόγο.
Κύριε Πρόεδρε, το Κομμουνιστικό Κόμμα Ελλάδας εκφράζει τα συλλυπητήριά του στις οικογένειες των θυμάτων από τις πυρκαγιές στην περιοχή της ανατολικής Αττικής και βεβαίως, ζητά από την Κυβέρνηση να ληφθούν άμεσα μέτρα ανακούφισης και προστασίας όλων αυτών που έχουν πληγεί από τις καταστροφικές πυρκαγιές. Ζητάμε, δηλαδή, να υπάρξει υπεύθυνη ενημέρωση των οικογενειών για τους αγνοούμενους, να υπάρξουν άμεσα μέτρα στήριξης των δημόσιων υποδομών υγείας στην περιοχή για να μπορέσουν να συνδράμουν και να περιθάλψουν τους έχοντες ανάγκη, να υπάρξουν άμεσα μέτρα ασφαλούς στέγασης, καθαριότητας, υγιεινής, ένδυσης και σίτισης των πυρόπληκτων, να υπάρξει άμεση αποκατάσταση των βασικών υποδομών, δηλαδή των δικτύων ύδρευσης και ηλεκτροδότησης της περιοχής. Και, βέβαια, η καταγραφή των ζημιών πρέπει να οδηγήσει στην ολική αποζημίωση των καταστροφών από τις φονικές αυτές πυρκαγιές. Κύριε Πρόεδρε, εμείς τονίσαμε ότι το εθνικό πένθος δεν μπορεί να αποτελέσει άλλοθι - θα συζητήσουμε και πιο ολοκληρωμένα - για να συγκαλυφθούν οι διαχρονικές ευθύνες που υπάρχουν, οι οποίες είχαν ως αποτέλεσμα η Αθήνα να είναι ανοχύρωτη πόλη, οι οποίες είχαν ως αποτέλεσμα να υπάρξει ουσιαστική έλλειψη σχεδιασμού, ουσιαστική έλλειψη μέτρων πρόληψης, αλλά και έγκαιρης αντιμετώπισης τέτοιου είδους φαινομένων. Παρά τις ηρωικές, κάποιες στιγμές, προσπάθειες των διασωστών, των πυροσβεστών και των υπόλοιπων Σωμάτων που συνέδραμαν σ' αυτήν την προσπάθεια, δεν μπόρεσε να αποτραπεί η ύπαρξη θυμάτων, αυτό το προδιαγεγραμμένο αποτέλεσμα, το οποίο επί της ουσίας υπήρξε. Βεβαίως, τα μέτρα που εξήγγειλε η Κυβέρνηση δεν μπορεί και δεν πρέπει να αποτελέσουν συγχωροχάρτι. Εμείς και χθες στη Διάσκεψη των Προέδρων αποδεχθήκαμε τα δύο μέτρα, τα οποία εξήγγειλε ο Πρόεδρος της Βουλής, παρ' ότι έχουμε επιφυλάξεις - τις οποίες τονίσαμε και χθες - για τον ειδικό λογαριασμό, γιατί έχουμε εμπειρία και από προηγούμενους ειδικούς λογαριασμούς, όπως το «ταμείο Μολυβιάτη»: πού πήγαν τα χρήματα, πόσα χρήματα πήγαν, πώς διατέθηκαν και ποιο ήταν το τέλος του. Διότι δεν είναι απλά και μόνο τα ζητήματα της διαφάνειας και της χρηστής διαχείρισης του λογαριασμού, αλλά υπάρχουν και θέματα που σχετίζονται με τις προτεραιότητες χρηματοδότησης και με τους σχεδιασμούς. Και εδώ πέρα δεν πρέπει να αποκρυφθεί η ευθύνη της Κυβέρνησης για την άμεση χρηματοδότηση και τον σχεδιασμό. Θα κλείσω, λέγοντας ότι το Κομμουνιστικό Κόμμα Ελλάδας καλεί τα μέλη του, τους φίλους, αλλά πρώτα απ' όλα τους εργαζόμενους, τα εργατικά σωματεία και τους μαζικούς φορείς, όχι μόνο να οργανώσουν την αλληλεγγύη τους στους πληγέντες και να πάρουν μέτρα άμεσης βοήθειας, αλλά πάνω απ' όλα να οργανώσουν την πάλη τους για να διεκδικήσουν την πλήρη αποκατάσταση από τις καταστροφές.
Ευχαριστώ, κύριε Καραθανασόπουλε. Θα ήθελα να διευκρινίσω και από το Βήμα της Βουλής, με βάση και τις χθεσινές ανακοινώσεις και την πράξη νομοθετικού περιεχομένου με την οποία ιδρύθηκε αυτός ο ειδικός λογαριασμός, ότι λαμβάνεται σαφής μέριμνα και για τη διαφάνεια και για τον χρόνο που θα αποδοθούν τα χρήματα. Κυρίως, όμως, μπαίνει υπό τον έλεγχο του Ελεγκτικού Συνεδρίου και σε τακτικούς ελέγχους ορκωτών λογιστών. Δεν είναι, δηλαδή, μια κυβερνητική, αυθαίρετη ή οποιουδήποτε άλλου τύπου προσπάθεια μέσω ενός λογαριασμού να υπάρξει αλληλεγγύη και από εκεί και πέρα κάποιοι να ρωτάνε - ή όλοι μας - πού πάνε τα χρήματα κ.λπ.. Ακριβώς επειδή έχει γίνει αυτή η συζήτηση και επειδή υπάρχουν οι εμπειρίες που αναφέρατε, έχει θωρακιστεί αυτός ο ειδικός λογαριασμός. Είναι ένα θέμα το οποίο, άλλωστε, συζητήσαμε και χθες στη Διάσκεψη των Προέδρων. Σημειώνω, βεβαίως, την παρατήρησή σας. Είναι στα Πρακτικά. Ευχαριστώ πολύ. Τον λόγο έχει ο κ. Κατσίκης από τους Ανεξάρτητους Έλληνες.
Ευχαριστώ, κύριε Πρόεδρε. Κύριοι Υπουργοί, κυρίες και κύριοι συνάδελφοι, ως Βουλευτής της Περιφέρειας Αττικής, κομμάτι της οποίας είναι οι δύο δήμοι του Μαραθώνα και της Ραφήνας - Πικερμίου, ζω τον θρήνο των συμπολιτών μου, βιώνω πρωτόγνωρες καταστάσεις και συνειδητοποιώ τις ευθύνες όλων μας. Ξέρετε, είναι μερικές φορές που τα λόγια αδυνατούν να περιγράψουν αυτό που συμβαίνει στην ψυχή. Και οι ψυχές όλων μας είναι τόσο μαυρισμένες όσο και το μαύρο που άφησε πίσω της η λαίλαπα της φωτιάς. Το απόγευμα της Δευτέρας ήταν από αυτά που κανείς δεν πίστευε ότι θα ζούσε στη ζωή του. Γονείς να παλεύουν να σώσουν τα παιδιά τους, παππούδες να παλεύουν να σώσουν τα εγγόνια τους και άντρες τις γυναίκες τους. Είναι σκηνές που το μυαλό αρνείται πραγματικά να καταγράψει και παλεύει να διαγράψει. Δεν ξέρω αν ο όρος «τραγωδία» είναι επαρκής για να περιγράψει όλα όσα εμείς είδαμε και οι συμπολίτες μας έζησαν εκείνο το βράδυ. Δεν ξέρω αν υπάρχει δάκρυ για να σκουπίσουμε, παρηγοριά για να πούμε, ευχή για να εκφράσουμε σε αυτούς τους ανθρώπους. Η εξαγγελθείσα οικονομική στήριξη είναι αυτονόητη και είναι το ελάχιστο που μπορούμε να κάνουμε άμεσα για τους συνανθρώπους μας και βεβαίως, είναι καλοδεχούμενη, κύριε Πρόεδρε, η απόφαση μετά από τη Διάσκεψη των Προέδρων για έτι περαιτέρω οικονομική ενίσχυση. Σήμερα η πολιτεία συμβάλλει παρέχοντας κάθε δυνατή βοήθεια στους πυρόπληκτους. Περπάτησα την περιοχή δύο και τρεις φορές. Ένιωσα τον πόνο των ανθρώπων. Προς ανακούφισή τους, καθημερινά, τα μέτρα που λαμβάνονται πραγματικά πιάνουν τόπο. Οι Ένοπλες Δυνάμεις είναι εκεί, παρούσες, η αστυνομία, η πυροσβεστική. Όλος ο κρατικός μηχανισμός εφεξής καταβάλλει την προσπάθεια του. Οι ανεξέλεγκτες συνέπειες των φυσικών φαινομένων τείνουν να γίνουν πια μη διαχειρίσιμες. Αυτήν την ώρα της επιβεβλημένης σιωπής ας αναλογιστούμε όλοι, πολίτες και πολιτικοί, τι κάναμε που δεν έπρεπε και τι δεν κάναμε που έπρεπε. Εκεί θα βρούμε όλοι τις ευθύνες μας. Όχι, όμως, τώρα. Δεν είναι η ώρα και βεβαίως, θα ήμουν ο τελευταίος που θα εκμεταλλευόμουν πολιτικά, αντιπαρατιθέμενος, αυτήν την εθνική τραγωδία. Βρισκόμαστε σε εθνικό πένθος ακόμα. Τώρα έχουμε υποχρέωση να γονατίσουμε για να σηκώσουμε αυτούς που έπεσαν. Η πολιτεία καλείται σε διάστημα λιγότερο του έτους να αντιμετωπίσει δύο πρωτόγνωρα σε ένταση φαινόμενα: μια πρωτόγνωρη πλημμύρα και μια πρωτόγνωρη πυρκαγιά. Και τα δύο ήταν αποτέλεσμα - όσο και αν ακούγεται ξύλινη έκφραση - ακραίων καιρικών φαινομένων. Και τα απίστευτα ποσοστά βροχής όταν έπληξαν τη Μάνδρας - Ειδυλλίας στη δυτική Αττική το περασμένο φθινόπωρο και οι άνεμοι των έντεκα μποφόρ που φυσούσαν προχθές, δεν συγκαταλέγονται στις συνήθεις καιρικές συνθήκες. Στην αρχή του καλοκαιριού, σε μια τοποθέτησή μου σε συνεδρίαση της κοινοβουλευτικής επιτροπής περιβάλλοντος, είχα εκφράσει τις ανησυχίες μου σχετικά με την ετοιμότητά μας για την αντιμετώπιση παρόμοιων φαινομένων. Είχα αναρωτηθεί, επίσης, για την ετοιμότητά μας στο πεδίο της πρόληψης. Δεν ξέρω, βέβαια, αν η αγριότητα του προχθεσινού φαινομένου θα μπορούσε να αντιμετωπιστεί με την οποιαδήποτε πρόληψη. Η τραγική ταχύτητα με την οποία εξελίχθηκε, αιφνιδίασε πραγματικά τους πάντες. Αισθάνομαι ικανοποίηση, όμως, που τόσο η Βουλή των Ελλήνων όσο και η Κυβέρνηση, σε αυτούς τους καιρούς οικονομικής δυσπραγίας, απάντησαν με πρωτόγνωρη γενναιότητα, συνδράμοντας και υποστηρίζοντας οικονομικά με αρκετά σεβαστά ποσά τους πληγέντες. Θεωρώ πλεονασμό να αναφερθώ στην αυτοθυσία των ένστολων και των απλών πολιτών, γιατί όλες τους οι ενέργειες υπαγορεύθηκαν όχι από την υποχρέωση, αλλά από την ανθρωπιά που τους διακρίνει. Κι αυτό είναι ένα συστατικό στοιχείο της ιδιοσυγκρασίας του λαού μας που δεν κατάφερε ποτέ κάποιος να το εξαφανίσει. Και οι δυο αυτές φυσικές καταστροφές συνέβησαν σε περιοχές που γνωρίζω πολύ καλά. Δεν ξέρω αν ποτέ αυτές οι περιοχές θα ξαναγίνουν όπως ήταν πριν. Έπληξαν ανθρώπους που γνωρίζω προσωπικά και - πιστέψτε με - είναι πραγματικά δύσκολη όλη αυτή η διαχείριση. Εκ μέρους της Κοινοβουλευτικής Ομάδας των Ανεξαρτήτων Ελλήνων, μαζί με την οποιαδήποτε συμπαράσταση στους πληγέντες και τους πυρόπληκτους, εκφράζουμε τη βαθιά μας λύπη και θλίψη. Τα θερμά μας συλλυπητήρια στους συγγενείς των αδικοχαμένων συμπολιτών μας. Θεωρώ στοίχημα ζωής, απ' όποια θέση κι αν έτυχε να βρεθούμε και να υπηρετούμε την πολιτεία, να ανατρέψουμε τον χαρακτηρισμό του Θουκυδίδη: «θεατές των λόγων και ακροατές των έργων». Σας ευχαριστώ.
Ευχαριστώ. Τον λόγο έχει ο συνάδελφος κ. Μαυρωτάς από την Κοινοβουλευτική Ομάδα του Ποταμιού.
Ευχαριστώ, κύριε Πρόεδρε. Η σημερινή συνεδρίαση της Βουλής είναι η πρώτη μετά από τη «μαύρη Δευτέρα». Η 23η Ιουλίου 2018 είναι μια ημερομηνία που θα μας στοιχειώνει. Αυτή η συνεδρίαση δεν μπορεί να μην ξεκινήσει από τα συλλυπητήρια στους οικείους των τραγικών θυμάτων αλλά και με ένα συγγνώμη που νιώθω εγώ τουλάχιστον ότι είναι ανάγκη να πω εκ μέρους της πολιτείας που δεν κατάφερε να τους προστατεύσει έστω και μπροστά σε εξαιρετικά αντίξοες συνθήκες. Ακόμη, είναι μέρα πένθους και συντριβής. Δεν θα κάνουμε κριτική. Δεν έχουμε ακόμα όλα τα δεδομένα άλλωστε. Θα περιμένουμε να καταλαγιάσει η στάχτη κι όταν σταματήσουμε να μετράμε θύματα, να αναλάβει ο καθένας τις ευθύνες του, όχι τόσο για να τιμωρηθεί - μεγαλύτερος τιμωρός από την ίδια τη συνείδησή μας δεν υπάρχει - αλλά για να διαγνώσουμε τι δεν πήγε καλά, τι έφταιξε, ώστε να μην επαναληφθεί παρόμοια τραγωδία στο μέλλον. Άμεσα, λοιπόν, πρέπει να προσπαθήσουμε να επουλώσουμε τις πληγές, να τρέξουμε χωρίς γραφειοκρατικές καθυστερήσεις τις διαδικασίες στο Μάτι, στη Ραφήνα, στον Μαραθώνα, στην Κινέτα. Μεσοπρόθεσμα - και όντες σοφότεροι πια - να ξαναδούμε τα ζητήματα της πυροπροστασίας, της οικιστικής επέκτασης στα δάση, τις νομιμοποιήσεις αυθαιρέτων, τις οικιστικές πυκνώσεις και να μην φοβηθούμε τον «μπαμπούλα» του πολιτικού κόστους. Το πολιτικό κόστος είναι τελικά εντελώς ασήμαντο μπροστά στο δραματικό κόστος των ανθρώπινων ζωών. Το συνειδητοποιούμε μετά από κάθε καταστροφή, αλλά μετά από μερικές μέρες το ξεχνάμε. Συνεχίζουμε business as usual στην επόμενη τακτοποίηση, στο επόμενο νομοσχέδιο. Λωτοφάγοι στη χώρα της αυθαιρεσίας. Τα τωρινά λάθη δεν μπορούν να κρύψουν τα λάθη του παρελθόντος, ούτε όμως και να τα επικαλούμαστε για να καλύψουμε τα τωρινά. Ας κρατήσουμε λοιπόν προς το παρόν την αλληλεγγύη και τα μαθήματα που μας έδωσαν οι πολίτες με την προσφορά τους. Να κρατήσουμε την αυταπάρνηση των δυνάμεων ασφαλείας, των εθελοντών, των νοσοκόμων, των γιατρών, που σε πολύ δύσκολες συνθήκες έδωσαν τον καλύτερό τους εαυτό. Οι ευθύνες για τους υπόλοιπους θα αποδοθούν στον καιρό τους. Συμφωνούμε κι εμείς βέβαια με τις πρόνοιες της Βουλής. Κάποιες απ' αυτές μάλιστα είμασταν εμείς που τις προτείναμε. Να κλείσω με κάτι που είπε ο εθνικός μας ποιητής: «Εθνικόν είναι το αληθές». Πρέπει να το ψάξουμε όλοι μαζί κοιτώντας τον εαυτό μας στον καθρέφτη. Να αλλάξουμε συμπεριφορά, αν θέλουμε να πάει μπροστά η χώρα. Ευχαριστώ.
Ευχαριστώ, κύριε Μαυρωτά. Ο κ. Σαρίδης από την Ένωση Κεντρώων έχει τον λόγο.
Ευχαριστώ πολύ, κύριε Πρόεδρε. Ζούμε μέρες εθνικής τραγωδίας. Έχουμε μπροστά μας ένα πένθος το οποίο θα πρέπει να διαχειριστούμε τις επόμενες μέρες όπως ακριβώς αναλογεί. Η Ένωση Κεντρώων θέλει να εκφράσει τα ειλικρινή της συλλυπητήρια στους συγγενείς των ανθρώπων εκείνων που έχασαν εξαιρετικά άδικα τη ζωή τους. Θέλει να εκφράσει τις ευχαριστίες της στα στελέχη του λιμενικού, του στρατού, της αστυνομίας, της πυροσβεστικής, για την αυταπάρνηση την οποία έδειξαν αυτήν την εξαιρετικά δύσκολη μέρα κάτω από εξαιρετικά αντίξοες και δύσκολες συνθήκες. Υπάρχουν ευθύνες; Υπάρχουν. Είναι ευθύνες τωρινές; Θα έλεγα όχι μόνο. Είναι ευθύνες διαχρονικές. Κύριε Πρόεδρε, αυτές τις ευθύνες τις γνωρίζουν όλοι μέσα σ' αυτήν την Αίθουσα. Κάποια στιγμή, λοιπόν, θα πρέπει να τις συζητήσουμε, όχι όμως τώρα. Τώρα θα πρέπει η Κυβέρνηση να προχωρήσει και να δώσει αυτό για το οποίο έχει εκλεγεί να δώσει, να σταθεί δίπλα σε αυτούς τους ανθρώπους και να τους στηρίξει με όλες της τις δυνάμεις. Κάποια μέρα θα έρθουμε και θα έχουμε τη δυνατότητα εδώ πέρα μέσα - και είναι και πρόταση της Ένωσης Κεντρώων - να συζητήσουμε τις οποιεσδήποτε ευθύνες μπορεί να βαρύνουν την Κυβέρνηση, τα στελέχη, την περιφέρεια, τους δήμους. Αυτό που ζήσαμε, κύριε Πρόεδρε, ήταν αποτέλεσμα της εφαρμογής της πολιτικής «κοίτα την πάρτη σου και να μην σε ενδιαφέρει αν πνίγονται δίπλα σου». Αυτήν την πολιτική τη βιώνουμε, κύριε Πρόεδρε, τις τελευταίες δεκαετίες σε όλα τα επίπεδα στη χώρα μας. Συγκλονισμένος, κύριε Πρόεδρε, δυο μέρες παρακολουθώ την εικόνα, την περιγραφή της λέξης αυτής σε όλα τα ΜΜΕ. Και το λέω συγκλονισμένος, γιατί αναρωτήθηκα τι έχω κάνει λάθος και δεν είμαι τόσο καλός, ώστε όλοι εδώ πέρα μέσα να γίνουμε καλύτεροι, όπως αξίζει σε αυτόν τον ελληνικό λαό. Τώρα μέσα στον σπαραγμό είναι η σωστή ώρα για να πάρουμε τις αποφάσεις μας, αγαπητοί συνάδελφοι. Στον ουδέτερο χρόνο τα κάναμε μαντάρα. Αυτή είναι η αλήθεια. Τώρα, επιμένω, πρέπει να πούμε πρώτα το προσωπικό μας «ως εδώ» και να προχωρήσουμε στο συλλογικό «από 'δω και πέρα τι γίνεται». Δεν μπορώ να αποδεχτώ, κύριε Πρόεδρε, ότι δεν υπάρχει πεδίο εφαρμογής για την πλειοψηφία. Δεν μπορώ να συμφιλιωθώ, αγαπητοί συνάδελφοι, με την ιδέα ότι όσο νερό και λίπασμα να ρίξεις σ' αυτήν τη γη, η γη αυτή θα παραμείνει στέρφα. Η Ένωση Κεντρώων στηρίζει την πρόταση και τα μέτρα τα οποία παίρνει η Βουλή των Ελλήνων. Είναι μια αρχή. Ας δούμε όλοι μαζί τις ευθύνες τις οποίες μπορεί να έχουμε, ο καθένας από τη δικιά του την πλευρά, ας αναλογιστούμε, ας αναρωτηθούμε και κάποια στιγμή να προχωρήσουμε σε όλα τα βήματα εκείνα, ώστε να μην ξανασυμβεί ένα τέτοιο φαινόμενο, ένα τέτοιο κακό. Να είστε καλά, κύριε Πρόεδρε. Ευχαριστώ.
Ευχαριστώ, κύριε Σαρίδη. Κυρίες και κύριοι συνάδελφοι, εγκρίνει το Τμήμα την πρόταση της Διάσκεψης των Προέδρων επί των μέτρων και των πρωτοβουλιών που θα ληφθούν εκ μέρους και της Βουλής, στο πλαίσιο της γενικότερης προσπάθειας για αλληλεγγύη στους παθόντες;
Το Τμήμα συνεφώνησε ομοφώνως. Κύριε Πρόεδρε, παρακαλώ να συνεχίσουμε επί του νομοσχεδίου.
Αγαπητές και αγαπητοί συνάδελφοι, δεν έχω - πραγματικά - κι εγώ προσωπικά λόγια να εκφραστώ. Με όσα ακούστηκαν σε αυτήν την Αίθουσα θα συμφωνήσω, αλλά νομίζω ότι θα πρέπει στην πράξη να αποδείξουμε όλα τα κόμματα, όλες οι πτέρυγες, ότι πραγματικά αυτή θα είναι η τελευταία συμφορά. Αυτό σημαίνει ότι πρέπει να συμφωνήσουμε όλοι σε μέτρα τα οποία δεν είναι «φιλολαϊκά», τα οποία, όπως είναι γνωστό, τα οργανωμένα συμφέροντα κάθε φορά εμποδίζουν την κάθε Κυβέρνηση να τα εφαρμόσει. Στη Διάσκεψη των Προέδρων είχα πει ότι είναι χαρακτηριστικό αυτού του καθεστώτος ότι ακόμα και η στρατιωτική δικτατορία, η οποία κατά κάποιο τρόπο δεν είχε ανάγκη ψήφων, στις περιοχές αυτές στο Μάτι, στο Ζούμπερι κ.λπ. είχε επιτρέψει την αυθαίρετη δόμηση μέχρι λίγα μέτρα ακόμα από την παραλία. Αυτό σημαίνει ότι οι ευθύνες είναι των πάντων με διαφορετικά ποσοστά συμμετοχής στην ευθύνη. Επαφίεται, όμως, σε εμάς, στη Βουλή, στην πράξη να απαλλάξει την χώρα από αυτές τις αλλεπάλληλες συμφορές.
Να ενημερώσετε πάντως ότι η περιοχή ήταν εντός σχεδίου και δεν υπήρχαν αυθαίρετα.
Δεν ήταν αυθαίρετα.
Κυρίες και κύριοι συνάδελφοι, μετά τις τοποθετήσεις των κυρίων συναδέλφων, συνεχίζουμε επί της ημερήσιας διάταξης νομοθετικής εργασίας και συγκεκριμένα στο νομοσχέδιο του Υπουργείου Υγείας. Η Διάσκεψη των Προέδρων αποφάσισε στη συνεδρίασή της στις 19 Ιουλίου 2018 τη συζήτηση του νομοσχεδίου σε μία συνεδρίαση ενιαία επί της αρχής, των άρθρων και των τροπολογιών. Ωστόσο, επειδή το νομοσχέδιο ψηφίστηκε στη Διαρκή Επιτροπή με πλειοψηφία των τεσσάρων πέμπτων (4/5) του αριθμού των μελών της, σύμφωνα με το άρθρο 108 παράγραφοι 6 και 1 του Κανονισμού της Βουλής, προτείνεται κατά τη σημερινή συζήτηση να λάβουν τον λόγο για πέντε μόνο λεπτά όσοι έχουν αντίρρηση επί της κυρώσεως. Αυτό λέει ο Κανονισμός. Εγώ προτείνω, εφόσον δεν έχει αντίρρηση το Τμήμα, να λάβουν τον λόγο όλοι οι εισηγητές και οι ειδικοί αγορητές και επειδή υπάρχουν και βουλευτικές τροπολογίες και οι Βουλευτές που έχουν καταθέσει να υποστηρίξουν τις τροπολογίες τους. Συμφωνείτε;
Συνεπώς το Τμήμα συμφωνεί. Τον λόγο έχει ο εισηγητής του ΣΥΡΙΖΑ κ. Κωστοπαναγιώτου.
Κύριε Πρόεδρε, θα ήθελα τον λόγο για μισό λεπτό επί της διαδικασίας.
Ορίστε, κύριε συνάδελφε, έχετε τον λόγο.
Προτείνω πριν πάρει τον λόγο ο πρώτος εισηγητής, εάν οι Υπουργοί είναι έτοιμοι σε ό,τι αφορά στις τροπολογίες, να τις υποστηρίξουν και να μας πουν - πέραν των υπουργικών βεβαίως, γιατί υπάρχουν αρκετές βουλευτικές - ποιες από τις βουλευτικές κάνουν δεκτές, ούτως ώστε να ξέρουμε και εμείς πώς θα τοποθετηθούμε, εάν θα τοποθετηθούμε.
Συζήτησα τώρα το θέμα με τον κ. Πολάκη και μου είπε να συνεχίσουμε πρώτα με τον κ. Κωστοπαναγιώτου και μετά.
Είπατε ότι τον λόγο θα τον έχουμε άπαξ για να τοποθετηθούμε για τις τροπολογίες στην ουσία. Γι' αυτό κάνω αυτήν την πρόταση. Εάν νομίζετε ότι θέλετε να γίνει διαφορετικά, δεν έχω αντίρρηση.
Εφόσον δεν έχει αντίρρηση ο κ. Πολάκης, εγώ δεν έχω πρόβλημα. Πόσο χρόνο θέλετε, κύριε Υπουργέ;
Θα παρουσιάσω τις δυο από τις πέντε υπουργικές τροπολογίες, τις άλλες τρεις θα τις παρουσιάσει ο Ανδρέας Ξανθός και θα πω και για την αποδοχή ή μη κάποιων ...
Σας φτάνουν πέντε λεπτά;
Νομίζω ναι.
Ορίστε, κύριε Υπουργέ, έχετε τον λόγο.
Ευχαριστώ, κύριε Πρόεδρε. Πριν ξεκινήσω την ομιλία μου για την παρουσίαση των τροπολογιών, θα ήθελα να εκφράσω κι εγώ την βαθιά μας θλίψη και τα συλλυπητήρια στις οικογένειες όλων των θυμάτων της τραγικής πυρκαγιάς. Θέλω, ως υπεύθυνο Υπουργείο γι' αυτό το κομμάτι, να ευχαριστήσω από αυτό το Βήμα όλο το προσωπικό του ΕΚΑΒ και των νοσοκομείων, το οποίο το βράδυ εκείνο στάθηκε πραγματικά στις επάλξεις, με έναν πρωτοφανή τρόπο. Τριάντα οκτώ ασθενοφόρα του ΕΚΑΒ, τέσσερις κινητές μονάδες, δύο ειδικές μονάδες αντιμετώπισης μαζικών καταστροφών βρέθηκαν από τις πρώτες στιγμές των συμβάντων στην ανατολική Αττική. Βοήθησαν στη μεταφορά της συντριπτικής πλειοψηφίας των τραυματιών. Πάνω από εκατόν εξήντα τέσσερα άτομα μεταφέρθηκαν το πρώτο βράδυ και έντεκα μπήκαν σε μονάδες εντατικής θεραπείας όπου εξασφαλίστηκε κρεβάτι το ίδιο βράδυ, με άνοιγμα καινούργιων κλινών και ειδικά στον «Ευαγγελισμό» και στο «ΚΑΤ». Πραγματικά ευχαριστώ όλο το προσωπικό του Εθνικού Συστήματος Υγείας, που με όλη του αυτή την προσπάθεια βοήθησε στον να γλιτώσουμε από περισσότερα θύματα και να αντιμετωπιστούν άμεσα οι ανάγκες των τραυματιών. Και βέβαια, όπως σωστά με διορθώνει ο κ. Ξανθός, υπάρχουν και τα είκοσι τρία παιδιά, τα οποία μεταφέρθηκαν στο «Παίδων», που και αυτά αντιμετωπίστηκαν. Μέχρι σήμερα το πρωί είχαν παραμείνει για νοσηλεία μόνο τέσσερα. Τα υπόλοιπα βγήκαν ασφαλή για τα σπίτια τους. Κατ' αρχάς, θα παρουσιάσω την τροπολογία με γενικό αριθμό 1700 και ειδικό 123, που αφορά σε μια σειρά από ρυθμίσεις για την Εθνική Κεντρική Αρχή Προμηθειών, όπου διασαφηνίζεται το περιεχόμενο στην παράγραφο 1, της κοινής υπουργικής απόφασης, που αφορά στο ειδικό τέλος για τους κεντρικούς διαγωνισμούς που θα αφορά πόρο της ΕΚΑΠΥ. Καθορίζεται το καθεστώς απασχόλησης των μελών του διοικητικού συμβουλίου. Ο πρόεδρος είναι πλήρους και αποκλειστικής απασχόλησης, ο αντιπρόεδρος δύναται να είναι πλήρους ή μερικής και τα μέλη αποζημιώνονται μόνο για τις συνεδριάσεις και όχι σαν έμμισθοι από την αρχή. Οι άλλες παράγραφοι ρυθμίζουν αυτές τις αλλαγές. Το σοβαρό είναι από τις παραγράφους 6 και 7, όπου ουσιαστικά προστίθεται στις αρμοδιότητες του Εθνικού Κέντρου Επιχειρήσεων Υγείας και ο έλεγχος των μονάδων εντατικής θεραπείας. Μπορεί να συγκροτείται μία τριμελής επιτροπή με απόφαση του Υπουργού Υγείας, προκειμένου να υπάρχει έλεγχος των μονάδων. Έχει δημιουργηθεί μία ηλεκτρονική πλατφόρμα και από τον ΕΟΠΥΥ, η οποία πρέπει να υπάρχει ταυτόχρονα σε ΕΟΠΥΥ, ΕΚΑΒ και ΕΚΕΠΥ, όπου να δηλώνεται καθημερινά η διαθεσιμότητα σε κλίνες και δημιουργείται και ο μηχανισμός ελέγχου της δήλωσης της διαθεσιμότητας, κάτι που δεν υπήρχε μέχρι τώρα. Θα ξεκινήσει αυτό να εφαρμόζεται από τις ιδιωτικές ΜΕΘ που έχουν σύμβαση με τον ΕΟΠΥΥ και θα προχωρήσει και στα κρεβάτια του δημόσιου τομέα. Νομίζω ότι έτσι θα είναι πιο λειτουργικό και πιο ασφαλές, χωρίς να υποτιμώ ούτε στο ελάχιστο τη δουλειά που έχει κάνει το ΕΚΑΒ όλα αυτά τα χρόνια σε σχέση με τις μονάδες. Πλην, όμως, θέλουμε ένα όργανο που θα ασχολείται ειδικά με αυτό το αντικείμενο, που είναι ένα σημείο που πονάει το σύστημα κατά περιόδους, ειδικά σε περιόδους έξαρσης επιδημιών κ.λπ.. Με την παράγραφο 7, προκειμένου το ΕΚΕΠΥ να μπορέσει να εκπληρώσει καλύτερα την αποστολή του, ρυθμίζουμε το θέμα της εφημέρευσης εκεί των υγειονομικών επιστημόνων, των γιατρών, το ποιοι μπορούν να εφημερεύουν, πώς μπορούν να εφημερεύουν. Επειδή αυτό είναι ένα πρόσθετο έργο, δεν θα προσμετρούνται οι εφημερίες στον αριθμό που πραγματοποιούν οι γιατροί του ΕΣΥ και οι στρατιωτικοί στις οργανικές τους θέσεις. Έτσι, θα έχουμε μια επιτυχημένη εικοσιτετράωρη στελέχωση του ΕΚΕΠΥ. Το σύστημα αυτό θα εφαρμοστεί προοδευτικά, μόλις στηθεί ο μηχανισμός. Έτσι κι αλλιώς, και σήμερα το ΕΚΕΠΥ και το ΕΚΑΒ συνεργάζονται. Ένα βασικό προσωπικό του ΕΚΕΠΥ από γιατρούς προέρχεται από εξειδικευμένους σε αυτό το θέμα γιατρούς του ΕΚΑΒ. Νομίζω ότι αυτό θα βοηθήσει πολύ καλύτερα στη ρύθμιση της πληρότητας των κρεβατιών εντατικής θεραπείας και την ανταπόκριση σε στιγμές άμεσης ανάγκης από τη στιγμή που δημιουργείται ένας μηχανισμός που ανά πάσα στιγμή ξέρουμε τι υπάρχει διαθέσιμο και πού. Η άλλη τροπολογία είναι η με γενικό αριθμό 1711 και ειδικό 130, όπου με την παράγραφο 1, και λόγω του ότι πρέπει να προχωρήσουμε μέχρι 31 Αυγούστου στον μηδενισμό των ληξιπρόθεσμων των νοσοκομείων, δίνουμε παράταση νομιμοποίησης δαπανών μέχρι 30 Ιουνίου για όσα νοσοκομεία δεν έχουν ολοκληρώσει τους κεντρικούς διαγωνισμούς. Με την παράγραφο 2 ρυθμίζεται ένα παλιό θέμα που δημιουργήθηκε τότε με τη διαθεσιμότητα για το «Αμαλία Φλέμινγκ», όπου τους είχαν παρακρατήσει χρήματα πριν τη διακοπή της ως άνω διαδικασίας και τα οποία θεωρούμε δίκαιο ότι πρέπει να επιστραφούν. Επίσης, λόγω της αλλαγής του χαρακτήρα της πρώην ΕΣΑΝ σε Κέντρο Τεκμηρίωσης και Κοστολόγησης Νοσοκομειακών Υπηρεσιών, δημιουργήθηκε ένα γραφειοκρατικού χαρακτήρα πρόβλημα. Λόγω της μείωσης του μετοχικού κεφαλαίου δεν ήταν δυνατή η έγκριση του προϋπολογισμού της με την άλλη νομική μορφή που είχε, οπότε ουσιαστικά εγκρίνουμε τις δαπάνες που έκανε για πληρωμή των μισθωμάτων των γραφείων της, των λογαριασμών των ΔΕΚΟ, της αμοιβής του λογιστή της και των αμοιβών των μελών του εποπτικού της συμβουλίου. Αυτές είναι οι δύο τροπολογίες που υποστηρίζω εγώ. Να πω, επίσης, ότι θα δεχθούμε τη βουλευτική τροπολογία με γενικό αριθμό 1698 και ειδικό 121, που κατέθεσε ο συνάδελφος κ. Ρίζος, που ουσιαστικά λύνει το πρόβλημα με ένα ολιγάριθμο κομμάτι του επικουρικού λοιπού προσωπικού που υπηρετεί στα νοσοκομεία της 4ης ΥΠΕ. Είναι περίπου είκοσι άτομα που, λόγω της προηγούμενης ρύθμισης, επειδή αυτοί διορίστηκαν μετά την ημερομηνία που είχαμε βάλει τότε ως όριο για το ποιους πιάνει η ρύθμιση, βρίσκονται εκτός των δύο ευεργετικών ρυθμίσεων που έχουν περάσει τώρα και οι οποίες πρακτικά παρατείνουν τις θητείες τους μέχρι 31-5-2019, που πιστεύουμε ότι θα έχει ολοκληρωθεί ο διαγωνισμός των μόνιμων θέσεων. Επίσης, δεχόμαστε τη βουλευτική τροπολογία με γενικό αριθμό 1697 και ειδικό 120 σε σχέση με τη ρύθμιση κάποιων εκκρεμών ζητημάτων σχετικά με την απόκτηση βεβαίωσης άσκησης επαγγέλματος λογοθεραπευτή. Ρυθμίζει κάποια ζητήματα σε σχέση με την άδεια άσκησης επαγγέλματος των ανθρώπων αυτών που χρόνια μπορούσαν να το εξασκούν, αλλά τώρα έχουμε μπει σε κάποιες άλλες ρυθμίσεις που δεν πρόλαβαν όλοι να τις ολοκληρώσουν. Με αυτόν τον τρόπο λύνεται αυτό το ζήτημα. Επίσης, δεχόμαστε την τροπολογία με γενικό αριθμό 1699 και ειδικό 122 του κ. Μπαλαούρα, που ουσιαστικά λύνει το πρόβλημα που έχει δημιουργηθεί σε λίγες περιοχές της Ελλάδας - γιατί στις άλλες δεν υπάρχει - από κάποιους επιτρόπους πάλι, που ουσιαστικά λένε ότι δεν μπορούν να αμείβονται οι φαρμακοποιοί των νοσοκομείων οι οποίοι κάνουν υπηρεσία και στα φαρμακεία του ΕΟΠΥΥ, προκειμένου τα φαρμακεία αυτά να έχουν και απογευματινή βάρδια λειτουργίας για να μπορεί να εξυπηρετείται ο κόσμος. Σε κάποια σημεία υπάρχει μια διχογνωμία νομική και κάποιοι επίτροποι δεν εκδίδουν τα εντάλματα πληρωμής εφημεριών που κάνουν αυτοί άνθρωποι εκεί. Με αυτήν την τροπολογία λύνεται το θέμα. Ευχαριστώ.
Ευχαριστώ. Παρακαλώ τους Βουλευτές που έχουν καταθέσει τροπολογία να δηλώσουν στη γραμματεία ότι θέλουν να την υποστηρίξουν όταν έρθει η ώρα της. Τον λόγο έχει ο κύριος Υπουργός.
Ευχαριστώ. Θα παρουσιάσω και εγώ άλλες τρεις υπουργικές τροπολογίες. Η μία είναι με γενικό αριθμό 1702 και ειδικό 124, που αφορά στην αναμόρφωση της διοίκησης της Εθνικής Αρχής Υποβοηθούμενης Αναπαραγωγής. Κατά την άποψή μας, ήταν πολύ στρεβλός ο τρόπος με τον οποίο συγκροτήθηκε αυτή η αρχή, η οποία προφανώς έχει έναν πολύ σημαντικό ρόλο. Αντίστοιχες αρχές υπάρχουν και σε άλλες ευρωπαϊκές χώρες, όχι, όμως, με το status της ανεξάρτητης αρχής. Αυτό είναι το πρόβλημα. Αυτό δημιούργησε διάφορες δυσλειτουργίες και έλλειψη εποπτείας, κατά την άποψή μας. Για παράδειγμα, υπήρχε η πρόβλεψη ότι ο διορισμός του προέδρου και του αναπληρωτή προέδρου της αρχής γινόταν με προεδρικό διάταγμα μετά από πρόταση του Υπουργικού Συμβουλίου. Νομίζουμε ότι αυτές ήταν υπερβολές. Υπήρχαν δυσλειτουργίες. Αυτό το οποίο κάνουμε τώρα, είναι ότι κατά κάποιο τρόπο αφαιρούμε το status της ανεξάρτητης αρχής. Φυσικά, θα παραμείνει το πεδίο παρέμβασης και η ευθύνη σε ένα πολύ ευαίσθητο, νομίζω, ζήτημα που έχει και την πλευρά της δημόσιας υγείας και την πλευρά που σχετίζεται με την κοινωνική ευαισθησία. Επίσης, υπάρχει και ένα πολύ σημαντικό κομμάτι βιοηθικής προσέγγισης. Προβλέπουμε θεσμοθετημένα την εκπροσώπηση της Εθνικής Επιτροπής Βιοηθικής, κάνουμε μια ανασυγκρότηση του ΔΣ - από εννεαμελές το κάνουμε επταμελές, νομίζω ότι είναι πιο λειτουργικό έτσι - και κυρίως προβλέπουμε τη δυνατότητα διοικητικού ελέγχου και από το Σώμα Επιθεωρητών Υγείας, το ΣΕΥΥΠ, δηλαδή τον ελεγκτικό μηχανισμό του Υπουργείου, και από το Σώμα Ελεγκτών Επιθεωρητών Δημόσιας Διοίκησης. Αυτό θεωρώ ότι θα συμβάλλει στο να μπορέσει αυτή η εθνική αρχή να επιτελέσει καλύτερα το έργο της. Αυτή είναι η μια τροπολογία. Θυμίζω ότι ήδη έχει γίνει η επιλογή από την αρμόδια Επιτροπή Θεσμών και Διαφάνειας της Βουλής. Έχει εκφραστεί θετικά στην επιλογή της νέας προέδρου και της αναπληρώτριας προέδρου της εθνικής αρχής. Είναι η κ. Καλανταρίδου, καθηγήτρια Γυναικολογίας στο Πανεπιστήμιο της Αθήνας, για τη θέση της πρόεδρου και η κ. Φουντεδάκη, καθηγήτρια Αστικού Δικαίου στη Νομική Σχολή Θεσσαλονίκης, για τη θέση της αντιπροέδρου. Η δεύτερη τροπολογία αφορά στη χρηματοδότηση μέσω του ΚΕΕΛΠΝΟ, ο οποίος είναι ο φορέας διαχείρισης αυτού του έργου, δηλαδή της χρηματοδότησης ενός ειδικού προγράμματος για τη διαχείριση, την υγειονομική φροντίδα των προσφύγων - μεταναστών, το λεγόμενο πρόγραμμα «PHILOS». Η διάρκεια αυτού του προγράμματος ολοκληρώνεται στις 18 Αυγούστου. Αυτό το οποίο έχουν προετοιμάσει, είναι η μετάπτωση της χρηματοδότησης από ευρωπαϊκά προγράμματα - το πρόγραμμα ΑΜΙΦ - σε ένα πρόγραμμα χρηματοδοτούμενο από το εθνικό ΠΔΕ. Λόγω γραφειοκρατικών δυσλειτουργιών καθυστέρησε λίγο η προκήρυξη και με αυτόν τον τρόπο ρυθμίζουμε τη δυνατότητα παράτασης του ισχύοντος προγράμματος για άλλους δύο μήνες με χρηματοδοτική ευθύνη του προϋπολογισμού του ΚΕΕΛΠΝΟ, μέχρις ότου γίνει ομαλά η μετάπτωση στο νέο «PHILOS ΙΙ», το οποίο θα χρηματοδοτείται από το εθνικό ΠΔΕ. Δίνουμε, λοιπόν, την εξουσιοδοτική δυνατότητα στο ΔΣ του ΚΕΕΛΠΝΟ να επιλέξει σε ποιες δομές «ανοικτής φιλοξενίας», σε ποια κέντρα υποστήριξης, υποδοχής και ταυτοποίησης μεταναστών και σε ποιες άλλες δημόσιες δομές, που σήμερα υποστηρίζονται από το πρόγραμμα «PHILOS», θα παραμείνει το προσωπικό τους για άλλους δύο μήνες, μέχρις ότου γίνει η πρόσληψη του νέου προσωπικού, που θα είναι διπλάσιο από το σημερινό. Η προκήρυξη θα αφορά περίπου χίλια τετρακόσια άτομα από τα επτακόσια που υπηρετούν σήμερα και θα έχει μια διασπορά σε όλη τη χώρα, και στην ηπειρωτική και στα νησιά. Περίπου οι οκτακόσιοι από αυτούς - επαγγελματίες υγείας, γιατροί, νοσηλευτές, ψυχολόγοι, μαίες, διασώστες του ΕΚΑΒ, διερμηνείς και λοιπό προσωπικό - θα αφορούν στην ενίσχυση όμορων δημόσιων δομών και οι υπόλοιποι εξακόσιοι περίπου θα αφορούν στην οργανωμένη υγειονομική και κρατική παρουσία στους χώρους «ανοικτής φιλοξενίας». Αυτό είναι ένα πολύ σημαντικό πρόγραμμα ύψους 50 εκατομμυρίων ευρώ, έχει διάρκεια ενάμιση χρόνο και θα μας δώσει τη δυνατότητα μιας αναβαθμισμένης κρατικής φροντίδας σε αυτό το πεδίο. Και όπου, φυσικά, χρειάζεται, θα υπάρχει και η συνεργασία με μη κυβερνητικές οργανώσεις, με εθελοντές, με ιατρικούς συλλόγους κ.λπ.. Αυτή είναι, λοιπόν, η δεύτερη τροπολογία. Η τρίτη τροπολογία είναι η τροπολογία με γενικό αριθμό 1703 και ειδικό 125 και αφορά διευθετήσεις και ρυθμίσεις που έχουν σχέση με τα φαρμακεία. Έχει πέντε σημεία αυτή η τροπολογία. Το ένα είναι ότι ρυθμίζεται - και αυτό ήταν ένα πάγιο αίτημα του Πανελλήνιου Φαρμακευτικού Συλλόγου - η υποχρεωτικότητα της τήρησης του ωραρίου από τα φαρμακεία τα οποία δηλώνουν διευρυμένο ωράριο. Αυτό μέχρι τώρα δεν είχε ρυθμιστεί. Είχαν μία διαφωνία με τους θεσμούς, τελικώς πείστηκαν ότι πρέπει να υπάρχει ένα ρυθμισμένο τοπίο στο πλαίσιο της απελευθέρωσης του ωραρίου, που κατά την άποψή μας διευκολύνει την πρόσβαση των πολιτών στα φαρμακεία, ειδικά την ώρα της εφημερίας και την καλύτερη εξυπηρέτηση των πολιτών. Αυτό νομίζω ότι ήταν μία πολύ σημαντική αλλαγή, που μας την είχε προτείνει και τη ζητούσε εδώ και καιρό ο Πανελλήνιος Φαρμακευτικός Σύλλογος και τώρα ικανοποιείται. Το δεύτερο είναι ότι καταργείται η ενδεικτική λιανική τιμή στα μη συνταγογραφούμενα φάρμακα. Το είχαμε προβλέψει αυτό με τη λογική ότι θα είναι ένας μηχανισμός αυτοσυγκράτησης, επιτρέψτε μου να πω, των φαρμακευτικών εταιριών στη διαφαινόμενη τάση αύξησης των τιμών στα μη συνταγογραφούμενα φάρμακα. Ξέρετε ότι έχει καταργηθεί με προγενέστερο μνημονιακό νόμο του 2014 η διατίμηση σε αυτά τα φάρμακα. Είδαμε, λοιπόν, μετά από ενάμιση χρόνο εφαρμογής του μέτρου ότι δεν έχει κάποια επίπτωση, αντίθετα δημιουργεί προβλήματα και στους πολίτες, οι οποίοι δεν μπορούν να καταλάβουν γιατί άλλο γράφει το κουτί και άλλο καλούνται να πληρώσουν. Διότι η ενδεικτική λιανική τιμή δεν δεσμεύει προφανώς τις εταιρίες, οι οποίες είχαν προχωρήσει σε κάποια φάρμακα σε αυξήσεις. Καταργείται, λοιπόν, αυτό. Η προσπάθεια που θα κάνουμε, είναι μέσω ενός παρατηρητηρίου, που έχουμε συγκροτήσει στον ΕΟΦ, να υπάρχει ένα monitoring σε αυτή την υπόθεση και να μη συνεχιστεί η σημερινή τάση αύξησης που μεσοσταθμικά ήταν γύρω στο 20% στις τιμές των ΜΗΣΥΦΑ, παρ' ότι θεωρητικά η ιδέα του ΔΝΤ ήταν ότι η απελευθέρωση των τιμών και ο ανταγωνισμός θα ρίξει τις τιμές. Αυτό δεν επιβεβαιώθηκε δυστυχώς και ήταν μία ιδεολογική εμμονή, κατά την άποψή μας, από την πλευρά των δανειστών. Επίσης, υπήρχε ένα ποσοστό τέσσερα τοις χιλίοις επί της χονδρικής τιμής, το οποίο επιβαρύνεται ο φαρμακοποιός. Το εισπράττει η φαρμακευτική εταιρία εις βάρος του φαρμακοποιού και το αποδίδει στον Πανελλήνιο Φαρμακευτικό Σύλλογο. Ήταν, δηλαδή, μία συνδρομή όπου μετά την ενοποίηση του ΕΦΚΑ και την αλλαγή των παλιών ταμείων, δημιουργήθηκαν προβλήματα θεσμικής ρύθμισης, τα οποία τώρα αντιμετωπίζονται και αυτό είναι συμφωνημένο προφανώς με τον Πανελλήνιο Φαρμακευτικό Σύλλογο. Επίσης, είναι πλέον προαιρετική, ενώ μέχρι τώρα ήταν υποχρεωτική, η προμήθεια ναρκωτικών ουσιών, δηλαδή μορφίνης και πεθιδίνης στα ιδιωτικά φαρμακεία. Θεωρούμε ότι αυτό ήταν όντως ένας αναχρονισμός. Υπάρχουν σήμερα καινούργιες ουσίες και σκευάσματα που μπορούν να εξυπηρετήσουν ανθρώπους που έχουν ανάγκη αντιμετώπισης χρόνιου πόνου. Ούτως ή άλλως η μορφίνη και η πεθιδίνη πλέον κυρίως έχουν νοσοκομειακή χρήση και άρα θεωρούμε ότι ήταν υπερβολική αυτή η απαίτηση να έχουν στοκ τα φαρμακεία γι' αυτές τις ουσίες που έληγαν. Έπρεπε να αγοράζουν καινούργιες και ήταν μία περιττή, κατά την άποψή μας, επιβάρυνση. Ένα τελευταίο στοιχείο αυτής της τροπολογίας είναι ότι βγήκε ένα νέο προεδρικό διάταγμα, που ρυθμίζει το ιδιοκτησιακό καθεστώς των φαρμακείων. Αυτό το προεδρικό διάταγμα προβλέπει ότι δύο φορές τον χρόνο οι κατά τόπους περιφέρειες προκηρύσσουν τις κενές θέσεις φαρμακείων, για να δοθούν νέες άδειες. Προβλέπει, λοιπόν, ότι αυτό γίνεται δύο φορές τον χρόνο, τον Ιανουάριο και τον Ιούνιο κάθε χρονιάς. Επειδή καθυστέρησε η έκδοση του προεδρικού διατάγματος, χάθηκε ο Ιούνιος της φετινής χρονιάς. Υπάρχουν πολλά αιτήματα από φαρμακοποιούς, απόφοιτους των φαρμακευτικών σχολών, που θέλουν στις κενές θέσεις που υπάρχουν, με βάση τα πληθυσμιακά κριτήρια, να κάνουν αίτηση και να πάρουν άδεια για ίδρυση φαρμακείου. Είχαν παγώσει αυτές οι άδειες. Εμείς δίνουμε τη δυνατότητα συμπληρωματικά να γίνει μία προκήρυξη τώρα, τον Σεπτέμβρη, και να γίνει κανονικά η επόμενη τον Ιανουάριο του 2019. Άρα, ουσιαστικά, προσπαθούμε να διευκολύνουμε φαρμακοποιούς, νέους επιστήμονες, που έχουν τελειώσει τις σπουδές τους και που η διαδικασία αυτή τους είχε μπλοκάρει το ξεκίνημα της επαγγελματικής τους δραστηριότητας. Αυτές είναι οι τροπολογίες. Μόλις ήρθε και η τελευταία τροπολογία, αλλά δεν έχει μοιραστεί ακόμα. Μήπως να την παρουσιάσουμε αφού τη μοιράσουμε;
Ναι, όταν θα είναι έτοιμη.
Εντάξει. Είναι άλλη μία τροπολογία που κατατέθηκε τώρα, γιατί είχαμε μία νομοτεχνική δυσκολία. Θα σας μοιραστεί και θα την παρουσιάσω σε λίγο.
Είναι υπουργική ή βουλευτική;
Υπουργική.
Κύριε Πρόεδρε, μπορώ να έχω τον λόγο;
Παρακαλώ, κύριε Μπαλαούρα.
Θα ήθελα να πω, συμφωνώντας και επεκτείνοντας την πρόταση του κ. Λαμπρούλη, ότι όπως κάνατε με τους Υπουργούς, νομίζω ότι πρέπει να κάνετε και με τους Βουλευτές, που έχουν καταθέσει τροπολογίες. Προτείνω να πάρουν τον λόγο τώρα για ένα λεπτό, πριν μιλήσουν οι εισηγητές, για να τοποθετηθούν οι εισηγητές, ενδεχομένως, και στις τροπολογίες.
Δηλαδή, προτού μπούμε στο νομοσχέδιο…
Λέτε για όσες τροπολογίες έχουν γίνει αποδεκτές;
Όχι. Εσείς μπορεί να μην τις κάνετε αποδεκτές. Εμείς θέλουμε να τις κάνετε. Κύριε Πρόεδρε, προτείνω να μας δώσετε τον λόγο μόνο για ένα λεπτό.
Εγώ λέω το εξής, ότι προτείνετε προτού πάρουν τον λόγο οι εισηγητές επί του νομοσχεδίου, να αναπτυχθούν οι τροπολογίες των Βουλευτών. Αυτό εγώ τουλάχιστον, ως Προεδρείο, το δέχομαι, εφόσον δεν έχουν αντίρρηση οι εισηγητές ή οι Υπουργοί. Κύριοι εισηγητές, κύριοι Υπουργοί, δέχεστε την πρόταση του κ. Μπαλαούρα; Δέχεστε, δηλαδή, να προηγηθούν οι τροπολογίες και να αναπτύξει για ένα λεπτό ο κάθε Βουλευτής την τροπολογία του;
Κύριε Μπαλαούρα, έχετε τον λόγο.
Ευχαριστώ, κύριε Πρόεδρε. Ευχαριστώ και τους εισηγητές. Νομίζω ότι είναι καλύτερη αυτή η διαδικασία. Μιλάω για την τροπολογία με γενικό αριθμό 1699 και ειδικό 122. Είναι για τα φαρμακεία του ΕΟΠΥΥ, στα οποία ήδη απασχολήθηκαν φαρμακοποιοί, με διάθεση από κρατικά νοσοκομεία, προκειμένου να καλύψουν έκτακτες ανάγκες, λόγω έλλειψης φαρμακοποιών σε λειτουργούντα φαρμακεία ΕΟΠΥΥ. Για την αποζημίωση των νέων φαρμακοποιών που συμμετείχαν στην ολοήμερη λειτουργία των φαρμακείων του ΕΟΠΥΥ, κρίνεται αναγκαία η εν λόγω ρύθμιση. Εδώ θέλω να κάνω, κύριε Υπουργέ, και μία νομοτεχνική διόρθωση. Στο τέλος του άρθρου, που λέει: «Η ισχύς της παρούσας» προστίθεται η φράση «και της απόφασης του προηγουμένου εδαφίου, άρχεται αναδρομικά από την έναρξη απασχόλησης των εν λόγω υπαλλήλων». Θα σας τη δώσω. Θα πω μία φράση μόνο για τον λόγο που μπαίνει αυτή η τροπολογία. Όπως ξέρουμε, σε πολλούς νομούς τα νοσοκομεία έχουν φαρμακοποιούς. Επειδή, όμως, στα φαρμακεία του ΕΟΠΥΥ δεν υπήρχαν φαρμακοποιοί, πήγαιναν οι άνθρωποι αυτοί και βοηθούσαν, κάνοντας εφημερίες στα φαρμακεία του ΕΟΠΥΥ. Αυτοί, όμως, δεν μπορούσαν να αμείβονται, διότι από το Ελεγκτικό Συνέδριο σε πολλές περιπτώσεις κόβονταν οι αμοιβές τους. Είναι περίπου τέσσερα φαρμακεία σε όλη την Ελλάδα. Δεν υπήρχε, επομένως, ξεκάθαρη νομοθετική πρόβλεψη και γι' αυτό προχωράμε σε αυτή την τροπολογία. Ευχαριστώ.
Παρακαλώ, τον λόγο έχει ο κ. Ρίζος.
Ευχαριστώ, κύριε Πρόεδρε. Έχει ήδη εξηγηθεί η έννοια της τροπολογίας, η οποία αφορά νοσηλευτικό προσωπικό γενικώς, πλην ιατρών. Πρόκειται για επικουρικό προσωπικό που στηρίζει τα νοσηλευτικά ιδρύματα της 4ης Υγειονομικής Περιφέρειας. Για αντικειμενικούς λόγους και συνθήκες δεν μπόρεσαν να υπογράψουν έγκαιρα τη σύμβασή τους - υπογράφηκε μετά - και πρέπει να καλυφθούν. Αυτό είναι και σωστό και ηθικό και καλύπτει ανάγκες. Όλοι αυτοί οι άνθρωποι κάλυπταν ανάγκες της 4ης Υγειονομικής Περιφέρειας. Αυτό είναι το θέμα της τροπολογίας.
Ευχαριστώ. Τον λόγο έχει η κ. Σκούφα.
Ευχαριστώ, κύριε Πρόεδρε. Αισθάνομαι την ανάγκη - και συγγνώμη που κάνω αυτή την παρέκβαση - να εκφράσω κι εγώ με τη σειρά μου τα θερμά μου συλλυπητήρια και τη συμπαράσταση όλης της Βουλής στα θύματα της τραγωδίας. Επίσης, επειδή έτυχε τη Δευτέρα να βρίσκομαι αρκετά κοντά στην Κινέτα, ταξιδεύοντας στην εθνική οδό πριν περάσει η φωτιά από τη μία μεριά στην άλλη, θέλω να εκφράσω ειλικρινά τον θαυμασμό μου και τις θερμές ευχαριστίες σε όλα τα Σώματα Ασφαλείας, που έγκαιρα και αποτελεσματικά εκκένωσαν την περιοχή, τη στιγμή μάλιστα που είχαν να αντιμετωπίσουν πολλά διαφορετικά μέτωπα πυρκαγιάς που περικύκλωναν την Αττική. Θέλω να στηρίξω και να ζητήσω την ψήφο όλων των κοινοβουλευτικών ομάδων για την τροπολογία με γενικό αριθμό 1707 και ειδικό 127. Η συγκεκριμένη τροπολογία κατατίθεται διότι βάσει του ν.4368/2016 δόθηκε η δυνατότητα στα δημοτικά συμβούλια, με απόφαση της απόλυτης πλειοψηφίας των μελών τους, να χορηγούν μείωση ή και απαλλαγή από δημοτικά τέλη και φόρους σε ειδικότερες ευπαθείς κοινωνικά ομάδες, όπως αναπήρους, τριτέκνους, μονογονεϊκές οικογένειες, μακροχρόνια ανέργους, συν τους δικαιούχους του ν.4320/2015. Επειδή όμως η ισχύς του ν.4320/2015 έχει περάσει, σε αντικατάσταση της τελευταίας κοινωνικής ομάδας, προσθέτουμε μέσα τους δικαιούχους του Κοινωνικού Εισοδήματος Αλληλεγγύης.
Παρακαλώ, ολοκληρώστε, γιατί μιλάτε τρία λεπτά.
Χίλια συγγνώμη. Ευχαριστώ πολύ, κύριε Πρόεδρε.
Κύριοι συνάδελφοι, επειδή έχουμε συνηθίσει στην αίθουσα αυτή να γίνονται συνεδριάσεις των επιτροπών, είμαστε όλοι καθισμένοι. Ο Κανονισμός, όμως, ορίζει ότι στις συνεδριάσεις της Ολομέλειας πρέπει να μιλάμε όρθιοι. Και τώρα είμαστε σε συνεδρίαση Τμήματος και όχι σε επιτροπή. Επειδή έγινε παρατήρηση τηλεφωνικώς από έναν συνάδελφο Βουλευτή, είμαι υποχρεωμένος να το αναφέρω. Τον λόγο έχει ο κ. Γρηγοράκος. Κύριε Γρηγοράκο, έχετε δύο τροπολογίες. Θα τοποθετηθείτε για την καθεμία ξεχωριστά.
Μία τροπολογία έχω, κύριε Πρόεδρε. Καταθέσαμε μία τροπολογία με τους συναδέλφους Βουλευτές της Δημοκρατικής Συμπαράταξης. Πριν όμως αναφερθώ στην τροπολογία, θα ήθελα να κάνω έναν σχολιασμό. Προς γνώση και συμμόρφωση, στα θερινά Τμήματα της Βουλής ποτέ δεν συζητούνταν τροπολογίες και δεν γίνονταν αποδεκτές. Διότι ήταν θερινά τα Τμήματα. Δεύτερον, στη Βουλή δεν υπάρχουν μόνο οι Βουλευτές της Συμπολίτευσης. Υπάρχουν και Βουλευτές της Αντιπολίτευσης. Αυτό το λέω γιατί όλες οι τροπολογίες των συναδέλφων της Συμπολίτευσης συνήθως γίνονται αποδεκτές και καμμία της Αντιπολίτευσης. Είναι μια άποψη αυτό για την πολιτική. Αλλά επειδή η πολιτική δεν είναι κάτι στατικό και αλλάζει, θα πρέπει να κοιτάμε και λίγο το μέλλον, γιατί η πολιτική συνήθως αυτούς οι οποίοι δεν τη σέβονται, τους τιμωρεί πολύ συχνά. Η τροπολογία η δική μου είναι μια πρόταση που είχα κάνει στον κ. Πολάκη για τους ασθενείς του ΕΚΑΒ των επαρχιών, όταν δεν υπάρχει διαθέσιμο κρεβάτι στον δημόσιο τομέα, το ΕΚΑΒ να μεταφέρει τους ασθενείς αυτούς, διότι έχουν πληρώσει, πραγματικά από τα ημερομίσθιά τους το ασφαλιστικό σύστημα έχει πάρει τα χρήματά τους, να μεταφέρονται σε μονάδες του ιδιωτικού τομέα που έχουν διαθέσιμο κρεβάτι. Δεν καταλαβαίνω γιατί ο κ. Πολάκης δεν το δέχτηκε αυτό. Το άλλο θέμα είναι το σημερινό που έχω φέρει εδώ. Τι λέει το σημερινό θέμα εδώ; Υπάρχουν πάρα πολλοί ασθενείς οι οποίοι είναι ανασφάλιστοι και στους οποίους δώσατε μια καλή λύση εσείς. Είχαμε προσπαθήσει κι εμείς να δώσουμε. Είναι ανασφάλιστοι και είναι στους διαδρόμους των νοσοκομείων και συνήθως αυτούς τους αρρώστους δεν τους παίρνουν οι Μονάδες Εντατικής Θεραπείας των νοσοκομείων που είναι και νοσηλεύονται και γι' αυτό βέβαια θα τοποθετηθώ στην τροπολογία που έχετε φέρει για το ΕΚΕΠΥ. Όπως καταλαβαίνετε, αυτοί οι άνθρωποι που είναι ανασφάλιστοι είναι στα αζήτητα. Η πρόταση η δική μας με την τροπολογία είναι: Εφόσον υπάρχουν ανασφάλιστοι και είναι διασωληνωμένοι στα νοσοκομεία να μπορούν να τους διατίθενται τα κρεβάτια του ΕΚΑΒ που έχει νοικιάσει η Κυβέρνηση στον ιδιωτικό τομέα. Γιατί δεν το κάνετε; Ποιας λογικής στερείται αυτή η τροπολογία; Δεν το σχολιάσατε καθόλου. Ποιας λογικής στερείται αυτή η τροπολογία που σας κατέθεσα; Οι Έλληνες πολίτες από τη μια πλευρά έχουν πληρώσει τα ασφάλιστρά τους και δικαιούνται το ΕΚΑΒ. Και γιατί να πάμε συντεχνιακά και δεν πάμε τους αρρώστους στον ιδιωτικό τομέα; Αφού δεν έχει κρεβάτι ο δημόσιος τομέας, πού θα τους πάμε; Δεύτερον, αυτό που σας λέω για τους ανασφάλιστους. Γιατί δεν μπορούν να πάνε στα κρεβάτια του ΕΚΑΒ. Αυτά. Για τις δικές σας τροπολογίες θα τοποθετηθώ διαφορετικά. Τώρα τοποθετήθηκα για τη δικιά μου τροπολογία. Για τις άλλες θα τοποθετηθώ μετά.
Ο κ. Μαντάς έχει τον λόγο.
Είναι μια τροπολογία, κύριε Πρόεδρε, με τίτλο «Μεταφορά φαρμακείων στα όρια του ίδιου δήμου» με γενικό αριθμό 1713 και ειδικό 131. Με την προτεινόμενη τροπολογία αντιμετωπίζεται το νομοθετικό κενό που υπάρχει ως προς τη μεταφορά λειτουργούντων φαρμακείων των οποίων η άδεια ίδρυσης ανακαλείται με αμετάκλητη δικαστική απόφαση, λόγω του ότι στην περιοχή εγκατάστασής τους δεν επιτρέπονται οι συγκεκριμένες χρήσεις γης. Τα φαρμακεία αυτά οδηγούνται σε αναγκαστικό και οριστικό κλείσιμο, εφόσον εξαιτίας των περιορισμών στις χρήσεις γης, δεν μπορούν να μεταφερθούν σε όμορο ακίνητο εντός της ίδιας δημοτικής ενότητας και παράλληλα εξαιτίας του πληθυσμιακού κριτηρίου δεν μπορούν να μεταφερθούν σε διπλανή δημοτική ενότητα του ιδίου δήμου. Κατόπιν αυτών, η προτεινόμενη ρύθμιση, κύριε Πρόεδρε, με την οποία παρέχεται η δυνατότητα στους ιδιοκτήτες των παραπάνω φαρμακείων να μεταφέρουν το ήδη λειτουργούν φαρμακείο τους σε διαφορετική δημοτική ενότητα του ίδιου δήμου, κατ' εξαίρεση των πληθυσμιακών κριτηρίων κι έτσι να συνεχίσουν τη νόμιμη λειτουργία τους, κρίνεται αναγκαία, πολλώ μάλλον που πρόκειται για μια ρύθμιση η οποία αφ' ενός δεν αλλοιώνει την ορθολογική και ισόρροπη κατανομή των φαρμακείων σε ολόκληρη τη χώρα, προκειμένου να εξασφαλίζεται ο άμεσος και με ποιοτικά εχέγγυα εφοδιασμός του συνόλου του πληθυσμού με τα αναγκαία φάρμακα, όπως απαιτεί η προστασία της δημόσιας υγείας και αφ' ετέρου αντιμετωπίζει με κατανόηση το υπαρκτό και ανυπαίτιο για τους αδειούχους ιδιοκτήτες φαρμακείων πρόβλημα που υπάρχει σε ορισμένες περιοχές με τις απαγορεύσεις και τους περιορισμούς στις χρήσεις γης. Ευχαριστώ.
Κι εγώ ευχαριστώ.
Κύριε Πρόεδρε, θα μπορούσα να απαντήσω για όλα όσα ακούστηκαν, για να το έχετε υπ' όψιν σας και στις τοποθετήσεις μετά;
Ναι, βεβαίως. Ο Αναπληρωτής Υπουργός κ. Πολάκης έχει τον λόγο.
Πρώτον, γίνεται αποδεκτή η τροπολογία την οποία υποστήριξε η κ. Σκούφα. Γίνεται αποδεκτή η τροπολογία την οποία υποστήριξε ο κ. Μαντάς. Γίνεται αποδεκτή η νομοτεχνική στην τροπολογία που κατέθεσε ο κ. Μπαλαούρας. Και κύριε Γρηγοράκο - σας το κρατούσα για έκπληξη, ήθελα να την υπερασπιστείτε πρώτα - κάνουμε αποδεκτή την τροπολογία σας. Και ο λόγος είναι ο εξής και θα σας πω γιατί δεν την κάναμε δεκτή πριν: Με αυτή τη νομοθετική ρύθμιση που περνάμε σήμερα, με τον τρόπο που οργανώνεται το σύστημα ελέγχου μέσω του ΕΚΕΠΥ και των ιδιωτικών κλινών ΜΕΘ που έχουν σύμβαση, τώρα μπορούμε να το κάνουμε δεκτό. Διότι όπως θα προσέξατε - γιατί τα παρακολουθείτε - είδατε ότι και στον νέο Ενιαίο Κανονισμό Παροχών Υγείας του ΕΟΠΠΥ διορθώσαμε μια σειρά από πράγματα που είχαν να κάνουν με τις Μονάδες Εντατικής Θεραπείας και με το τι μπορούν να κάνουν και στον δημόσιο και στον ιδιωτικό τομέα.
Έχω συμφωνήσει σε αυτό και το ξέρετε.
Το ξέρω. Για παράδειγμα, για πολλά χρόνια δεν μπορούσαν στις ιδιωτικές ΜΕΘ που είχαν σύμβαση να υποστηρίξουν τους αρρώστους που είχαν χρόνια νεφρική ανεπάρκεια. Και αυτό τώρα το κατοχυρώνουμε και το επαναφέρουμε. Επίσης δεν υπήρχε ένας κεντρικός μηχανισμός ελέγχου σε σχέση με το τι χρέωναν ορισμένοι από τις ιδιωτικές κλινικές σε αυτά τα κρεβάτια, το οποίο είναι λάθος.
Έχουμε συμφωνήσει ξανά. Ενημερώστε τους συναδέλφους σας. Σε αυτά συμφωνούμε απόλυτα.
Όμως, τώρα συγκροτούμε τον μηχανισμό ελέγχου για αυτό το πράγμα. Με βάση αυτό - προσέξτε! - εμείς ως Κυβέρνηση με τον νόμο του «παράλληλου προγράμματος» κάναμε αυτό που είπατε πριν και εσείς, δώσαμε τη λύση για την κάλυψη των ανασφάλιστων και διαγράψαμε και χρέη που είχαν βεβαιωθεί από προηγούμενες κυβερνήσεις και είχαμε πει ότι αυτό γίνεται στις δημόσιες δομές. Εδώ ήταν μία ιδιαίτερη κατηγορία. Όταν ένας είναι βαρέως πάσχων και υπάρχει δυνατότητα να του προσφερθεί υγειονομική υπηρεσία, αν δεν υπάρχει στον δημόσιο τομέα, δεν ισχύει αυτό που λέτε, ότι είναι στα αζήτητα. Διότι το τραβάτε λίγο για να υποστηρίξετε τη θέση σας. Σε αυτές τις κρίσιμες καταστάσεις δεν νομίζω ότι στα νοσοκομεία οι γιατροί μας συμπεριφέρονται ανάλογα με το αν κάποιος είναι ανασφάλιστος και δεν είναι ασφαλισμένος. Όποιος έχει ανάγκη και βρίσκεται κρεβάτι σε δημόσια μονάδα, πάει μέσα εκεί. Δεν ισχύει το ότι μένει στα αζήτητα, επειδή είναι ανασφάλιστος. Δεν ισχύει αυτό το πράγμα. Από εκεί και πέρα, από αυτή τη δεξαμενή των ασφαλισμένων και ανασφάλιστων που ζητούν κρεβάτια εντατικής θεραπείας, τώρα με βάση τη ρύθμιση που κατεβάζουμε σε σχέση με το πώς οργανώνεται αυτό το σύστημα του ελέγχου και των ιδιωτικών ΜΕΘ για τα κρεβάτια τα οποία πληρώνει ο ΕΟΠΥΥ, μπορούμε να κάνουμε δεκτή την τροπολογία για αυτή την κατηγορία. Δεν μπορεί, βέβαια, ένας ανασφάλιστος να πάει να κάνει εξετάσεις, να νοσηλευτεί. Άρα, λόγω της ιδιαιτερότητας του προβλήματος γίνεται αυτό. Ευχαριστώ πολύ.
Κατόπιν τούτου, τον λόγο έχει ο πρώτος εισηγητής εκ μέρους του ΣΥΡΙΖΑ. Παράκληση: Υπενθυμίζω ότι τον λόγο έχουν όλοι για πέντε λεπτά και οι Υπουργοί - αυτό λέει ο Κανονισμός - για να προχωρήσουμε κανονικά. Ορίστε, κύριε Κωστοπαναγιώτου, έχετε τον λόγο για πέντε λεπτά.
Ευχαριστώ, κύριε Πρόεδρε. Κυρίες και κύριοι συνάδελφοι, η πρώτη από τις δύο συμβάσεις αξιοποίησης περιουσίας ιδιωτικών κληροδοτημάτων που συζητάμε σήμερα, αυτή της κληρονομιάς Μαλινάκη, που αξιοποιεί ένα σημαντικό μέρος της για την επέκταση του Γενικού Νομαρχιακού Νοσοκομείου Χανίων, αποτελεί ένα καλό υπόδειγμα του τρόπου με τον οποίο κινούνταν τα πράγματα σε επίπεδο υπηρεσιών και πολιτικών ηγεσιών των Υπουργείων έως τώρα. Αφετηρία ήταν η με αριθμό 31767 και με ημερομηνία 14-8-2008 δημόσια διαθήκη του Γεωργίου Μαλινάκη, του Γεωργίου και της Αλεξάνδρας, η οποία δημοσιεύεται από το Μονομελές Πρωτοδικείο Χανίων, σύμφωνα με το υπ' αριθμ.427/2008 πρακτικό της συνεδριάσεως της 11-12-2008. Ο διαθέτης αφήνει, σύμφωνα με τη διαθήκη του, όλη του την περιουσία στο Γενικό Νοσοκομείο Χανίων για την ανέγερση μίας πτέρυγας επτακοσίων τετραγωνικών μέτρων. Αυτή η περιουσία - κινητή και ακίνητη - ανέρχεται στο ποσό των 4.200.000 ευρώ κατ' εκτίμηση. Εκτελεστής της διαθήκης είναι πενταμελής επιτροπή, ο εκάστοτε Μητροπολίτης Κυδωνίας και Αποκορώνου ως πρόεδρος, μέλη ο εκάστοτε διοικητής του Νοσοκομείου Χανίων και τρία ακόμα μέλη γιατροί, ψυχίατροι του Νοσοκομείου Χανίων. Το Γενικό Νοσοκομείο Χανίων με το υπ' αριθμ.12 πρακτικό στις 17-2-2009 αποδέχεται την από 11-12 δημόσια διαθήκη ως έχει. Στις 4-5-2009 ορίζονται ως μέλη τρεις γιατροί και η επιτροπή εκτελεστών έχει πλέον συγκροτηθεί ως σώμα, η οποία συνέρχεται στις 11-5-2009. Αρχίζει το έργο της επιτροπής με επισκέψεις και καταγραφές περιουσιακών στοιχείων. Η νομιμοποίηση της επιτροπής έγινε από το Πρωτοδικείο Χανίων στις 29-10-2009. Γίνεται έλεγχος σε υποθηκοφυλακεία, σε λογαριασμούς και θυρίδες τραπεζών. Ενημερώνεται το Υπουργείο Οικονομικών, Τμήμα Εθνικών Κληροδοτημάτων. Συντάχθηκε κτηριολογικό πρόγραμμα από τους γιατρούς της επιτροπής σε συνεργασία με την Τεχνική Υπηρεσία του Γενικού Νοσοκομείου Χανίων. Συντάχθηκε με μέριμνα της επιτροπής προκαταρκτική μελέτη, αρχιτεκτονική επίλυση της επέκτασης σε συνδυασμό με τη συνένωση και αξιοποίηση των υπαρχόντων χώρων και εγκαταστάσεων. Με βάση τις εκτιμήσεις της τεχνικής υπηρεσίας του νοσοκομείου, η νέα ψυχιατρική κλινική μαζί με την προσθήκη θα έχει 1.000 τετραγωνικά μέτρα λειτουργικής επιφάνειας και 1.800 τετραγωνικά μέτρα μεικτής. Σημειωτέον ότι επεκτείνεται το ψυχιατρικό τμήμα, που σήμερα ασφυκτιά και στεγάζεται σε κτήριο προοριζόμενο εξ αρχής για μονάδα λοιμωδών νόσων. Παρατηρούμε, λοιπόν, ότι απαιτήθηκαν πάρα πολλά χρόνια για να βρεθεί τρόπος αξιοποίησης ενός όχι ευκαταφρόνητου χρηματικού ποσού για το δημόσιο καλό στον κρίσιμο τομέα της υγείας. Η βραδύτητα είναι δεδομένη. Απομένει να το αξιολογήσουμε ως γεγονός και ιδίως να βγάλουμε όσα πολιτικά συμπεράσματα πρέπει. Δεν νομίζω ότι υπάρχει κανείς εδώ μέσα που να θεωρεί φυσιολογικό να υπάρχουν τα χρήματα, να πιέζει η εκτελεστική επιτροπή τις διαθήκες και να παραμένουν στα συρτάρια σχέδια και αποφάσεις. Θα μπορούσε να δικαιολογήσει κανείς την καθυστέρηση αν υπήρχαν τεχνικά ή νομικά προβλήματα που, όμως, δεν υπήρξαν. Εκείνο που δεν πρέπει να κάνουμε είναι να συμβιβαστούμε με τη γενικότερη κατάσταση του αραμπά, με την οποία πολλές φορές λειτουργεί η διοίκηση, αλλά ούτε και με τις παράλογες και πολλές φορές υπερβολικές απαιτήσεις της γραφειοκρατίας. Με την ευκαιρία αυτή θέλω να τονίσω ότι πρέπει να απλουστευτούν και να επιταχυνθούν οι διαδικασίες στην Εθνική Επιτροπή Κληροδοτημάτων και να γίνεται περισσότερο ουσιαστικός και καθόλου φορμαλιστικός έλεγχος της δραστηριότητας των πάσης φύσεως εκκαθαριστών. Εκείνο που σε κάθε περίπτωση υπογραμμίζουμε είναι πόσο αναγκαία είναι η ύπαρξη πολιτικής βούλησης σε συνδυασμό με τη μεθοδικότητα και την εργατικότητα των επικεφαλής, ιδιότητες που χαρακτηρίζουν τη σημερινή πολιτική ηγεσία του Υπουργείου Υγείας. Πρόκειται - και το ζούμε όλοι εμείς που διακονήσαμε και διακονούμε στο χώρο της δημόσιας υγείας - για ένα διαφορετικό μοντέλο, με σύνεση, με μεθοδικότητα και προπάντων με απίστευτη δουλειά που υπακούει σε ένα και μόνο σκοπό, την ανάταξη και τη στερέωση ενός πραγματικά φιλικού προς τον πολίτη συστήματος δημόσιας υγείας. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Το μοντέλο αυτό αναγκαστικά θέτει σε πρώτη προτεραιότητα τον τομέα παροχής υπηρεσιών υγείας εκ μέρους του κράτους και όχι των ιδιωτών, όπως γινόταν σε παλαιότερους χρόνους. Η προτεραιότητα αυτή συνδυάζεται με τον αναγεννητικό οίστρο που, όπως έχει κατανοήσει ολόκληρη η χώρα, διαπερνά τη σημερινή πολιτική ηγεσία του Υπουργείου Υγείας. Συνδυάζεται ακόμη με την προσωπική ακεραιότητα των Υπουργών και των συνεργατών τους, γεγονός που εμπνέει εμπιστοσύνη και θα οδηγεί ολοένα και περισσότερους συμπολίτες μας σε υλικές προσφορές για τη βελτίωση των όρων περίθαλψης για τον ελληνικό λαό. Τέλος, πάντοτε για την πρώτη κύρωση, να μου επιτρέψετε να κάνω δυο ακόμα ενημερωτικές παρατηρήσεις. Η πρώτη είναι ότι μέσα στη διαθήκη Μαλινάκη υπάρχει ο όρος για κάλυψη μέρους των λειτουργικών εξόδων της νέας πτέρυγας, αλλά και της παροχής δυνατότητας για δημιουργία νέων δομών ψυχιατρικής περίθαλψης στα Χανιά. Η δεύτερη παρατήρησή μου, με την οποία ολοκληρώνεται το πρώτο τμήμα της εισήγησής μου, είναι το ότι θεωρώ επιβεβλημένο να ευχαριστήσω δημόσια από το Βήμα της Βουλής την εκτελεστική επιτροπή, ιδίως τον Πρόεδρό της, σεβασμιότατο Μητροπολίτη Χανίων, που συνέβαλαν στην ολοκλήρωση της προσπάθειας.
Κύριε Κωστοπαναγιώτου, σας παρακαλώ ολοκληρώστε.
Δεν θα αργήσω, κύριε Πρόεδρε.
Ο χρόνος σας είναι πέντε λεπτά και έχουμε φτάσει τα επτά.
Μα, εισήγηση είναι, κύριε Πρόεδρε.
Εισηγητές είμαστε, κύριε Πρόεδρε.
Η εισήγηση είναι πέντε λεπτά.
Τελειώνω, κύριε Πρόεδρε.
Άλλοι μιλούν πέντε λεπτά για μια τροπολογία και ο εισηγητής…
Οι τροπολογίες ήταν ένα λεπτό και πήραν παράταση.
Τέλος, να πω ότι το αυτονόητο. Μετά την κατασκευή της η νέα πτέρυγα θα στελεχωθεί καταλλήλως, με βάση όσα προβλέπουν οι νόμοι. Η υπόσχεση, όπως και η δέσμευση που άλλωστε υπάρχει και στη σύμβαση που κυρώνουμε, είναι να έχει ολοκληρωθεί μέσα σε είκοσι έξι μήνες από την έναρξη των εργασιών το αργότερο. Για τη δεύτερη σύμβαση, που αφορά την κύρωση μεταξύ του Νοσοκομείου Κεφαλληνίας, του ελληνικού δημοσίου και των εκτελεστών της διαθήκης της Μαρίας (Μάρης) Βεργωτή, για την εκτέλεση εργασιών για την υποστήριξη και αποδοτικότερη λειτουργία της νεοαναγερθείσης νέας πτέρυγας «Μαρίας και Γεωργίας Βεργωτή» στο γενικό νοσοκομείο από το κληροδότημα της Μαρίας Βεργωτή, έχω να πω το εξής: Δέχθηκαν το κληροδότημα στις 25-10-2005 από 10 εκατομμύρια δολάρια των ΗΠΑ, που κατέλειπε στη διαθήκη της η Μαρία Βεργωτή. Χρησιμοποιήθηκαν και έγινε νέα πτέρυγα μονάδος εντατικής παρακολούθησης στο Νοσοκομείο Κεφαλονιάς. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Το ποσόν που περίσσεψε - και είναι 1.200.000 ευρώ μαζί με τον ΦΠΑ - θα δοθεί για να γίνουν ορισμένες εργασίες που θα αναβαθμίσουν τη λειτουργία του νοσοκομείου. Οι εργασίες αυτές είναι: Ανακαίνιση της κεντρικής αποστείρωσης του νοσοκομείου και αντικατάσταση των αποστειρωτών, 270.000 ευρώ, αντικατάσταση δύο ανελκυστήρων ασθενοφόρων, 85.000 ευρώ, μεταφορά της αιμοδοσίας από το υφιστάμενο κτήριο στη νέα πτέρυγα του νοσοκομείου, επέκταση των χώρων Α΄ Βοηθειών και δημιουργία νέων ΤΕΠ, αντικατάσταση κεντρικών ηλεκτρολογικών πινάκων χαμηλής τάσης, γενικών πεδίων χαμηλής τάσης του υφιστάμενου νοσοκομείο, 215.000 ευρώ. Σύνολο 1.240.000 ευρώ. Με βάση τα παραπάνω, σας καλώ να υπερψηφίσετε το κατατεθέν νομοσχέδιο του Υπουργείου Υγείας. Ευχαριστώ.
Κατ' αρχάς, τον λόγο έχει ο εισηγητής της Νέας Δημοκρατίας, ο κ. Φωτήλας. Όμως, ήθελα να σας πω, κύριε Φωτήλα, ότι για τις τροπολογίες δώσαμε ένα λεπτό.
Ναι, αλλά πήραν παραπάνω.
Μόνο η κ. Σκούφα πήρε παραπάνω και της το είπα. Έκανε, όμως, μια γενικότερη εισήγηση πέραν των τροπολογιών. Όλοι οι άλλοι ήταν στο ένα λεπτό.
Εντάξει, κύριε Πρόεδρε.
Γιατί το λέω; Κατά το δυνατόν να σεβαστούμε τον Κανονισμό. Αν δώσουμε ένα λεπτό παραπάνω ή παρακάτω, δεν αλλάζει τίποτα. Παρακαλώ, έχετε τον λόγο.
Ευχαριστώ, κύριε Πρόεδρε. Κατ' αρχάς, αφού εκφράσω και εγώ τα πιο θερμά μου συλλυπητήρια στους πληγέντες από τις φωτιές, θα σταθώ ένα λεπτό μόνο στην πραγματικά συγκλονιστική προσφορά των συνανθρώπων μας, από ιδρύματα, από συλλόγους, μεμονωμένους ανθρώπους που κάνουν ουρές για να δώσουν ακόμα και αίμα για τους πάσχοντες πολίτες μας, εκτός των τροφίμων, των ρούχων και των φαρμάκων που συλλέγουν. Επίσης είναι συγκλονιστική - και ευχαριστούμε - η βοήθεια που καταφθάνει από το εξωτερικό για τις πληγείσες περιοχές. Τέλος ένα τεράστιο ευχαριστώ θέλω να πω και εγώ με τη σειρά μου στο προσωπικό των νοσοκομείων - πολλοί από τους οποίους ήρθαν οικειοθελώς χωρίς να τους ζητηθεί, διέκοψαν της άδειές τους και ήρθαν να δώσουν και αυτοί τη βοήθειά τους - στο ΕΚΑΒ, στους πυροσβέστες, στην Αστυνομία, στο Λιμενικό, αλλά και στις Ένοπλες Δυνάμεις, που καταβάλλουν υπεράνθρωπες προσπάθειες για να βοηθήσουν αυτές τις κρίσιμες στιγμές. Δεν θα μιλήσουμε για ευθύνες. Δεν είναι η ώρα αυτή. Η ώρα αυτή είναι για ενότητα και αλληλεγγύη. Θα έρθει η ώρα που θα μιλήσουμε για ευθύνες, που υπάρχουν και είναι πολλές. Ως προς το νομοσχέδιο, τοποθετηθήκαμε γενικά υπέρ της κύρωσης και για το ένα κληροδότημα και για το άλλο στην επιτροπή. Απλώς ζητήσαμε κάποιες διευκρινήσεις ειδικά για το κληροδότημα των Χανίων, οι οποίες ουσιαστικά δεν μας δόθηκαν. Ζητήσαμε ουσιαστικά να μας δοθούν τα σχετικά έγγραφα του κληροδοτήματος και της διαθήκης, διότι υπάρχουν ερωτήματα για τη συγκρότηση της σχετικής επιτροπής που θα επιβλέψει την υλοποίηση της δωρεάς του αείμνηστου Μαλινάκη, αλλά δεν πήραμε καμμία απάντηση από τον κ. Πολάκη. Ο κ. Ξανθός μίλησε ειδικά για την Κεφαλονιά και υποσχέθηκε για το νοσοκομείο ότι θα επαναπροκηρυχθούν οι θέσεις. Πραγματικά, το ελπίζουμε και περιμένουμε, κύριε Υπουργέ, γιατί δεν νοείται να υπάρχουν έτοιμα μηχανήματα στη ΜΕΘ, αλλά λόγω έλλειψης προσωπικού να μην έχει λειτουργήσει ακόμα η μονάδα, που είναι τόσο κρίσιμη για την υγεία των πολιτών, ώστε να μη χρειάζεται να υπάρχουν διακομιδές σε άλλα νοσοκομεία. Έρχομαι τώρα στον σχολιασμό των υπουργικών τροπολογιών. Με την τροπολογία 1700/123, που αφορά στο καθεστώς απασχόλησης των μελών Διοικητικού Συμβουλίου της Εθνικής Κεντρικής Αρχής Προμηθειών Υγείας, είμαστε αρνητικοί. Σας το έχουμε πει, κατ' αρχάς, επανειλημμένως ότι έχετε φτιάξει ένα πλαίσιο για τις προμήθειες υγείας εντελώς γραφειοκρατικό και λανθασμένο. Απόδειξη τούτου είναι ότι συνέχεια φέρνετε ρυθμίσεις στην αγωνιώδη προσπάθειά σας να διορθώσετε τις προφανείς ατέλειές του και να το κάνετε πιο λειτουργικό. Εδώ, όμως, τι κάνετε; Ενώ είχατε όλο το χρονικό περιθώριο για την επιλογή των μελών του ΔΣ του ΕΚΑΠΥ από το Μητρώο Επιτελικών Στελεχών, μέσω του ΕΣΕΔ, δεν το πράξατε και σκοπίμως τώρα παρατείνετε την προσωρινή θητεία των κομματικά διορισμένων σας στο ΔΣ, ώστε να παραμείνουν στη θέση σας. Με άλλη διάταξη δε της τροπολογίας μεταφέρετε τον έλεγχο και τη διαχείριση των ΜΕΘ από το ΕΚΑΒ στο ΕΚΕΠΥ και συγκεκριμένα σε τριμελή επιτροπή του Υπουργού. Και το κάνετε χωρίς να αιτιολογείτε με ποιο σκεπτικό εκχωρείται η διαχείριση από το ΕΚΑΒ που έχει και την τεχνογνωσία και την πείρα στον μη υγειονομικό ΕΚΕΠΥ. Δεν μπορούμε, λοιπόν, να συμφωνήσουμε με τέτοιου είδους ρυθμίσεις που προκύπτουν ως ανάγκη τώρα. Θα καταψηφίσουμε την τροπολογία, παρά το γεγονός ότι η παράγραφος 7 είναι θετική, αφού προφανώς οι γιατροί πρέπει να πληρώνονται. Θα ήταν θεμιτό εκ μέρους σας να «σπάσετε» την τροπολογία ώστε να μπορούμε να υποστηρίξουμε και να ψηφίσουμε το δίκαιο αίτημα της παραγράφου 7. Με τη με αριθμό 1702/124 τροπολογία ουσιαστικά καταργείτε την ανεξάρτητη μορφή της Αρχής Υποβοηθούμενης Αναπαραγωγής, εκείνον δηλαδή τον κρατικό φορέα που θέτει και ελέγχει τα επιστημονικά, νομικά και ηθικά πλαίσια λειτουργίας όσων παρέχουν υπηρεσίες υποβοηθούμενης αναπαραγωγής και διασφαλίζει στις γυναίκες και στα υποψήφια ζευγάρια ότι οι υπηρεσίες που λαμβάνουν είναι ασφαλείς και αξιόπιστες. Θέτετε την αρχή υπό την εποπτεία του Υπουργείου Υγείας για την άσκηση των αρμοδιοτήτων της, αλλάζοντας και τον τρόπο διορισμού του προέδρου και του αντιπροέδρου, προβλέποντας δε ότι το ΔΣ δεν χρειάζεται να αποτελείται από καθηγητές, αλλά απλώς από εξειδικευμένο επιστημονικό προσωπικό. Εδώ νομίζω ότι χρήζει, αν μη τι άλλο, μιας νομοτεχνικής βελτίωσης. Τι ακριβώς σημαίνει «εξειδικευμένο επιστημονικό προσωπικό»; Το ρωτώ διότι και ο ζωγράφος είναι εξειδικευμένος επιστήμονας, αλλά δεν έχει καμμία σχέση με την υποβοηθούμενη αναπαραγωγή.
Σαφέστατα.
Αυτό λέω, δηλαδή μήπως θα πρέπει λίγο να το διευκρινίσουμε, διότι όλοι οι επιστήμονες είναι εξειδικευμένοι. Γι' αυτό μίλησα για τη χρησιμότητα μιας νομοτεχνικής βελτίωσης. Επίσης αυτό που δεν αντιλαμβάνομαι είναι ότι καταργείτε την πρόβλεψη για συμμετοχή ενός ψυχολόγου και ενός προσώπου που έχει υποβληθεί σε μεθόδους ιατρικής υποβοηθούμενης αναπαραγωγής. Δεν καταλαβαίνουμε για ποιον λόγο υπάρχει αυτή η κατάργηση. Καταλαβαίνουμε ότι είναι προφανές ότι η Κυβέρνηση ΣΥΡΙΖΑ έχει μια αλλεργία γενικότερα με τις ανεξάρτητες αρχές, αλλά αναρωτιέμαι τι καλύτερο θα συνεισέφερε ο κομματικός εναγκαλισμός με την ανεξάρτητη αρχή. Αναφορικά με τη με αριθμό 1703/125 τροπολογία που ρυθμίζει θέματα σχετικά με το ωράριο των φαρμακείων, υποστηρίζουμε ότι κι αυτή θα πρέπει να «σπάσει», αλλιώς θα ψηφίσουμε «παρών». Αυτό το λέμε, γιατί έχει θετικές πλευρές ρυθμίζοντας θέματα σχετικά με το διευρυμένο ωράριο των φαρμακείων που - σημειωτέον - με παλαιότερη τροπολογία η Κυβέρνηση είχε ρυθμίσει, ατελώς προφανώς αφού ξανάρχεται. Αντιλαμβανόμαστε, επιπλέον, ότι μπορεί να δημιουργούνται και προβλήματα δημόσιας τάξης με την ύπαρξη φαρμάκων με ναρκωτικές ουσίες στα φαρμακεία. Το λένε και οι ίδιοι οι φαρμακευτικοί σύλλογοι. Όμως, πρέπει με κάποιον τρόπο να διασφαλίζεται ότι ιδιαίτερα κάποιος χρόνια πάσχων δεν θα αναγκάζεται να περιμένει αυτές τις ατέλειωτες ουρές των φαρμακείων του ΕΟΠΠΥ, προκειμένου να προμηθευτεί τις ουσίες που χρειάζεται για την ασθένειά του. Τέλος για τη με αριθμό 1706/126 τροπολογία με την οποία παραδίδονται συμβάσεις του ΚΕΕΛΠΝΟ, αλλά και γενικότερα σε φορείς του δημοσίου για ατομικές συμβάσεις εργασίας, προφανώς την καταψηφίζουμε και θεωρούμε ότι είστε έκθετοι γι' αυτή, διότι ναι μεν υπάρχει ανάγκη για διασώστες περαιτέρω - και όχι μόνο στα νησιά που υπάρχουν hot spotς, σε όλα τα νησιά υπάρχει ανάγκη για διασώστες - αλλά εσείς το κάνετε με εντελώς λανθασμένο τρόπο, γιατί τόσο οι ατομικές συμβάσεις, όσο και οι παρατάσεις αυτών, γίνονται χωρίς να απαιτείται έκδοση οποιασδήποτε περαιτέρω διοικητικής πράξης ούτε καν της τετραμελούς επιτροπής στο προσφυγικό που αποτελείται από τον Αντιπρόεδρο της Κυβέρνησης ως Πρόεδρο, τον Υπουργό Εσωτερικών Αποκέντρωσης και Ηλεκτρονικής Διακυβέρνησης, τον Υπουργό Οικονομικών και τον Γενικό Γραμματέα της Κυβέρνησης. Αυτές οι ρυθμίσεις εξάλλου δημιουργούν μια νέα γενιά συμβασιούχων και με προσδοκία μονιμοποίησής τους στο μέλλον από την Κυβέρνηση ΣΥΡΙΖΑ - ΑΝΕΛ. Βέβαια, τώρα αυτό είναι λίγο άτοπο, γιατί μιλάμε για «μέλλον» και για «Κυβέρνηση ΣΥΡΙΖΑ - ΑΝΕΛ». Αυτά τα δυο δεν πάνε μαζί. Ευχαριστώ, κύριε Πρόεδρε.
Κι εγώ ευχαριστώ. Ο κ. Γρηγοράκος έχει τον λόγο.
Κύριε Πρόεδρε, έχω τοποθετηθεί θετικά για το νομοσχέδιο και θα σχολιάσω μόνο τις τροπολογίες. Πρώτα απ' όλα, όμως, θέλω να εκφράσω κι εγώ τα συλλυπητήριά μου στους συγγενείς των θυμάτων αυτού του πραγματικά ασύλληπτου γεγονότος, της τραγωδίας που έπληξε την Ελλάδα και να πω ότι μόνο με συνθήκες συναίνεσης μπορούμε να προχωρήσουμε μπροστά. Θα πρέπει να διορθώσουμε ό,τι τουλάχιστον τα προηγούμενα χρόνια δεν είχαμε διορθώσει. Ας προσπαθήσουμε να το κάνουμε καλύτερο για τις επόμενες γενιές. Θα αναφερθώ στις τροπολογίες μια προς μια. Θα ήθελα να αναφερθώ πρώτα στην τροπολογία του κ. Πολάκη, αλλά αυτή τη στιγμή δεν βρίσκεται στην Αίθουσα και θα προχωρήσω με την επόμενη. Με την τροπολογία του Υπουργού για την αναπαραγωγή είμαι πολύ θετικός. Νομίζω ότι έπρεπε να γίνει μια διόρθωση σε αυτή την τροπολογία. Καλά κάνατε και το προχωρήσατε έτσι. Είναι και πιο ευέλικτη αυτή η τροπολογία. Συμφωνώ με όλες τις τροπολογίες των συναδέλφων Βουλευτών. Είναι αιτήματα που έπρεπε να έχουν λυθεί από καιρό. Αυτός είναι ο ρόλος του Βουλευτή. Πιστεύω ότι θετικά σήμερα λειτούργησε το Κοινοβούλιο και οι Υπουργοί έκαναν δεκτές τις τροπολογίες που κατέθεσαν οι συνάδελφοι. Άλλο αν τα προηγούμενα χρόνια τα καλοκαίρια - δεν ξέρω ποιος νόμος το είχε επιβάλει - δεν δεχόντουσαν τροπολογίες, ειδικά βουλευτικές. Και το ξέρετε καλύτερα εσείς ότι έμπαινε ο Πρόεδρος επάνω και έλεγε ότι δεν γίνεται καμμία τροπολογία σήμερα ούτε από Υπουργό ούτε από κανέναν. Εδώ τώρα το θέμα των τροπολογιών είναι καθημερινότητα. Πάμε, λοιπόν, να μιλήσουμε για το ΕΚΕΠΥ, αγαπητέ Υπουργέ. Όταν ήμασταν εμείς Κυβέρνηση, εγώ προσωπικά διαφωνούσα με την ύπαρξη αυτού του οργάνου γιατί το θεωρούσα ότι είναι ένα όργανο διαφθοράς και το είχα στείλει στον εισαγγελέα. Ήρθατε εσείς, κάνατε τη σύμπραξη με αυτό το μόρφωμα των ΑΝΕΛ. Επειδή ο Τύπος δήλωσε ότι είναι ΑΝΕΛ, παρέμεινε εκεί. Εγώ σαν Υπουργός το έχω στείλει στον εισαγγελέα. Τέσσερα χρόνια δεν έχει γίνει τίποτα. Τώρα τι κάνουμε; Αντί να βάλουν σε έναν οργανισμό να μπορέσει να διαχειριστεί όλα τα κρεβάτια και να είναι ένας ελεγκτικός μηχανισμός το Εθνικό Κέντρο Άμεσης Βοήθειας που είναι το αντικείμενό του αυτό, φτιάχνουν και έναν άλλον οργανισμό δίπλα, ο οποίος παρασιτικά λειτουργεί. Μόνο το κόστος αυτού του κέντρου να δείτε, ειδικά με την τροπολογία που φέρνει σήμερα ο Υπουργός και βάζει μέσα ότι δεν θα έχουν απεριόριστες εφημερίες οι στρατιωτικοί γιατροί, οι γιατροί των νοσοκομείων. Δεν ξέρω πόσοι είναι αυτοί. Εγώ κάποτε είχα δει ότι εφημέρευαν εκατόν ογδόντα. Είπα ρε, παιδιά, εκατόν ογδόντα! Και είπα πάμε στον εισαγγελέα. Το έχω στείλει στον εισαγγελέα. Φωνή βοώντος εν τη ερήμω! Τέλος πάντων, ερχόμαστε σήμερα να επιδοκιμάσουμε τη λειτουργία αυτού του οργάνου του ΕΚΕΠΥ και το κάνουμε πιο ισχυρό από το ΕΚΑΒ και το κάνουμε πιο ελεγκτικό για να μπορεί να παίζει τα παιχνίδια του κάποιος που θέλει να τα παίζει πολύ πιο φανερά από ό,τι πρώτα και νομιμοποιημένα, ενώ κάποτε δεν ήταν νομιμοποιημένα. Άρα, εγώ διαφωνώ με αυτή την τροπολογία. Θέλω να γίνουν οι έλεγχοι στις Μονάδες Εντατικής Θεραπείας. Πρέπει να υπάρξει ελεγκτικός μηχανισμός. Όμως, πρέπει να υπάρχει ο ελεγκτικός μηχανισμός μέσα από το Εθνικό Κέντρο Άμεσης Βοήθειας, το οποίο διαχειρίζεται με χρηστότητα και διαφάνεια τα κρεβάτια. Φοβάμαι δηλαδή ότι αν περάσει αυτή η τροπολογία αυτός ο οργανισμός που λέγεται ΕΚΕΠΥ δεν θα διαχειρίζεται με διαφάνεια τα κρεβάτια. Πάμε στις άλλες τροπολογίες τις οποίες πραγματικά τις βλέπω θετικά, ειδικά με τις ρυθμίσεις που κάνουν για τους εργαζόμενους στην τέταρτη ΔΙΠΕ, αλλά και σχετικά με τα χρήματα τα οποία έπρεπε πραγματικά να αποδοθούν στους νοσηλευτές, στους γιατρούς του «Αμαλία Φλέμινγκ». Είναι θετικές οι τροπολογίες και αυτές τις τροπολογίες τις στηρίζουμε. Κύριε Υπουργέ, καταθέσατε πριν από δέκα λεπτά μια τροπολογία, η οποία νομίζω ότι φέρνει μια μεγάλη αναστάτωση στο ΕΣΥ. Θα μπορούσαμε να τη συζητήσουμε και να μας την είχατε δώσει ή να τα φέρετε στο νομοσχέδιο και να τα συζητήσουμε αυτά γιατί τώρα είναι ασφυκτικά. Πριν δέκα λεπτά την καταθέσατε. Εγώ την είδα την τροπολογία. Εκ των προτέρων σας λέω ότι διαφωνώ σε όλα, επειδή δεν μπορεί κανείς να στοιχειοθετήσει μια πραγματική λογική σε αυτά που φέρνετε σε αυτή την τροπολογία. Γι' αυτό τη φέρνετε και δέκα λεπτά πριν κλείσει η Βουλή. Ευχαριστώ.
Ο κ. Αϊβατίδης, ο ειδικός αγορητής της Χρυσής Αυγής, έχει τον λόγο.
Ευχαριστώ, κύριε Πρόεδρε. Θα ήθελα κατ' αρχάς να εκφράσω κι εγώ τη βαθύτατη οδύνη και θλίψη για την απώλεια των ήδη ογδόντα δύο συμπολιτών μας από την πύρινη λαίλαπα που έπληξε την Αττική και οδήγησε σε αυτή την ανείπωτη καταστροφή. Θα ήθελα να πω, κύριε Πρόεδρε, ότι για εμάς, για τη Χρυσή Αυγή, ναι, είναι η ώρα των ευθυνών. Θα πρέπει να αναζητηθούν ευθύνες. Κύριε Πρόεδρε, η Κυβέρνηση ακολουθεί μια μεθοδολογία προσπάθειας αποτίναξης των ευθυνών της. Ξεκίνησε από τη ρήση του Πρωθυπουργού περί ασύμμετρου φαινομένου και φτάσαμε στην αναφορά του εκπροσώπου των ΑΝΕΛ περί μη διαχειρίσιμων φυσικών φαινομένων. Η Σουηδία, επίσης, πλήττεται από πύρινα μέτωπα, πενήντα τον αριθμό, χωρίς κανένα απολύτως ανθρώπινο θύμα. Όσον αφορά στο υπό συζήτηση σχέδιο νόμου για την κύρωση των συμβάσεων μεταξύ του ελληνικού δημοσίου και του Γενικού Νοσοκομείου Χανίων και της επιτροπής εκτελεστών της διαθήκης του Γεωργίου Γ. Μαλινάκη και του Γενικού Νοσοκομείου Κεφαλληνίας και των εκτελεστών της διαθήκης της Μαρίας (Μάρης) Βεργωτή, θα ψηφίσουμε «παρών». Επίσης, «παρών» θα ψηφίσουμε για δύο τροπολογίες οι οποίες είναι βουλευτικές: Η πρώτη είναι η τροπολογία που μεταξύ άλλων καταθέσατε και εσείς, κύριε Πρόεδρε. Η δεύτερη που θα ψηφίσουμε «παρών» είναι η τροπολογία που αφορά στη μείωση δημοτικών φόρων ή τελών για τους δικαιούχους του Κοινωνικού Εισοδήματος Αλληλεγγύης. Κλείνοντας θα ήθελα να πω ότι δεν υπήρξε ούτε μία παραίτηση, κύριε Πρόεδρε, για το ζήτημα της μεγάλης αυτής μαζικής καταστροφής των πυρκαγιών στην Αττική. Αυτό σημαίνει ότι δεν υπάρχει ίχνος ευθιξίας σε κανένα από τα αρμόδια υπουργικά στελέχη. Θεωρούμε ότι υπάρχει στην πράξη μία αναλγησία, παρ' ότι έχουν ληφθεί κάποια ευνοϊκά μέτρα, διότι σαφώς οι συμπολίτες μας τα χρειάζονται κι η πολιτεία πρέπει να μεριμνήσει. Όμως, η απώλεια ογδόντα δύο τουλάχιστον ανθρώπων θα έπρεπε να οδηγήσει σε τουλάχιστον μία υποβολή παραίτησης, του κ. Τόσκα τουλάχιστον, από τη στιγμή που υπήρχε η πρόβλεψη επικινδυνότητας από τη Γενική Γραμματεία Πολιτικής Προστασίας για πολύ υψηλό κίνδυνο πυρκαγιάς. Άρα, το επιχείρημα περί «αιφνιδιασμού» δεν ευσταθεί και άρα θα πρέπει ο κ. Τόσκας τουλάχιστον να υποβάλει την παραίτησή του, άσχετα με το εάν θα γίνει δεκτή από τον κύριο Πρωθυπουργό. Τέλος, κύριε Πρόεδρε, θα αναφερθώ σε ένα ζήτημα το οποίο είναι μείζον ζήτημα της δημόσιας υγείας. Αφορά την Κέρκυρα, αφορά την εναπόθεση σύμμεικτων απορριμμάτων στον ΧΥΤΑ Λευκίμμης. Είναι ένα μείζον ζήτημα για τη δημόσια υγεία. Οι κύριοι Υπουργοί είναι συνυπεύθυνοι. Μολύνεται ο υδροφόρος ορίζοντας. Κάτω από τον ΧΥΤΑ υπάρχει ρηχή υδροφορία, υπάρχουν σχετικές μελέτες και θα πρέπει, κύριε Ξανθέ, να μεριμνήσετε διότι εσείς είστε Υπουργός Υγείας και ο κ. Πολάκης Αναπληρωτής. Κινδυνεύει η δημόσια υγεία στην Κέρκυρα. Βεβαίως τα ΜΑΤ, τα οποία εσείς έχετε ουσιαστικά ενεργοποιήσει κατόπιν κλήσεως του δημάρχου, φυλάσσουν αυτή την απόρριψη των σκουπιδιών στον ΧΥΤΑ. Κινδυνεύει η δημόσια υγεία. Είστε συνυπεύθυνοι, κύριοι Υπουργοί και πρέπει να μεριμνήσετε τουλάχιστον για να ληφθούν κάποια μέτρα για να σταματήσει αυτό το έγκλημα. Σας ευχαριστώ, κύριε Πρόεδρε.
Επειδή, κύριε Αϊβατίδη, αναφερθήκατε σε εμένα λέγοντας ότι συνυπέγραψα την τροπολογία - και φυσικά την υπέγραψα - πρέπει να σας υπενθυμίσω, συνάδελφε, ότι εγώ ήμουν ο Υπουργός εκείνος ο οποίος επανέφερε την πλήρη και αποκλειστική απασχόληση των γιατρών του ΕΣΥ η οποία είχε καταργηθεί προηγουμένως και οι γιατροί οι οποίοι δεν την δέχθηκαν αποχώρησαν από το ΕΣΥ. Επίσης, όσο ήμουν Υπουργός, δυόμισι χρόνια, δεν υπέγραψα καμμία άδεια ιδιωτικής κλινικής ούτε των διαγνωστικών κέντρων. Όμως, δυστυχώς, οι καιροί άλλαξαν. Και το λέω το «ΔΥΣΤΥΧΩΣ» με κεφαλαία γράμματα, γιατί εγώ ο ίδιος είμαι, δεν έχω αλλάξει, αλλά δυστυχώς άλλαξαν οι καιροί, οι συνθήκες. Κυρίες και κύριοι συνάδελφοι, έχω την τιμή να ανακοινώσω προς το Τμήμα ότι οι Υπουργοί Παιδείας, Έρευνας και Θρησκευμάτων, Οικονομικών, Διοικητικής Ανασυγκρότησης, οι Αναπληρωτές Υπουργοί Παιδείας, Έρευνας και Θρησκευμάτων, Οικονομίας και Ανάπτυξης, Οικονομικών, καθώς και ο Υφυπουργός Παιδείας, Έρευνας και Θρησκευμάτων κατέθεσαν στις 25-7-2018 σχέδιο νόμου: «Πανεπιστήμιο Ιωαννίνων, Ιόνιο Πανεπιστήμιο και άλλες διατάξεις». Παραπέμπεται στην αρμόδια Διαρκή Επιτροπή. Παρακαλώ, ο Αντιπρόεδρος της Βουλής κ. Λαμπρούλης να πάρει τον λόγο ως ειδικός αγορητής του Κομμουνιστικού Κόμματος Ελλάδας.
Ευχαριστώ, κύριε Πρόεδρε. Όπως αναφέρθηκε και στην αρχή της συνεδρίασης, υπερψηφίσαμε το συγκεκριμένο νομοσχέδιο, τις συγκεκριμένες δωρεές στο Γενικό Νοσοκομείο Χανίων και στο Γενικό Νοσοκομείο Κεφαλληνίας. Θέλουμε να πούμε δύο λόγια πάνω σε αυτό. Στην επιτροπή άνοιξε ελαφρώς - επιτρέψτε μου τον όρο - το θέμα για τους συγκεκριμένους δωρητές. Και στο παρελθόν υπήρξαν πάρα πολλοί Έλληνες, οι περισσότεροι άγνωστοι δωρητές, που στήριξαν μέσω δωρεών τις ανάγκες της λαϊκής οικογένειας, της νεολαίας μας είτε σε ζητήματα υγείας, είτε σε ζητήματα που αφορούσαν τη μόρφωσή τους, είτε σε ζητήματα αποκατάστασης δομών - υποδομών, είτε για τον πολιτισμό, δωρίζοντας τις περιουσίες τους, χωρίς να ζητάνε ανταλλάγματα, όπως βεβαίως και οι συγκεκριμένοι δωρητές που αναφέρονται στο σημερινό νομοσχέδιο. Σε καμμία, όμως, περίπτωση με αυτό τον τρόπο δεν λύνονται τα προβλήματα, για παράδειγμα, του Δημόσιου Συστήματος Υγείας και πολύ περισσότερο δεν παραγράφονται οι αντίστοιχες ευθύνες και υποχρεώσεις του κράτους και των εκάστοτε κυβερνήσεων. Επίσης, δεν μπορούν μέσω δωρεών να ξεπλένονται τα εργοδοτικά εγκλήματα επιχειρηματιών αλλά και οι όποιες αγαθοεργίες κάποιων χορηγών, που συνήθως δεν το κάνουν για την ψυχή της μάνας τους, αλλά γιατί προσδοκούν κάτι άμεσα, είτε αυτό αφορά τον χώρο της υγείας ή κάποιες φοροαπαλλαγές κατ' επέκταση και βέβαια την ανάλογη προβολή και διαφήμιση, μέσω της λεγόμενης εταιρικής κοινωνικής ευθύνης. Κλείνω με τούτο, σε ό,τι αφορά το σχέδιο νόμου. Είχαμε καταθέσει την επιφύλαξή μας - απλώς θέλαμε να καταγραφεί και στην επιτροπή αλλά και με αφορμή βεβαίως τη συζήτηση στην Ολομέλεια - σε ό,τι αφορά το Γενικό Νοσοκομείο Κεφαλληνίας, τη δωρεά που έχει να κάνει με αξιοποίηση μέρους του υπολειπόμενου ποσού της δωρεάς για την κάλυψη αναγκών του νοσοκομείου, για την οποία δεν είχαμε καμμία αντίρρηση. Παράλληλα όμως, μέσω αυτής της ψήφισης του συγκεκριμένου άρθρου, νομιμοποιείται ένα έργο προγενέστερο, το οποίο εμείς χωρίς να έχουμε στοιχεία - το είπαμε και στην επιτροπή - ούτε να θέλουμε να προσάψουμε κάποια κατηγορία - βεβαίως έχει να κάνει με οικονομικά στοιχεία, υπάρχουν από τις επιτροπές εκθέσεις - , επιτρέψτε μας να καταθέσουμε την επιφύλαξή μας σε αυτό το θέμα. Βεβαίως υπερψηφίζουμε και τα δύο άρθρα, αν θέλετε, του νομοσχεδίου. Περνάω εν τάχει στις τροπολογίες. Επιτρέψτε μου έναν σύντομο, για δευτερόλεπτα, σχεδιασμό. Πρώτον, είναι απαράδεκτο, διότι εδώ μιλάμε για βιομηχανία τροπολογιών. Δεύτερον υπάρχουν άρθρα ή παράγραφοι στις τροπολογίες, όπου, αν θέλετε, συμφωνούμε, ενώ αλλού διαφωνούμε. Για παράδειγμα - και μπαίνω στις τροπολογίες - , στην τροπολογία με γενικό αριθμό 1711 και ειδικό 130, για εμάς κυριαρχεί η υπερψήφιση της παραγράφου 2 και βεβαίως κυριαρχεί και στην υπερψήφιση της τροπολογίας, διότι πρόκειται για επιστροφή των χρημάτων στους εργαζόμενους του νοσοκομείου «Αμαλία Φλέμινγκ» που είχαν τεθεί σε διαθεσιμότητα. Την ίδια ώρα, όμως εμείς τουλάχιστον διαφωνούμε με την παράγραφο 3 της ίδιας τροπολογίας. Την καταψηφίζουμε και το λέμε. Όμως, δεν μπορούμε να το κάνουμε αυτό, διότι θα κατηγορηθούμε μετά ότι δεν θέλουμε να στηρίξουμε την παράγραφο 2, που είναι η επιστροφή, στην ουσία, των χρημάτων των εργαζομένων. Για αυτό θα ψηφίσουμε «υπέρ» στην τροπολογία αυτή. Το λέμε για να καταγραφεί αυτό και ότι την παράγραφο 3 θα την καταψηφίζαμε εάν δεν ήταν στην ίδια τροπολογία, αλλά ερχόταν ξεχωριστά. [[Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Αντιπροέδρου]] Σε ό,τι αφορά την Δ΄ Υγειονομική Περιφέρεια, είχε έρθει τροπολογία πριν λίγο καιρό - θα χρειαστώ λίγο ακόμη χρόνο, κύριε Πρόεδρε - παράτασης της θητείας του επικουρικού προσωπικού, νοσηλευτικού κ.λπ. πλην ιατρών, αφήνοντας απ' έξω αυτή την ομάδα εργαζομένων. Έρχεται η τροπολογία. Θα την ψηφίσουμε, όπως ψηφίσαμε την προηγούμενη τροπολογία. Σε εκείνη τη συζήτηση της τροπολογίας, όμως, το Κομμουνιστικό Κόμμα είχε καταθέσει πρόταση στον Υπουργό να συμπεριλάβει και αυτούς τους εργαζόμενους, συγκεκριμένα της 4ης Υγειονομικής Περιφέρειας, τα δεκαπέντε - είκοσι άτομα, κάνοντας μια νομοτεχνική βελτίωση σε ό,τι αφορά την ημερομηνία. Αντί δηλαδή να λήγει 1η Αυγούστου, να πήγαινε έως τις 10-11 Αυγούστου για να συμπεριλάβει και αυτούς τους εργαζόμενους. Και βέβαια, οι εργαζόμενοι κάτω από τις κινητοποιήσεις και τις πιέσεις που άσκησαν οδήγησαν σε αυτήν τη λύση, δηλαδή ας το πούμε λύση. Βασικό κριτήριο βέβαια για εμάς και για την υπερψήφιση αυτής της τροπολογίας είναι η ανάγκη των εργαζομένων να συνεχίσουν να έχουν δουλειά και βεβαίως, για ένα επιπλέον χρονικό διάστημα λίγων μηνών στην ουσία, αλλά κυρίως οι ανάγκες των ασθενών, που χωρίς αυτούς τους εργαζόμενους θα υπάρχει ακόμα μεγαλύτερη επιδείνωση στις ήδη απαράδεκτες συνθήκες που αντιμετωπίζουν στις δημόσιες μονάδες υγείας όλων των επιπέδων. Σε ό,τι αφορά την τροπολογία 1699/122 που αφορά τις εφημερίες των φαρμακοποιών του ΕΟΠΥΥ, δεν είμαστε αντίθετοι να πληρωθούν οι εργαζόμενοι, για εργασία βεβαίως που πραγματοποίησαν. Όμως θέλουμε να καταθέσουμε τα εξής: Πρώτον, υπάρχει αναγκαιότητα προσλήψεων φαρμακοποιών στα φαρμακεία του ΕΟΠΥΥ; Υπάρχει, πρέπει να γίνει. Άρα πότε θα γίνει; [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Αντιπροέδρου]] Δεύτερον, δεν περισσεύουν φαρμακοποιοί των δημόσιων νοσοκομείων για να διατίθενται στον ΕΟΠΥΥ. Είναι ξεκάθαρο και φαίνεται αυτό. Επίσης δεν συμφωνούμε βεβαίως με την επίκληση των αναγκών και να εφαρμόζονται διπλοβάρδιες σε βάρος των εργαζομένων φαρμακοποιών, γιατί εκτός των άλλων ανοίγει και ο δρόμος για την επέκταση του μέτρου αυτού και σε άλλους κλάδους. Όπως επίσης δεν συμφωνούμε με τη λογική της αυτοχρηματοδότησης τόσο των φαρμακείων των δημόσιων νοσοκομείων όσο και του ΕΟΠΥΥ, προκειμένου να προσλαμβάνουν προσωπικό για τη λεγόμενη ολοήμερη λειτουργία. Σε ό,τι αφορά την τροπολογία 1700/123 για την ΕΚΑΠΥ θα θέλαμε να πούμε δυο λόγια για τις παραγράφους 6 και 7. Το ουσιαστικό πρόβλημα με τις ΜΕΘ - ακούστηκε και σε αντίστοιχο ζήτημα με την τροπολογία του κ. Γρηγοράκου της Δημοκρατικής Συμπαράταξης - είναι ότι λόγω της κρατικής υποχρηματοδότησης παραμένουν κλειστά περίπου εκατόν πενήντα κρεβάτια. Δεν είναι τωρινό αυτό, συμβαίνει χρόνια και από τις προηγούμενες κυβερνήσεις. Γιατί δεν ανοίγουν τα εκατόν πενήντα κρεβάτια; Περιμένουν κρεβάτια, αναπνευστήρες, υποδομές. Τι χρειάζεται; Προσωπικό, γιατροί, νοσηλευτές. Άρα, τι πρέπει να γίνει; Τα ίδια κάνει και η σημερινή Κυβέρνηση, διατηρεί αυτό το καθεστώς, όπως και οι προηγούμενες. [[Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Αντιπροέδρου]] Σχετικά με τους γιατρούς που θα εφημερεύουν στα πλαίσια λειτουργίας του ΕΚΕΠΥ: Ωραία, να πληρώνονται επιπλέον εφημερίες. Σωστά προβλέπεται η αποζημίωσή τους. Όμως, είναι η μια πλευρά αυτή. Το γεγονός ωστόσο της υποστελέχωσης των δημόσιων μονάδων υγείας που υποχρεώνουν τους γιατρούς σε πολλές εφημερίες και με τις επιπλέον που θα πραγματοποιούν στο ΕΚΕΠΥ, αποτελεί επίσης κατά τη γνώμη μας ουσιαστικό πρόβλημα. Και εδώ η φάση της υποχρηματοδότησης και της υποστελέχωσης επιδρά τόσο στις οργανικές μονάδες υγείας όσο και στη λειτουργία του ΕΚΕΠΥ. Κακά τα ψέματα, κύριε Πρόεδρε, πρόκειται για ένα μέτρο διαχείρισης της φτώχειας, όσον αφορά τη στελέχωση των δημόσιων μονάδων υγείας. Όσον αφορά στην τροπολογία 1702/124, για την Εθνική Αρχή Ιατρικώς Υποβοηθούμενης Αναπαραγωγής, θεσμικές αλλαγές γίνονται στη συγκεκριμένη αρχή. Είναι γνωστό όμως ότι και εδώ, στον τομέα αυτόν, η υποστελέχωση και η έλλειψη εξοπλισμού στον δημόσιο τομέα, σε συνδυασμό και με την ανεπαρκή ανάπτυξη τέτοιων μονάδων, ουσιαστικά εμποδίζει νέα ζευγάρια να αξιοποιήσουν τη μέθοδο της ιατρικώς υποβοηθούμενης αναπαραγωγής, αφού αποτελεί μονόδρομο να απευθυνθούν στον ιδιωτικό τομέα. Έτσι λοιπόν, τα προτεινόμενα από την τροπολογία δεν αλλάζουν την κατάσταση και πολύ δε περισσότερο οι όποιες θεσμικές αλλαγές που προτείνονται ή προωθούνται μέσω της τροπολογίας για την Εθνική Αρχή Ιατρικώς Υποβοηθούμενης Αναπαραγωγής. Σε ό,τι αφορά την τροπολογία 1703/125 ξεχωρίζουμε τις παραγράφους 1, 2 και 5 οι οποίες καθορίζουν και την αρνητική μας τοποθέτηση και την αρνητική μας ψήφο στη συγκεκριμένη τροπολογία. Σε ό,τι αφορά λοιπόν τις παραγράφους 1 και 2, ουσιαστικά εισάγονται ρυθμίσεις για τους όρους εφαρμογής του λεγόμενου διευρυμένου ωραρίου των φαρμακείων. Πρόκειται δηλαδή για την εφαρμογή κανόνων στο πλαίσιο της απελευθέρωσης του ωραρίου, που αποτελεί μια από τις πλευρές της στήριξης της ανταγωνιστικότητας, που στην ουσία ευνοεί τους μεγαλοεπιχειρηματίες φαρμακοποιούς, σε βάρος των μικρών αυτοαπασχολούμενων φαρμακοποιών και με την παράγραφο 5, που καταργείται η υποχρέωση που υπήρχε μέχρι σήμερα να αναγράφεται στα μη συνταγογραφούμενα φάρμακα η ενδεικτική λιανική τιμή. Πρόκειται για φάρμακα που πληρώνουν εξ ολοκλήρου οι ασθενείς. Ο αριθμός τους συνεχώς αυξάνεται, διότι φάρμακα που ανήκουν στη θετική λίστα κατατάσσονται στα μη συνταγογραφούμενα, προκειμένου ο ΕΟΠΥΥ να μην συμμετέχει στην αποζημίωσή τους. Επιπλέον με προηγούμενους νόμους η τιμή τους έχει πλήρως απελευθερωθεί, αρχικά η ανώτατη, μεταγενέστερα η κατώτατη. Γι' αυτό, λοιπόν, στη βάση της τοποθέτησής μας γι' αυτές τις τρεις παραγράφους, θα καταψηφίσουμε στο σύνολο την τροπολογία αυτή. Σ' ό,τι αφορά την τροπολογία με γενικό αριθμό 1706 και ειδικό 126 για το ΚΕΕΛΠΝΟ, θέλουμε να τοποθετηθούμε στο εξής: Στην παράγραφο 1, μέσω της οποίας βαρύνει η συνολική μας ψήφος για να τοποθετηθούμε θετικά στην τροπολογία, κριτήριο είναι να συνεχίσουν οι εργαζόμενοι να έχουν δουλειά έστω και για δύο μήνες, όπως προτείνετε, προκειμένου να μην επιδεινωθεί περαιτέρω η ήδη απαράδεκτη κατάσταση που υπάρχει στην υγειονομική περίθαλψη των προσφύγων μεταναστών, αλλά και στις δημόσιες μονάδες υγείας των νησιών. Στην παράγραφο 3 θέλουμε να επισημάνουμε ότι η παράταση του συγκεκριμένου νόμου δεν σημαίνει σε καμμία περίπτωση και παράταση των σημερινών εργαζομένων με ατομικές συμβάσεις. Ουσιαστικά η Κυβέρνηση παρατείνει τον χρόνο που θα αξιοποιεί το νομοθετικό εργαλείο για να εξασφαλίσει φθηνούς, πολλαπλά εκμεταλλευόμενους και ανακυκλώσιμους εργαζόμενους, μεταξύ εργασίας και ανεργίας. Εδώ χρειάζεται βεβαίως στελέχωση με μόνιμο προσωπικό απαραίτητων ειδικοτήτων, είτε γιατρών είτε λοιπού προσωπικού. Ευχαριστώ πολύ για την ανοχή, κύριε Πρόεδρε.
Ευχαριστώ. Τον λόγο έχει ο ειδικός αγορητής των Ανεξαρτήτων Ελλήνων κ. Κατσίκης.
Ευχαριστώ, κύριε Πρόεδρε. Κυρίες και κύριοι συνάδελφοι, θα ήθελα να μείνω λίγο στο κομμάτι της ευεργεσίας και των δύο δωρητών και να πω ότι αυτοί οι άνθρωποι προσέφεραν καλό έργο, βοήθησαν, συνέδραμαν, ωφέλησαν. Αυτή άλλωστε είναι και η βούληση, η θέληση, η επιθυμία κάθε δωρητή. Για τον λόγο αυτό οι εν λόγω δύο υπό ψήφιση συμβάσεις είναι χαριστικές και ετεροβαρείς, χωρίς την απαίτηση αντιπαροχής από πλευράς του δωρεοδόχου. Το μόνο, λοιπόν, που απομένει από πλευράς πολιτείας τόσο για το Νοσοκομείο Χανίων όσο και για το Νοσοκομείο Κεφαλληνίας, είναι να διασφαλίσουμε τη λειτουργικότητα των δύο αυτών δωρεών, καθιστώντας αμφότερες κοινωνικά ανταποδοτικές. Είμαι πεπεισμένος πως θα το κάνουμε μέσα από τη χρηστή διαχείριση των διατιθέμενων χρηματικών ποσών στο πλαίσιο βελτίωσης και ανάπτυξης του δημόσιου συστήματος υγείας, που ούτως ή άλλως βρίσκεται εν εξελίξει. Το ύψος των ποσών που διατίθενται βάσει και των δύο κληροδοτημάτων είναι πάνω από έξι εκατομμύρια ευρώ, ποσό διόλου ευκαταφρόνητο ειδικά για την παρούσα συγκυρία. Με το πέρας των δεσμευτικών εργασιών, όπως αυτές προβλέπονται, σύμφωνα με τους όρους των δύο διαθηκών, στα προαναφερόμενα δύο νοσοκομεία θα διευρυνθούν οι δυνατότητες παροχής υπηρεσιών περίθαλψης και υποδοχής τόσο για τους πολίτες όσο και για τους επισκέπτες των εν λόγω περιοχών. Σε κάθε περίπτωση, πιστεύω πως το παρόν σχέδιο νόμου του Υπουργείου Υγείας, το οποίο περιλαμβάνει την αξιοποίηση δύο κληροδοτημάτων προς αναβάθμιση των κτηριακών υποδομών και του εξοπλισμού τόσο του Νοσοκομείου Χανίων όσο και του Νοσοκομείου Κεφαλληνίας, αποτελεί ένα ακόμη βήμα προς τη σωστή κατεύθυνση. Σε συνέχεια, λοιπόν, της αρχικής θετικής μου τοποθέτησης κατά τη συνεδρίαση της επιτροπής, θα επαναλάβω απ' αυτό το Βήμα ότι τασσόμαστε υπέρ της ψήφισης του εν λόγω σχεδίου νόμου, δεδομένου ότι αμφότερες οι συμβάσεις κρίνονται επ' ωφελεία του δημοσίου συμφέροντος, το περιεχόμενο δε αυτών αποτελεί υπόδειγμα εθνικής ευεργεσίας, υπηρετεί και προασπίζεται το αγαθό της δημόσιας υγείας. Επιπλέον, σε ό,τι αφορά τις υπουργικές, αλλά και τις βουλευτικές τροπολογίες, υπερψηφίζουμε άπασες, δεδομένου ότι και οι τοποθετήσεις των κυρίων Υπουργών αναφορικά με το περιεχόμενό τους όσο και των συναδέλφων Βουλευτών, αποδεικνύουν ότι ένα ακόμη νόμιμο και δίκαιο αίτημα λαμβάνει τη μορφή του νομοθετήματος, προκειμένου να καθορίσει εκείνο το πλαίσιο που θα επιλύσει χρονίζοντα προβλήματα και θα παραμερίσει αγκυλώσεις και παθογένειες του συστήματος. Κύριε Πρόεδρε, ολοκληρώνοντας, δεν μπορώ να μην απαντήσω στο σχόλιο του συναδέλφου κ. Γρηγοράκου, ο οποίος δεν παραλείπει…
Σας ακούω με προσοχή.
Και πάντα με προσοχή να με ακούτε, γιατί έτσι πρέπει. Ο κ. Γρηγοράκος ανεξάρτητα από το εάν ικανοποιείται ή όχι από τις διατάξεις του νομοσχεδίου, ανεξάρτητα από το εάν ικανοποιείται ή όχι από τη συναίνεσή μας στην τροπολογία την οποία κατέθεσαν - εν προκειμένω θετικά, διότι τόσο οι συνάδελφοι του ΣΥΡΙΖΑ όσο και εγώ έτσι αποφανθήκαμε, θετικά - δεν παραλείπει να χαρακτηρίζει τους Ανεξάρτητους Έλληνες όπως τους χαρακτήρισε, δηλαδή ως μόρφωμα. [[Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. ΓΕΩΡΓΙΟΣ ΛΑΜΠΡΟΥΛΗΣ]] Θέλω να του πω ότι ως γιατρός γνωρίζει καλύτερα από εμένα, που δεν είμαι γιατρός, ότι το μόρφωμα βλάπτει σοβαρά την υγεία - πολλές φορές ο ασθενής πεθαίνει - και είναι συνδεδεμένο περισσότερο ως ιατρικός όρος ο οποίος αποτελεί και διάγνωση για τον ασθενή. Θέλω, λοιπόν, να κάνω και εγώ τον δικό μου παραλληλισμό για το κόμμα το δικό του το οποίο υπηρετεί. Όπως πεθαίνει ο ασθενής από ένα μόρφωμα, έτσι πεθαίνει και το ΠΑΣΟΚ, το ΚΙΝΑΛ, η Δημοκρατική Συμπαράταξη από τότε που ως μόρφωμα μειώνει την εκλογική του δύναμη και από 50% έφτασε 5%. Ας προσέξει, λοιπόν, το μελλοθάνατο ΠΑΣΟΚ να κοιτάει τα του οίκου του και να αφήσει τους Ανεξάρτητους Έλληνες να κάνουν τη δουλειά τους, μια παράταξη δημοκρατική, πατριωτική, αλλά και δεξιά, εάν αυτό ενοχλεί. Σας ευχαριστώ.
Τον λόγο έχει ο ειδικός αγορητής του Ποταμιού κ. Μαυρωτάς.
Ευχαριστώ, κύριε Πρόεδρε. Το παρόν νομοσχέδιο αφορά δύο δωρεές: Για το Γενικό Νοσοκομείο Χανίων η διαθήκη του Γιώργου Μαλινάκη και για το Γενικό Νοσοκομείο Κεφαλληνίας η διαθήκη της Μαρίας Βεργωτή. Ψηφίσαμε θετικά στις επιτροπές. Δόθηκαν οι διευκρινίσεις στα ερωτήματα που είχαμε από τους Υπουργούς. Αλλά, κύριε Υπουργέ, ήμαρτον! Σε νομοσχέδιο κύρωσης συμβάσεων τριάντα εννέα σελίδων φέρνετε τροπολογίες εξήντα και πλέον σελίδων, έξι υπουργικές και έξι βουλευτικές που είναι ουσιαστικά υπουργικές, αλλά δεν έχουν την Έκθεση του Γενικού Λογιστηρίου του Κράτους. Για παράδειγμα, το πλαίσιο για την υποβοηθούμενη αναπαραγωγή είναι τόσο δευτερεύον, ώστε να έρχεται με τροπολογία δέκα σελίδων σε μια κύρωση; Γιατί η αλλαγή στο καθεστώς; Υπάρχουν κάποιες πειστικές δικαιολογίες; Είναι η αλλεργία σας απέναντι στις ανεξάρτητες αρχές και η βούλησή σας να τα καθορίζετε όλα εσείς; Γιατί η αλλαγή των προδιαγραφών στα μέλη; Γιατί να είναι όλα κομμένα και ραμμένα στα μέτρα σας; Οι διατάξεις για τα φαρμακεία είναι και αυτές σημαντικές. Όμως, γιατί να έρθουν με εκπρόθεσμη τροπολογία και μάλιστα όλες μαζί, σε ένα άρθρο, ώστε να μην μπορούμε κάποιες που θεωρούμε σωστές να τις ψηφίσουμε και κάποιες όχι; Επίσης, έχουν χαθεί προθεσμίες και έρχεστε με βουλευτικές τροπολογίες να τις παρατείνετε. Σε σχέση με τις εφημερίες των φαρμακοποιών του ΕΟΠΥΥ, που έρχονται επίσης με βουλευτική τροπολογία του κ. Μπαλαούρα, η απορία μας είναι η εξής: Γιατί δεν μας καλύπτει το ισχύον καθεστώς με το άρθρο 13 του ν.4052/2012; Το όποιο θέμα ανέκυψε - και είπε ο κ. Μπαλαούρας ότι υπήρχαν θέματα με τους επιτρόπους κ.λπ. - θα μπορούσε να λυθεί στο πλαίσιο μιας διευκρινιστικής εγκυκλίου από το Υπουργείο Υγείας. Το δεδομένο είναι ότι κάποιοι φαρμακοποιοί των κρατικών νοσοκομείων στο πλαίσιο ολοήμερης λειτουργίας των φαρμακείων του ΕΟΠΥΥ εργάστηκαν επιπλέον και πρέπει να αποζημιωθούν - ούτε λόγος γι' αυτό - , από την άλλη, όμως, είναι ευθύνη της διοίκησης, δηλαδή της εκτελεστικής εξουσίας και όχι της νομοθετικής εξουσίας, να διευκρινίσει το ζήτημα. Αλίμονο αν σε κάθε ερμηνευτική παρανόηση της νομοθεσίας από πλευράς της διοίκησης που μπορεί να έχουν οι επίτροποι, να έρχεται ο νομοθέτης να τροποποιήσει και να διευκρινίζει φτιάχνοντας νέους νόμους, για να άρει τις όποιες αμφιβολίες και απορίες των γραφειοκρατών. Το θέμα με τους λογοθεραπευτές είναι και αυτό δευτερεύον, ώστε να έρχεται με τροπολογία και μάλιστα βουλευτική; Αυτό που ισχύει για τους λογοθεραπευτές σχετικά με την αναγνώριση από σχολές ελευθέρων σπουδών θα ισχύει και για όλους από εδώ και πέρα; Δηλαδή κι άλλες ειδικότητες που υπάρχουν σε σχολές ελευθέρων σπουδών θα έχουν και αντίστοιχα επαγγελματικά δικαιώματα ή απλώς νομοθετούμε τώρα ad hoc για την περίσταση; Η τελευταία τροπολογία με γενικό αριθμό 1714 και ειδικό 132, που είναι ένα μίνι νομοσχέδιο, κατατέθηκε στις 11.30΄ και στις 12.00΄ ανέβηκε στο σύστημα. Περιλαμβάνει αρκετά σοβαρές διατάξεις για να τις αντιμετωπίζουμε τόσο ελαφρά. Καταψηφίζουμε έντονα αυτή την πρακτική που ούτε για τα προσχήματα δεν μας δίνει τον χρόνο να τις δούμε. Ανέβηκε στο σύστημα στις 12.00΄ και τώρα που είναι 12.55΄ θα έπρεπε να έχουμε διαβάσει τις δώδεκα σελίδες που περιλαμβάνει, όλες τις διατάξεις και να αποφανθούμε. Κλείνω, κύριε Πρόεδρε, λέγοντας ότι, δυστυχώς, έχει επέλθει ένας νομοθετικός μιθριδατισμός. Τα νομοσχέδια και ειδικά οι κυρώσεις λειτουργούν ουσιαστικά ως ξενιστές των τροπολογιών. Χωρίς διαβούλευση, χωρίς επαρκή χρόνο για συζήτηση στη Βουλή, χωρίς όλα τα δεδομένα στα χέρια μας. Fast track νομοθέτηση. Κι αυτό γιατί; Για να κλείσετε τρύπες της προηγούμενης πρόχειρης νομοθέτησης, που θα ανοίξουν όμως νέες τρύπες, ακριβώς επειδή γίνονται κι αυτές πρόχειρα. Έτσι μπαίνουμε στον φαύλο κύκλο της κακονομίας, χωρίς αρχή, μέση και τέλος. Μόνο με μπαλώματα. Προσοχή, γιατί μέσα σε αυτά τα νομοθετικά μπαλώματα, μέσα σε αυτές τις νομοθετικές πρακτικές, αν ξετυλίξουμε το νήμα προς τα πίσω, θα βρούμε συχνά τις αιτίες των τραγωδιών, όπως και την τελευταία. Εκτός, λοιπόν, από τα επιχειρησιακά κέντρα και τα γραφεία, η ευθύνη και αυτής της Αίθουσας που νομοθετεί έτσι δεν είναι μικρή. Θα πρέπει όλοι να την πάρουμε στα σοβαρά, ιδίως οι κυβερνώντες. Ευχαριστώ πολύ.
Τον λόγο έχει ο ειδικός αγορητής της Ένωσης Κεντρώων κ. Σαρίδης.
Ευχαριστώ πολύ, κύριε Πρόεδρε. Είχαμε τοποθετηθεί θετικά στο νομοσχέδιο για τις δυο δωρεές, για το Γενικό Νοσοκομείο Χανίων και το Γενικό Νοσοκομείο Κεφαλληνίας. Θα πάρω τον χρόνο που μου αναλογεί για να μιλήσω για τις τροπολογίες που κατατέθηκαν. Θα καταγγείλουμε για άλλη μια φορά τον τρόπο νομοθέτησης. Δέκα τουλάχιστον τροπολογίες έχουν κατατεθεί. Θα ξεκινήσω από την τελευταία τροπολογία, την τροπολογία της τελευταίας στιγμής, την τροπολογία με γενικό αριθμό 1714. Εδώ έχουμε ένα ολόκληρο νομοσχέδιο που μας ήρθε πριν από μια ώρα στα χέρια μας για να το αξιολογήσουμε, να το κατανοήσουμε και να πάρουμε μια θέση πάνω σ' αυτό. Αδυνατούμε να το κάνουμε αυτό, κύριε Πρόεδρε. Θα καταψηφίσουμε την τροπολογία μόνο και μόνο για τον τρόπο με τον οποίο μας ήρθε, καταγγέλλοντας γι' άλλη μια φορά τον τρόπο με τον οποίο νομοθετεί η Κυβέρνηση. Πηγαίνω στην τροπολογία με γενικό αριθμό 1713, την οποία κατέθεσε ο κ. Μαντάς, για τη μεταφορά φαρμακείων στα όρια του ιδίου δήμου. Όταν άνοιγαν τα φαρμακεία, δεν γνώριζαν τις χρήσεις γης που είχε εκεί ο δήμος; Ήταν άγνωστες οι χρήσεις γης, όταν άνοιγαν οι επιχειρήσεις; «Κατ' εξαίρεση των πληθυσμιακών κριτηρίων», λέει εδώ. Δηλαδή, αυτό αποτελεί από μόνο του επιχείρημα; Δεν αλλοιώνεται η ορθολογική και ισόρροπη κατανομή των φαρμακείων σε όλη τη χώρα. Μα, σε τοπικό επίπεδο δεν θα αλλοιωθεί; Δεν μπορούμε να ψηφίσουμε τη συγκεκριμένη τροπολογία. Θα σταθούμε αρνητικά για τους λόγους για τους οποίους τα επιχειρήματα από μόνα τους δεν επαρκούν, δεν φτάνουν, δεν είναι κατανοητά και, προφανώς, μπορεί και να φωτογραφίζουν και κάποια φαρμακεία. Όσον αφορά στη βουλευτική τροπολογία με γενικό αριθμό 1697 για τους λογοθεραπευτές, θέλω να πω ότι είναι μια θετική τροπολογία. Είναι κάτι που έλειπε. Έρχεται να γεμίσει τα κενά της νομοθεσίας μας. Όμως, εδώ αυτό που ξεκινάει για τους λογοθεραπευτές θα πρέπει να γίνει και σε όλα τα υπόλοιπα επαγγέλματα. Αυτό πιστεύω να είναι κατανοητό στην Κυβέρνηση και να μη νομοθετεί μόνο για μια ειδική κατηγορία επαγγελματιών. Η τροπολογία για ρύθμιση συμβάσεων επικουρικού προσωπικού πλην ιατρών της 4ης Υγειονομικής Περιφέρειας είναι ένα σοβαρό θέμα. Κι αυτό θα το ψηφίσει η Ένωση Κεντρώων. Όσον αφορά στην τροπολογία του κ. Μπαλαούρα για την αποζημίωση των εν λόγω φαρμακοποιών που συμμετείχαν στην ολιγοήμερη λειτουργία των φαρμακείων ΕΟΠΥΥ, είναι το αυτονόητο. Θα το στηρίξουμε. Επίσης, το αυτονόητο περιγράφει και η τροπολογία του κ. Γρηγοράκου από το Κίνημα Αλλαγής. Κι αυτή την τροπολογία θα τη στηρίξουμε. Για την τροπολογία με γενικό αριθμό 1702. Η Ένωση Κεντρώων πάντα λέει ότι όλα τα θέματα λύνονται καλύτερα, σωστότερα και πολύ πιο δίκαια, όταν έχουμε ανεξάρτητες αρχές. Εδώ έρχεται, λοιπόν, η Κυβέρνηση και καταργεί ουσιαστικά την ανεξάρτητη αρχή. Θα καταψηφίσουμε τη συγκεκριμένη τροπολογία, γιατί καταργώντας και την ανεξάρτητη αρχή παίρνει στα χέρια της τη δυνατότητα να κόβει και να ράβει ανάλογα με το τι, εν πάση περιπτώσει, συμφέρει το Υπουργείο. Την τροπολογία για τα φαρμακεία, την τροπολογία με γενικό αριθμό 1703, η Ένωση Κεντρώων θα την ψηφίσει. Θα πει «ναι» στη συγκεκριμένη τροπολογία, όπως επίσης θα πει «ναι» και στην τροπολογία με γενικό αριθμό 1707, της κ. Σκούφα, για την απαλλαγή ή μείωση δημοτικών τελών σε δικαιούχους του κοινωνικού εισοδήματος αλληλεγγύης. Το θεωρούμε σωστό. Θα καταψηφίσουμε την τροπολογία με γενικό αριθμό 1700 για ΕΚΑΠΥ και ΕΚΕΠΥ και θα δηλώσουμε «παρών» στην τροπολογία με γενικό αριθμό 1711, όχι γιατί είμαστε αντίθετοι στο να πληρωθούν τα χρήματα στους ανθρώπους που δούλεψαν στο Νοσοκομείο «Φλέμινγκ», αλλά γιατί μας βάζετε μέσα την τρίτη παράγραφο. Τι σχέση έχει η τρίτη παράγραφος με το να αποδοθεί σοβαρά σε αυτούς τους ανθρώπους η εργασία τους σε οικονομικό αντάλλαγμα αυτών των οποίων έχουν προσφέρει; «Παρών», λοιπόν, θα ψηφίσουμε στη συγκεκριμένη τροπολογία, τη 1711, ακριβώς γιατί υπάρχει η τρίτη παράγραφος μέσα σε αυτή. Ευχαριστώ πολύ, κύριε Πρόεδρε.
Ευχαριστούμε τον κ. Σαρίδη. Στον κατάλογο ομιλητών υπάρχει μία εγγραφή, της κ. Θεοπεφτάτου. Πριν της δώσω, όμως, τον λόγο, ζήτησε ο κύριος Υπουργός να μιλήσει για την τελευταία τροπολογία. Ορίστε, έχετε τον λόγο, κύριε Υπουργέ.
Ευχαριστώ, κύριε Πρόεδρε. Θέλω να κάνω μια συνολική ομιλία για το νομοσχέδιο και θα παρουσιάσω την τροπολογία αυτή η οποία κατατέθηκε εκπρόθεσμα. Κατ' αρχάς, στο νομοσχέδιο αυτό προστέθηκε ο τίτλος «λοιπές διατάξεις». Συμφωνώ με το κλίμα το οποίο αποτυπώθηκε στην προηγούμενη συζήτηση, όσον αφορά τις μέρες αυτές. Είναι όντως ημέρες που η χώρα βιώνει μια μεγάλη τραγωδία, είναι ημέρες οδύνης, ημέρες περίσκεψης και ευτυχώς και ημέρες αλληλεγγύης. Τα αντανακλαστικά της κοινωνίας, των απλών ανθρώπων, των φορέων είναι πολύ ελπιδοφόρα αυτή την περίοδο και νομίζω ότι θα συνεισφέρουν στην προσπάθεια γρήγορης επούλωσης των πληγών αυτής της μεγάλης τραγωδίας, η οποία είναι σε εξέλιξη, ουσιαστικά, αυτές τις μέρες μέχρι την τελική καταγραφή των θυμάτων στη χώρα μας. Νομίζω ότι είναι γενική αίσθηση ότι οι υπηρεσίες του Εθνικού Συστήματος Υγείας και οι άνθρωποί του, παρά τις αντιξοότητες, κατάφεραν να ανταποκριθούν στο καθήκον της έγκαιρης και αποτελεσματικής φροντίδας των θυμάτων αυτής της τραγωδίας. Υπήρξε πολύ καλή ανταπόκριση και από το ΕΚΑΒ και από τις όμορες δομές πρωτοβάθμιας φροντίδας, τα Κέντρα Υγείας Ραφήνας, Σπάτων και Νέας Μάκρης και φυσικά από τα νοσοκομεία του Λεκανοπεδίου, που επωμίστηκαν το βάρος της εξειδικευμένης φροντίδας των τραυματιών και ειδικά αυτών που ήταν σε πολύ άσχημη κατάσταση και χρειάστηκαν εντατική θεραπεία. Δεν υπήρξαν άνθρωποι που διασωληνώθηκαν και δεν βρήκαν κρεβάτι εντατικής θεραπείας αυτές τις μέρες. Έγινε μια υπεράνθρωπη προσπάθεια. Σωστά υπήρξε - νομίζω - μια υπόμνηση ότι οι άνθρωποι γύρισαν από τις άδειές τους και έκαναν το καλύτερο δυνατό, για να παρασχεθεί ισότιμη και αποτελεσματική φροντίδα σε όλους. Νομίζω ότι είναι ευθύνη μας τώρα αυτή την περίοδο να οργανώσουμε και αυτή τη διαθεσιμότητα που υπάρχει είτε σε υλικό είτε σε υπηρεσίες στον χώρο της υγείας με έναν συγκροτημένο τρόπο. Ειδικά στην περιοχή εκεί να ενισχυθούν τα κέντρα υγείας, να διευκολυνθεί, για παράδειγμα, η πρόσβαση των ανθρώπων στη συνταγογράφηση στα φάρμακά τους, να υπάρξει η απαραίτητη ψυχοκοινωνική υποστήριξη. Υπάρχει ένα σχέδιο αυτή τη στιγμή, με ευθύνη της 1ης Υγειονομικής Περιφέρειας, που προβλέπει την παρουσία επαγγελματιών ψυχικής υγείας στην περιοχή, για να καλύψουν τις πρώτες επείγουσες ανάγκες που προκύπτουν από αυτό το μεγάλο μετατραυματικό στρες. Νομίζω, λοιπόν, ότι αυτή η κουλτούρα αλληλεγγύης η οποία αναπτύσσεται είναι πάρα πολύ σημαντική επένδυση για την κοινωνική συνοχή στη χώρα μας και θεωρώ ότι και αυτό το νομοσχέδιο εμπεριέχει μια λογική αλληλεγγύης από την πλευρά ιδιωτών και ιδρυμάτων προς τη δημόσια περίθαλψη. Νομίζω ότι έχουμε καταφέρει αυτή την περίοδο, όπως έχουμε πει και στην επιτροπή, να υπάρξει μια σταθεροποιημένη και διαρκώς βελτιούμενη λειτουργία του συστήματος υγείας. Το σύστημα υγείας επουλώνει πολύ γρήγορα της πληγές του. Υπάρχουν ακόμα προβλήματα, φυσικά. Νομίζω ότι αυτές οι δωρεές συνεισφέρουν σε αυτή την προσπάθεια αναβάθμισης και ανάπτυξης του Εθνικού Συστήματος Υγείας. Νομίζω ότι είναι και μια ένδειξη αξιοπιστίας και εμπιστοσύνης φορέων από τον ιδιωτικό τομέα στο να συνεισφέρουν σε μια επένδυση και μια ενίσχυση της δημόσιας περίθαλψης. Προφανώς και για εμάς είναι πάρα πολύ σημαντικό αυτές οι δωρεές να πιάσουν τόπο και να αξιοποιηθούν στην καθημερινή λειτουργία των Νοσοκομείων Χανίων και Κεφαλλονιάς. Θέλω να πω δύο λόγια και για κάποια σχόλια που ακούστηκαν για τις τροπολογίες που καταθέσαμε. Θεωρώ, για παράδειγμα, ότι το θέμα της διαχείρισης των κλινών ΜΕΘ είναι πάρα πολύ σημαντικό. Κάνει λάθος ο κ. Γρηγοράκος που θεωρεί ότι θα δημιουργήσει πρόβλημα η διαχείριση από το ΕΚΕΠΥ. Το ΕΚΕΠΥ, το Εθνικό Κέντρο Επιχειρήσεων Υγείας, είναι ο αρμόδιος φορέας της πολιτείας, ο οποίος έχει την εξουσία να διαχειριστεί αποτελεσματικά αυτό το πολύ δύσκολο θέμα και όχι το ΕΚΑΒ. Νομίζω ότι είναι σωστή επί της αρχής αυτή η ιδέα. Το ΕΚΕΠΥ, λοιπόν, μπορεί να οργανώσει, να συντονίσει, να κάνει τις απαραίτητες παρεμβάσεις, να επιβάλει, αν θέλετε, στα νοσοκομεία και στις δομές του ΕΣΥ την ορθολογική και ισότιμη διαχείριση των κλινών. Δεν υπάρχουν εκατόν πενήντα κλειστά κρεβάτια στη χώρα. Έχουν υποδιπλασιαστεί. Είναι κάτω από εκατό, από διακόσια, που ήταν πριν από δύο χρόνια. Έχει γίνει μεγάλη επένδυση σε αυτό το πεδίο. Έχουν προκηρύξει όλες τις κενές οργανικές θέσεις των γιατρών, περίπου διακόσιες, στις μονάδες εντατικής θεραπείας και μονάδες εντατικής νοσηλείας νεογνών σε όλη την χώρα. Τώρα με το νέο σύστημα γρήγορης επιλογής επικουρικού προσωπικού μέσα από λίστες νοσηλευτών από τις υγειονομικές περιφέρειες θα μπορέσουμε με γρήγορο τρόπο να καλύψουμε και τις ανάγκες, γιατί λήγει η θητεία νοσηλευτών που είχαν προσληφθεί μέσω του ΚΕΕΛΠΝΟ, έτσι ώστε να διασφαλιστεί όχι απλώς η συνέχεια, αλλά και η δυνατότητα μεγαλύτερης ανάπτυξης κλινών ΜΕΘ, οι οποίες σήμερα δεν χρησιμοποιούνται. Θα αναφερθώ τώρα στο θέμα της ιατρικώς υποβοηθούμενης αναπαραγωγής. Το σημερινό σύστημα είχε προβλήματα και στρεβλώσεις και οι παροικούντες την Ιερουσαλήμ τα ξέρουν πάρα πολύ καλά. Το status της ανεξάρτητης αρχής δεν προφύλαξε από αυτές τις στρεβλώσεις και δεν μπορούμε να κάνουμε παντού ανεξάρτητες αρχές. Σε καμμία χώρα της Ευρώπης δεν υπάρχει τέτοιο status. Εναρμονιζόμαστε με τα ευρωπαϊκώς ισχύοντα. Είναι ένα ειδικό πεδίο αυτό, χρειάζεται μια εθνική επιτροπή, όπως αντίστοιχα έχουμε επιτροπές για τις μεταμοσχεύσεις ή για άλλα θέματα. Έχουμε Εθνικό Οργανισμό Μεταμοσχεύσεων, περίπου σε αυτό το status πηγαίνει τώρα. Παίρνουμε μέριμνες για να έχει διοικητικό έλεγχο. Ήταν εκτός ελέγχου και υπήρχαν θέματα, για να είμαστε πολύ σαφείς. Προβλέπουμε, λοιπόν, τη δυνατότητα ελέγχου από το ΣΕΥΥΠ και από τους Επιθεωρητές Ελεγκτές Δημόσιας Διοίκησης. Και πραγματικά, δεν αντιλαμβάνομαι αυτά τα οποία είπε προηγουμένως ο κ. Φωτήλας. Η σύνθεση του επταμελούς Δ.Σ. είναι: ένας νομικός με εμπειρία στο ιατρικό δίκαιο και στο αντικείμενο, ένα μέλος που υποδεικνύει η Εθνική Επιτροπή Βιοηθικής, δύο ιατροί - κι όχι γενικώς επιστήμονες, αγαπητέ μου συνάδελφε - του Εθνικού Συστήματος Υγείας ή μέλη ΔΕΠ πανεπιστημιακού ιδρύματος ειδικότητας μαιευτικής γυναικολογίας, με εμπειρία στην ιατρικώς υποβοηθούμενη αναπαραγωγή, ένας ιατρός του Εθνικού Συστήματος Υγείας ή μέλος ΔΕΠ πανεπιστημιακού ιδρύματος, κάτοχος ειδικότητας της ουρολογίας με εμπειρία στην ανδρική υπογονιμότητα και ένας επιστήμονας του Εθνικού Συστήματος Υγείας ή μέλος ΔΕΠ με εμπειρία στις ιατροβιολογικές επιστήμες, στο γνωστικό αντικείμενο της βιολογίας ή βιοχημείας ή εμβρυολογίας ή γενετικής. Από πού προκύπτει από αυτή τη διάταξη ιδιοτέλεια και κομματική στόχευση; Παρακαλώ, δηλαδή, να υπάρχει κριτική, αλλά στοιχειωδώς να τεκμηριώνεται. Όσον αφορά την κριτική για τις δημόσιες μονάδες που έκανε ο συνάδελφος κ. Λαμπρούλης, οφείλω να πω ότι όντως εκεί υπάρχει υστέρηση στο δημόσιο σύστημα υγείας. Είναι περισσότερες οι μονάδες του ιδιωτικού τομέα, αλλά επί των ημερών μας έχουμε δρομολογήσει την ανάπτυξη Δημόσιας Μονάδας Ιατρικώς Υποβοηθούμενης Αναπαραγωγής στο Πανεπιστημιακό Νοσοκομείο της Πάτρας, στο Ρίο. Όσον αφορά το προσφυγικό, επίσης δεν θεωρώ ότι είναι προβληματική η διαδικασία. Η διαδικασία είναι διαφανέστατη, μέσα από την προκήρυξη που κάνει ο αρμόδιος φορέας που θα διαχειρίζεται αυτά τα χρήματα, που είναι το ΚΕΕΛΠΝΟ. Το πρόβλημα είναι ότι ειδικά για τους γιατρούς έχουμε ελλειμματική ανταπόκριση, όπως και για τις άλλες θέσεις που προκηρύσσουμε στο σύστημα υγείας αυτή την περίοδο. Είναι μια δύσκολη δουλειά αυτή. Δεν είναι προνομιακή πρόσληψη. Μιλάμε για ανθρώπους οι οποίοι παρέχουν υπηρεσίες σε ευάλωτους πληθυσμούς, με ειδικά προβλήματα, που προασπίζουν τη δημόσια υγεία. Νομίζω, λοιπόν, ότι με την παράταση που δίνουμε και με το νέο πρόγραμμα που θα υποστηρίζεται πλέον από εθνικούς πόρους, από το εθνικό ΠΔΕ, έχουμε μία αναβαθμισμένη κρατική παρουσία σε όλα τα σημεία διαμονής προσφύγων και μεταναστών αυτή την περίοδο στη χώρα. Αυτό είναι πάρα πολύ σημαντική επένδυση στην υγειονομική ασφάλεια της κοινωνίας, στη δημόσια υγεία και νομίζω και στην κοινωνική συνοχή. Τελειώνω με την τροπολογία, την οποία σάς προϊδεάσαμε ότι θα καταθέσουμε, με γενικό αριθμό 1714 και ειδικό 132. Συνοδεύεται και με μια νομοτεχνική βελτίωση, την οποία έχουμε μοιράσει. Η τροπολογία αυτή έχει τρία - τέσσερα σημεία. Το πρώτο είναι ότι επιλύει διαδικαστικά προβλήματα και νομοθετικά κενά στη διαδικασία αξιολόγησης και εξέλιξης των γιατρών του ΕΣΥ και ιδιαίτερα των γιατρών της πρωτοβάθμιας φροντίδας. Το δεύτερο είναι ότι προβλέπει τη δυνατότητα μετάθεσης σε κενή οργανική θέση γιατρών του ΕΣΥ που έχουν μετακινηθεί για πάνω από εννιά μήνες σε ορισμένα νοσοκομεία και στα οποία, προφανώς, λόγω της παράτασης των μετακινήσεων αυτών, είναι πλέον απαραίτητοι. Επίσης, υπάρχει η δυνατότητα μετάταξης των πρώην σχολικών φυλάκων, κάποιοι εκ των οποίων επαναπροσλήφθηκαν, όπως ξέρετε, στο σύστημα υγείας και υπηρετούν σε προσωποπαγείς θέσεις. Δίνουμε τη δυνατότητα να μεταταχθούν σε κενές οργανικές θέσεις του κλάδου ΥΕ Βοηθητικού Προσωπικού που υπάρχουν στα νοσοκομεία. Επίσης εξουσιοδοτείται ο Υπουργός Υγείας και δεν χρειάζεται έκδοση προεδρικού διατάγματος για να γίνονται αλλαγές στο καθεστώς των άγονων ειδικοτήτων, στη διαδικασία έναρξης και απόκτησης της ειδικότητας, στον τρόπο με τον οποίο θα γίνονται εξετάσεις, στο περιεχόμενο της εκπαίδευσης, στον τρόπο που θα πιστοποιούνται οι δεξιότητες των ειδικευόμενων ιατρών κ.λπ.. Αυτό είναι μια πρόταση που έρχεται προφανώς από το ΚΕΣΥ και θα γίνεται πάντα με εισήγηση του ΚΕΣΥ. Νομίζω ότι διευκολύνει τη διαδικασία αναβάθμισης της ιατρικής εκπαίδευσης, η οποία είναι σε εξέλιξη αυτή την περίοδο. Και μία τελευταία αλλαγή είναι στην Εθνική Επιτροπή για τα Σπάνια Νοσήματα, που έχουμε συγκροτήσει με τον ν.4461. Διευρύνεται η επιτροπή αυτή με τέσσερις επιστήμονες, επιπλέον των δεκατριών μελών, οι οποίοι θα καλούνται, έχοντας μια εξειδικευμένη γνώση και εμπειρία σε ένα σπάνιο νόσημα - γιατί δεν μπορούν τα μόνιμα μέλη της επιτροπής να έχουν εξειδικευμένη γνώση για νοσήματα που αφορούν, για παράδειγμα, πέντε ή δέκα άτομα στη χώρα - , θα μπορούν να καλούνται και να συνεισφέρουν με την άποψή τους στο πώς θα αξιολογηθούν τα κέντρα εμπειρογνωμοσύνης και πώς θα είναι πιο αναβαθμισμένη η φροντίδα των ανθρώπων που έχουν σπάνια νοσήματα. Αυτή είναι η τροπολογία την οποία καταθέτουμε, έστω και εκπρόθεσμα. Είναι αποδεκτή η κριτική περί μη ορθής διαδικασίας νομοθέτησης με αυτόν τον τρόπο. Δυστυχώς, όμως, υπάρχουν πολύ μεγάλες θεσμικές εκκρεμότητες, τις οποίες προσπαθούμε σε κάθε νομοσχέδιο ένα μέρος από αυτές να τις αντιμετωπίζουμε, διότι αυτό, κατά την άποψή μας, διευκολύνει τη λειτουργία του δημόσιου συστήματος υγείας και τη φροντίδα των πολιτών. Σας ευχαριστώ.
Θα δώσουμε τον λόγο στην κ. Θεοπεφτάτου, που είναι η μοναδική ομιλήτρια, διότι οι άλλοι συνάδελφοι προηγήθηκαν υποστηρίζοντας τις τροπολογίες που είχαν καταθέσει. Μετά θα ακολουθήσει ο Κοινοβουλευτικός Εκπρόσωπος της Νέας Δημοκρατίας κ. Κεφαλογιάννης, και δεν ξέρω αν κάποιος άλλος από τους υπόλοιπους Κοινοβουλευτικούς Εκπροσώπους θα θελήσει να πάρει τον λόγο. Τον λόγο έχει η κ. Θεοπεφτάτου.
Ευχαριστώ, κύριε Πρόεδρε. Θα ήθελα στη σύντομη τοποθέτησή μου - να ενημερώσω και την Εθνική Αντιπροσωπεία - σαν ελάχιστο φόρο τιμής στην οικογένεια Βεργωτή να πω δυο λόγια σε αυτές τις δύσκολες στιγμές της γενικής οδύνης και περισυλλογής που ζούμε. Σε αυτές τις ώρες, που είναι πολύ πρώιμο για συμπεράσματα, θα ήθελα και εγώ να εκφράσω τη συμπάθειά μας και την ευγνωμοσύνη μας σε όλους αυτούς τους ανθρώπους που έτσι και αλλιώς εμπλέκονται λόγω της ιδιότητάς τους, αλλά και σε όλους αυτούς που εθελοντικά έχουν συμβάλει, ούτως ώστε να απαλύνουν τον πόνο των συνανθρώπων μας και δίνουν τη δική τους μάχη συμπαράστασης και προσφοράς. Τα νησιά μας, τα νησιά που εκπροσωπώ, δηλαδή η Κεφαλλονιά και η Ιθάκη, έχουν ζήσει τέτοιες τραγικές στιγμές και από πυρκαγιές, το 1988 είχαμε και ανθρώπινα θύματα, αλλά κυρίως από τους σεισμούς, και το 1953, κυρίως, αλλά και μέχρι τώρα, το 2014. Είναι οδυνηρό να βλέπεις ανθρώπους να χάνουν τις περιουσίες τους, κυρίως, όμως, τους δικούς τους ανθρώπους. Σε αυτές τις τραγικές συγκυρίες ήταν σημαντική η στήριξη και η αλληλεγγύη από όλον τον κόσμο και από τους απανταχού ομογενείς. Μια τέτοια οικογένεια είναι η οικογένεια Βεργωτή. Ξεκινάνε το κοινωνικό και ευεργετικό τους έργο από το 19ο αιώνα. Αξιόλογοι πνευματικοί άνθρωποι, ενώ ασχολούνται με ναυτιλιακές επιχειρήσεις εκτός Ελλάδας, δεν ξεχνούν ποτέ τον τόπο τους και η ιστορία τους είναι συνυφασμένη με τον συνάνθρωπο και την ευεργεσία. Από όποια θέση ή όποιο μέρος βρισκόντουσαν και βρέθηκαν, πάντοτε έβαζαν ψηλά την αγάπη τους για την Κεφαλλονιά και την Ελλάδα και στηρίζουν έμπρακτα την πατρίδα τους σε θέματα εκπαίδευσης, υγείας, αθλητισμού, πολιτισμού, οικονομικής ενίσχυσης φοιτητών, συμβολής σε κοινωνικές ανάγκες εκεί που το κράτος αδυνατεί. Έτσι, λοιπόν, έγινε το Ίδρυμα Γεωργίου και Μάρης Βεργωτή. Ο Γεώργιος Βεργωτής τιμήθηκε το 1964 με ένα σπάνιο χρυσό μετάλλιο της Ακαδημίας Αθηνών για τη σπάνια προσφορά του και η σύζυγός του, η Μάρη Βεργωτή, θέλοντας να κάνει πράξη την επιθυμία του συζύγου της, όρισε το να συγκροτηθεί το Ίδρυμα Γεωργίου και Μάρης Βεργωτή, διά του οποίου έγινε η δωρεά των δέκα εκατομμυρίων δολαρίων, για να γίνει μονάδα ΜΕΘ στο νοσοκομείο μας στην Κεφαλλονιά. Και τώρα με το υπολειπόμενο ποσό συμπληρώνονται οι εγκαταστάσεις, οι αποστειρωτές, οι ανελκυστήρες, οι κεντρικοί ηλεκτρολογικοί πίνακες, προκειμένου να αναβαθμιστεί η λειτουργία και της μονάδας εντατικής θεραπείας και συνολικά του νοσοκομείου. Εδώ θα ήθελα να πω ότι αυτή η μονάδα ακόμα δεν λειτουργεί, όχι μόνο εξαιτίας της έλλειψης στελέχωσής της, αλλά κυρίως και εξαιτίας της έλλειψης στελέχωσης βασικών ειδικοτήτων του νοσοκομείου μας. Για χρόνια αποχωρούν γιατροί, κυρίως λόγω συνταξιοδότησης, που όμως, τα τελευταία χρόνια, παρ' ότι γίνονται συνεχείς προσλήψεις, δεν έρχονται εύκολα στο νησί μας για διορισμό στο νοσοκομείο και πρέπει, κύριοι Υπουργοί, να το δούμε. Το γνωρίζετε πάρα πολύ καλά αυτό το πρόβλημα που έχουν τα νησιά μας, όχι μόνο η Κεφαλλονιά. Θα πρέπει, προκειμένου να τιμηθούν οι ευεργέτες μας, να λειτουργήσει και η μονάδα εντατικής θεραπείας. Σας ευχαριστώ.
Καλώς. Ευχαριστούμε την κ. Θεοπεφτάτου. Τώρα θα δώσουμε τον λόγο στον Κοινοβουλευτικό Εκπρόσωπο της Νέας Δημοκρατίας, τον κ. Κεφαλογιάννη. Μέχρι τώρα δεν έχει έρθει κάποια άλλη εικόνα από το Προεδρείο. Κύριε Μαντά, εσείς θα παρέμβετε;
Μάλλον όχι.
Ωραία. Άλλος Κοινοβουλευτικός Εκπρόσωπος δεν μας έχει δηλώσει, τουλάχιστον μέχρι τώρα, ότι θα παρέμβει. Θα κλείσουμε με τον κ. Πολάκη. Με συγχωρείτε, κύριε Κεφαλογιάννη. Κύριε Υπουργέ, θέλετε να πείτε κάτι νωρίτερα;
Όχι, αφού θα κλείσουμε, θα τα πούμε όλα μαζί.
Καμμία νομοθετική; Τίποτε άλλο;
Κάποιες παρατηρήσεις στην τροπολογία του κ. Γρηγοράκου. Θα αλλάξουμε κάτι.
Τα έχετε έτοιμα; Θα τα δώστε τώρα;
Θα τα φέρουμε.
Καλώς. Κύριε Κεφαλογιάννη, έχετε τον λόγο.
Ευχαριστώ, κύριε Πρόεδρε. Όσον αφορά τα τραγικά γεγονότα, τοποθετήθηκε και ο εισηγητής μας και εγώ είχα τοποθετηθεί και στο Τμήμα και για λόγους οικονομίας δεν θα το κάνω εδώ πέρα και για αυτό πολύ περιληπτικά θα αναφερθώ στις τροπολογίες. Ακούγοντας τα σχόλια των κυρίων Υπουργών, παρ' ότι αναφέρθηκε και ο εισηγητής μας, θα ξεκινήσω για άλλη μια φορά, δυστυχώς, από το φαινόμενο ότι παρατηρείται για πολλοστή φορά το γεγονός ότι οι τροπολογίες είναι περισσότερες από το κυρίως σώμα του νομοσχεδίου. Και, δυστυχώς, έχουμε τροπολογίες σε κύρωση και μάλιστα μια κύρωση, η οποία αφορά δωρεές και τροπολογίες οι οποίες κατά βάση είναι εκπρόθεσμες, χωρίς τη δυνατότητα πολλές φορές ουσιαστικής συζήτησης. Για παράδειγμα, η τελευταία υπουργική τροπολογία, την οποία ανέπτυξε ο κ. Υπουργός πριν από λίγο, κατατέθηκε μόλις πριν από μια ώρα και αντιλαμβάνεστε ότι είναι ανθρωπίνως αδύνατο να μπορέσουμε ουσιαστικά να την αξιολογήσουμε και να μπορέσουμε να τοποθετηθούμε επ' αυτής. Και βεβαίως, είναι και τροπολογίες οι οποίες πολλές φορές τροποποιούν δικές σας διατάξεις, δηλαδή νόμους που η κυβερνητική πλειοψηφία έχει ψηφίσει πριν από μερικούς μήνες και νομίζω ότι αυτό αποτελεί άλλο ένα δείγμα προχειρότητας όσον αφορά τη νομοθέτηση. Δηλαδή, όταν έρχεστε εδώ πέρα και αλλάζετε δικούς σας νόμους, δικά σας προεδρικά διατάγματα, τα οποία είχαν ψηφιστεί είτε το 2017 είτε το 2016 ή ακόμα και μέσα στο 2018, νομίζω ότι αντιλαμβάνεται η Εθνική Αντιπροσωπεία ότι στην ουσία υπάρχει μια έμμεση ομολογία κακής νομοθέτησης ενδεχομένως κάποιων διατάξεων, οι οποίες ναι, μεν δεν λειτούργησαν στην πράξη, αλλά όταν σας κάναμε την κριτική τότε, την ώρα που το ψηφίζατε, στην ουσία δεν λαμβάνατε υπ' όψιν σας τις δικές μας παρατηρήσεις. Πολύ σύντομα έρχομαι στην υπουργική τροπολογία με γενικό αριθμό 1700 και ειδικό 123. Υπάρχουν, βεβαίως, κάποιες διατάξεις, με τις οποίες είμαστε θετικοί, όπως είπαμε προηγουμένως. Για παράδειγμα, η παράγραφος 7 είναι προς τη θετική κατεύθυνση. Δυστυχώς, όλες οι επόμενες άλλες διατάξεις είναι αρνητικές. Αν δεν σπάσει, εμείς είμαστε αρνητικοί, όπως είπε και ο εισηγητής μας, και, βεβαίως, είμαστε κάθετα αντίθετοι σε πολλά από αυτά τα οποία περιλαμβάνει. Όσον αφορά την υπουργική τροπολογία με γενικό αριθμό 1702 και ειδικό 124, νομίζω ότι η παρούσα Κυβέρνηση - το ομολόγησε σχεδόν και ο κύριος Υπουργός προηγουμένως - έχει μια αλλεργία με τις ανεξάρτητες αρχές και ο λόγος τώρα είναι ότι «πειράζετε» την Εθνική Αρχή Ιατρικώς Υποβοηθούμενης Αναπαραγωγής. Νομίζουμε, όμως, ότι το κάνετε αυτό, γιατί πολύ απλά δεν έχετε καταλάβει τη λειτουργία της και την αποστολή της. Η αποστολή της, κύριε Υπουργέ, είναι να διασφαλίζει τις γυναίκες και τα υποψήφια ζευγάρια ότι οι υπηρεσίες που λαμβάνουν είναι ασφαλείς και αξιόπιστες. Άρα νομίζω ότι θα πρέπει να διαθέτει μια σχετική ανεξαρτησία, ώστε να μπορεί να πραγματοποιεί ελέγχους, να κάνει συστάσεις προς την Κυβέρνηση και βεβαίως να συγκεντρώνει στοιχεία, ώστε να διασφαλιστεί η αντικειμενική ενημέρωση των πολιτών που αναζητούν υπηρεσίες εξωσωματικής γονιμοποίησης. Δεν καταλαβαίνουμε πραγματικά για ποιον λόγο ενοχλεί αυτή η κατάσταση την Κυβέρνηση και προβαίνει σε αυτές τις ρυθμίσεις. Για αυτόν τον λόγο και εμείς θα είμαστε αρνητικοί σε αυτή την τροπολογία. Όσον αφορά την τροπολογία με γενικό αριθμό 1703 και ειδικό 125, είμαστε θετικοί, ειδικά όσον αφορά την απόδοση του ποσοστού 4‰, λόγω ένταξης του ΤΣΑΥ στον ΕΦΚΑ. Εξάλλου, ισχύει αυτό πάρα πολλά χρόνια και πληρώνεται από τους ίδιους τους φαρμακοποιούς και μέχρι τώρα το εισέπραττε το ΤΣΑΥ. Βεβαίως, έχουμε κάποιες επιφυλάξεις και προβληματισμούς για τις υπόλοιπες διατάξεις, όσον αφορά τις κυρώσεις στα φαρμακεία που εκτελούν διευρυμένο ωράριο και ειδικά αυτά που βρίσκονται εκτός των αστικών κέντρων, αλλά και όσον αφορά την προαιρετική και όχι υποχρεωτική προμήθεια ναρκωτικών φαρμάκων από τα φαρμακεία. Για αυτόν τον λόγο και στη συγκεκριμένη τροπολογία θα ψηφίσουμε «παρών». Όσον αφορά την τροπολογία με γενικό αριθμό 1706 και ειδικό 126, θα ψηφίσουμε αρνητικά. Θεωρούμε - για λόγους οικονομίας της συζήτησης δεν θα αναφερθώ λεπτομερώς - ότι αποτελεί τον ορισμό μιας ρουσφετολογικής πολιτικής, που δυστυχώς μας έχει συνηθίσει η Κυβέρνηση με πάρα πολλές από τις τροπολογίες. Όσον αφορά την τροπολογία με γενικό αριθμό 1707 και ειδικό 127, βουλευτική του ΣΥΡΙΖΑ, εμείς θα είμαστε θετικοί. Όσον αφορά τη με γενικό αριθμό 1709 και ειδικό 129 που κατατέθηκε από τον συνάδελφο τον κ. Γρηγοράκο, επίσης είμαστε θετικοί. Όσον αφορά την τροπολογία με γενικό αριθμό 1697 και ειδικό 120, βουλευτική του ΣΥΡΙΖΑ, είμαστε αρνητικοί. Και, βεβαίως, όσον αφορά την βουλευτική τροπολογία που κατατέθηκε από τον συνάδελφο κ. Μαντά, με γενικό αριθμό 1713 και ειδικό 131, είμαστε αρνητικοί, γιατί μας δημιουργεί διάφορους προβληματισμούς όσον αφορά τη ρύθμισή της. Πραγματικά, αναρωτιόμαστε για ποιον λόγο εξυπηρετεί τέτοιου είδους, αν θέλετε, ρυθμίσεις. Αν αφορά έναν μεγάλο αριθμό φαρμακείων, το καταλαβαίνουμε, αλλά φοβόμαστε ότι ίσως είναι μια διάταξη η οποία αναφέρεται σε πολύ συγκεκριμένα πρόσωπα, αν όχι σε συγκεκριμένο πρόσωπο. Και, σε κάθε περίπτωση, και μόνο το γεγονός ότι βάζει μια εξαίρεση όσον αφορά το πληθυσμιακό κριτήριο - όπως ξέρετε πολύ καλά, κύριοι συνάδελφοι, δημιουργείται ένα φαρμακείο ανά χίλιους κατοίκους και στην ουσία κατά παρέκκλιση αυτής της εξαίρεσης υπάρχει αυτή η τροπολογία - αυτό κι από μόνο του μας δημιουργεί μια πεποίθηση ότι πρέπει να καταψηφιστεί η συγκεκριμένη τροπολογία. Όσον αφορά, τέλος, την υπουργική τροπολογία 1714, η οποία κατατέθηκε, όπως είπα προηγουμένως, πριν από λίγη ώρα, θεωρούμε ότι και αυτή πρέπει να καταψηφιστεί. Δεν μπορέσαμε να τη μελετήσουμε - να σας πω την αλήθεια - σε βάθος, γιατί στην ουσία είχαμε ελάχιστο χρόνο. Βλέπω μάλιστα και από την ειδική έκθεση ότι δεν προσδιορίζεται καν η δαπάνη, γιατί υπάρχει μια γενικόλογη αναφορά όσον αφορά το τι μπορεί να προκύπτει από αυτή την τροπολογία. Θεωρούμε ότι και εκεί μέσα υποκρύπτονται κάποιου ρουσφετολογικού χαρακτήρα διατάξεις, όπως, για παράδειγμα, στην παράγραφο 2 ή στην παράγραφο 3δ, και γι' αυτόν τον λόγο θα είμαστε αρνητικοί. Ευχαριστώ πολύ, κύριε Πρόεδρε.
Ευχαριστούμε τον κ. Κεφαλογιάννη. Άλλος Κοινοβουλευτικός Εκπρόσωπος, επαναλαμβάνω, δεν έχει δηλώσει ότι θέλει να παρέμβει. Άρα μπορούμε να δώσουμε τον λόγο στον κύριο Υπουργό και να ολοκληρώνουμε σιγά - σιγά και να περάσουμε στην ψηφοφορία. Ο Υπουργός κ. Πολάκης έχει τον λόγο.
Ευχαριστώ, κύριε Πρόεδρε. Δεν θέλω να πω πολλά. Νομίζω ότι τα περί του συγκεκριμένου νομοσχεδίου αναλύθηκαν στην επιτροπή που το συζήτησε και συγκέντρωσε και τη μεγάλη πλειοψηφία όλων των κομμάτων της Βουλής η αποδοχή της κύρωσης των συμβάσεων. Θα πω μόνο μια κουβέντα για το Μαλινάκειο κληροδότημα στα Χανιά, ότι υπήρχαν διαθέσιμα 5 εκατομμύρια ευρώ εδώ και δώδεκα χρόνια και πρακτικά, επειδή με αυτό αρχίσαμε να ασχολούμαστε το '17, ξεπερνώντας έναν δαίδαλο γραφειοκρατίας και πολυνομίας, ρυθμίσεων κ.λπ., καταφέραμε επιτέλους και το ξεμπλοκάραμε. Αυτή τη στιγμή έχει υπογραφεί η σύμβαση, κυρώνεται με νόμο στη Βουλή, για να ξεκινήσει η ανέγερση - επιτέλους, πολλά χρόνια μετά τη θέληση του διαθέτη - της νέας ψυχιατρικής πτέρυγας του Νοσοκομείου Χανίων. Η συναδέλφισσα, η κ. Θεοπεφτάτου, μίλησε για τη δωρεά Βεργωτή στο Νοσοκομείο Κεφαλληνίας, που αξιοποιείται ένα υπόλοιπο πάνω από 1.000.000 ευρώ για αναβάθμιση των υποδομών του νοσοκομείου. Αυτό βέβαια πρέπει να μας βάλει σε σκέψεις - αυτό το πράγμα, δηλαδή, το οποίο τραβάμε σε σχέση με τις δωρεές και όλα αυτά τα πράγματα - ότι πρέπει μία σειρά από τέτοιες διαδικασίες να απλοποιηθούν και στο πλαίσιο πιθανά της συνταγματικής Αναθεώρησης. Διότι δεν είναι δυνατόν να διατίθενται μεγάλα ποσά χρημάτων για αναβάθμιση υποδομών νοσοκομείων και για χτίσιμο καινούργιων νοσοκομείων και να περνάμε έναν δαίδαλο γραφειοκρατίας. Για να ξεκινήσει κανείς, μπορεί να φάει από δύο, τρία μέχρι και δέκα, δεκαπέντε χρόνια. Αυτό είναι πρόβλημα. Είναι πρόβλημα του πολιτικού μας συστήματος. Είναι πρόβλημα του νομοθετικού μας πλέγματος. Πρέπει να πω και δύο κουβέντες στον κ. Κεφαλογιάννη, που μιλάει τώρα για χαριστικές ρυθμίσεις κ.λπ.. Όχι, ρυθμίζουμε μία σειρά από δίκαια αιτήματα πολλών ομάδων και ανθρώπων, τα οποία φτάνουν σε ένα όριο και απαιτούν ρύθμιση. Δυστυχώς, σε αυτή τη ζωή, παίζει ρόλο και ο χρόνος. Δηλαδή, θέλετε να μην παρατείνουμε τις συμβάσεις των ανθρώπων οι οποίοι δουλεύουν για την εξυπηρέτηση και την υγειονομική κάλυψη των προσφύγων και των μεταναστών; Αφού η διαδικασία, που έχει νομοθετηθεί εδώ και χρόνια, για τον τρόπο της πρόληψης τραβάει σε μάκρος. Πρέπει να μείνουν κενές αυτό το διάστημα οι δομές αυτές; Λέω ένα παράδειγμα. Για να αξιοποιήσουμε τη δωρεά Μαλινάκη, πέρασαν δώδεκα, δεκατρία χρόνια, λόγω αυτού του νομικού και θεσμικού πλαισίου, το οποίο πρέπει να αλλάξουμε. Είναι όρος αναπνοής για την κοινωνία μας να τα αλλάξουμε αυτά τα πράγματα. Μόνο που προσκρούουν στο Σύνταγμα και χρειάζονται και συνταγματικές αλλαγές, προκειμένου να προχωρήσουν κάποια πράγματα. Την ίδια στιγμή, όμως, αν μιλήσουμε για το «Ντυνάν», γιατί θέλω να το ξαναπώ αυτό το παράδειγμα, μέσα σε πέντε μήνες, το τελευταίο εξάμηνο της διακυβέρνησης της προηγούμενης κυβέρνησης, το 2014, οργανώσαμε και νομοθετήσαμε την πώλησή του. Τότε τα ξεπεράσαμε τα προβλήματα. Τώρα, εδώ, για να αξιοποιήσουμε τα χρήματα των χορηγιών κάποιων ανθρώπων, πρέπει να φάμε δέκα και δεκαπέντε χρόνια. Για τις τροπολογίες, νομίζω ότι έχουμε απαντήσει σε όλες. Απλά θέλω να κάνω το εξής, διότι το είχα καταλάβει κάπως διαφορετικά, κύριε Γρηγοράκο. Η τροπολογία σας γίνεται δεκτή με την εξής νομοτεχνική βελτίωση. Δεν μπορεί να πληρώσει το νοσοκομείο, όπου πήγε ο ανασφάλιστος, την ιδιωτική ΜΕΘ. Η βελτίωση είναι η εξής, ότι τα έξοδα νοσηλείας του εκεί βαραίνουν τον ΕΟΠΥΥ, στο πλαίσιο της σύμβασης που έχει υπογράψει με τις ιδιωτικές κλινικές που διαθέτουν κλίνες ΜΕΘ και με βάση τα όσα προβλέπονται για την αποζημίωση των ΜΕΘ στον Ενιαίο Κανονισμό Παροχών Υγείας του ΕΟΠΥΥ. Με αυτή τη νομοτεχνική γίνεται δεκτή.
Σύμφωνοι.
Δεν έχω να πω άλλα πράγματα σε σχέση με τις τροπολογίες. Νομίζω ότι απάντησε αναλυτικά και ο κ. Ξανθός προηγουμένως και νομίζω ότι μπορούμε να προχωρήσουμε.
Σύμφωνοι.
Κύριε Υπουργέ, κάποια άλλη νομοτεχνική δεν έχουμε;
Όχι, αυτή είναι η νομοτεχνική.
Αυτό που καταθέσατε. Οπότε, αναγκαστικά, διακόπτουμε, ώσπου να ετοιμαστεί το νομοσχέδιο με την τελευταία νομοτεχνική. Θα κάνουμε μία διακοπή πέντε λεπτών περίπου, ώσπου να ετοιμαστεί το λεγόμενο «σπλάχνο». Στη συνέχεια, επανερχόμαστε, για να συνεχίσουμε με την ψηφοφορία του νομοσχεδίου.
Κυρίες και κύριοι συνάδελφοι, συνεχίζεται η συνεδρίαση. Κηρύσσεται περαιωμένη η συζήτηση επί της αρχής, των άρθρων και των τροπολογιών του σχεδίου νόμου του Υπουργείου Υγείας: «Κύρωση συμβάσεων μεταξύ του Ελληνικού Δημοσίου και του Γενικού Νοσοκομείου Χανίων και της Επιτροπής Εκτελεστών Διαθήκης Γ.Γ. Μαλινάκη και του Γενικού Νοσοκομείου Κεφαλληνίας και των Εκτελεστών της διαθήκης της Μαρίας (Μάρης) Βεργωτή αντίστοιχα και λοιπές διατάξεις». Ερωτάται το Τμήμα: Γίνεται δεκτό το νομοσχέδιο επί της αρχής;
Ναι.
Ναι.
Ναι.
Παρών.
Ναι.
Ναι.
Ναι.
Ναι.
Συνεπώς το νομοσχέδιο του Υπουργείου Υγείας: «Κύρωση συμβάσεων μεταξύ του Ελληνικού Δημοσίου και του Γενικού Νοσοκομείου Χανίων και της Επιτροπής Εκτελεστών Διαθήκης Γ.Γ. Μαλινάκη και του Γενικού Νοσοκομείου Κεφαλληνίας και των Εκτελεστών της διαθήκης της Μαρίας (Μάρης) Βεργωτή αντίστοιχα και λοιπές διατάξεις» έγινε δεκτό επί της αρχής κατά πλειοψηφία. Προχωρούμε στην ψήφιση των άρθρων και των τροπολογιών. Ερωτάται το Τμήμα: Γίνεται δεκτό το άρθρο 1 ως έχει;
Ναι.
Ναι.
Ναι.
Παρών.
Ναι.
Ναι.
Ναι.
Ναι.
Συνεπώς το άρθρο 1 έγινε δεκτό ως έχει κατά πλειοψηφία. Ερωτάται το Τμήμα: Γίνεται δεκτό το άρθρο 2 ως έχει;
Ναι.
Ναι.
Ναι.
Παρών.
Ναι.
Ναι.
Ναι.
Ναι.
Συνεπώς το άρθρο 2 έγινε δεκτό ως έχει κατά πλειοψηφία. Ερωτάται το Τμήμα: Γίνεται δεκτή η τροπολογία με γενικό αριθμό 1700 και ειδικό 123 ως έχει;
Ναι.
Όχι.
Όχι.
Όχι.
Παρών.
Ναι.
Όχι.
Όχι.
Συνεπώς η τροπολογία με γενικό αριθμό 1700 και ειδικό 123 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο. Ερωτάται το Τμήμα: Γίνεται δεκτή η τροπολογία με γενικό αριθμό 1702 και ειδικό 124 ως έχει;
Ναι.
Όχι.
Ναι.
Όχι.
Παρών.
Ναι.
Όχι.
Όχι.
Συνεπώς η τροπολογία με γενικό αριθμό 1702 και ειδικό 124 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο. Ερωτάται το Τμήμα: Γίνεται δεκτή η τροπολογία με γενικό αριθμό 1703 και ειδικό 125 ως έχει;
Ναι.
Παρών.
Ναι.
Όχι.
Όχι.
Ναι.
Παρών.
Παρών.
Συνεπώς η τροπολογία με γενικό αριθμό 1703 και ειδικό 125 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο. Ερωτάται το Τμήμα: Γίνεται δεκτή η τροπολογία με γενικό αριθμό 1706 και ειδικό 126 ως έχει;
Ναι.
Όχι.
Ναι.
Όχι.
Ναι.
Ναι.
Παρών.
Ναι.
Συνεπώς η τροπολογία με γενικό αριθμό 1706 και ειδικό 126 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο. Ερωτάται το Τμήμα: Γίνεται δεκτή η τροπολογία με γενικό αριθμό 1711 και ειδικό 130 ως έχει;
Ναι.
Όχι.
Ναι.
Όχι.
Ναι.
Ναι.
Όχι.
Παρών.
Συνεπώς η τροπολογία με γενικό αριθμό 1711 και ειδικό 130 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο. Ερωτάται το Τμήμα: Γίνεται δεκτή η τροπολογία με γενικό αριθμό 1714 και ειδικό 132, όπως τροποποιήθηκε από τον κύριο Υπουργό;
Ναι.
Όχι.
Όχι.
Όχι.
Παρών.
Ναι.
Όχι.
Όχι.
Συνεπώς η τροπολογία με γενικό αριθμό 1714 και ειδικό 132 έγινε δεκτή, όπως τροποποιήθηκε από τον κύριο Υπουργό, κατά πλειοψηφία και εντάσσεται στο νομοσχέδιο ως ίδιο άρθρο. Ερωτάται το Τμήμα: Γίνεται δεκτή η τροπολογία με γενικό αριθμό 1697 και ειδικό 120 ως έχει;
Ναι.
Όχι.
Ναι.
Όχι.
Παρών.
Ναι.
Παρών.
Παρών.
Συνεπώς η τροπολογία με γενικό αριθμό 1697 και ειδικό 120 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο. Ερωτάται το Τμήμα: Γίνεται δεκτή η τροπολογία με γενικό αριθμό 1698 και ειδικό 121 ως έχει;
Ναι.
Παρών.
Ναι.
Όχι.
Ναι.
Ναι.
Παρών.
Ναι.
Συνεπώς η τροπολογία με γενικό αριθμό 1698 και ειδικό 121 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο. Ερωτάται το Τμήμα: Γίνεται δεκτή η τροπολογία με γενικό αριθμό 1699 και ειδικό 122, όπως τροποποιήθηκε από τον κύριο Υπουργό;
Ναι.
Παρών.
Ναι.
Όχι.
Παρών.
Ναι.
Ναι.
Ναι.
Συνεπώς η τροπολογία με γενικό αριθμό 1699 και ειδικό 122 έγινε δεκτή, όπως τροποποιήθηκε από τον κύριο Υπουργό, κατά πλειοψηφία και εντάσσεται στο νομοσχέδιο ως ίδιο άρθρο. Ερωτάται το Τμήμα: Γίνεται δεκτή η τροπολογία με γενικό αριθμό 1707 και ειδικό 127 ως έχει;
Ναι.
Ναι.
Ναι.
Παρών.
Ναι.
Ναι.
Ναι.
Ναι.
Συνεπώς η τροπολογία με γενικό αριθμό 1707 και ειδικό 127 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο. Ερωτάται το Τμήμα: Γίνεται δεκτή η τροπολογία με γενικό αριθμό 1709 και ειδικό 129, όπως τροποποιήθηκε από τον κύριο Υπουργό;
Ναι.
Ναι.
Ναι.
Παρών.
Παρών.
Ναι.
Ναι.
Ναι.
Συνεπώς η τροπολογία με γενικό αριθμό 1709 και ειδικό 129 έγινε δεκτή, όπως τροποποιήθηκε από τον κύριο Υπουργό, κατά πλειοψηφία και εντάσσεται στο νομοσχέδιο ως ίδιο άρθρο. Ερωτάται το Τμήμα: Γίνεται δεκτή η τροπολογία με γενικό αριθμό 1713 και ειδικό 131, ως έχει;
Ναι.
Όχι.
Ναι.
Όχι.
Παρών.
Ναι.
Όχι.
Όχι.
Συνεπώς η τροπολογία με γενικό αριθμό 1713 και ειδικό 131 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο. Προχωρούμε στην ψήφιση του ακροτελεύτιου άρθρου. Ερωτάται το Τμήμα: Γίνεται δεκτό το ακροτελεύτιο άρθρο;
Δεκτό, δεκτό.
Δεκτό, δεκτό.
Δεκτό, δεκτό.
Παρών.
Δεκτό, δεκτό.
Δεκτό, δεκτό.
Δεκτό, δεκτό.
Δεκτό, δεκτό.
Το ακροτελεύτιο άρθρο έγινε δεκτό κατά πλειοψηφία. Συνεπώς το νομοσχέδιο του Υπουργείου Υγείας: «Κύρωση συμβάσεων μεταξύ του Ελληνικού Δημοσίου και του Γενικού Νοσοκομείου Χανίων και της Επιτροπής Εκτελεστών Διαθήκης Γ.Γ. Μαλινάκη και του Γενικού Νοσοκομείου Κεφαλληνίας και των Εκτελεστών της διαθήκης της Μαρίας (Μάρης) Βεργωτή αντίστοιχα και λοιπές διατάξεις» έγινε δεκτό κατά πλειοψηφία επί της αρχής, των άρθρων και των τροπολογιών. Ερωτάται το Τμήμα: Γίνεται δεκτό το νομοσχέδιο και στο σύνολο;
Δεκτό, δεκτό.
Δεκτό, δεκτό.
Δεκτό, δεκτό.
Παρών.
Δεκτό, δεκτό.
Δεκτό, δεκτό.
Δεκτό, δεκτό.
Δεκτό, δεκτό.
Το νομοσχέδιο έγινε δεκτό και στο σύνολο κατά πλειοψηφία. Συνεπώς το νομοσχέδιο του Υπουργείου Υγείας: «Κύρωση συμβάσεων μεταξύ του Ελληνικού Δημοσίου και του Γενικού Νοσοκομείου Χανίων και της Επιτροπής Εκτελεστών Διαθήκης Γ.Γ. Μαλινάκη και του Γενικού Νοσοκομείου Κεφαλληνίας και των Εκτελεστών της διαθήκης της Μαρίας (Μάρης) Βεργωτή αντίστοιχα και λοιπές διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:
Κυρίες και κύριοι συνάδελφοι, παρακαλώ το Τμήμα να εξουσιοδοτήσει το Προεδρείο για την υπ' ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.
Συνεπώς το Τμήμα παρέσχε τη ζητηθείσα εξουσιοδότηση. Κυρίες και κύριοι συνάδελφοι, στο σημείο αυτό προχωρούμε στο δεύτερο για σήμερα νομοσχέδιο, σύμφωνα με τη συμπληρωματική ημερήσια διάταξη νομοθετικής εργασίας. Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Οικονομικών: «Πρόληψη και καταστολή της νομιμοποίησης εσόδων από εγκληματικές δραστηριότητες και της χρηματοδότησης της τρομοκρατίας (ενσωμάτωση της Οδηγίας 2015/849) και άλλες διατάξεις». Η Διάσκεψη των Προέδρων αποφάσισε στη συνεδρίασή της στις 19 Ιουλίου 2018 τη συζήτηση του νομοσχεδίου σε μία συνεδρίαση ενιαία επί της αρχής, των άρθρων, των τροπολογιών και του συνόλου. Συμφωνεί το Τμήμα;
Το Τμήμα συνεφώνησε. Τον λόγο έχουν τώρα οι εισηγητές, με πρώτο τον εισηγητή του ΣΥΡΙΖΑ κ. Κωνσταντίνο Παυλίδη.
Κύριε Πρόεδρε, οι τροπολογίες πότε θα παρουσιαστούν;
Κύριε Μαντά, αυτό εξαρτάται από τους Υπουργούς. Αν είναι έτοιμοι οι Υπουργοί, θα τους παρακαλούσα να υποστηρίξουν τις τροπολογίες τους, όπως κάναμε και στην προηγούμενη διαδικασία. Κύριε Παυλίδη, θερμή παράκληση από το Προεδρείο να μας παραχωρήσετε τη σειρά σας, για να προηγηθούν οι Υπουργοί.
Ναι, όπως το κάναμε και την προηγούμενη φορά.
Ωραία. Από πού να ξεκινήσουμε; Από την κ. Παπανάτσιου;
Να ξεκινήσει ο κ. Κουβέλης.
Τον λόγο έχει, λοιπόν, ο Αναπληρωτής Υπουργός Εθνικής Άμυνας κ. Κουβέλης. Ορίστε, κύριε Υπουργέ, έχετε τον λόγο.
Σας ευχαριστώ. Κυρίες και κύριοι συνάδελφοι, υπάρχει μία τροπολογία η οποία αφορά…
Τι αριθμό έχει;
Δεν έχω τον αριθμό, κύριε Κατσίκη. Θα σας πω όμως.
Δεν πειράζει.
Η τροπολογία αυτή αφορά στην εποπτεία λειτουργίας του Οικοδομικού Συνεταιρισμού Μονίμων Αξιωματικών Ελληνικού Στρατού που παραμένει στο Υπουργείο Εθνικής Άμυνας και εξακολουθεί να διέπεται από τις διατάξεις του αναγκαστικού νόμου, του ν.564/1968. Εντός του τελευταίου τριμήνου της προθεσμίας του προηγουμένου εδαφίου το διοικητικό συμβούλιο του συγκεκριμένου οικοδομικού συνεταιρισμού οφείλει να εναρμονίσει το καταστατικό της λειτουργίας του με τις διατάξεις του άρθρου 39 του ν.4030/2011, άλλως εφαρμόζεται η παράγραφος 14 του άρθρου αυτού με την καταχώριση του καταστατικού στο οικείο μητρώο του αρμοδίου κατά τόπον ειρηνοδικείου, σύμφωνα με τα προβλεπόμενα από τον νόμο. Αυτή είναι η ρύθμιση. Ουσιαστικά ζητάμε μία παράταση, προκειμένου να γίνει η εναρμόνιση και εν συνεχεία να τύχει εφαρμογής ο ν.4030/2011. Έχω άλλες δύο τροπολογίες. Η μία αφορά στον υπολογισμό των καταβαλλομένων μερισμάτων από το Μετοχικό Ταμείο Ναυτικού και το Μετοχικό Ταμείο Αεροπορίας. Πρόκειται για την εναρμόνιση της λειτουργίας του Μετοχικού Ταμείου Ναυτικού σε ό,τι αφορά την καταβολή μερισμάτων μετά την αλλαγή του μισθολογίου των Ενόπλων Δυνάμεων. Ελπίζω οι τροπολογίες να βρίσκονται στα χέρια σας. Μία ακόμη τροπολογία αφορά στην τροποποίηση - συμπλήρωση των διατάξεων του άρθρου 26 του ν.4258 και του άρθρου 32 του ν.4361 σχετικά με την ολοκλήρωση, πρώτον, των απαραίτητων εργασιών και δοκιμών για την πιστοποίηση και την επιχειρησιακή ένταξη των υποβρυχίων «ΠΙΠΙΝΟΣ», «ΜΑΤΡΩΖΟΣ», «ΚΑΤΣΩΝΗΣ» και «ΩΚΕΑΝΟΣ» και, δεύτερον, του προγράμματος ναυπήγησης των τορπιλακάτων με αριθμούς 6 και 7 αντιστοίχως. Αν χρειαστεί να σας παρασχεθεί οποιαδήποτε εξήγηση εκ μέρους μου, είμαι στη διάθεσή σας. Απλώς θα ήθελα να σημειώσω σχετικά με αυτές τις δύο τροπολογίες ότι είναι εν εξελίξει τα συγκεκριμένα έργα, οι συγκεκριμένες εργασίες, τόσο για τα υποβρύχια που προανέφερα όσο και για το πρόγραμμα ναυπήγησης των τορπιλακάτων. Τα συναρμόδια Υπουργεία έχουν εγκρίνει την επιχορήγηση αυτών των εργασιών με τα ποσά των 30,1 εκατομμυρίων για την περίπτωση των τορπιλακάτων και των 35 εκατομμυρίων περίπου σε ό,τι αφορά τις συμπληρωματικές εργασίες για τα προαναφερθέντα υποβρύχια. Θέλω να σας δώσω μια εξήγηση αναφορικά με το εκπρόθεσμο. Αντιλαμβάνεστε ότι επειγόμεθα να ολοκληρωθούν αυτές οι διαδικασίες για λόγους οι οποίοι είναι προφανείς και πρόδηλοι και ζητώ την έγκρισή τους. Σας ευχαριστώ.
Ευχαριστούμε τον κύριο Υπουργό. Κυρία Παπανάτσιου, θα μιλήσετε τώρα;
Θα προτιμούσα να τοποθετηθώ μετά τον κ. Παυλίδη, κύριε Πρόεδρε.
Κύριε Πρόεδρε, θα ήθελα να απευθύνω ένα ερώτημα στον κ. Κουβέλη.
Επί των τροπολογιών, κύριε Βαρδαλή;
Ναι, κύριε Πρόεδρε.
Βεβαίως. Και αυτό μπορεί να το κάνει και οποιοσδήποτε άλλος από τους συναδέλφους το επιθυμεί.
Κι εγώ θα ήθελα να ρωτήσω κάτι τον κύριο Υπουργό, κύριε Πρόεδρε.
Να δώσουμε τον λόγο στον κ. Βαρδαλή που προηγείται και αμέσως μετά θα πάρετε τον λόγο εσείς. Ορίστε, κύριε Βαρδαλή, έχετε τον λόγο.
Ευχαριστώ, κύριε Πρόεδρε. Κύριε Υπουργέ, θα ήθελα να σας ρωτήσω σχετικά με την τροπολογία με γενικό αριθμό 1701 που αφορά τον Οικοδομικό Συνεταιρισμό των Αξιωματικών του Ελληνικού Στρατού. Στο τέλος της τροπολογίας λέτε ότι θα παραπεμφθεί στη γενική συνέλευση του συνεταιρισμού για να παρθεί η απόφαση. Όμως, με βάση το άρθρο 12 του καταστατικού του ίδιου συνεταιρισμού που συζητούμε, γενική συνέλευση δεν υπάρχει ως ανώτατο όργανο στον συνεταιρισμό. Διορίζεται μόνο διοικητικό συμβούλιο και εποπτικό συμβούλιο. Άρα τι ακριβώς συμβαίνει τώρα; Ισχύει αυτό που λέει στην τροπολογία; Θα τροποποιηθεί πιθανά σε μια δεύτερη φάση το καταστατικό; Θα θέλαμε να μάθουμε τι ακριβώς ψηφίζουμε. Ευχαριστώ.
Κύριε Κουβέλη, αν είναι εύκολο να μαζέψετε όλες τις ερωτήσεις και να απαντήσετε συνολικά. Ο κ. Μανιάτης έχει τον λόγο.
Κύριε Υπουργέ, αυτή η τροπολογία που καταθέσατε για τα υποβρύχια, αναφέρεται στο άρθρο 26 του ν.4258 του 2014. Είναι η σύμβαση που υπέγραψε ο Βαγγέλης Βενιζέλος ως Υπουργός Εθνικής Άμυνας. Έτσι δεν είναι;
Ναι.
Είναι ακριβώς αυτή η σύμβαση για τα τρία υποβρύχια, την οποία είχε καταγγείλει ο σημερινός Υπουργός Εθνικής Άμυνας. Υπήρχε μία ολόκληρη σειρά καταγγελιών εκ μέρους του κ. Καμμένου. Διαβάζω τώρα στην εισηγητική έκθεση το εξής: Στα υποβρύχια «ΠΙΠΙΝΟΣ», «ΩΚΕΑΝΟΣ» και «ΜΑΤΡΩΖΟΣ», οι μέχρι σήμερα πλήρως ή μερικώς εκτελεσθείσες δοκιμές πιστοποιούν με επιτυχία τα αντίστοιχα συστήματα των υποβρυχίων και ως εκ τούτου, στην παρούσα κατάσταση, δύνανται να καλύπτουν σημαντικό μέρος των επιχειρησιακών απαιτήσεων. Στο υποβρύχιο «ΚΑΤΣΩΝΗΣ» βρίσκεται σε εξέλιξη το τελικό στάδιο εκτελέσεως δοκιμών αποδοχής εν όρμω των συστημάτων του σκάφους με ικανοποιητικά ως τώρα αποτελέσματα. Κάθε συνέπεια - αν καταλαβαίνω - πολιτικά, με βάση αυτή την τροπολογία που καταθέτετε ως Υπουργείο Εθνικής Άμυνας, θεωρείτε ότι η τότε σύμβαση του 2014, με υπογραφή Βενιζέλου, ήταν μία επωφελής για τις Ένοπλες Δυνάμεις και το ελληνικό δημόσιο σύμβαση, ναι ή όχι;
Καλώς. Ευχαριστούμε τον κ. Μανιάτη. Κύριε Υπουργέ, έχετε τον λόγο για να απαντήσετε.
Κύριε Μανιάτη, θα σας έλεγα, με πολύ φιλική διάθεση, να αποφεύγατε αυτό το δίλημμα το οποίο ανέδειξε η κατακλείδα του λόγου σας. Διότι, σε ό,τι αφορά το περιεχόμενο της συμβάσεως δεν έχω ακούσει τι ακριβώς είπε ο Υπουργός Εθνικής Άμυνας, ο κ. Καμμένος, αλλά θα σας έλεγα ότι, ανεξάρτητα από κριτικές, αιτιάσεις που αφορούν σε προβλήματα της αρχικής σύμβασης, εκείνο το οποίο θέλω να κρατήσετε από τη σημερινή συζήτηση είναι αυτό το οποίο αναγράφεται και στην αιτιολογική έκθεση. Η αιτιολογική έκθεση μιλάει σήμερα για την επιτυχία των αντιστοίχων συστημάτων. Αυτό, όπως αντιλαμβάνεστε πάρα πολύ καλά - και γι' αυτό δεν μπορώ να ερμηνεύσω και το ερώτημά σας - , δεν υπεισέρχεται σε ό,τι αφορά στο περιεχόμενο των αρχικών συμβάσεων. Κι αν θέλετε, αυτή είναι μια άλλη συζήτηση, την οποία ευχαρίστως να κάνετε είτε με εμένα είτε με τον Υπουργό Εθνικής Άμυνας, τον κ. Καμμένο, στον οποία αναφερθήκατε. Σε ό,τι αφορά στην παρατήρηση του συναδέλφου, θα ήθελα να πω το εξής: Κύριε συνάδελφε, εκείνο που έκανε το Υπουργείο είναι να μεταφέρει τη διάταξη του συγκεκριμένου νόμου αναφορικά και με την ύπαρξη της γενικής συνελεύσεως. Είναι ακριβές ότι η γενική συνέλευση - εξ όσων και εγώ έχω πληροφορηθεί στο διάστημα που ασκώ τα συγκεκριμένα καθήκοντα, παρά το γεγονός ότι δεν ανήκει στην αποκλειστικά δική μου αρμοδιότητα - δεν λειτουργεί. Λειτουργεί το διοικητικό συμβούλιο, στο οποίο σπεύδω να σας πω ότι μετέχει και εκπρόσωπος των κατωτέρων στρατιωτικών, βέβαια από τις τάξεις των συνταξιούχων. Αυτό ήθελα να σας πω. Βεβαίως, σπεύδω να απαντήσω και σε ένα ερώτημα το οποίο δεν έχει υποβληθεί, αλλά αισθάνομαι την υποχρέωση να το αναδείξω. Θα με ρωτήσετε γιατί έρχεται η ρύθμιση αυτή μόνο για το Μετοχικό Ταμείο του Ναυτικού και της Αεροπορίας και δεν έρχεται και για τον Στρατό Ξηράς. Υπάρχει ένα ζήτημα που πρέπει να αντιμετωπισθεί αναφορικά με την αντιστοίχιση των αστυνομικών με τους στρατιωτικούς. Ειδικότερα: Παλαιότερα, οι αστυνομικοί από τον βαθμό του Αστυνομικού Διευθυντή - κατ' αντιστοιχία με τον βαθμό του συνταγματάρχη - έπαιρναν το μέρισμα που αντιστοιχούσε στον βαθμό του υποστρατήγου, χωρίς τον ενδιάμεσο βαθμό του ταξιάρχου. Είναι ένα θέμα, γιατί προκύπτει μία ελαχίστη διαφορά, η οποία θα αντιμετωπισθεί και θα έρθει και με άλλη τροπολογία. Σε ό,τι, όμως, αφορά στο βασικό σας ερώτημα, αυτό που έχει σχέση με τη γενική συνέλευση, τα πράγματα είναι ως έχουν. Ακριβέστερα, γιατί δεν λειτουργεί παρά την πρόβλεψη, αυτή την ώρα με απόλυτη ειλικρίνεια σας λέω ότι δεν έχω περισσότερα στοιχεία. Ευχαρίστως, όμως, θα το δω και θα είμαι σε θέση να σας απαντήσω.
Ευχαριστούμε τον κύριο Υπουργό. Θα ξεκινήσουμε με τις παρεμβάσεις των εισηγητών και αγορητών, με πρώτο τον κ. Παυλίδη από τον ΣΥΡΙΖΑ.
Κύριε Πρόεδρε, συγγνώμη, αλλά θα ήθελα να κάνω μία διευκρίνιση.
Ορίστε, κύριε Υπουργέ.
Παρέλειψα να αναφερθώ σε μια νομοτεχνική βελτίωση στο σχέδιο νόμου. Στο πρώτο εδάφιο της παραγράφου 1 των άρθρων 1 και 2 διαγράφεται η φράση «είτε του τακτικού προϋπολογισμού είτε» και η ρύθμιση γίνεται ευθέως από τη δεύτερη αναφορά.
Κύριε Παυλίδη, έχετε τον λόγο και ευχαριστούμε για την υπομονή σας.
Ευχαριστώ, κύριε Πρόεδρε. Κυρίες και κύριοι συνάδελφοι, πριν μπω στην εισήγηση και στο κυρίως θέμα, θέλω και εγώ να μιλήσω γι' αυτές τις δύσκολες, τις εφιαλτικές στιγμές που ζήσαμε νύχτες και μέρες στην Αθήνα και στη χώρα. Είναι μια βαριά εθνική τραγωδία, μια μεγάλη φυσική καταστροφή, με ακραία, εξαιρετικής έντασης, καιρικά φαινόμενα, με δεκάδες απώλειες ανθρώπινων ζωών και άλλων έμψυχων όντων, με μια μεγάλη καταστροφή σε περιουσίες και στο περιβάλλον. Νομίζω ότι θα έρθει και η ώρα της συλλογικής και διαχρονικής ευθύνης για το μοντέλο ανάπτυξης που επιλέχθηκε δεκαετίες τώρα σε αυτή τη χώρα και για όποιες άλλες ευθύνες αποδειχθεί ότι υπάρχουν. Θέλω να εκφράσω κι εγώ τα θερμά συλλυπητήριά μου στις οικογένειες των θυμάτων, να μιλήσω για την ανάγκη αμεσότητας και συνέπειας στις πρωτοβουλίες, αλλά και για τα γενναία μέτρα συμπαράστασης, αρωγής και ανακούφισης στους πληγέντες, που ήδη έχει εξαγγείλει η Κυβέρνηση, τα οποία, βέβαια, όλοι γνωρίζουμε ότι, δυστυχώς, δεν φέρνουν πίσω τους νεκρούς. Και πρέπει να υπάρξει και μία αναγνώριση και ευγνωμοσύνη στους άνδρες και τις γυναίκες του Πυροσβεστικού Σώματος, του Λιμενικού Σώματος, των Σωμάτων Ασφαλείας, του ΕΚΑΒ, του ιατρικού προσωπικού, των Ενόπλων Δυνάμεων, των δεκάδων και εκατοντάδων ανώνυμων εθελοντών, οι οποίοι συνέβαλαν αποφασιστικά στον περιορισμό των απωλειών και στη διάσωση εκατοντάδων ανθρώπων. Εισερχόμενος στο νομοσχέδιο, εισηγητικά θέλω να πω ότι στοχεύει στο να βελτιώσει το ισχύον θεσμικό πλαίσιο, καθώς η οδηγία που ενσωματώνεται, περιλαμβάνει ρυθμίσεις σύμφωνα με τις αναθεωρημένες συστάσεις της Ομάδας Χρηματοπιστωτικής Δράσης και τα πρότυπα που έχουν αναπτυχθεί στο πλαίσιο άλλων διεθνών φορέων. Επίσης, επιδιώκεται η δημιουργία ενός ρυθμιστικού περιβάλλοντος, στο οποίο αφ' ενός οι επιχειρήσεις αναπτύσσουν τις δραστηριότητές τους χωρίς να υφίστανται δυσανάλογο κόστος συμμόρφωσης και, αφ' ετέρου, η επεξεργασία των δεδομένων προσωπικού χαρακτήρα θεωρείται ζήτημα δημοσίου συμφέροντος. Ενισχύεται η συνεργασία και η ανταλλαγή πληροφοριών μεταξύ των αρμοδίων αρχών. Επικαιροποιείται και αναβαθμίζεται το υφιστάμενο πλαίσιο με τη θέσπιση κεντρικού μητρώου πραγματικών δικαιούχων. Η ύλη του σχεδίου νόμου χωρίζεται σε δύο μέρη για λόγους τήρησης ειδικών νομοτεχνικών αρχών ως προς την ενσωμάτωση οδηγίας στο Εθνικό Δίκαιο. Στο πρώτο μέρος, στα άρθρα 1 έως 46, περιλαμβάνεται η ενσωμάτωση των διατάξεων της οδηγίας, οι βασικοί όροι που αφορούν στον σκοπό και το αντικείμενο του νόμου, τα βασικά αδικήματα, τα υπόχρεα πρόσωπα, τα θεσμικά ζητήματα που αφορούν στον προσδιορισμό, τον ρόλο και τη λειτουργία των αρμόδιων αρχών για τα ζητήματα ξεπλύματος βρώμικου χρήματος και χρηματοδότησης της τρομοκρατίας. Εξειδικεύεται η δέουσα επιμέλεια ως προς τον πελάτη, οι πληροφορίες σχετικά με τον πραγματικό δικαιούχο, οι υποχρεώσεις αναφοράς υπόπτων συναλλαγών και η απαγόρευση γνωστοποίησής τους, η συλλογή, φύλαξη και χορήγηση πληροφοριών, η προστασία προσωπικών δεδομένων και τα στατιστικά αρχεία, οι ποινικές και διοικητικές κυρώσεις, καθώς και οι κατασχέσεις και η δήμευση περιουσιακών στοιχείων. Ειδικότερα, θέλω να αναφέρω τα σημαντικότερα σημεία, όπως αυτά διατυπώνονται στο υφιστάμενο πρώτο μέρος του σχεδίου νόμου. Στο πρώτο μέρος ορίζεται το πεδίο εφαρμογής του νόμου και δίνονται οι ορισμοί των αδικημάτων του ξεπλύματος χρήματος και της χρηματοδότησης της τρομοκρατίας. Περιέχει τους βασικούς ορισμούς εννοιών που χρησιμοποιούνται στο πλαίσιο του νόμου σε αντιστοιχία με τους συναφείς ορισμούς του άρθρου 3 της οδηγίας αυτής και τροποποιεί ή απαλείφει ορισμένες έννοιες, όπως αυτές ήταν αποτυπωμένες με το άρθρο 4 του ν.3691/2008. Μεταξύ άλλων προβλέπεται ο ορισμός του πραγματικού δικαιούχου, με στόχο τον προσδιορισμό της ταυτότητας κάθε φυσικού προσώπου το οποίο κατέχει νομική οντότητα ή ασκεί έλεγχο σε αυτήν. Προκειμένου να διασφαλιστεί η ουσιαστική διαφάνεια, καλύπτεται το ευρύτερο φάσμα νομικών οντοτήτων που έχουν συσταθεί στη χώρα. Η εξακρίβωση και ο έλεγχος της ταυτότητας των πραγματικών δικαιούχων επεκτείνεται και σε νομικές οντότητες που κατέχουν άλλες νομικές οντότητες και τα υπόχρεα πρόσωπα αναζητούν «το» ή «τα» φυσικά πρόσωπα, τα οποία τελικά ασκούν έλεγχο μέσω ιδιοκτησίας. Ορίζονται τα ακριβή αδικήματα του ξεπλύματος βρώμικου χρήματος με γνώμονα τις ισχύουσες διατάξεις. Ορίζει τα υπόχρεα πρόσωπα. Ενδεικτικά αναφέρονται τα πιστωτικά ιδρύματα, οι χρηματοπιστωτικοί οργανισμοί, οι ορκωτοί λογιστές και οι εταιρείες των ορκωτών λογιστών και ελεγκτών που έχουν εγγραφεί στο δημόσιο μητρώο της Επιτροπής Λογιστικής Τυποποίησης και Ελέγχων, καθώς και οι ιδιώτες λογιστές, οι εξωτερικοί λογιστές - φοροτεχνικοί, οι συμβολαιογράφοι και οι δικηγόροι, όταν, ενεργώντας εξ ονόματος και για λογαριασμό των πελατών τους, συμμετέχουν σε χρηματοπιστωτικές συναλλαγές ή συναλλαγές επί ακινήτων, οι μεσίτες ακινήτων, οι επιχειρήσεις καζίνο και τα καζίνα που λειτουργούν επί πλοίων στην Ελλάδα ή υπό ελληνική σημαία, οι έμποροι και οι εκπλειστηριαστές αγαθών μεγάλης αξίας όταν η συναλλαγή γίνεται σε μετρητά αξίας τουλάχιστον 10.000 ευρώ, καθώς και οι ενεχυροδανειστές και οι αργυραμοιβοί. Ορίζει, επίσης, τις αρμόδιες αρχές που θα είναι υπεύθυνες για τη συμμόρφωση και τις υποχρεώσεις των φυσικών προσώπων, όπως αυτές καθορίζονται από τον νόμο, καθώς και τις κατηγορίες των υπόχρεων προσώπων που εποπτεύονται από κάθε αρχή. Αναφέρει, με αναλυτικό τρόπο, τις αρμοδιότητες της Γενικής Διεύθυνσης Οικονομικής Πολιτικής του Υπουργείου Οικονομικών, η οποία θα λειτουργεί ως συντονιστικός φορέας στην εφαρμογή των διατάξεων του νόμου. Το άρθρο 8 αφορά στην Επιτροπή Στρατηγικής και τις νέες αρμοδιότητές της. Αναλυτικότερα, επανακαθορίζονται οι αρμοδιότητες του κεντρικού συντονιστικού φορέα, που είναι το Υπουργείο Οικονομικών, σχετικά με την εφαρμογή των διατάξεων του υπό ψήφιση νόμου και ο τρόπος συγκρότησης της Επιτροπής Στρατηγικής, που έχει συσταθεί στο Υπουργείο Οικονομικών και είναι ο μηχανισμός που καθορίζει σε εθνικό επίπεδο τη στρατηγική γι' αυτές τις ενέργειες. Στην επιτροπή συμμετέχουν μεταξύ άλλων και ο Γενικός Διευθυντής Φορολογικής Διοίκησης της ΑΑΔΕ, ο Γενικός Διευθυντής Τελωνείων και Ειδικών Φόρων Κατανάλωσης της ΑΑΔΕ, καθώς και ο Ειδικός Γραμματέας του Σώματος Δίωξης Οικονομικού Εγκλήματος. Επανακαθορίζεται το πλαίσιο συνεργασίας, αναφορικά µε την ανταλλαγή πληροφοριών εμπιστευτικής φύσης μεταξύ της αρχής και των συναρμόδιων αρχών, της ΑΑΔΕ και του ΣΔΟΕ. Επιπλέον, με τις διατάξεις του άρθρου 25 ορίζονται τα εξής σχετικά με τα αδικήματα της φορολογικής και τελωνειακής νομοθεσίας και λοιπά αδικήματα ελέγχου του ΣΔΟΕ: Πρώτον, το ΣΔΟΕ υποβάλλει και στην αρχή τις εκθέσεις ελέγχου ή πορισματικές αναφορές για νομιμοποίηση εσόδων από εγκληματική δραστηριότητα και μπορεί πλέον να συνεργαστεί με την αρχή, διενεργώντας έρευνες από κοινού σε υποθέσεις κοινής αρμοδιότητας. Δεύτερον, οι ΔΟΥ, τα ελεγκτικά κέντρα και τα τελωνεία υποβάλλουν αναφορές στην αρχή, ενημερώνοντας ταυτόχρονα και τη Γενική Διεύθυνση Φορολογικής Διοίκησης της ΑΑΔΕ και τη Γενική Διεύθυνση Τελωνείων και Ειδικών Φόρων Κατανάλωσης της ΑΑΔΕ για παραβάσεις της φορολογικής και τελωνειακής νομοθεσίας που υπάγονται στα βασικά αδικήματα με ημερομηνία έναρξης εφαρμογής από 26 Ιουνίου του 2017 και για ποσά που υπερβαίνουν τις 50.000 ευρώ. Επίσης, το πρώτο μέρος αναφέρεται στον τομέα διαβούλευσης του ιδιωτικού τομέα για την αντιμετώπιση της νομιμοποίησης εσόδων από εγκληματικές δραστηριότητες και τη χρηματοδότηση της τρομοκρατίας. Επίσης, καθορίζονται τα μέτρα δέουσας επιμέλειας ως προς τον πελάτη και η επαλήθευση και πιστοποίηση προσωπικών εγγράφων, όπως είναι η ταυτότητα, καθώς και πληρεξουσίων εγγράφων σε περιπτώσεις εξουσιοδότησης. Τονίζεται με σαφήνεια ότι τέτοιου είδους διαδικασίες προηγούνται ρητά πριν από τη σύναψη επιχειρηματικών σχέσεων ή τη διενέργεια συναλλαγών. Επίσης, ορίζει τη λήψη μέτρων αυξημένης δέουσας επιμέλειας σε περιπτώσεις σύναψης διασυνοριακών συναλλαγών και σχέσεων ή επιχειρηματικών σχέσεων με πολιτικώς εκτεθειμένα πρόσωπα και συναλλαγές με πρόσωπα από τρίτες χώρες, οι οποίες θα ορίζονται με υψηλή επικινδυνότητα, για νομιμοποίηση εσόδων από την Ευρωπαϊκή Επιτροπή. Με τις διατάξεις του άρθρου 20 προβλέπονται τα εξής: Η δημιουργία Ειδικού Μητρώου Πραγματικών Δικαιούχων από τις εταιρικές και άλλες οντότητες που έχουν έδρα στην Ελλάδα. Η μη τήρηση του εν λόγω μητρώου συνεπάγεται διοικητικές κυρώσεις, όπως η αναστολή έκδοσης φορολογικής ενημερότητας των υπόχρεων νομικών προσώπων και οντοτήτων και η επιβολή σε αυτούς, με απόφαση της αρμόδιας αρχής, προστίμου ύψους 10.000 ευρώ. Στην περίπτωση μη συμμόρφωσης ή υποτροπής το πρόστιμο διπλασιάζεται. Η δημιουργία Μητρώου Πραγματικών Δικαιούχων, στη Γενική Γραμματεία Πληροφοριακών Συστημάτων, το οποίο συνδέεται ηλεκτρονικά με το ΑΦΜ κάθε νομικού προσώπου ή νομικής οντότητας. Το μητρώο αυτό μπορεί να συνδέεται με το ΓΕΜΗ, το Γενικό Μητρώο του Υπουργείου Οικονομίας και Ανάπτυξης. Τρίτον, προβλέπεται Ειδικό Μητρώο Πραγματικών Δικαιούχων Καταπιστευμάτων από καταπιστευματοδόχους. Πρόσβαση στο μητρώο έχουν, εκτός της Αρχής Καταπολέμησης της Νομιμοποίησης Εσόδων από Εγκληματικές Δραστηριότητες, και εισαγγελικές ή άλλες αρχές με ερευνητικές ή ελεγκτικές αρμοδιότητες στον τομέα της νομιμοποίησης εσόδων από εγκληματικές δραστηριότητες, των βασικών αδικημάτων και της χρηματοδότησης της τρομοκρατίας, χωρίς κανέναν περιορισμό καθώς και οι αρμόδιες αρχές και τα υπόχρεα πρόσωπα αποκλειστικά στο πλαίσιο εφαρμογής των μέτρων «δέουσας επιμέλειας». Τα στοιχεία διαβιβάζονται στις αντίστοιχες αρχές των κρατών - μελών της Ευρωπαϊκής Ένωσης κατόπιν αιτιολογημένου αιτήματος. Θεσπίζεται, επίσης, ειδική διαδικασία για τη αναφορά ύποπτων γεγονότων που σχετίζονται με φορολογικές ή τελωνειακές υποθέσεις. Απαγορεύεται η γνωστοποίηση πληροφοριών σχετικά με αναφορές σε ύποπτες συναλλαγές και νομιμοποίηση εσόδων. Το πρώτο μέρος εξαιρεί πιστωτικά ιδρύματα, χρηματοπιστωτικούς οργανισμούς και υπόχρεους προσώπων που εδρεύουν στην Ελλάδα και υποκαταστημάτων που εδρεύουν σε τρίτη χώρα, εφόσον, όμως, συμμορφώνονται πλήρως με τις προϋποθέσεις και τις διαδικασίες που ισχύουν σε επίπεδο ομίλου. Επίσης, προβλέπεται, κατ' εφαρμογή του άρθρου 44 της οδηγίας, η διαδικασία συλλογής και επεξεργασίας ολοκληρωμένων στατιστικών στοιχείων από δημόσιους φορείς, η οποία αποτελεί σημαντική προϋπόθεση για την προετοιμασία των εκτιμήσεων κινδύνου και την αξιολόγηση της αποτελεσματικότητας του υφιστάμενου συστήματος για την αντιμετώπιση του ξεπλύματος μαύρου χρήματος και της καταπολέμησης της χρηματοδότησης της τρομοκρατίας. Ορίζονται, επίσης, τα σχετικά με τη συνεργασία και ανταλλαγή πληροφοριών μεταξύ της αρχής και άλλων αρμόδιων αρχών καθώς και των Μονάδων Χρηματοοικονομικών Πληροφοριών άλλων κρατών - µελών της Ευρωπαϊκής Ένωσης. Ορίζεται η υποχρέωση των υπόχρεων προσώπων να λαμβάνουν μέτρα, προκειμένου να εντοπίζουν και να εκτιμούν τους κινδύνους νομιμοποίησης εσόδων από εγκληματικές δραστηριότητες και χρηματοδότησης της τρομοκρατίας, λαμβάνοντας υπ' όψιν τους µνηµονευόµενους στη διάταξη παράγοντες κινδύνου. Προβλέπει, επίσης, τη θέσπιση εσωτερικής διαδικασίας για τις καταγγελίες από τους εργαζόμενους των παραβάσεων των διατάξεων του παρόντος νόμου από τα υπόχρεα πρόσωπα, μέσω ανώνυμου και ανεξάρτητου διαύλου, ώστε να διασφαλίζεται η προστασία του καταγγέλλοντος. Προβλέπεται ο ορισμός ενός διευθυντικού στελέχους στην περίπτωση των πιστωτικών ιδρυμάτων και των χρηματοπιστωτικών οργανισμών, στο οποίο οι υπάλληλοι θα αναφέρουν κάθε ύποπτη συναλλαγή, και ορίζονται οι εσωτερικές διαδικασίες που εξασφαλίζουν την απρόσκοπτη υποβολή αναφοράς ύποπτης συναλλαγής, εφόσον συντρέχουν οι προϋποθέσεις υποβολής αυτής. Επιπρόσθετα, ορίζεται ότι οι ανωτέρω διατάξεις μπορεί να εφαρμοστούν και σε άλλα υπόχρεα πρόσωπα με αποφάσεις των αρμόδιων αρχών τους. Προβλέπει, επίσης, τον ορισμό από κάθε όμιλο ενός διευθυντικού στελέχους από τη μεγαλύτερη εταιρεία του ομίλου ως συντονιστή, για την εξασφάλιση της τήρησης των υποχρεώσεων του παρόντος νόμου από τις επιμέρους εταιρείες του ομίλου και επίσης, προβλέπει τον καθορισμό των διαδικασιών των υποχρεώσεων των ομίλων και των επιμέρους εταιρειών τους με αποφάσεις των αρμόδιων αρχών. Προβλέπονται διαδικασίες για τη νομιμοποίηση, ανίχνευση, κατάσχεση και δήμευση εσόδων από εγκληματικές δραστηριότητες και για τη χρηματοδότηση της τρομοκρατίας και τη δήμευση οργάνων και προϊόντων εγκλήματος στην Ευρωπαϊκή Ένωση. Μεταφέρεται στον νέο νόμο η διάταξη του άρθρου 50 του ν.3691/08 περί πρόσβασης των δικαστικών αρχών σε αρχεία και σε στοιχεία. Θεσπίζεται ένα σύνολο διοικητικών μέτρων και κυρώσεων που οι αρμόδιες αρχές μπορούν να επιβάλλουν στα υπόχρεα πρόσωπα και στα μέλη διοικητικού συμβουλίου, διευθυντικά στελέχη και υπαλλήλους των υπόχρεων νομικών προσώπων για παραβάσεις των υποχρεώσεων που απορρέουν από τον παρόντα κανονισμό του 2015, τον 847, και τις σχετικές αποφάσεις που έχουν εκδοθεί κατά εξουσιοδότησή τους, που αφορούν στην πρόληψη και καταστολή των αδικημάτων της νομιμοποίησης εσόδων από εγκληματικές δραστηριότητες και της χρηματοδότησης της τρομοκρατίας. Στο δεύτερο μέρος, τώρα, στα άρθρα 47 έως 55, περιλαμβάνονται οι οργανωτικές διατάξεις για την Αρχή Νομιμοποίησης Εσόδων από Εγκληματικές Δραστηριότητες, καθώς και οι μεταβατικές και καταργούμενες διατάξεις. Ο νόμος περιλαμβάνει, επίσης, ως αναπόσπαστο μέρος του δύο παραδείγματα με ενδεικτικούς καταλόγους των παραγόντων και των τύπων αποδεικτικών στοιχείων ως προς την ύπαρξη δυνητικά χαμηλότερου και υψηλότερου κινδύνου νομιμοποίησης εσόδων από εγκληματικές δραστηριότητες και χρηματοδότηση της τρομοκρατίας αντίστοιχα. Συνοπτικά, ορίζει τον σκοπό της αρχής, η οποία πλέον μετονομάζεται σε Αρχή Καταπολέμησης της Νομιμοποίησης Εσόδων από Εγκληματικές Δραστηριότητες. Προβλέπεται στο δεύτερο μέρος, όπως ισχύει και από το παρόν νομοθετικό πλαίσιο, ότι η αρχή απαρτίζεται από τρεις αυτοτελείς μονάδες με διακριτές αρμοδιότητες, προσωπικό και υποδομές υπό κοινό πρόεδρο και ρυθμίζεται η απαραίτητη απαρτία και διαδικασία λήψης των αποφάσεων. Ορίζονται οι εξουσίες των μονάδων της αρχής και η δυνατότητα πρόσβασης σε κάθε μορφής αρχείο δημόσιας αρχής ή οργανισμού και επαναλαμβάνεται χωρίς ουσιαστικές διαφοροποιήσεις. Καθορίζει τη διαδικασία απόσπασης των υπαλλήλων στην αρχή. Η διάρκεια των αποσπάσεων είναι τριετής και μπορεί να ανανεώνεται κατόπιν πρότασης του προέδρου της αρχής. Περιλαμβάνει τις μεταβατικές διατάξεις που αφορούν στη διατήρηση σε ισχύ των κανονιστικών πράξεων που αφορούν στην εφαρμογή των νόμων 2331/95 και 3691/2008 και στην εξασφάλιση της συνέχειας της αρχής του άρθρου 48 του παρόντος νόμου. Δίνεται, τέλος, το διάστημα δύο μηνών προκειμένου να διοριστούν τα επιπλέον μέλη στη μονάδα της αρχής στις νέες θέσεις που συστάθηκαν με τον παρόντα νόμο. Ευχαριστώ πάρα πολύ.
Ευχαριστούμε τον κ. Παυλίδη. Είχε ζητήσει τον λόγο η κ. Παπανάτσιου μετά τον κ. Παυλίδη, για να τοποθετηθεί επί των τροπολογιών. Ορίστε, κυρία Παπανάτσιου, έχετε τον λόγο.
Η τροπολογία με γενικό αριθμό 1712 και ειδικό 257 έχει κάποια άρθρα. Το πρώτο άρθρο αφορά την τροποποίηση του αναγκαστικού νόμου, του ν.1920/1939, που αφορά το Ζάππειο. Εκσυγχρονίζεται η διαδικασία ανάδειξης μελών της Επιτροπής Ολυμπίων και Κληροδοτημάτων, προκειμένου να επιτευχθεί η μεγαλύτερη σύνδεση του σημαντικού κληροδοτήματος των μεγάλων εθνικών ευεργετών Ευαγγέλου και Κωνσταντίνου Ζάππα με τους κοινωνικούς φορείς, με σκοπό την ανάδειξη της ιστορίας και του έργου του, αλλά και την ισχυροποίηση των δεσμών και την κοινωνική και οικονομική ζωή της χώρας. Να αναφέρω μεταξύ των άλλων ότι, εκτός από τα επιμελητήρια που προβλέπονται, προβλέπεται εκπρόσωπος του Δήμου Αθηναίων, της Περιφέρειας Αττικής και φορείς επαγγελματικοί που θα προταθούν από την υπηρεσία των κοινωφελών ιδρυμάτων προς το Υπουργείο Οικονομικών. Επίσης, ορίζεται η θέση του γενικού γραμματέα της επιτροπής που εμπίπτει στις θέσεις εκτελεστικών οργάνων διοίκησης, για τα οποία έχει εφαρμογή ο ν.4369/2016 που διέπει τη στελέχωση των θέσεων ευθύνης στο δημόσιο. Δηλαδή, θα εκλέγεται από το μητρώο της διοίκησης με σκοπό τον εκσυγχρονισμό και την καλύτερη αξιοποίηση των δυνατοτήτων της πολύ σημαντικής κληρονομιάς των ευεργετών. Θεωρούμε ότι πλέον πέρασαν οι εποχές που ένα διοικητικό συμβούλιο, το οποίο ούτε καν αμείβεται, με κάποια θητεία, μπορεί να διοικήσει όλο αυτό το μεγάλο κομμάτι που λέγεται «Ζάππειο». Και με αυτή τη λογική ένας γενικός γραμματέας, που θα έχει όλες αυτές τις δυνατότητες, θα μπορεί να αξιοποιήσει κάποια πλάνα, να φέρει κάποια προγράμματα. Με αυτή τη λογική θα αξιοποιήσει καλύτερα την κληρονομιά των ευεργετών. Επίσης, επειδή ακριβώς και η θητεία του διοικητικού συμβουλίου ήταν τριετής και χωρίς αμοιβή, κάνουμε τη θητεία διετή αντί της τριετούς που ίσχυε σήμερα. Και έχουμε και μεταβατική διάταξη για το συγκεκριμένο συμβούλιο. Το δεύτερο άρθρο αφορά το ΣΔΟΕ. Σε συνέχεια των αποφάσεων του Συμβουλίου της Επικρατείας που έκριναν αντισυνταγματική αυτή τη διάταξη της μεγάλης έκτασης φοροδιαφυγής λόγω αοριστίας στη διατύπωση και η τροποποίηση της διάταξης κρίνεται επιβεβλημένη προκειμένου να καταστεί δυνατή η εφαρμογή της σχετικής διάταξης από το ΣΔΟΕ στο πλαίσιο των αρμοδιοτήτων του για το οικονομικό έγκλημα. Σε αυτή την περίπτωση μπορεί να ανοίγει τους λογαριασμούς προς όφελος του ελέγχου. Το τρίτο άρθρο έχει να κάνει με το θερμαινόμενο καπνικό προϊόν. Στο πρώτο μέρος, όλα πλέον τα θερμαινόμενα καπνικά προϊόντα που έρχονται στην ελληνική αγορά μπορούν να νομιμοποιηθούν, με το πρότυπο που ίσχυε μέχρι τώρα. Και στη δεύτερη παράγραφο της διάταξης επεκτείνεται η ήδη ισχύουσα δυνατότητα των καπνοβιομηχανιών να δίνουν σε είδος καπνό στους εργαζομένους τους. Τώρα έχουν τη δυνατότητα να δίνουν και θερμαινόμενα προϊόντα στους εργαζομένους, αντί του καπνού που έδιναν μέχρι τώρα. Το τέταρτο, έχει δύο σκέλη και έχει να κάνει πρώτα από όλα - εν όψει της ανάγκης που επιτελούν οι ελεγκτές στο Υπουργείο Οικονομικών και της Ανεξάρτητης Αρχής Δημοσίων Εσόδων και για την όσο το δυνατόν μεγαλύτερη ασφάλεια και προστασία στο έργο τους και με τα κρούσματα που είχαμε στα νησιά και κατά κύριο λόγο στις τουριστικές περιοχές και πέρυσι και φέτος κάποιες - με την επιβολή ιδιαίτερα αυστηρών ποινών στις περιπτώσεις που οι υπάλληλοι αυτοί υφίστανται σωματική βλάβη, απειλές ή εξυβρίσεις κατά την ενάσκηση των καθηκόντων τους, προκειμένου τα σχετικά φαινόμενα να περιοριστούν ή και να κατασταλούν αποτελεσματικότερα. Στο ίδιο άρθρο, με τη δεύτερη παράγραφο δημιουργείται ένα πλήρες σύστημα νομικής προστασίας των υπαλλήλων της Ανεξάρτητης Αρχής Δημοσίων Εσόδων, το οποίο δεν υπήρχε μέχρι τώρα, σε περιπτώσεις εξέτασης ή δίωξής τους κατά την εκτέλεση των καθηκόντων τους να μπορούν να έχουν εκπροσώπηση από μέλους του Νομικού Συμβουλίου του Κράτους, εάν είναι επιλογή τους, ή με την εκπροσώπησή τους από δικηγόρο της επιλογής τους με παράλληλη κάλυψη των εξόδων τους. Εδώ θα ήθελα να σημειώσω ότι στην περίπτωση που δεν δικαιωθούν, δεν δικαιούνται καμμία αποζημίωση. Το πέμπτο έχει να κάνει με την τροποποίηση του τρίτου παραρτήματος της παραγράφου 7 του άρθρου 196 του ν.4389/2016, δηλαδή με το ΤΑΙΠΕΔ. Εδώ έχουμε τις Γούρνες του Ηρακλείου, οι οποίες από το ΤΑΙΠΕΔ έρχονται πλέον στην ΕΤΑΔ, η οποία θα τις αξιοποιήσει ανάλογα. Είναι ένας χώρος που φιλοξενεί χρήσεις κοινωφελούς χαρακτήρα και θα τις αξιοποιήσει ανάλογα στην τοπική κοινωνία του Ηρακλείου. Επίσης, το τελευταίο άρθρο, παρ' όλο που λύνει ζητήματα των ΔΕΚΟ, επειδή δεν είμαστε πάρα πολύ ευχαριστημένοι με τη διατύπωσή του, θα το αποσύρουμε και θα το επαναφέρουμε σε επόμενη φάση.
Ποιο άρθρο είναι;
Το τελευταίο άρθρο.
Αυτό που αφορά τις αυξήσεις των αποδοχών της διοίκησης;
Κυρία Υφυπουργέ, είναι το τελευταίο άρθρο της τροπολογίας.
Ναι, της τροπολογίας. Καταθέτω για τα Πρακτικά την νομοτεχνική βελτίωση.
Ωραία, άρα λοιπόν θα αποσυρθεί το άρθρο εδώ.
Κύριε Πρόεδρε!
Κύριε Μανιάτη, τι θέλετε;
Θα ήθελα τον λόγο για την τροπολογία.
Κι εγώ, κύριε Πρόεδρε, θα ήθελα τον λόγο.
Ωραία, ας δώσουμε τον λόγο στον κ. Μανιάτη. Λίγο γρήγορα, παρακαλώ.
Κύριε Πρόεδρε, μπορώ να έχω τον λόγο για να αναγνώσω τη νομοτεχνική βελτίωση;
Ορίστε, κυρία Υπουργέ.
Το τελευταίο άρθρο της τροπολογίας, με τίτλο «τροποποίηση του άρθρου 28 του ν. 4354/2015» διαγράφεται.
Για τις αυξήσεις των μισθών, κύριε Πρόεδρε, των προέδρων, των διευθυνόντων συμβούλων και των υφισταμένων.
Κύριε Μανιάτη, έχετε τον λόγο για να ρωτήσετε, όπως είπατε, την κυρία Υπουργό.
Κυρία Υπουργέ, αν καταλαβαίνω καλά, διαγράφετε όλο το άρθρο, με βάση το οποίο προβλεπόταν να αυξηθούν οι μισθοί προέδρων και διευθυνόντων συμβούλων από 4.631 ευρώ σε 7.483 ευρώ. Αυτό το άρθρο διαγράφετε.
Αυτό το λέτε εσείς.
Όχι, εγώ διαβάζω από τη σελίδα 36. Είναι αυτό το οποίο διαβάζω; Αυτό το άρθρο αποσύρετε;
Ακριβώς.
Μάλιστα, το αποσύρετε. Η δεύτερη ερώτηση αφορά το Ζάππειο. Ομολογώ ότι δεν κατάλαβα καθόλου την τεκμηρίωση και θέλω μία εξήγηση. Μας είπατε πως τόσα χρόνια δεν μπορούσε να λειτουργήσει σωστά το Ζάππειο και γι' αυτό θεωρείτε σκόπιμο να υπάρχει θέση έμμισθου Γενικού Γραμματέα, για τον οποίο - διαβάζω στη σελίδα 37- προβλέπεται από την έκθεση του Γενικού Λογιστηρίου του Κράτους ετήσια δαπάνη ύψους 56.000 ευρώ. Καταλαβαίνω καλά ότι δημιουργείτε μια επιπλέον θέση Γενικού Γραμματέα για το Ζάππειο, που το κόστος για το ελληνικό δημόσιο της αμοιβής του συγκεκριμένου προσώπου θα είναι 56.000 ευρώ, επειδή εκτιμάτε ότι δεν λειτουργεί μέχρι τώρα σωστά το Ζάππειο και θέλετε να βελτιώσετε τη λειτουργία του; Αυτές είναι οι δύο ερωτήσεις, κύριε Πρόεδρε.
Καλώς.
Κύριε Πρόεδρε!
Κι εσείς, κύριε Αμυρά ερώτηση;
Μάλιστα, κύριε Πρόεδρε.
Να μαζέψουμε τις ερωτήσεις. Ελάτε, κύριε Αμυρά.
Θα είμαι σύντομος, κύριε Πρόεδρε. Κυρία Υπουργέ, κι εγώ σε προέκταση του ιδίου ερωτήματος για το Ζάππειο θέλω να σας ρωτήσω. Η τροπολογία λοιπόν αυτή που φέρατε προβλέπει δαπάνη ύψους 56.000 ευρώ για σύσταση μιας οργανικής θέσης που την ονομάζετε «Γενικό Γραμματέα - Ζαππείου» θα την πω εγώ - , χωρίς όμως να καθορίζονται προσόντα και προϋποθέσεις. Πώς βγάζετε χωρίς προσόντα και προϋποθέσεις και κοστολογείτε, να το πω έτσι, την εργασία αυτού που θα καταλάβει την καινούργια θέση στα 56.000 ευρώ; Με συγχωρείτε που θα το πω, αλλά είναι τόσο πολύπλοκη αυτή η θέση στο Ζάππειο; Δεν νομίζω ότι κάνουν πυρηνική φυσική ούτε τα πειράματα στο CERN. Είναι λογικό το ποσό των 56.000 ευρώ για να διοικείς το Ζάππειο τον χρόνο; Εγώ το βρίσκω απαράδεκτο.
Ευχαριστούμε, κύριε Αμυρά. Κυρία Υπουργέ, θα απαντήσετε τώρα;
Τώρα κύριε Πρόεδρε, για να μην δημιουργούνται εντυπώσεις.
Επειδή είμαστε στη διαδικασία των τοποθετήσεων των εισηγητών.
Τώρα, κύριε Πρόεδρε.
Θα σας δώσω τον λόγο. Απλώς εγώ σας προτείνω κάτι άλλο. Αν δεν το δέχεστε, καμμία αντίρρηση. Να απαντήσετε, αλίμονο. Επειδή οι εισηγητές, ενδεχομένως, να θίξουν τα ζητήματα των τροπολογιών, να μαζέψετε την εικόνα και στο τέλος να απαντήσετε. Αν θέλετε τώρα, αλίμονο. Δύο λεπτά, πιστεύω ότι θα επαρκέσουν.
Ένα λεπτό, κύριε Πρόεδρε. Πρέπει να ξεκαθαρίσουμε κάποια πράγματα. Κατ' αρχάς, οτιδήποτε γίνεται στο Ζάππειο δεν έχει να κάνει με τον προϋπολογισμό και τη δημόσια δαπάνη. Έχει να κάνει με το κληροδότημα του Ζαππείου. Ακόμη και οι μισθοί και οι συντάξεις των εργαζομένων στο Ζάππειο πληρώνονται από το κληροδότημα. Δεν επιβαρύνουν τον κρατικό προϋπολογισμό. Το ξεκαθαρίζουμε αυτό. Από εκεί και μετά, η θέση του Γενικού Γραμματέα υπήρχε στο οργανόγραμμα του Ζαππείου. Δεν είναι κάτι καινούργιο.
Ποτέ δεν είχε όμως πληρωθεί.
Ποτέ δεν είχε πληρωθεί. Θεωρούμε ότι πρέπει να πληρωθεί και εμείς δεν θέλουμε να διορίσουμε κανέναν δικό μας, κανέναν κολλητό μας. Θέλουμε η επιλογή του γενικού γραμματέα να γίνει μέσα από το μητρώο στελεχών της δημόσιας διοίκησης, όπως γίνεται για όλους τους γενικούς γραμματείς. Και αυτές είναι ακριβώς οι προϋποθέσεις για τον γενικό γραμματέα που θα πάρει τη θέση. Μέχρι την πλήρωση της θέσης, με αυτές τις δυνατότητες, θα γίνει η πλήρωση από το ήδη υπάρχον προσωπικό, με κάποιον που μπορεί να πάρει τη θέση, για να προχωρήσει η διοίκηση του Ζαππείου.
Καλώς, κυρία Υπουργέ, ευχαριστούμε. Τον λόγο έχει ο εισηγητής της Νέας Δημοκρατίας κ. Χρίστος Δήμας.
Ευχαριστώ, κύριε Πρόεδρε. Θα ξεκινήσω κι εγώ με τις τροπολογίες. Κυρία Υφυπουργέ, θεωρήσατε σκόπιμο σήμερα η Κυβέρνηση, το Υπουργείο Οικονομικών και εσείς προσωπικά να φέρετε στη Βουλή μία τροπολογία, η οποία αυξάνει τις αποδοχές στους προέδρους, τους διευθύνοντες συμβούλους, τους εντεταλμένους συμβούλους των δημοσίων επιχειρήσεων και των θυγατρικών τους. Αυξάνει τις αποδοχές στα 7.483,10 ευρώ από τα 4.631 ευρώ που είναι σήμερα. Η μόνη λέξη που έχουμε να πούμε πραγματικά είναι «ντροπή». Είναι ντροπή σήμερα να συζητάμε αυτή την τροπολογία, παρά το γεγονός ότι αποσύρατε το συγκεκριμένο άρθρο.
Τότε γιατί τη συζητάμε;
Διότι τη φέρατε στη Βουλή, κυρία Υφυπουργέ. Αν είναι δυνατόν! Αυτές τις ημέρες και με αυτές τις συνθήκες, εσείς φέρνετε αυξήσεις στους δικούς σας ανθρώπους που έχετε στις ΔΕΚΟ; Δεν ντρέπεστε λιγάκι; Και την αποσύρετε μόνο μετά την κοινωνική κατακραυγή; Αν είναι ποτέ δυνατόν! Με αυτή την προχειρότητα νομοθετείτε, δυστυχώς. Έτσι θα πάει μπροστά η χώρα; Πραγματικά ντροπή. Και αν δεν έβγαιναν η Αντιπολίτευση, δημοσιογράφοι και άλλοι για να στηλιτεύσουν αυτή την τροπολογία, δεν θα την είχατε αποσύρει. Πραγματικά απαιτούμε να ζητήσετε συγγνώμη. Δεύτερον: Εγώ έλειπα στη δεύτερη και στην τρίτη συνεδρίαση της επιτροπής, γιατί έπρεπε να ήμουν στις φωτιές. Διάβασα τα Πρακτικά και διάβασα, κυρία Παπανάτσιου, κατά τη συζήτηση του νομοσχεδίου επί λέξει, δικά σας λόγια: «Και ένα τρίτο με βάση κάποια ζητήματα που έχουν τεθεί, ήδη μέχρι τώρα συζήτηση στις επιτροπές, όπως οι προτάσεις που έγιναν από την Αντιπολίτευση για τα αγγλικά, τα συμπεριλαμβάνουμε, επίσης και για τη σύγκρουση συμφερόντων. Είναι κάποιες παρατηρήσεις τις οποίες έχουμε λάβει υπ' όψιν μας για να συμπεριληφθούν στις νομοτεχνικές βελτιώσεις». Όταν διάβασα τα Πρακτικά, μέσα μου είπα «μπράβο στην κυρία Υφυπουργό, τα έχει συμπεριλάβει» και μου έκανε πραγματικά εντύπωση. Βέβαια, όταν διάβασα το σχετικό άρθρο, με λύπη μου είδα ότι υπήρχε πάλι μια ανακολουθία μεταξύ λόγων και πράξεων. Αναφέρομαι χαρακτηριστικά.
Τώρα, σε λίγη ώρα έρχονται οι νομοτεχνικές.
Μη διακόπτετε, κυρία Υπουργέ. Συνεχίστε, κύριε Δήμα.
Εγώ διαβάζω: «Το άρθρο 48 περιγράφει τις μονάδες και αρμοδιότητες της αρχής. Στην παράγραφο 2: Μονάδα Διερεύνησης Χρηματοοικονομικών Πληροφοριών. Η μονάδα συγκροτείται από τον πρόεδρο και έντεκα μέλη της αρχής με τους αναπληρωτές τους, με γνώση της αγγλικής γλώσσας». Στη δεύτερη μονάδα που συγκροτείται: «Μονάδα Χρηματοοικονομικών Κυρώσεων. Η Μονάδα Χρηματοοικονομικών Κυρώσεων συγκροτείται από τον πρόεδρο και δύο μέλη της αρχής, με γνώση της αγγλικής γλώσσας». Στην τρίτη Μονάδα, τη Μονάδα Ελέγχου Δηλώσεων Περιουσιακής Κατάστασης, δεν περιλαμβάνεται η γνώση της αγγλικής. Όταν σας ρώτησα στην πρώτη συνεδρίαση, μου είπατε ότι δεν υπάρχουν διεθνείς υποχρεώσεις. Βέβαια, αν διαβάσετε λίγο παρακάτω, θα δείτε ότι η μονάδα συμμετέχει σε ευρωπαϊκούς και διεθνείς οργανισμούς καθώς και σε φορείς ανταλλαγής πληροφοριών μεταξύ αντίστοιχων με αυτήν αρχών, παρακολουθεί τις εργασίες τους και συμμετέχει σε ομάδες εργασίας των εν λόγω φορέων για θέματα αρμοδιότητάς της. Άρα περιμένουμε πράγματι να δούμε τη νομοτεχνική βελτίωση για τα αγγλικά. Μία δεύτερη παρατήρηση που σας κάναμε είναι για τη σύγκρουση συμφερόντων. Και εκεί πέρα περιμένουμε νομοτεχνική βελτίωση. Πάλι στο άρθρο 48 στη σελίδα 30 στη β΄ υποπαράγραφο: «Δύο κατ' ανώτατο όριο θέσεις επιστημονικού προσωπικού μπορούν να πληρούνται με πρόσωπα εκτός του δημοσίου τομέα, με εξαιρετικά επιστημονικά ή επαγγελματικά προσόντα και τουλάχιστον πενταετή εμπειρία στο αντικείμενο της μονάδας. Το εν λόγω προσωπικό προσλαμβάνεται κατ' επιλογήν του προέδρου, κατά παρέκκλιση από κάθε αντίθετη διάταξη, με σύμβαση εργασίας ιδιωτικού δικαίου που λύεται αυτοδικαίως με την αποχώρηση του προέδρου. Η παροχή υπηρεσίας στις θέσεις αυτές δεν γεννά οποιοδήποτε δικαίωμα αποζημίωσης ή άλλη αξίωση. Η ιδιότητα του επιστημονικού συνεργάτη της αρχής δεν είναι ασυμβίβαστη με την επαγγελματική του δραστηριότητα. Με απόφαση του Υπουργού Οικονομικών ρυθμίζονται κατά παρέκκλιση από κάθε άλλη διάταξη τα θέματα που αφορούν τις αποδοχές του εν λόγω προσωπικού, σύμφωνα με την περίπτωση του ν.4354/2015». Εμείς αυτό το οποίο ζητήσαμε και το θεωρούμε απολύτως απαραίτητο και περιμένουμε τη νομοτεχνική βελτίωση είναι να εξαιρούνται οι περιπτώσεις, κατά τις οποίες υπάρχει σύγκρουση συμφερόντων. Δεν μπορεί να έχει προσληφθεί κάποιος στην αρχή και να ελέγχεται η τράπεζα στην οποία πιθανότατα να εργάζεται ή οποιοσδήποτε άλλος φορέας στον οποίο εργάζεται. Άρα περιμένουμε τις νομοτεχνικές βελτιώσεις, ώστε να φανείτε συνεπείς με αυτά που είπατε στην πρώτη επιτροπή. Συζητάμε σήμερα το σχέδιο νόμου του Υπουργείου Οικονομικών υπό τον τίτλο: «Πρόληψη και καταστολή της νομιμοποίησης εσόδων από εγκληματικές δραστηριότητες και της χρηματοδότησης της τρομοκρατίας». Στο μεγαλύτερο μέρος του αφορά ενσωμάτωση κοινοτικής οδηγίας του 2015, την 749 του Ευρωπαϊκού Συμβουλίου. Όπως επισήμανα και στην τοποθέτηση μου στην επιτροπή, το πρώτο μέρος του νομοσχεδίου, αυτό που αφορά την ενσωμάτωση στο Εθνικό Δίκαιο της οδηγίας, δεν επιδέχεται μεγάλης κριτικής ως προς το περιεχόμενό του. Αντικείμενό του είναι η πρόληψη και καταστολή της νομιμοποίησης εσόδων από εγκληματικές δραστηριότητες και της χρηματοδότησης της τρομοκρατίας καθώς και η προστασία του χρηματοπιστωτικού συστήματος και τους κινδύνους που ενέχουν. Θεωρώ ορθή τη συνολική αντικατάσταση ολόκληρων χωρίων της νομοθεσίας για το ξέπλυμα χρήματος, προκειμένου να μην υπάρχει κατ' αποκοπή νομοθέτηση, αλλά ένα συνεκτικό νομοθέτημα στο πνεύμα της οδηγίας και των τελευταίων επικαιροποιήσεων της κοινοτικής νομοθεσίας. Συνοπτικά αναφέρω πως με την ενσωμάτωση των διατάξεων της οδηγίας, αποσαφηνίζονται οι βασικοί ορισμοί που αφορούν και το αντικείμενο του ξεπλύματος χρήματος και της χρηματοδότησης της τρομοκρατίας, τα βασικά αδικήματα, τα υπόχρεα πρόσωπα, ο ρόλος και η λειτουργία των αρμόδιων αρχών. Εξειδικεύονται οι πληροφορίες σχετικά με τον πραγματικό δικαιούχο, οι υποχρεώσεις αναφοράς ύποπτων συναλλαγών, η συλλογή, φύλαξη και χορήγηση πληροφοριών, η προστασία προσωπικών δεδομένων και τα στατιστικά στοιχεία, οι ποινικές και διοικητικές κυρώσεις, καθώς και οι κατασχέσεις και η δήμευση περιουσιακών στοιχείων. Γίνεται, επίσης, ξεκάθαρο ότι το αδίκημα του ξεπλύματος χρήματος τελείται και άρα εμπίπτει στη δικαιοδοσία των ελληνικών δικαστηρίων και όταν οι εγκληματικές δραστηριότητες από τις οποίες προέρχεται η προς νομιμοποίηση περιουσία έλαβαν χώρα στο έδαφος άλλου κράτους, εφόσον, όμως, πληρείται το κριτήριο του διπλού αξιοποίνου - δηλαδή οι δραστηριότητες αυτές θα ήταν βασικό αδίκημα αν ελάμβαναν χώρα στην Ελλάδα - και θεωρούνται αξιόποινες και σύμφωνα με τη νομοθεσία ενός άλλου κράτους. Τα όσα προσδιορίζονται από την οδηγία θωρακίζουν το Εθνικό Δίκαιο και προσφέρουν τα απαραίτητα εργαλεία στις αρχές να αντιμετωπίσουν αδικήματα με πολλές προεκτάσεις. Σε ό,τι αφορά τη δομή και τη λειτουργία της αρχής καταπολέμησης της νομιμοποίησης εσόδων από εγκληματικές δραστηριότητες, όπως περιγράφεται στα άρθρα από 47 μέχρι 55, υπάρχει μία σειρά από παρατηρήσεις στις οποίες κάναμε. Είπαμε για τη γνώση των αγγλικών. Αυτό που δεν αποσαφηνίσατε, κυρία Υφυπουργέ, είναι το κομμάτι της εμπειρίας. Στο άρθρο 48 που ρυθμίζονται οι μονάδες και οι αρμοδιότητες της αρχής προσδιορίζονται και τα προσόντα όσων συμμετέχουν, σύμφωνα με το σχέδιο νόμου που μας φέρατε, σε μια τόσο κρίσιμη υπηρεσία. Απαλείφεται ως προσόν, όπως είπαμε, η κατοχή πτυχίου πανεπιστημίου και αντικαθίσταται από τη γενικόλογη διάταξη η πρόβλεψη για ειδικές γνώσεις, δίχως να προσδιορίζεται ή να πιστοποιούνται με κάποιο τρόπο αυτές οι ειδικές γνώσεις. Νομίζω ότι θα θέλαμε περισσότερη σαφήνεια στο τι θεωρείται ειδικές γνώσεις. Και εκεί θα θέλαμε μια απάντηση. Μήπως οι ειδικές γνώσεις είναι η προϋπηρεσία που ήδη υπάρχει σε αυτές τις θέσεις; Δεν κρίνετε σκόπιμο να το αποσαφηνίσετε; Για τις τροπολογίες θα τοποθετηθούμε κατά τη διάρκεια της ψηφοφορίας, κύριε Πρόεδρε. Το μόνο που θέλω να πω είναι ότι το να φέρνετε τροπολογίες σε μία ενσωμάτωση κοινοτικής οδηγίας, σε ένα Θερινό Τμήμα, τροπολογίες πολλών διαφόρων υπουργείων, τροπολογίες πενήντα πέντε σελίδων, νομίζω ότι είναι ο ορισμός της κακής νομοθέτησης. Σας το έχουμε πει επανειλημμένα. Προφανώς, όμως, δεν σας ενδιαφέρει.
Ευχαριστούμε τον κ. Δήμα. Τον λόγο έχει ο κ. Μανιάτης, ειδικός αγορητής από τη Δημοκρατική Συμπαράταξη ΠΑΣΟΚ - ΔΗΜΑΡ.
Αγαπητοί συνάδελφοι, ομολογώ ότι δεν ξέρω, για πρώτη φορά, πώς να ξεκινήσω την ομιλία μου. Ειλικρινά, αυτό που είδαμε νωρίτερα είναι συγκλονιστικό. Μια τροπολογία ντροπής, όπου η Κυβέρνηση ολόκληρη ασχολήθηκε, τη δεύτερη μέρα του εθνικού πένθους, για να αυξήσει τον μισθό των προέδρων, των διευθυνόντων συμβούλων των κρατικών εταιρειών, τους οποίους έχει η ίδια διορίσει και να τον αυξήσει από 4.631 ευρώ στα 7.483 ευρώ. Και ξέρετε γιατί, συναδέλφισσες και συνάδελφοι; Το λέει στη σελίδα 7 της εισηγητικής έκθεσης. Διαβάζω: «Σκοπός την προτεινόμενης αλλαγής αποτελεί η παροχή κινήτρων, ώστε τα στελέχη αυτά να επιδιώκουν με όλες τις δυνάμεις τους την επίτευξη των τιθέμενων στόχων». Ο δάσκαλος στο χωριό ή το παιδί των ΜΑΤ ή της Ομάδας ΔΙΑΣ των 700 ευρώ ή ο πυροσβέστης που καίγεται στις πυρκαγιές, τι θα πει μετά από αυτή την τεκμηρίωση; Και ξέρετε ποιο είναι το χειρότερο όλων; Ξέρετε ποιοι υπογράφουν αυτή την τροπολογία; Σας διαβάζω: Παναγιώτης Σκουρλέτης, Ιωάννης Δραγασάκης, Κωνσταντίνος Γαβρόγλου, Ευτυχία Αχτσιόγλου, Νικόλαος Κοτζιάς, Σταύρος Κοντονής, Ευκλείδης Τσακαλώτος, Όλγα Γεροβασίλη, Λυδία Κονιόρδου, Ευάγγελος Αποστόλου, Έλενα Κουντουρά, Γεώργιος Χουλιαράκης, Αικατερίνη Παπανάτσιου, Αναστάσιος Πετρόπουλος. Ένας δεν είπε ότι αρνείται να την υπογράψει; Δεν βρέθηκε ούτε ένας να πει ότι «δεν υπογράφω τέτοια τροπολογία»; Πραγματικά, δεν ξέρω τι να πω! Βεβαίως, το ότι αποσύρθηκε η τροπολογία δεν ξεπλένει την ντροπή και αυτό το αίσθημα που είμαι βέβαιος ότι θα αισθανθούν όλοι οι Έλληνες πολίτες, όταν θα μάθουν αυτό που έγινε σε αυτή την Αίθουσα. Αγαπητοί συνάδελφοι, να έρθω στο θέμα της οδηγίας που έχουμε να συζητήσουμε. Είχα ετοιμάσει ολόκληρη ομιλία για να τοποθετηθώ επί των άρθρων και επί της αρχής. Προτιμώ, όμως, να κάνω κάποιες ερωτήσεις στην Κυβέρνηση επί της ουσίας της επιχειρησιακής και διοικητικής αποτελεσματικότητας, για το πώς καταπολεμάμε το μαύρο χρήμα. Γιατί σε έναν λαό πληγωμένο και μετά από οκτώ χρόνια μνημονίων έχει απόλυτο νόημα και να δημιουργείς αρχές καταπολέμησης μαύρου χρήματος, αρχές καταπολέμησης της φοροδιαφυγής, αλλά και να αποδεικνύεις με τις πράξεις σου ότι έχεις την πολιτική βούληση να το υλοποιήσεις. Στη διάρκεια των συζητήσεων της επιτροπής ανέγνωσα τους τέσσερις νόμους που το 2010 και το 2011 η τότε πανταχόθεν βαλλόμενη κυβέρνηση ΠΑΣΟΚ πέρασε, προκειμένου να υπάρξει πραγματική καταπολέμηση του μαύρου χρήματος. Και ένας από αυτούς τους νόμους είναι ο νόμος ο οποίος δημιούργησε την Αρχή Καταπολέμησης του Μαύρου Χρήματος, την οποία η σημερινή Κυβέρνηση έρχεται και υιοθετεί και απλώς τη μετονομάζει, ώστε να ταιριάζει περισσότερο με τη συγκεκριμένη κοινοτική οδηγία. Ο ΣΥΡΙΖΑ, όμως, δεν τον ψήφισε αυτόν τον νόμο για τη δημιουργία της Αρχής Καταπολέμησης Μαύρου Χρήματος. Και αυτή είναι μια από τις βασικές αιτίες που η χώρα συνεχίζει να είναι σε μνημόνια, γιατί δεν υπήρξε ποτέ, ειδικά τα πρώτα χρόνια, η αναγκαία πολιτική υπευθυνότητα για μια στοιχειώδη εθνική συνεννόηση, ώστε όπως το έκαναν οι άλλες χώρες να ξεπεράσουμε γρήγορα αυτή την κρίση, στην οποία μπήκαμε. Το κατάφεραν Πορτογάλοι, Ιρλανδοί, Κύπριοι. Εμείς δεν ήμασταν ικανοί. Και οι ευθύνες είναι προσωπικές και πολιτικές του γεγονότος ότι δεν υπήρξε, ειδικά τα πρώτα δύο - τρία χρόνια, η αναγκαία εθνική συναίνεση. Έρχομαι, όμως, τώρα στο τι κάνουμε εν τοις πράγμασι πια. Πώς καταπολεμάται το μαύρο χρήμα; Γιατί τώρα ερχόμαστε να ενσωματώσουμε στο Εθνικό Δίκαιο μια κοινοτική οδηγία, αφού παραπεμφθήκαμε στο Δικαστήριο της Ευρωπαϊκής Ένωσης μετά από έναν χρόνο καθυστέρησης, αφότου είχε περάσει το διάστημα που έπρεπε να έχουμε ενσωματώσει την αντίστοιχη οδηγία. Ερωτήσεις, λοιπόν. Πρώτον, σε σχέση με το λαθρεμπόριο καυσίμων που επρόκειτο να αποφέρει δημόσια έσοδα ένα ή ενάμισι δισεκατομμύριο, ανάλογα με το αν ο κ. Τσίπρας ή άλλο εκλεκτό στέλεχος του ΣΥΡΙΖΑ έκανε αναφορά στη Βουλή, εγώ θα σας αναγνώσω τρεις αριθμούς για να ξέρουμε τι γίνεται με το λαθρεμπόριο καυσίμων. Δεν θα πω γιατί δεν έχουν μπει ακόμα GPS στα βυτιοφόρα. Δεν θα πω γιατί ακόμη δεν έχουν εγκατασταθεί τα αναγκαία συστήματα στα τελωνεία. Θα αναφέρω τρεις αριθμούς για το πώς συνεργεία, που ήδη λειτουργούσαν, έχουν πάει πια στην άκρη. Το Υπουργείο Περιβάλλοντος και Ενέργειας έχει τα Κλιμάκια Ελέγχου Διακίνησης και Αποθήκευσης Καυσίμων, τα ΚΕΔΑΚ. Κάθε μέρα το Υπουργείο Περιβάλλοντος και Ενέργειας έβγαζε συνεργεία έξω, ώστε να ελέγξουν σε βενζινάδικα και αποθήκες καυσίμων τι γίνεται με το λαθρεμπόριο. Πόσοι έλεγχοι έγιναν το 2014; Έγιναν τέσσερις χιλιάδες δεκαοκτώ έλεγχοι. Πόσοι έλεγχοι έγιναν το 2016; Έγιναν χίλιοι οκτακόσιοι εβδομήντα πέντε έλεγχοι. Έχουμε μείωση κατά 53%. Είναι στοιχεία που μου απέστειλε ο σημερινός Υπουργός κ. Σταθάκης σε σχετική κοινοβουλευτική μου ερώτηση. Και το χειρότερο. Πόσοι έλεγχοι έγιναν το 2017; Θυμίζω ότι έγιναν τέσσερις χιλιάδες έλεγχοι το 2014. Πόσοι έγιναν το 2017; Έγιναν επτακόσιοι σαράντα οκτώ έλεγχοι. Έχουμε μείωση κατά 80% των ελέγχων για λαθρεμπόριο καυσίμων και παράνομη αποθήκευση. Θεωρώ ότι μόνο αυτοί οι αριθμοί είναι επαρκείς για να καταδείξουν την απόλυτη ανικανότητα, αλλά ταυτόχρονα και την απόλυτη έλλειψη βούλησης της σημερινής Κυβέρνησης να χτυπήσει, να πατάξει το λαθρεμπόριο καυσίμων. Έρχομαι και στα υπόλοιπα. Λίστα Λαγκάρντ. Στήθηκαν καριέρες πάνω στη λίστα Λαγκάρντ. Έπρεπε να έχουν γίνει δύο χιλιάδες εξήντα δύο έλεγχοι. Έχουν γίνει μόλις διακόσιοι πενήντα τρεις. Λίστα Μπόργιανς. Έπρεπε να έχουν γίνει δέκα χιλιάδες πεντακόσιοι ογδόντα οκτώ έλεγχοι, έχουν γίνει τέσσερις, όχι τέσσερις χιλιάδες, τέσσερις σκέτο! Τα πενήντα χιλιάδες εμβάσματα του εξωτερικού, που είχαν δοθεί το 2014 από την τότε κυβέρνηση στο εθνικό Κοινοβούλιο. Πενήντα χιλιάδες εμβάσματα του εξωτερικού που θα έπρεπε να έχουν ελεγχθεί. Πόσα έχουν ελεγχθεί; Μόλις χίλια σαράντα δύο. Ερώτηση: Για τις λίστες που προανέφερα και για τα εμβάσματα του εξωτερικού υπάρχει, κυρία Υπουργέ, κίνδυνος να παραγραφούν οι παραβιάσεις ή οι παραβάσεις αυτές ή τουλάχιστον έχετε διασφαλίσει ότι δεν θα παραγραφούν; Τρίτη περίπτωση: Από την Ανεξάρτητη Αρχή Δημοσίων Εσόδων απεστάλησαν στην Οικονομική Αστυνομία για έλεγχο πέντε χιλιάδες υποθέσεις που θα έπρεπε να έχουν ελεγχθεί. Ξέρετε πόσα στελέχη έχει η Οικονομική Αστυνομία για να κάνει αυτούς τους πέντε χιλιάδες ελέγχους; Όχι πάνω από δέκα. Αυτό σημαίνει ότι στην πραγματικότητα οι πέντε χιλιάδες υποθέσεις θα μείνουν χωρίς έλεγχο. Και τελευταίο: Με σοβαρότατο κίνδυνο παραγραφής εάν θέλουν πραγματικά να συζητάμε για την καταπολέμηση του μαύρου χρήματος και την καταπολέμηση της φοροδιαφυγής. Με τη διοικητική αλλαγή που έγινε είκοσι έξι χιλιάδες υποθέσεις που ήλεγχε το ΣΔΟΕ πέρασαν στην Ανεξάρτητη Αρχή Δημοσίων Εσόδων. Υπάρχει κίνδυνος να παραγραφούν αυτές οι είκοσι έξι χιλιάδες υποθέσεις λόγω παρέλευσης ικανού χρονικού διαστήματος, ναι ή όχι, ή πρόκειται να ελεγχθούν; Αγαπητές και αγαπητοί συνάδελφοι, επειδή ζούμε πραγματικά δύσκολες στιγμές και κυρίως επειδή υπάρχει μία τεράστια καχυποψία δικαιολογημένη του απλού πολίτη απέναντι στο πολιτικό σύστημα, έχει χρέος το πολιτικό σύστημα, έχουμε χρέος όλα τα κόμματα και κυρίως έχει χρέος η Κυβέρνηση, που παίρνει αποφάσεις, να αποδεικνύουμε κάθε φορά ότι στις θυσίες του απλού Έλληνα πολίτη βαδίζουν παράλληλα πολλαπλάσιες θυσίες ή πολλαπλάσιες προσπάθειες αναγνώρισης των θυσιών του πολιτικού συστήματος. Εάν δεν το καταφέρουμε αυτό, το αυγό του φιδιού ήδη έχει βγει έξω. Ο μηδενισμός, ο ισοπεδωτισμός, η εκτίμηση ότι όλοι είναι ίδιοι, η εκτίμηση ότι τίποτα δεν αλλάζει σε αυτόν τον τόπο είναι το τσιμεντένιο βαρίδι που θα μας πάει στον βυθό. Δεν έχετε κανένα δικαίωμα, εσείς ως Κυβέρνηση, και δεν έχει κανένα δικαίωμα όλο το πολιτικό σύστημα να επιτρέψει η χώρα να βουλιάξει. Απαιτείται, λοιπόν, σε αυτές τις κρίσιμες στιγμές εκτός από την ανθρωπιά και την αλληλεγγύη, που επιδεικνύει η ίδια η κοινωνία, το ίδιο το πολιτικό σύστημα να σταθεί όρθιο και να τιμήσει την εμπιστοσύνη των πολιτών. Αλλιώς μοιραίοι και άβουλοι, εσείς ως Κυβέρνηση, θα βαδίσετε εκεί που φαίνεται ότι σας έχει τάξει η ιστορία. Ευχαριστώ πολύ.
Κύριε Πρόεδρε, μπορώ να καταθέσω τις νομοτεχνικές;
Ναι, φυσικά. Αν είστε έτοιμη, κυρία Υπουργέ, καταθέστε τις νομοτεχνικές για να τις λάβουν υπ' όψιν οι συνάδελφοι.
Όπως ακριβώς είπα και στην επιτροπή, οι νομοτεχνικές βελτιώσεις - σύνολο εξήντα τρεις - έχουν να κάνουν με τις τροποποιητικές της νέας οδηγίας που ενσωματώνουμε ήδη από τώρα τα στοιχεία της, όπως ζητήθηκε και από διάφορους εισηγητές. Έτσι, ο αριθμός 1 έως 5, 20, 29, 39, 40, 41, 58 έως 63 είναι η καινούργια οδηγία του 2018 που τις ενσωματώνουμε στην τωρινή οδηγία. Επίσης, με τις υπ' αριθμόν 8-14, 16 και 42, λόγω της εξέλιξης αξιολόγησης από τη FATF, ενσωματώνουμε και τις παρατηρήσεις από τη συνεργασία μας. Υπάρχουν κάποιες άλλες νομοτεχνικές βελτιώσεις λεκτικές ή ερμηνευτικές σχετικά με το κεντρικό μητρώο πραγματικών δικαιούχων. Επίσης, στις υπ' αριθμόν 49, 51, 52 και 54 ενσωματώνονται οι προτάσεις της Αντιπολίτευσης όσον αφορά τα αγγλικά και τη σύγκρουση συμφερόντων, που αναφέρθηκε και ο κ. Δήμας. Καταθέτω τις νομοτεχνικές βελτιώσεις.
Επίσης, με την περίπτωση ζ) της παραγράφου 2, του άρθρου 8 του σχεδίου νόμου, προστίθεται νέα περίπτωση η) ως εξής: «η) Ο Γενικός Γραμματέας του Υπουργείου Δικαιοσύνης, Διαφάνειας και Ανθρωπίνων Δικαιωμάτων,» και οι επόμενες περιπτώσεις αναριθμώνται». Δηλαδή, συμπεριλαμβάνουμε και τον Γενικό Γραμματέα του Υπουργείου Δικαιοσύνης στην επιτροπή. Στην παράγραφο 2, του εσωτερικού άρθρου 3Α, που προστίθεται με την τροπολογία μετά το άρθρο 3 του ν.4182/2013, προστίθεται δεύτερο εδάφιο, ως εξής: «Έναντι του οικονομικού φορέα δεν θεμελιώνεται οποιαδήποτε ευθύνη του δωρεοδόχου - δημοσίου φορέα».
Ο κ. Κούζηλος έχει τον λόγο.
Ευχαριστώ πολύ, κύριε Πρόεδρε. Τριήμερο εθνικό πένθος κι εμείς ερχόμαστε εδώ σήμερα για να μιλήσουμε για την πρόληψη και καταστολή της νομιμοποίησης εσόδων από εγκληματικές δραστηριότητες και της χρηματοδότησης της τρομοκρατίας, σύμφωνα με την οδηγία 2015/849. Η οδηγία ακολουθεί μία σειρά άλλων, πρόσφατων, αντίστοιχων κυρώσεων, που αφορούν διατάξεις για τη νέα φορολόγηση και ποινική αντιμετώπιση εσόδων από τις λεγόμενες εγκληματικές δραστηριότητες, που σχετίζονται με τη χρηματοδότηση της τρομοκρατίας. Δεν μπορούμε να μην τονίσουμε και να μην αναφέρουμε τη μεγάλη στροφή του ΣΥΡΙΖΑ και των ΑΝΕΛ απέναντι στην Ευρωπαϊκή Ένωση σε αυτές τις οδηγίες. Όλα αυτά που εσείς καταψηφίζατε όλα αυτά τα χρόνια, όλα αυτά που λέγατε ότι είναι απαράδεκτα, τα φέρνετε τώρα και τα υπερψηφίζετε με πολύ μεγάλη ευκολία και πολύ γρήγορα. [[Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. ΣΠΥΡΙΔΩΝ ΛΥΚΟΥΔΗΣ]] Με μεγάλη επιμέλεια μετατρέπετε σε εσωτερικό δίκαιο όλες τις οδηγίες, με τον χείριστο τρόπο θα λέγαμε, χωρίς καμμιά νομική επεξεργασία. Κι όλα αυτά μπορούμε να τα δούμε με έναν πολύ απλό τρόπο. Απλά να βάλουμε δίπλα και να συγκρίνουμε το αγγλικό κείμενο με αυτό που έχετε φέρει, θα δούμε πολλές αστοχίες και πολλές μεγάλες διαφορές, με νομική επεξεργασία ελλιπέστατη, θα λέγαμε, τα οποία δεν σχετίζονται με το Ελληνικό Δίκαιο. Είναι άλλη μια δημιουργική ασάφεια και το συγκεκριμένο - το σημερινό - ή μια εσκεμμένη, θα λέγαμε, δημιουργική ασάφεια από την Ευρωπαϊκή Ένωση. Όπως οι προηγούμενες οδηγίες, έτσι κι αυτή βασίζεται στην ουτοπία της επίτευξης ενός ολοκληρωμένου, ενιαίου ευρωπαϊκού δικαστικού συστήματος που όχι μόνο δεν είναι δυνατό αλλά δεν είναι και θεμιτό. Η Ευρωπαϊκή Ένωση δεν έχει κρύψει ότι δουλεύει υπέρ της παγκοσμιοποίησης, ούτε έχει πει ότι δεν θέλει τα έθνη - κράτη. Θέλει να υποδουλώσει όλα τα έθνη - κράτη και να ελέγχονται μέσω του κυβερνείου της Ευρωπαϊκής Ένωσης. Με τη συγκεκριμένη οδηγία κωδικοποιείται η ισχύουσα εθνική νομοθεσία, με κατάργηση των αντίστοιχων διατάξεων του ν.3691/2005. Η ροή παρανόμου χρήματος παραμένει ένα σημαντικό πρόβλημα , τόσο σε ενωσιακό όσο και σε εθνικό επίπεδο, που μπορεί να βλάψει την ακεραιότητα, την υποτιθέμενη σταθερότητα και το υποτιθέμενο κύρος του χρηματοπιστωτικού συστήματος. Προκύπτει εύλογα το ερώτημα εάν μπορούν όλες αυτές οι οδηγίες να βοηθήσουν. Διαβάζοντας πολύ προσεκτικά το συγκεκριμένο νομοσχέδιο, τη συγκεκριμένη οδηγία, ανακαλύπτει κανείς ότι πίσω από το άλλοθι της πρόληψης και καταστολής της νομιμοποίησης εσόδων από εγκληματικές δραστηριότητες, κρύβονται ύποπτες διατάξεις που πλήττουν την ευθύνη κυριαρχίας, δεν διασφαλίζουν το απόρρητο, ούτε προστατεύουν τους πολίτες από εγκληματικές ενέργειες, τις οποίες υποτίθεται ότι θέλουν να τις διαφυλάξουν. Η Ευρωπαϊκή Ένωση καθιστά τα κράτη - μέλη διεκπεραιωτές στην ουσία και υπάρχει πλήθος διατάξεων, που έρχονται σε αντίθεση με μορφές άσκησης κρατικής εξουσίας. Η τρομοκρατία και η χρηματοδότηση των εγκληματικών οργανώσεων δεν λύνεται με τη διεθνοποίηση του τραπεζικού συστήματος και με την κατάργηση ατομικών δικαιωμάτων. Ο μόνος τρόπος καταπολέμησης της τρομοκρατίας είναι η διασφάλιση, η φύλαξη, ο έλεγχος των εθνικών συνόρων, η ενίσχυση των δομών εσωτερικής έννομης τάξης και φυσικά, η κατάργηση της Συνθήκης «Δουβλίνο II». Το νομοσχέδιο έχει δύο μέρη. Το πρώτο μέρος ενσωματώνει την ελληνική νομοθεσία, το δεύτερο μέρος ρυθμίζει θέματα που άπτονται της οδηγίας και αφορούν την εσωτερική έννομη τάξη. Καταψηφίζουμε τη συγκεκριμένη οδηγία για τους λόγους που θα αναφέρουμε παρακάτω. Υπάρχουν στο άρθρο 3, στους ορισμούς, απαράδεκτες γενικεύσεις για ζητήματα που αφορούν την ελευθερία των συναλλαγών, όπως στην παράγραφο 14 για το τι θεωρείται ύποπτη συναλλαγή. Η δραστηριότητα από την οποία εκτιμάται ότι προκύπτουν αποχρώσες ενδείξεις ή υπόνοιες. Και όλα αυτά χωρίς να μπορεί να επέμβει εισαγγελέας. Η δομή που φτιάχνετε θα είναι ως εξής: Θα μπαίνουν, θα ελέγχουν οποιονδήποτε με υπόνοιες και θα ελέγχουν οποιονδήποτε χωρίς να έχουν πάρει δικαστική εντολή. Για κάποιον στην αξιολόγηση αναφέρονται ως κριτήρια η χρήση ή μη μετρητών, το επάγγελμα, η οικονομική επιφάνεια, η φήμη και το παρελθόν. Όλα αυτά, δηλαδή, καθιστούν υπόλογο οποιονδήποτε στην ουσία. Αν δεν είναι αυτό ένα ηλεκτρονικό φακέλωμα από την Ευρωπαϊκή Ένωση, τότε τι είναι; Φυσικά βλέπουμε ότι με το συγκεκριμένο άρθρο στην ουσία αυτό που γίνεται είναι να μην υπάρχει καμμία ατομική ελευθερία, κανένα απόρρητο. Στο άρθρο 4, βασικά αδικήματα: Δεν υπάρχει παράγραφος «εμπόριο ανθρώπων». Πολύ ωραία, συμφωνούμε. Θα κάνετε έλεγχο στις ΜΚΟ και στα hot spot για να δείτε τι γίνεται; Θα επέμβουν αστυνομικές δυνάμεις για να δούμε τι γίνεται, που έχετε χάσει τον έλεγχο; Στο άρθρο 5: Καθιστά υπόλογη μια πλειάδα επαγγελματικών κατηγοριών με την επέκταση των λεγόμενων «υπόχρεων προσώπων». Στην ουσία στοχοποιείται μια ευρύτερη γκάμα οικονομικών δραστηριοτήτων. Άρθρο 6: Καμμία εξουσιοδότηση από δικαστικό λειτουργό για τους διορισμένους, που θα επεξεργάζονται τα δεδομένα και θα έχουν άμεση πρόσβαση. Στην ουσία δεν θα υπάρχουν προσωπικά δεδομένα. Στα άρθρα 7 και 8, σχετικά με τον υποτιθέμενο κεντρικό συντονιστικό φορέα και την επιτροπή στρατηγικής: Δεν μας εμπνέει καμμία εμπιστοσύνη και όλο αυτό που κάνετε είναι ώστε να υπάρχουν πάντα κάποιοι δικοί σας μέσα στο συγκεκριμένο παιχνίδι, για να μπορέσουν να ελέγξουν όποιον εσείς θέλετε. Άρθρο 12: Με υπόνοιες - έτσι όπως λέτε στους ορισμούς - δυνητικά όλοι θα θεωρούνται ύποπτοι. Άρθρα 22 και 26: Υποχρεώνουν τους πολίτες που έχουν απλά υποψίες, υπόνοιες, έτσι αόριστα για συναλλαγές ανεξαρτήτως του ύψους του ποσού στην ουσία να καρφώνουν στην αρμόδια αρχή τα άτομα που θεωρούν ύποπτα. Αυτό μου θυμίζει λίγο τις καταστάσεις στην Ανατολική Γερμανία όπου ο οποιοσδήποτε κάρφωνε τον οποιονδήποτε έτσι απλώς με υπόνοιες, με κάποιες ενδείξεις και, φυσικά, δεν θα παίρνουν έγκριση από κανέναν εισαγγελέα. Άρθρο 23: Υποχρεωτική αποχή από τις συναλλαγές. Μας δείχνει τη στρεβλή τακτική που έρχεται σε πλήρη αντίθεση με τον ίδιο τον καταστατικό χάρτη της Ευρωπαϊκής Ένωσης. Μιας που μιλάμε για Ευρωπαϊκή Ένωση, ακούσαμε - για να δείτε πώς σχετίζονται όλα - ότι η Ευρωπαϊκή Ένωση με την Ιαπωνία υπογράφουν μια εμπορική συμφωνία, θα ονομαστεί «JEFTA», απάντηση στον Τραμπ για τον προστατευτισμό των προϊόντων και των εισαγωγών στην Αμερική. Μπορείτε να μας πείτε, αφού θα δεχτείτε και εσείς να υπογραφεί η συγκεκριμένη σύμβαση, η συγκεκριμένη συμφωνία, ποιο είναι το εμπορικό ισοζύγιο ανάμεσα σε Ιαπωνία - Αμερική; Για να δείτε ότι μέσω Ιαπωνίας θα έρχονται αμερικάνικα προϊόντα. Και είναι πάρα πολύ απλό αυτό που θα γίνεται. Στην ουσία, οι Αμερικάνοι «πιάνουν εμάς Αμερικανάκια»!. Ως προς το άρθρο 29, είναι απαράδεκτο, υποχρεώνει τους δικηγόρους να χορηγούν αναφορές που αφορούν δήθεν ή εικαζόμενες ύποπτες αναφορές ή ασυνήθη δραστηριότητα. Τώρα, πώς το εννοεί η συγκεκριμένη οδηγία το «ασυνήθης δραστηριότητα»; Στην ουσία εκθέτει με αυτόν τον τρόπο όλο το πλαίσιο των εντολέων τους από τον πελάτη, σύμφωνα με τον κώδικα των δικηγόρων. Κλείνοντας το πρώτο μέρος, αυτό που θα θέλαμε να πούμε είναι ότι βλέπουμε μια Ευρωπαϊκή Ένωση που αυτό που προσπαθεί να κάνει όλα αυτά τα χρόνια είναι να ασκεί πολιτική. Να προσπαθεί να κάνει ένα ενιαίο κράτος, να προσπαθεί να ελέγξει τους πολίτες της Ευρωπαϊκής Ένωσης και φυσικά αυτοί που ασκούν αυτή την πολιτική ποτέ δεν θα ελεγχθούν, ποτέ δεν θα δώσουν λόγο για τίποτα. Στο μέρος δεύτερο αναφέρονται στην οργάνωση λειτουργίας της αρχής νομιμοποίησης εσόδων από εγκληματικές δραστηριότητες με σύσταση και την υποτιθέμενη λειτουργία της ανεξαρτησίας και με διαφάνεια. Σε όλο το μέρος δεύτερο βλέπουμε ότι υπάρχουν αοριστίες και ασάφειες. Βλέπουμε διάφορα περίεργα να υπάρχουν. Δεν νομίζουμε ότι το μέρος δεύτερο θα βοηθήσει. Και όχι μόνο δεν θα βοηθήσει, αλλά θα δημιουργήσει και περισσότερα προβλήματα. Η Ευρωπαϊκή Ένωση θέλει να ελέγχει τα πάντα. Πρεσβεύει το παγκοσμιοποιημένο σύστημα του ελέγχου και έχει ξεκινήσει σιγά - σιγά να καταργεί τα ατομικά δικαιώματα και τις ελευθερίες των πολιτών της Ευρωπαϊκής Ένωσης. Σήμερα αυτό που ψηφίζεται, όπως και με τις προηγούμενες κυρώσεις και νομοσχέδια που έχετε φέρει - σύμφωνα με οδηγίες της Ευρωπαϊκής Ένωσης - έρχεται σε αντίθεση με τη συνταγματική τάξη σε πολλά κομμάτια της. Εάν θέλετε να κάνετε κάτι, δείτε μία έρευνα του Γραφείου Πνευματικής Διανοητικής Ιδιοκτησίας της Ευρωπαϊκής Ένωσης που αποκάλυψε ότι ο Έλληνας καταναλωτής πληρώνει 125 ευρώ ετησίως για προϊόντα απομίμησης, τα οποία καταστρέφουν δεκατρείς κλάδους κι έχουμε απώλεια εσόδων 1,4 δισεκατομμύριο ετησίως και χάνονται δεκαπέντε χιλιάδες θέσεις εργασίας. Αυτά, πώς θα τα ελέγξετε; Όλα αυτά μπορεί να τα χρηματοδοτούν εγκληματικές οργανώσεις της τρομοκρατίας. Διότι ξέρουμε ότι το παραεμπόριο γίνεται από συγκεκριμένους κύκλους λαθρομεταναστών. Θα πάω λίγο στην τροπολογία 1710/256 για τα υποβρύχια. Όπως είχα ξαναπεί και στον κ. Βίτσα, κύριε Κουβέλη, φτιάχνετε τα υποβρύχια με τροπολογίες. Δυστυχώς έχουμε φτάσει στο σημείο με τροπολογίες να έχουμε φτιάξει τα υποβρύχια. Είναι, όμως, αναγκαίο να γίνει. Είχαμε και μία πρόσφατη επικοινωνία και ενημερωθήκαμε από ανθρώπους των ναυπηγείων Σκαραμαγκά για το πρόβλημα και την αγωνία που έχουν γι' αυτό το θέμα, δηλαδή για το αν θα συνεχίσουν να εργάζονται, να έχουν δουλειά. Αυτό είναι το βασικό πρόβλημα των εργαζομένων αυτή τη στιγμή. Πιστεύουμε ότι με το συγκεκριμένο πρόγραμμα - και το βλέπουμε μέσα - διασφαλίζονται οι θέσεις εργασίας. Έχουμε φτάσει τώρα στο σημείο να λέμε, ευτυχώς που υπάρχει το Πολεμικό Ναυτικό και συντηρεί πεντακόσιες οικογένειες, στην ουσία. Θα σας κάνω, όμως, και μια διόρθωση. Δεν υπάρχουν τορπιλάκατοι πλέον. Είναι ταχεία περιπολικά σκάφη κρούσης. Δεν είναι τορπιλάκατοι, όπως είπατε εν τη ρύμη του λόγου στην αρχή.
Μου επιτρέπετε, κύριε Πρόεδρε; Ο χαρακτηρισμός είναι «ΤΠΚ».
Ναι, «ΤΠΚ», Ταχεία Περιπολικά Κρούσης. Αυτή είναι μια απλή διόρθωση για τα Πρακτικά περισσότερο, για να μην μπερδευτούμε, γιατί οι τορπιλάκατοι έχουν παροπλιστεί εδώ και πάρα πολλά χρόνια. Κλείνοντας, αυτό που θέλω να πω, κυρίως σε σχέση με τις οδηγίες της Ευρωπαϊκής Ένωσης, είναι ότι ο Λαϊκός Σύνδεσμος - Χρυσή Αυγή αγωνίζεται για την Ευρώπη των εθνών και γι' αυτό θα συνεχίσει να αγωνίζεται, για μια μεγάλη Ελλάδα σε μια ελεύθερη Ευρώπη. Ευχαριστώ πολύ.
Ευχαριστώ, κύριε συνάδελφε. Ο συνάδελφος κ. Αθανάσιος Βαρδαλής έχει τον λόγο.
Ευχαριστώ, κύριε Πρόεδρε. Κυρία Υπουργέ, πραγματικά η τροπολογία που φέρατε και που δίνει αυξήσεις 60% σε προέδρους, αντιπροέδρους και εντεταλμένους συμβούλους των ΔΕΚΟ δείχνει ότι σπάτε το ένα ρεκόρ ξετσιπωσιάς μετά το άλλο! Μπορεί να την αποσύρατε, όμως η λογική που σας έκανε να τη φέρετε παραμένει. Δεν αλλάζει σε τίποτα. Ποια είναι αυτή η λογική; Να δίνετε δωράκια - με ή χωρίς εισαγωγικά - σε όσους υπηρετούν την πολιτική των ιδιωτικοποιήσεων και γενικότερα των στόχων που έχει αυτή η αντιλαϊκή πολιτική σας. Κατά τη γνώμη μας, δεν φτάνει η απόσυρση. Είναι σίγουρο πως, όταν κρίνετε ότι οι συνθήκες θα το επιτρέψουν, θα την ξαναφέρετε. Γι' αυτό, κατά τη γνώμη μας, ο λαός και οι εργαζόμενοι θα πρέπει να είναι σε επιφυλακή, όχι μόνο να βάζουν εμπόδια στην υλοποίηση αυτής της αντιλαϊκής πολιτικής, αλλά σε μια πορεία να την ανατρέψουν. Κυρίες και κύριοι, για μια ακόμη φορά αποδεικνύεται ότι η Κυβέρνηση ΣΥΡΙΖΑ - ΑΝΕΛ κάνει τα πάντα, μα τα πάντα, για να υλοποιήσει τις δεσμεύσεις της, ώστε να προχωρήσουν οι σχεδιασμοί της Ευρωπαϊκής Ένωσης και γενικότερα και άλλων ιμπεριαλιστικών οργανισμών. Αυτή τη φορά προχωρά στον εκσυγχρονισμό της νομοθεσίας σε σχέση με το ξέπλυμα του μαύρου χρήματος και τη χρηματοδότηση της τρομοκρατίας. Όμως ο καθένας μπορεί εύκολα να δει τη μεγάλη υποκρισία, τόσο της Κυβέρνησης όσο και των άλλων κομμάτων της Αντιπολίτευσης, περί του ελέγχου του μαύρου χρήματος. Δεν είναι η πρώτη φορά που λέμε κάτι τέτοιο. Ποια είναι η δική μας η γνώμη; Ότι ούτε θέλετε ούτε μπορείτε, όχι μόνο στη χώρα μας αλλά και σε άλλες χώρες της Ευρωπαϊκής Ένωσης και διεθνώς να ελέγξετε το μαύρο χρήμα. Με την ενσωμάτωση της οδηγίας 2015/849/ΕΕ για πρόληψη, καταστολή, νομιμοποίηση εσόδων από εγκληματικές δραστηριότητες και τη χρηματοδότηση της τρομοκρατίας, ο στόχος είναι να καλυφθούν κενά και να προσαρμοστούν οι ρυθμίσεις στις τεχνολογικές εξελίξεις που προέκυψαν εν τω μεταξύ, όπως για παράδειγμα οι ηλεκτρονικές πληρωμές, τα καταπιστεύματα, τα τυχερά παιχνίδια και άλλα, καθώς και η σύγκλιση της νομοθεσίας μεταξύ των χωρών - μελών της Ευρωπαϊκής Ένωσης. Μεταξύ άλλων, στο όνομα της διαφάνειας των οικονομικών συναλλαγών, ενισχύεται η ανταλλαγή πληροφοριών μεταξύ των κρατών - μελών, μειώνονται τα ποσά για τα οποία οι τράπεζες έχουν υποχρέωση να διενεργούν ελέγχους, παραδείγματος χάριν, οι προπληρωμένες κάρτες, διασυνδέονται τα τηρούμενα εθνικά μητρώα για τους πραγματικούς δικαιούχους των λογαριασμών, παίρνονται μέτρα για την προστασία όσων καταγγέλλουν ύποπτες συναλλαγές. Όμως, κατά το πρόσφατο παρελθόν έχετε τροποποιήσει και εκσυγχρονίσει πάρα πολλές φορές τη σχετική νομοθεσία. Έχετε ενσωματώσει μια σειρά οδηγίες της Ευρωπαϊκής Ένωσης και όλα αυτά χωρίς αποτέλεσμα. Στο πλαίσιο της οικοδόμησης του γνωστού αντιδραστικού χώρου ελευθερίας ασφάλειας και δικαιοσύνης πάρθηκαν μέτρα, όπως η δήμευση περιουσίας στο πλαίσιο καταπολέμησης του ξεπλύματος του μαύρου χρήματος από εγκληματικές δραστηριότητες. Συστάθηκε νέα αρχή καταπολέμησης νομιμοποίησης εσόδων. Επιπλέον, όλα αυτά τα χρόνια για την αντιμετώπιση του φαινομένου υπήρξε δραστηριοποίηση και μια σειρά άλλων διακρατικών οργάνων, όπως είναι η Ομάδα Χρηματοπιστωτικής Δράσης, η Επιτροπή Ειδικών του Συμβουλίου της Ευρώπης, ο ΟΗΕ, το Egmont Group και άλλα. Γιατί λοιπόν όλες αυτές οι προσπάθειες δεν αντιμετώπισαν το πρόβλημα; Διότι έτσι όπως λειτουργεί το σύστημα με την ελεύθερη κίνηση κεφαλαίων, τις offshore, την ανάπτυξη του ανταγωνισμού ανάμεσα στα μονοπώλια, το κυνηγητό του μεγαλύτερου ποσοστού κέρδους, τέτοια φαινόμενα όχι μόνο δεν μπορούν να καταπολεμηθούν, αλλά ούτε καν να ελεγχθούν. Πού και πού, βεβαίως, θα βγαίνουν στην επιφάνεια ορισμένες περιπτώσεις μέσα από τον ανταγωνισμό μεταξύ των επιχειρηματικών ομίλων. Όμως, αυτές οι περιπτώσεις δεν αναιρούν το βασικό που είπα προηγούμενα. Η κατάσταση δεν πρόκειται να αλλάξει ούτε με την ενσωμάτωση αυτής της οδηγίας, διότι κυριαρχεί η ελεύθερη καπιταλιστική αγορά, η ανταγωνιστικότητα, η επιχειρηματικότητα που στο όνομά της όλοι σας πίνετε νερό. Αυτά αποτελούν, όμως, το θερμοκήπιο της συγκέντρωσης και του ξεπλύματος του μαύρου χρήματος. Αυτά, όμως, ούτε που διανοείστε να τα αγγίξετε. Κάνουν - και θα κάνουν - κάθε προσπάθεια και θα βρουν κάθε τρόπο για να παρακάμψουν τις όποιες δυσκολίες και εμπόδια τους βάζει η όποια νομοθεσία για να καταφέρνουν να ξεπλένουν κάθε φορά το μαύρο χρήμα. Συνεπώς οι διαδρομές του μαύρου χρήματος και το ξέπλυμά του είναι φαινόμενο, το οποίο όσους νόμους και αν ψηφίσετε, όση διακρατική συνεργασία μέσω επιτροπών και ομάδων και αν αναπτύξετε, αν δεν αντιμετωπιστεί στη ρίζα του το κακό, τότε θα συνεχίσει να ανακυκλώνεται και θα βρίσκεται πάντα ένα βήμα πιο μπροστά από τους όποιους ελεγκτικούς μηχανισμούς. Να γιατί λέμε ότι είναι υποκρισία αυτών που λένε «ναι» στην ελεύθερη αγορά και στην ελεύθερη κίνηση κεφαλαίων και δίνουν όρκους πίστης στην ανάπτυξη της ανταγωνιστικότητας και, από την άλλη, πιστεύουν ότι με τέτοια νομοθετήματα θα αντιμετωπιστεί αυτή η κατάσταση. Για να αντιμετωπιστεί στη ρίζα του το πρόβλημα, αυτό που χρειάζεται είναι ένας άλλος δρόμος οργάνωσης της οικονομίας και της κοινωνίας, μια οικονομία που θα είναι σχεδιασμένη με τέτοιον τρόπο, ώστε να ικανοποιεί τις σημερινές, τις σύγχρονες ανάγκες αυτών που παράγουν τον πλούτο και όχι τα κέρδη μιας χούφτας παράσιτων. Εμείς ως Κομμουνιστικό Κόμμα Ελλάδας έχουμε καταθέσει κατά καιρούς προτάσεις που, κατά τη γνώμη μας, θα μπορούσαν, τουλάχιστον, να περιορίσουν το κακό. Δεν έχουμε αυταπάτη ότι θα το έλυναν. Όμως, ούτε περνάει από τη σκέψη σας ότι θα μπορούσαν τέτοιου είδους προτάσεις να υιοθετηθούν. Τι έχουμε πει κατά καιρούς; Έχουμε προτείνει ονομαστικοποίηση όλων των μετοχών και των τίτλων του δημοσίου, κατάργηση του τραπεζικού και φορολογικού και κάθε απορρήτου, έλεγχο στη διακίνηση των κεφαλαίων και εντός της Ευρωπαϊκής Ένωσης και σε άλλες χώρες. Έχουμε πει «όχι» στις συναλλαγές με offshore εταιρείες και ότι πρέπει να καταργηθούν αυτές. Εάν δεν μπουν τέτοιοι κανόνες, εάν δεν παρθούν τέτοια μέτρα, δεν μπορεί κατά τη γνώμη μας να περιοριστεί το ξέπλυμα του μαύρου χρήματος. Αυτή, όμως, είναι η μια πλευρά του ζητήματος. Η δεύτερη έχει να κάνει με την τρομοκρατία. Για εμάς, για το ΚΚΕ η έννοια τρομοκρατία είναι όρος πολιτικός, με πολύ συγκεκριμένο περιεχόμενο. Με τη θέση μας αυτή εννοούμε ότι στον όρο «τρομοκρατία» συμπεριλαμβάνεται και η βία που ασκεί η αστική τάξη απέναντι στον λαό για να κρατήσει την εξουσία της ή να την επανακτήσει. Λόγος γίνεται για μια απροκάλυπτη κρατική τρομοκρατία, κρατική άσκηση βίας που στοχεύει στη συμμόρφωση του λαού στις κυρίαρχες πολίτικες επιλογές της αστικής τάξης με μέσο την απειλή για τη χρήση του κράτους νόμου και των μηχανισμών του, κρατικών, αλλά πολλές φορές και συχνά παρακρατικών. Φυσικά, η τρομοκρατία δεν υφίσταται μόνο στο εσωτερικό μιας χώρας. Έχουμε το σύγχρονο φαινόμενο της διεθνούς ιμπεριαλιστικής τρομοκρατίας, για παράδειγμα, το δικαίωμα του ΝΑΤΟ, των ΗΠΑ και άλλων ισχυρών κρατών της Ευρωπαϊκής Ένωσης και άλλων να επεμβαίνουν σε άλλα κυρίαρχα κράτη και στη συνέχεια σαν επακόλουθο να έχουμε τη δημιουργία αντιδράσεων. Δηλαδή, όπως λέει ο λαός μας «όπου σπέρνεις ανέμους, θερίζεις θύελλες». Προφανώς στη δική σας οπτική σκόπιμα δεν είναι ορατό το πρώτο σκέλος, δηλαδή οι επεμβάσεις του ΝΑΤΟ, της Ευρωπαϊκής Ένωσης και των άλλων ιμπεριαλιστικών δυνάμεων. Και η ίδια όμως, η Ευρωπαϊκή Ένωση - να σας θυμίσω - προσδιορίζει κι αυτή από τη μεριά της την έννοια της τρομοκρατίας. Μάλιστα, στο όνομα της αντιμετώπισής της ανοίγει επικίνδυνους δρόμους. Με άλλοθι την αντιμετώπιση των τρομοκρατικών ενεργειών που γεννιούνται πάνω στο έδαφος των ιμπεριαλιστικών ανταγωνισμών έχει διαμορφώσει ένα εφιαλτικό νομικό πλαίσιο που, κατά το δοκούν, μπορεί να αξιοποιεί και ενάντια στο εργατικό λαϊκό κίνημα ποινικοποιώντας την πρόθεση τέλεσης τρομοκρατικών πράξεων. Πώς εκφράζεται αυτή η λογική της Ευρωπαϊκής Ένωσης μέσα στο νομοσχέδιο που συζητάμε; Δείτε το άρθρο 50. Κατά τη γνώμη μας, είναι πολύ χαρακτηριστικό. Με το άρθρο αυτό η αρμόδια αρχή μπορεί να επιβάλλει κυρώσεις όχι σε πρόσωπα που έχει αποδειχθεί ότι πράγματι έχουν κάποια συμμετοχή σε κάποιο από τα λεγόμενα τρομοκρατικά αδικήματα, αλλά σε πρόσωπα που απλώς είναι ύποπτα, δηλαδή υπάρχουν μόνο ενδείξεις συμμετοχής! Προβλέπεται ειδικότερα η σύνταξη και τήρηση συγκεκριμένου καταλόγου τέτοιων υπόπτων προσώπων, μια λίστα υπόπτων τρομοκρατίας, στους οποίους επιβάλλονται οικονομικές κυρώσεις με βάση κάθε είδους, ακόμη και εντελώς αόριστες πληροφορίες. Ο ύποπτος που έχει συμπεριληφθεί στον συγκεκριμένο κατάλογο έχει μόνο το δικαίωμα στη συνέχεια να αποδείξει ότι δεν είναι ελέφαντας για να μπορεί να βγει από αυτές τις καταστάσεις. Με τέτοιες νομοθετικές διατάξεις που θεσπίζει η δήθεν δημοκρατικά ευαίσθητη Κυβέρνηση ΣΥΡΙΖΑ - ΑΝΕΛ, ενισχύοντας το αντιδραστικό και αυταρχικό πλαίσιο των προηγούμενων κυβερνήσεων, δεν είναι να απορεί κανείς πώς έχουμε περιπτώσεις όπως αυτές της Ηριάννας και του Περικλή, αφού οι διοικητικές και διωκτικές αρχές έχουν τη δυνατότητα να τυλίγουν ανθρώπους σε μια κόλλα χαρτί. Επομένως, εδώ τι αποδεικνύεται; Να σας θυμίσω ότι ως Κομμουνιστικό Κόμμα της Ελλάδας έχουμε καταθέσει τροπολογία για την κατάργηση του τρομονόμου και την εισαγωγή κάποιων έστω στοιχειωδών εγγυήσεων για το ζήτημα της λήψης DNA, την οποία την απορρίψατε. Να μη σας θυμίσω μάλιστα ότι όταν εσείς ήσασταν στην αντιπολίτευση είχατε εξαγγείλει εσείς - σαν Κυβέρνηση, εννοώ - την κατάργηση του τρομονόμου. Και βλέπουμε, λοιπόν, ότι αντί αυτής της κατάργησης ενισχύετε την ίδια ακριβώς νομοθεσία σε ακόμη πιο αντιδραστική κατεύθυνση. Η νομοθεσία της Ευρωπαϊκής Ένωσης λέει: «Τρομοκρατία είναι όταν κάποιος βάζει σε κίνδυνο ή προσπαθεί να καταστρέψει πολιτικές, συνταγματικές, κρατικές και άλλες δομές» και φέρνει σαν παράδειγμα τη διακοπή ρεύματος ή τη διακοπή νερού και άλλα. Για την Ευρωπαϊκή Ένωση ο όρος «τρομοκρατία» με αυτή την έννοια γίνεται βολικό «λάστιχο», αφήνει ορθάνοιχτη την πόρτα για να ενταχθούν στον όρο τρομοκρατία και μορφές πάλης που επιλέγει το ίδιο το οργανωμένο, εργατικό, λαϊκό κίνημα κι αυτό είναι επικίνδυνο για τις λαϊκές ελευθερίες και δικαιώματα και δεν πρέπει, κατά τη γνώμη μας, να υποτιμηθεί. Στους τρομονόμους της Ευρωπαϊκής Ένωσης όλο και συχνότερα εμφανίζονται ορολογίες του τύπου «ριζοσπαστικοποίηση, ακραίες ιδεολογίες». Όλα αυτά πρέπει να αποτελέσουν καμπανάκι κινδύνου για τα λαϊκά στρώματα, ένα καμπανάκι ποινικοποίησης των ιδεολογικών αντιλήψεων και της πάλης του. Και τι κάνει το συγκεκριμένο νομοσχέδιο γι' αυτά τα ζητήματα; Για δείτε το άρθρο 9 παράγραφοι 4 και 5: Διατηρεί και διευρύνει τον έλεγχο σε σωματεία και μη κυβερνητικές οργανώσεις. Παράλληλα, με τους παραπάνω στόχους και με πρόσχημα την καταπολέμηση της τρομοκρατίας ενισχύονται οι κατασταλτικοί μηχανισμοί όχι μόνο της χώρας μας αλλά και μιας σειράς άλλων αστικών κρατών. Αναλαμβάνονται όλο και περισσότερες πρωτοβουλίες σε τομείς όπως ο κυβερνοχώρος, η ενίσχυση της ασφάλειας στις εσωτερικές πολιτικές της Ευρωπαϊκής Ένωσης σε τομείς όπως είναι η ενέργεια, η υγεία, τα τελωνεία, ή και το διάστημα. Δημιουργείται μια σειρά κατασταλτικών εργαλείων, όπως είναι η EUROPOL, η EUROJUST, εθνικές αστυνομικές και δικαστικές αρχές, βάσεις δεδομένων και μια σειρά άλλων. Αυτό που εξυπηρετείται δεν είναι στην πραγματικότητα η διαφάνεια, αλλά τα ανταγωνιστικά συμφέροντα που πολλαπλασιάζονται μέσα στην Ευρωπαϊκή Ένωση και όχι μόνο. Άλλωστε, τα συμφέροντα του κεφαλαίου είναι αυτά που κατά καιρούς έχουν υπαγορεύσει και τη χρηματοδότηση, τον εξοπλισμό, την εκπαίδευση και τη στήριξη των λεγόμενων «τρομοκρατικών οργανώσεων». Όλα αυτά τα απαράδεκτα φαινόμενα, όπως είναι, για παράδειγμα, η νομιμοποίηση εσόδων από παράνομες δραστηριότητες, η χρηματοδότηση της τρομοκρατίας - που είναι σύμφυτα με την καπιταλιστική οικονομία, με τον τρόπο οργάνωσης αυτής της οικονομίας - όλα αυτά δεν παίρνουν διορθώσεις σε μια τέτοια οικονομία, σε μια οικονομία που είναι οργανωμένη με βάση το κέρδος. Ανατρέπονται μόνο όταν η εργατική τάξη πάρει στα χέρια της τον πλούτο που παράγει. Με βάση, λοιπόν, όλα τα παραπάνω εμείς καταψηφίζουμε το συγκεκριμένο νομοσχέδιο.
Ευχαριστώ, κύριε συνάδελφε. Ο συνάδελφος κ. Κωνσταντίνος Κατσίκης από τους ΑΝΕΛ έχει τον λόγο.
Ευχαριστώ, κύριε Πρόεδρε. Κυρία και κύριε Υπουργέ, αγαπητοί συνάδελφοι, πίστευα ότι αυτό το νομοσχέδιο του Υπουργείου Οικονομικών, το οποίο με συναίνεση ξεκίνησε στην επεξεργασία του και τη συζήτησή του στην αρμόδια κοινοβουλευτική επιτροπή, με την ίδια συναίνεση θα κατέληγε και στο Τμήμα μέχρι την ψήφισή του. Όμως, την αιχμή του δόρατος αποτέλεσε μία τροπολογία της κ. Παπανάτσιου, το περιεχόμενο της οποίας όχι μόνο κακοποιήθηκε αλλά διαστρεβλώθηκε και η αλήθεια. Και νιώθω την ανάγκη να κάνω αυτή την αναφορά, ξεκινώντας, κύριοι συνάδελφοι, την τοποθέτησή μου. Διότι ξέρετε κάτι; Είτε ο Υπουργός είναι των ΑΝΕΛ είτε είναι του ΣΥΡΙΖΑ και ο μεγάλος και ο μικρός κυβερνητικός εταίρος που συγκυβερνούν είναι συνυπεύθυνοι για οτιδήποτε παρατηρείται εντός του πεδίου του δικαίου, για οτιδήποτε στοιχειοθετείται και τεκμηριώνεται και για τους δύο. Έτσι, λοιπόν, χωρίς να απολογούμαι - μη δώσω αυτή την εντύπωση αυτή τη στιγμή - θα ήθελα να σας πω και συγχρόνως να σας ρωτήσω, διερωτώμενος και εγώ ο ίδιος, αν πραγματικά σε αυτή την τροπολογία, η οποία αφορά δύο ή τρεις ΔΕΚΟ, η οποία αριθμεί χιλιάδες εργαζόμενους και η οποία έχει τζίρους και έσοδα και ισολογισμούς και προϋπολογισμούς εκατοντάδων εκατομμύριων, θα πρέπει να είναι στην ίδια κλίμακα οι αμοιβές των στελεχών. Πού αλλού το είδατε αυτό στον ιδιωτικό τομέα; Πού αλλού το συναντήσατε αυτό στην ιδιωτική πρωτοβουλία, στην ελεύθερη επιχειρηματική δράση; Πού αλλού το είδατε; Όλα, δηλαδή, θα πρέπει να εκτιμώνται και να χαρακτηρίζονται με την οικονομική συγκυρία; Και ο ανταγωνισμός μεταξύ δημοσίου και ιδιωτικού πεδίου; Τι θα πούμε σε έναν ο οποίος πραγματικά δίνει επιχειρηματική μάχη και η εταιρεία του, η επιχείρησή του αφορά επιχείρηση του δημοσίου, όταν ανταποκρίνεται στα καθήκοντά του και ο ανταγωνισμός από τον ιδιωτικό τομέα θελήσει να τον πάρει; Το κριτήριο, το δέλεαρ που εμείς θα πρέπει να του δώσουμε, ποιο θα είναι; Η στέρηση 1.000 ή 2.000 ευρώ παραπάνω; Αυτό θα επιβαρύνει τον προϋπολογισμό; Αυτό θα μας σώσει από την οικονομική κρίση; Αυτό θα ανισορροπήσει τη ζυγαριά της οικονομικής κρίσης; Να σας θυμίσω, κύριοι συνάδελφοι, την ΒΜW αξίας άνω των 700.000 ευρώ του κ. Βενιζέλου; Να σας θυμίσω ότι χρεώσατε μισό δισεκατομμύριο την Αγροτική Τράπεζα, την πτωχεύσατε και την χαρίσατε σε άλλη τράπεζα; Αυτό ήταν σήμερα το αντικείμενο αντιπαράθεσης και η αιχμή του δόρατος; Αλήθεια το λέτε; Ξέρετε όμως τι κάνετε; Δίνετε σε μένα το δικαίωμα και την ευκαιρία να θυμίσω εκείνα που πρέπει να χαρακτηρίζουν αρχικά εσάς, να κάνετε την αυτοκριτική σας, να αναλαμβάνετε τις ευθύνες σας, να μην τις αποποιείστε και πολύ περισσότερο να μην τις επιρρίπτετε σε εμάς. Κλείνοντας αυτόν τον πρόλογο, με αφορμή το θέμα που έθεσαν συνάδελφοι της Αντιπολίτευσης και ερχόμενος στο νομοσχέδιο στο οποίο έχω αναφερθεί και διεξοδικά και ως προς το περιεχόμενό του και στις ρυθμίσεις που περιλαμβάνονται σε αυτό, κατά τις συνεδριάσεις που προηγήθηκαν, θα αρκεστώ σήμερα σε μια σειρά γενικότερων επισημάνσεων αναφορικά με την αναγκαιότητα λήψης επιπλέον μέτρων για την πρόληψη και καταστολή της νομιμοποίησης εσόδων από εγκληματικές δραστηριότητες και της χρηματοδότησης της τρομοκρατίας, όπως αυτά εξάλλου περιέχονται στην υπό ενσωμάτωση ευρωπαϊκή οδηγία 2015/849. Είναι κοινή διαπίστωση ότι το φαινόμενο της νομιμοποίησης εσόδων από εγκληματικές δραστηριότητες, όπως των εσόδων από εμπόριο ναρκωτικών, όπλων, αρχαιοτήτων ή των εσόδων από ληστείες, απάτες και υπεξαιρέσεις απασχολεί σε ολοένα και μεγαλύτερο βαθμό την Ενωμένη Ευρώπη που προσπαθεί να οχυρωθεί θεσμικά και να το αντιμετωπίσει με επικαιροποιημένα νομοθετήματα. Το γεγονός δε ότι οι χρηματοπιστωτικοί οργανισμοί δύνανται να χρησιμοποιούνται για να νομιμοποιηθούν, να αποκτήσουν δηλαδή νομιμοφανή κάλυψη και προέλευση τα προϊόντα παράνομων δραστηριοτήτων, επιβάλλει τη θεσμοθέτηση μέτρων καταπολέμησης των πρακτικών νομιμοποίησης εσόδων από εγκληματικές δραστηριότητες, όχι μόνο με μεθόδους καταστολής και ποινικές κυρώσεις, αλλά και με μεθόδους πρόληψης των μέτρων διαφάνειας που θα παρέχουν κατ' αρχάς στο ίδιο το χρηματοπιστωτικό σύστημα τη δυνατότητα να εντοπίσει και να αποτρέψει τις παράνομες δράσεις. Εφαρμόζοντας δε μία δέσμη ρυθμιστικών παρεμβάσεων αυξημένης ασφάλειας, οι αρμόδιες εποπτικές αρχές των πιστωτικών ιδρυμάτων, σε συνεργασία με τις εθνικές κυβερνήσεις, προστατεύουν τη φερεγγυότητα, τη σταθερότητα και την αξιοπιστία του χρηματοπιστωτικού συστήματος στο σύνολό του. Η νέα ευρωπαϊκή οδηγία, λοιπόν, την οποία καλούμαστε να εντάξουμε σήμερα στην ελληνική νομοθεσία, αποτρέπει τη χρήση του ευρωπαϊκού οικονομικού συστήματος ως διαύλου για τη χρηματοδότηση εγκληματικών δραστηριοτήτων και παράλληλα ενδυναμώνει τη διαφάνεια, αποτρέποντας την απόκρυψη μεγάλων κεφαλαίων. Ειδικότερα με το υπό ψήφιση σχέδιο νόμου διευρύνεται το δικαίωμα πρόσβασης σε πληροφορίες σχετικά με τους πραγματικούς δικαιούχους των επιχειρήσεων που λειτουργούν στην Ευρωπαϊκή Ένωση και παράλληλα ενισχύεται η διακρατική ανταλλαγή των πληροφοριών, καθώς είναι γνωστό τοις πάσι πως μέσα από την ανωνυμία κρύβονται όσοι εγκληματίες επιχειρούν να «ξεπλύνουν» τα παράνομα εισοδήματά τους ή να χρηματοδοτήσουν την τρομοκρατία. Στόχος, λοιπόν, είναι να κρατήσουμε το «μαύρο χρήμα» εκτός ευρωπαϊκού τραπεζικού συστήματος, καθώς ομολογουμένως δημιουργεί δύο ειδών προβλήματα. Το πρώτο είναι ότι το «μαύρο χρήμα» καταστρέφει την πραγματική οικονομία και το δεύτερο ότι μπορεί να χρηματοδοτήσει την τρομοκρατία. Απέναντι σε αυτές τις παράνομες δράσεις, απάντηση δίνει η ευρωπαϊκή οδηγία 2015/849, αυτή δηλαδή που σήμερα ενσωματώνουμε στο Ελληνικό Δίκαιο, μέσω της οποίας η Ενωμένη Ευρώπη προχωρά ένα ακόμη βήμα πιο κοντά στην πάταξη της χρηματοδότησης του εγκλήματος, ενώ παράλληλα διατηρεί μέσα από κανόνες ενισχυμένης διαφάνειας την ομαλή λειτουργία των χρηματοπιστωτικών αγορών, αλλά και των συστημάτων πληρωμών, όπως για παράδειγμα οι προπληρωμένες χρεωστικές κάρτες. Σε κάθε περίπτωση, οι μεταρρυθμίσεις που προωθούνται μπορούν να συμβάλουν ριζικά στην αντιμετώπιση της διαφθοράς και στην πάταξη των έκνομων δράσεων που λαμβάνουν χώρα μέσω εταιρειών που συστάθηκαν για τη νομιμοποίηση εσόδων από παράνομες δραστηριότητες, για την απόκρυψη πλούτου και για την αποφυγή πληρωμής φόρων, ενός φαινομένου που, όπως είδαμε, έλαβε τεράστια έκταση με τη σχετική πρόσφατη αποκάλυψη του σκανδάλου Panama Papers. Καταληκτικά και για όλους τους παραπάνω λόγους εκτιμώ πως η ενσωμάτωση αυτής της ευρωπαϊκής οδηγίας στην ελληνική νομοθεσία έρχεται σε μια συγκυρία κατά την οποία η ανάγκη αποτροπής της νομιμοποίησης των εσόδων από την παράνομη δραστηριότητα αποτελεί ένα από τα πιο σημαντικά θέματα στη διεθνή και ευρωπαϊκή οικονομική ατζέντα. Εμείς, λοιπόν, κύριε Πρόεδρε, όπως είπα και επαναλαμβάνω και σήμερα, υπερψηφίζουμε το παρόν σχέδιο νόμου και ταυτόχρονα στηρίζουμε όλες τις συμπεριλαμβανόμενες σε αυτό τροπολογίες. Ευχαριστώ.
Ευχαριστώ, κύριε συνάδελφε. Ο συνάδελφος κ. Γεώργιος Αμυράς από το Ποτάμι έχει τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, θα ξεκινήσω και εγώ οπωσδήποτε με μια αναφορά στο μεγάλο ζήτημα της τραγωδίας που βιώνει η Αττική και ολόκληρη η Ελλάδα τα τελευταία εικοσιτετράωρα. Ογδόντα τρεις νεκροί, άγνωστος αριθμός αγνοουμένων, χιλιάδες σπίτια κατεστραμμένα. Το πένθος δεν θέλει σιγή. Το πένθος απαιτεί ανάληψη ευθυνών και, όπως φαίνεται, ευθύνες υπάρχουν πάρα πολλές και όσο πιο ψηλά κοιτάς στην πυραμίδα της Κυβέρνησης τόσο περισσότερες ευθύνες εντοπίζεις. Είμαστε στη μέση του καλοκαιριού. Σαφέστατα ο Υπουργός κ. Τόσκας έχει ευθύνες. Δεν θα πρέπει να βρίσκεται στη θέση του αμέσως μόλις τελειώσουν οι επόμενες μέρες και βρεθούν τουλάχιστον οι αγνοούμενοι. Αυτό που έχει σημασία, επίσης, είναι το εξής. Είμαστε στη μέση του καλοκαιριού, έρχεται ο Αύγουστος με τα μελτέμια και όσοι σήμερα μας λένε ότι φταίει ο «στρατηγός άνεμος» για την ανθρώπινη τραγωδία στο Μάτι, στην ουσία μάς λένε ότι είναι αναπόφευκτες οι τραγωδίες, είναι στη μοίρα μας να υφιστάμεθα τραγωδίες όσο φυσάει το καλοκαίρι στην Ελλάδα. Όποιος το λέει αυτό είναι δειλός, κρύβεται πίσω από τις ευθύνες του και δεν μας δίνει απαντήσεις για ποιον λόγο δεν ζητήθηκε η εκκένωση του οικισμού Μάτι για να σωθούν οι άνθρωποι. Τα υπόλοιπα τις επόμενες ημέρες. Όμως, Υπουργός Τόσκας στη θέση του με τέτοιο αποτέλεσμα; Έλεος, δηλαδή! Να έχει και η ντροπή κάποια στιγμή κάποια όρια! Έρχομαι στο σχέδιο νόμου, στην ενσωμάτωση της ευρωπαϊκής οδηγίας στο Εθνικό Δίκαιο. Κατ' αρχάς από δημοσιεύματα πληροφορηθήκαμε ότι στις 19 Ιουλίου του 2018 η Ελλάδα, η Ρουμανία και η Ιρλανδία παραπέμφθηκαν στο Δικαστήριο της Ευρωπαϊκής Ένωσης για μη εφαρμογή κανόνων κατά της νομιμοποίησης εσόδων από παράνομες δραστηριότητες. Ερωτώ εγώ την Κυβέρνηση: Είναι δυνατόν; Μας φέρνετε την ενσωμάτωση στο Εθνικό Δίκαιο κάποιων ευρωπαϊκών εργαλείων για την καταπολέμηση του μαύρου χρήματος, του χρήματος που βγαίνει από εγκληματικές δραστηριότητες, μόνο με την απειλή της προσφυγής μας στο Ευρωπαϊκό Δικαστήριο; Δεν θέλετε τα νομικά όπλα που μας δίνει η Ευρώπη για να αντιμετωπίσουμε αυτή τη μαύρη τρύπα της λίστας Λαγκάρντ, της λίστας Μπόργιανς… Μόργιανς… Φόργιανς… και δεν ξέρω πώς αλλιώς λέγονται; Όμως και εκεί οι επιδόσεις της Κυβέρνησης είναι πολύ κάτω από τη βάση. Όταν εισπράττει η χώρα μέσω των πλαδαρών, των ανύπαρκτων ελέγχων, αναλογία μόλις ενός προς εννέα από μεγαλοκαταθέτες, δηλαδή από 900 εκατομμύρια ευρώ εισέπραξε κάτι παραπάνω από 100 εκατομμύρια ευρώ για τις λίστες που σας ανέφερα, τότε έχουμε πρόβλημα. Βεβαίως, έχουν πρόβλημα και οι Έλληνες επιχειρηματίες, οι ελεύθεροι επαγγελματίες, οι οποίοι - σας θυμίζω - τελούν ακόμα σε συνθήκες κλειστής τραπεζικής αγοράς. Οι τράπεζες έχουν ακόμα τα capital controls. Είναι δυνατόν να «στύβουμε» ακόμα τους Έλληνες επιχειρηματίες και να μην εξαντλούμε όλα τα εργαλεία που μπορούμε να έχουμε στα χέρια μας για να καταπολεμήσουμε εκείνους τους «μαύρους» επιχειρηματίες με το βρώμικο, μαύρο χρήμα από παράνομες, από εγκληματικές δραστηριότητες; Νωρίτερα ο κ. Μανιάτης έδωσε κάποια στοιχεία από μια απάντηση του κ. Σταθάκη σε ερώτηση που του είχε καταθέσει. Βλέπω κι εγώ ότι το 2014 επιβλήθηκαν πρόστιμα συνολικής αξίας 1,8 δισεκατομμυρίου ευρώ από τους ελέγχους που έγιναν, τους φορολογικούς και άλλους, το 2014. Το 2016, τα πρόστιμα που επιβλήθηκαν - αν έχετε τον θεό σας - είχαν όλη κι όλη αξία 178.000 ευρώ. Τι έγινε ξαφνικά; Τελικά, τι έγινε; Αυτά τα στοιχεία είναι της ΚΕΔΑΚ. Είναι επίσημα στοιχεία. Κανείς πια δεν φοροδιαφεύγει; Κανείς δεν κρύβει «μαύρο χρήμα»; Ω, θεέ μου, θα πεις! Σε τι κράτος ζω που εν έτει 2018 καίγονται ζωντανοί ογδόντα τρεις άνθρωποι, αγνοούνται δεκάδες άλλοι, καταστρέφονται χιλιάδες σπίτια, γιατί κανείς δεν σκέφτηκε, δεν ήξερε, δεν μπόρεσε να ειδοποιήσει τον συνοικισμό να φύγει, να αδειάσουν δηλαδή τον συνοικισμό; Είναι δυνατόν να είναι έξι κι επτά ώρες οι άνθρωποι μέσα στη θάλασσα και να κολυμπάνε, όταν η Ραφήνα είναι δίπλα, όταν τα φώτα φαίνονται, όταν έχει λιμενικό σταθμό; Πού είναι η οργάνωση; Πού είναι η κινητοποίηση; Πού είναι ο συντονισμός; Προσπαθώ να κρατηθώ, αν και αυτό το «ελάτε να κάνουμε μια συμφωνία να μη μιλάμε τώρα», εμένα δεν με βρίσκει σύμφωνο. Τώρα να μιλάμε, διότι τώρα είναι το καλοκαίρι και θα έχουμε, δυστυχώς, κι άλλες φωτιές, γιατί αυτή είναι η εμπειρία της Ελλάδας. Τι θα ξαναπούμε, λοιπόν, αύριο σε άλλους ανθρώπους που θα καίγεται η περιοχή τους; Τι θα πούμε; Θα πούμε πάλι ότι φταίει ο «στρατηγός άνεμος»; Ήθελα να σας πω κι άλλα εδώ για το λαθρεμπόριο καπνού, που δεν έχει γίνει τίποτα, για τα καύσιμα, κ.λπ.. Τι να πω; Τα στοιχεία είναι, πραγματικά, τόσο δυσμενή και απογοητευτικά, που λες: «Μα, πού ζω επιτέλους; Τι κράτος είναι αυτό; Γιατί δεν κουνάει τα πόδια του; Γιατί δεν κουνάει τα χέρια του; Γιατί δεν κουνάει τον εγκέφαλό του να κάνει τη δουλειά του»; Δεν θα σας πω περισσότερα. Θα μιλήσω για τις τροπολογίες. Είχα εδώ να σας πω για διάφορα άρθρα, όπως για παράδειγμα στο άρθρο 6 παράγραφος 5, να μπει όριο στο ποσό των τυχερών παιγνίων που η Επιτροπή Εποπτείας και Ελέγχου Παιγνίων μπορεί με απόφασή της να εξαιρέσει απ' αυτόν τον νόμο. Μου είχατε πει: «Είναι το «ΞΥΣΤΟ»». Σύμφωνοι. Εάν κάποιος μαζέψει χίλια, δυο χιλιάδες τέτοια δελτία, να πώς γίνονται τα ποσά. Άρα εδώ θέλω διευκρινίσεις. Θέλω, επίσης, διευκρινίσεις και για το άρθρο 55 που αφορά την Αρχή Καταπολέμησης Νομιμοποίησης Εσόδων από Εγκληματικές Δραστηριότητες και τη στελέχωσή της. Λέω ξανά - το είπα σε όλες τις επιτροπές - ότι από τη στιγμή που υπάρχει ΑΣΕΠ και από τη στιγμή που υπάρχει ο ν.4440/2016 για τις αποσπάσεις, είναι ανεξήγητη η επιλογή να μπαίνουν υπάλληλοι με άλλη διαδικασία σ' αυτή την αρχή. Δεν το καταλαβαίνω. Και για όποιον μιλήσει για ταχύτητα στελέχωσης, να σας βγάλω τώρα εδώ είκοσι έξι παραδείγματα, μετρημένα, από αρχές, γενικές γραμματείες, ειδικές γραμματείες, αναπληρωματικές γραμματείες - και δεν ξέρω κι εγώ ποια άλλη γραμματεία - που ακόμα δεν έχουν στελεχωθεί και δεν έχουν κάνει τη δουλειά τους. Τι μου λέτε τώρα; Πάμε παρακάτω τώρα. Ας αναφερθούμε στις τροπολογίες. Θέλω να ρωτήσω τον Υπουργό κ. Κουβέλη για τη με αριθμό 1701/253 τροπολογία που αφορά τον Οικοδομικό Συνεταιρισμό Μονίμων Αξιωματικών Ελληνικού Στρατού. Εξετάζεται η περίπτωση, κύριε Υπουργέ, να περάσουν τα περιουσιακά στοιχεία στην Ελληνική Εταιρεία Συμμετοχών, δηλαδή στο υπερταμείο; Όχι. Είπα υπερταμείο τώρα και τι μου ήρθε στο μυαλό; Κύριε Κατσίκη, θα σας απαντήσω σε αυτό που μου είπατε. Μιλήσατε για φρικώδεις καταστάσεις του παρελθόντος με σκάνδαλα κ.λπ.. Συμφωνώ. Και είπατε ότι είτε είναι μικρό είτε μεγάλο το κόμμα που συγκυβερνά, αναφερόμενος στο δικό σας κόμμα, τους ΑΝΕΛ, υπάρχει συνευθύνη. Σωστό είναι αυτό. Και μιας και το έφερε η κουβέντα, για το υπερταμείο ποια είναι η δική σας θέση, για τους μισθούς που έχετε ως Κυβέρνηση δώσει τη δυνατότητα στο υπερταμείο να δίνει στα στελέχη του; Σας βρίσκει σύμφωνο να πληρώνονται για κάθε συνεδρίαση, πέραν των μισθών τους, 2.000 ευρώ; Εμένα μου φαίνεται ανήκουστο, αδιανόητο. Όπως μου φαίνεται αδιανόητο ότι σήμερα η Κυβέρνηση έφερε τροπολογίες για να αυξήσει τους μισθούς στους προέδρους και στους διευθύνοντες συμβούλους των ΔΕΚΟ.
Όχι όλων.
Εντάξει, κυρία Υπουργέ, όχι όλων. Με συγχωρείτε. Των μισών είναι;
Δύο - τρεις είναι.
Μάλιστα. Είναι δύο - τρεις. Εκτός του ότι αντιλαμβάνεστε πόσο λάθος ήταν η χρονική στιγμή που το φέρατε, χαίρομαι που το κατανοείτε, εγώ θέλω να σας πω το εξής. Είμαστε ευχαριστημένοι, βέβαια, από τις ΔΕΚΟ και από τα λεωφορεία, σχετικά με το πόσο καθαρά είναι και πόσο γρήγορα έρχονται στην ώρα τους και από τις υπηρεσίες σε άλλες ΔΕΚΟ, οπότε λες ναι να τους δώσουμε αυξήσεις, αφού όλα πάνε ρολόι, όλα κυλάνε στις ΔΕΚΟ σαν τον Καλαμά ποταμό στο χωριό μου στην Ήπειρο! Δεν είναι έτσι. Πάμε στην τροπολογία για τα ζητήματα των δωρεών, που τα είχαμε συζητήσει και στις προηγούμενες επιτροπές, κυρία Παπανάτσιου, αρκετά. Αναφέρω την περίπτωση της παραγράφου 1 του άρθρου 3Α για τις δωρεές ιατρικού εξοπλισμού. Κυρίες και κύριοι συνάδελφοι, το 2015, το 2016, το 2017 έχω καταθέσει άπειρες ερωτήσεις και επίκαιρες, οι οποίες δυστυχώς ποτέ δεν απαντήθηκαν και απλές ερωτήσεις γραπτές, για να δω πώς πήγε ο εξωδικαστικός μηχανισμός συμφωνίας με τη «SIEMENS». Η «SIEMENS» είχε την υποχρέωση, βάσει του εξωδικαστικού συμβιβασμού που είχε κάνει με το ελληνικό δημόσιο, να παράσχει ιατρικό εξοπλισμό σε νοσοκομεία. Ρωτάω, λοιπόν, εγώ αφού είναι και μέρος της διάταξης της πρόνοιας αυτού του νόμου. Πόσα χρήματα έδωσε η «SIEMENS» ως δωρεά σε ιατρικό εξοπλισμό; Σε ποια νοσοκομεία και σε πόσα; Τηρήθηκαν οι υποχρεώσεις της «SIEMENS»; Φοβάμαι, κυρίες και κύριοι συνάδελφοι, από την αφωνία της Κυβέρνησης σε αυτό το θέμα - διότι έχω γίνει σαν την αλογόμυγα γύρω της και συνεχώς ρωτάω για αυτό το θέμα - ότι δεν θα έχουν γίνει πολλά πράγματα. Μακάρι, πραγματικά, να κάνω λάθος. Πάμε τώρα στην τροπολογία 1710/256 για τα υποβρύχια. Θεωρώ θετικό ότι περιγράφονται με σαφήνεια ποσά στην αιτιολογική έκθεση. Επίσης, επιτέλους, είναι καλό το ότι παραδέχθηκε επισήμως η Κυβέρνηση ότι το όριο των είκοσι εννέα μηνών της ολοκλήρωσης του προγράμματος δεν ήταν εφικτό. Και λέω πόσο διαφορετική θα ήταν η κατάσταση στην Ελλάδα, εάν αυτή η Κυβέρνηση έβγαινε πού και πού και έλεγε «ξέρετε κάτι; Κάναμε λάθος σε αυτό, ζητάμε συγγνώμη». Αλλά πού! Κάνει έναν μορφασμό - όχι προς εμένα αλλά ως προς την άρνηση της Κυβέρνησης να παραδεχθεί την πραγματικότητα - ο καλός μου συνάδελφος κ. Σαρίδης. Πώς προτίθεται, κύριε Υπουργέ, το ελληνικό δημόσιο να διεκδικήσει τις αποζημιώσεις αυτές που αναφέρονται και στην αιτιολογική έκθεση; Ευθύνες αποδίδονται στα «ΕΛΛΗΝΙΚΑ ΝΑΥΠΗΓΕΙΑ Α.Ε.» σε υποκατασκευαστές εξωτερικού για καθυστέρηση στην προμήθεια υλικών. Πείτε μου, παρακαλώ, πώς προτίθεστε να διεκδικήσετε πίσω τα δικαιώματα του ελληνικού δημοσίου; Κυρίες και κύριοι συνάδελφοι, αυτά είχα να σας πω. Πραγματικά όποιον άνθρωπο και να συναντήσεις σήμερα αλλά και χθες έξω στον δρόμο, όποιος και να σου μιλήσει, θα διαπιστώσεις ότι όλοι έχουν μια κατήφεια, έχουν ένα ψυχοπλάκωμα και λένε «αν είναι δυνατόν! Γιατί να χαθούν άδικα οι άνθρωποι;». Αναφέρομαι, βεβαίως, στις πυρκαγιές. Γιατί; Αυτό το γιατί, λοιπόν, έχω την αίσθηση ότι θα είναι βάρος, που θα το κουβαλάτε στις τσέπες σας έως ότου, βεβαίως, βγείτε και απαντήσετε στους ανθρώπους και στο Μάτι και σε όλη την Ελλάδα, για το εάν, τελικά, κάθε φορά που θα φυσάει θα ξέρουμε ότι είναι «ρώσικη ρουλέτα» το αν θα ζήσει κάποιος που έχει σπίτι κοντά στο δάσος ή μέσα στο δάσος. Ευχαριστώ πολύ.
Ευχαριστώ, κύριε Αμυρά. Ο συνάδελφος κ. Σαρίδης έχει τον λόγο από την Ένωση Κεντρώων.
Κύριε Πρόεδρε, εγώ να απαντήσω τώρα στον κ. Αμυρά ή μετά;
Όχι δεν θα απαντήσετε τώρα αλίμονο. Αφήστε την κυρία Υπουργό που νομοθετεί, να κάνει τις κρίσεις τώρα, κύριε Κατσίκη. Εσείς θα τις κάνετε;
Καμμία αντίρρηση. Εγώ πολύ ευγενικά ρώτησα.
Κύριε Σαρίδη, έχετε τον λόγο.
Ευχαριστώ πολύ, κύριε Πρόεδρε. Κύριε Υπουργέ, κυρίες και κύριοι συνάδελφοι, ευθύνες υπάρχουν - το έχουμε πει - και είναι διαχρονικές, αγγίζουν τη συγκεκριμένη Κυβέρνηση για το εθνικό πένθος και για την τραγωδία την οποία περνάμε αυτή τη στιγμή και θα αποδοθούν. Επιτρέψτε μου, αγαπητοί συνάδελφοι, να σας θυμίσω ότι σε δύο μήνες θα έχουν συμπληρωθεί τρία χρόνια από τότε που η Κυβέρνηση κέρδισε την εμπιστοσύνη του ελληνικού λαού για τη διακυβέρνηση της χώρας. «Ξεμπερδεύουμε με το παλιό, κερδίζουμε το αύριο» ήταν το σύνθημα των εκλογών του Σεπτεμβρίου του 2015. Ο ελληνικός λαός, αγαπητοί συνάδελφοι, ψήφισε την Κυβέρνηση, γιατί ήθελε να ξεμπερδέψει με το παλιό και να κερδίσει το αύριο. Σήμερα, τρία χρόνια μετά, το παλιό συνεχίζει να είναι εδώ και το αύριο φαντάζει ίσως πιο μακριά, πάντα το ίδιο μακριά, όπως ήταν και πριν από τρία χρόνια. Οι πρακτικές του παλιού ζουν και βασιλεύουν, η νοοτροπία του παλιού έχει κυριαρχήσει στην πολιτική ζωή του τόπου, το αύριο είναι εξίσου γκρίζο και θαμπό όπως πριν από τρία χρόνια. Σήμερα, λοιπόν, στα Θερινά Τμήματα της Βουλής εξετάζουμε το σχέδιο νόμου με τίτλο: «Πρόληψη και καταστολή της νομιμοποίησης εσόδων από εγκληματικές δραστηριότητες και της χρηματοδότησης της τρομοκρατίας (ενσωμάτωση της Οδηγίας 2015/849) και άλλες διατάξεις». Σήμερα, τρία χρόνια μετά, στην προσπάθειά της η Κυβέρνηση να ξεμπερδεύει με το παλιό και να κερδίσει το αύριο, φέρνει προς ψήφιση το θεσμικό πλαίσιο, το οποίο της ήταν απαραίτητο για να δούμε από εδώ και πέρα τι μπορεί να γίνει, γιατί μέχρι τώρα το οπλοστάσιο που είχε στη διάθεσή της δεν ήταν επαρκές. Τώρα τρία χρόνια μετά! Η υποκρισία, λοιπόν, της Κυβέρνησης αλλά και η αποτυχία της περικλείεται στην έκφραση του Πρωθυπουργού της χώρας χθες και κάτω από το βάρος της ανείπωτης τραγωδίας στο Μάτι, που έλαβε χώρα στην ανατολική Αττική, όπου δήλωσε ο κύριος Πρωθυπουργός: «Θα δοθούν απαντήσεις σε όλες ανεξαιρέτως τις ερωτήσεις». Αυτή την διαβεβαίωση μας έδωσε ο Πρωθυπουργός. Σαφώς, όπως είπα και στην αρχή, δεν θα συζητήσουμε σήμερα τις ευθύνες για τις φωτιές, δεν θα αποδώσουμε ευθύνες, τις οποίες όλοι γνωρίζουν πως υπάρχουν. Όμως, στο πλαίσιο της δήλωσης του Πρωθυπουργού, εμείς ως Ένωση Κεντρώων έχουμε να προσθέσουμε ένα και μόνο ερώτημα στα όσα ήδη έχουν διατυπωθεί από τους πολίτες και περιμένουν μία απάντηση. Το ερώτημα είναι απλό και είναι το εξής: Πού είναι τα λεφτά; Πού είναι τα λεφτά, αγαπητοί συνάδελφοι; Πού είναι τα λεφτά της «καβάτζας» του κ. Τσακαλώτου για τις φυσικές καταστροφές; Πού είναι τα λεφτά που κρατάτε από τους δανειολήπτες γι' αυτή ακριβώς τη δουλειά; Τι τα έχετε κάνει; Σήμερα εδώ μέσα μιλάμε για διαφάνεια και νομιμοποίηση εσόδων από εγκληματικές δραστηριότητες, αλλά δεν μιλάμε για τη διαφάνεια σε έσοδα του Υπουργείου Οικονομικών μέχρι στιγμής, δεν έχουμε καταφέρει να μιλήσουμε. Εγώ προσωπικά προσπαθώ να μάθω από τον κ. Τσακαλώτο τι γίνεται με αυτά τα έσοδα και θα καταθέσω στα Πρακτικά, αγαπητοί συνάδελφοι, όλες μου τις ερωτήσεις γι' αυτό το θέμα, που είναι αναπάντητες έναν χρόνο τώρα. Απάντηση δεν παίρνω. Και εδώ σήμερα ερχόμαστε να μιλήσουμε για τη νομιμοποίηση εσόδων! [[Στο σημείο αυτό ο Βουλευτής κ. Ιωάννης Σαρίδης καταθέτει για τα Πρακτικά τις προαναφερθείσες ερωτήσεις, οι οποίες βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Γνωρίζετε, αγαπητοί συνάδελφοι της Κυβέρνησης, αγαπητέ κύριε Υπουργέ, πού ακριβώς βρίσκεται το ποσό της καβάτζας του κ. Τσακαλώτου αυτή τη στιγμή που μιλάμε; Πάνω από ένα δισεκατομμύριο! Το γνωρίζετε; Εσείς της Κυβέρνησης που τρέξατε να δώσετε 20 δισεκατομμύρια από το ταμείο, από το Πρόγραμμα Δημοσίων Επενδύσεων, γνωρίζετε πως ο προϊστάμενός σας κ. Τσακαλώτος, έχει κρατημένο στην άκρη τουλάχιστον πάνω από 1 δισεκατομμύριο ακριβώς για τέτοιες καταστάσεις, ακριβώς για την αντιμετώπιση των συνεπειών φυσικών καταστροφών; Το γνωρίζει η Βουλή, ο Πρόεδρος της Βουλής, ο σεβαστός Πρόεδρος της Βουλής, που πήραμε την απόφαση να δώσουμε χρήματα από τον προϋπολογισμό - και καλά κάναμε και την πήραμε - πως ο κ. Τσακαλώτος κρατάει ποσοστό από τις δόσεις που πληρώνουν κάθε μήνα όλοι οι Έλληνες δανειολήπτες, ό,τι δάνειο και να έχουν πάρει, επαγγελματικό, στεγαστικό, καταναλωτικό, και το βάζει στην καβάτζα «περί φυσικών καταστροφών»; Και για όσους ρωτάτε τι είναι η καβάτζα περί νόμου για φυσικές καταστροφές θα σας πω. Νόμος 433, άρθρο 2 παράγραφος 4. Το γνωρίζουν οι Έλληνες δανειολήπτες; Πώς είναι δυνατόν να μην ξέρει ο Πρωθυπουργός, να μην ξέρει ούτε η Βουλή, να μην ξέρουν ούτε τα Υπουργεία ότι υπάρχει πάνω από 1 δισεκατομμύριο ευρώ στην απόλυτη διάθεση του Υπουργού Οικονομικών, λεφτά των Ελλήνων δανειοληπτών για την αντιμετώπιση τέτοιων καταστάσεων; Πιστεύετε πως το γνωρίζουν όλοι αυτοί οι συμπολίτες μας, που έτρεξαν να προσφέρουν από το υστέρημά τους, που πάνε να βάλουν τα λεφτά σε λογαριασμούς αλληλεγγύης; Άνθρωποι οι οποίοι κινούνται στα όρια της φτώχειας, άνθρωποι που χάνουν τα σπίτια τους, επειδή έχουν κοκκινίσει τα δάνειά τους, άνθρωποι που δεν έχουν να πληρώσουν αυτή τη δόση, άνθρωποι που τους έχουν κοπεί οι συντάξεις, άνθρωποι που τους έχουν κοπεί οι μισθοί γνωρίζουν, άραγε, πως υπάρχει ένας τέτοιος λογαριασμός στη διάθεση του Υπουργείου; Κυρίες και κύριοι συνάδελφοι, σας έχω ενοχλήσει πάρα πολλές φορές με αυτό το θέμα, γιατί κι εγώ τραβιέμαι με αυτό το θέμα εννέα μήνες τώρα. Πώς να το κάνουμε. Εννέα μήνες όλες οι πόρτες είναι κλειστές. Εννέα μήνες φωνάζω, παρακαλώ, σκούζω. Δεν παίρνω καμμία απάντηση από τον κ. Τσακαλώτο. Θα συνεχίσετε, αγαπητοί συνάδελφοι, να επιτρέπετε αυτή την κατάσταση εδώ μέσα στο ελληνικό Κοινοβούλιο; Εγώ προσωπικά πάντως αναγκάζομαι να ζητήσω την παραίτηση του κ. Τσακαλώτου. Ή θα μας απαντήσει πού είναι τα λεφτά, τι τα έχει κάνει ή θα πρέπει να παραιτηθεί. Ο άλλος δρόμος είναι και ο δρόμος της δικαιοσύνης. Σήμερα ξεμπερδεύουμε, είπατε, με το παλιό, τον Σεπτέμβριο του '15 και κερδίζουμε το αύριο. Μιλάτε σήμερα για διαφάνεια, μιλάτε για τιμιότητα και για ηθικό πλεονέκτημα. Ε, λοιπόν, σας προκαλώ να το αποδείξετε, αγαπητοί συνάδελφοι. Είστε εκτεθειμένοι, κύριοι της Κυβέρνησης. Πού είναι τα λεφτά; Τι τα έχετε κάνει; Είναι πάνω από 1 δισεκατομμύριο. Βγαίνετε και λέτε πως σκοπός σας είναι η καταπολέμηση της διαφθοράς και νομοθετούμε σήμερα μια ευρωπαϊκή οδηγία για το ξέπλυμα του χρήματος. Την ίδια ώρα, όμως, έχετε εξαφανίσει αυτά τα χρήματα και κάνετε ό,τι μπορείτε για να μην το μάθουν οι πολίτες. Και για όσους αναρωτιούνται, θα ξαναπώ για πολλοστή φορά την περίφημη ιστορία της καβάτζας του κ. Τσακαλώτου όπως ξεκίνησε από τις 17 Σεπτεμβρίου του 2017. Μιλάμε για 1 δισεκατομμύριο ευρώ - πάνω από 1 δισεκατομμύριο αυτή τη στιγμή - , που θα έπρεπε να είναι στη διάθεση των ανθρώπων που κάηκαν, που θα έπρεπε να είναι στη διάθεση των ανθρώπων που πνίγηκαν, που θα πρέπει να είναι στη διάθεση όσων πνιγούν, όσων καούν. Πρόκειται για την υπόθεση της εισφοράς του ν.128/1975, που καταβάλλει κάθε δανειολήπτης σε κάθε δόση που πληρώνει για δάνεια και πιστωτικές κάρτες, ενός λογαριασμού του δημοσίου στον οποίο καταλήγουν τα χρήματα αυτά, ενός λογαριασμού που τηρείται εκτός κρατικού προϋπολογισμού στην Τράπεζα της Ελλάδος. Αυτός ο λογαριασμός είχε δημιουργηθεί αρχικά τη δεκαετία του 1960 με σκοπό την ενίσχυση των εξαγωγικών επιχειρήσεων. Ήταν επιδότηση στις εξαγωγικές επιχειρήσεις. Η χρήση του έπρεπε να καταργηθεί από το 1992, λόγω της εισόδου μας στην Ευρωπαϊκή Ένωση, σύμφωνα με τη σχετική απόφαση του τότε Προέδρου της Τράπεζας της Ελλάδος του κ. Χαλικιά, αλλά για είκοσι τέσσερα χρόνια μετά, από το 1991 έως το 2015, εμφανιζόταν να είναι άχρηστος, καθώς η εισφορά έπρεπε να έχει καταργηθεί ως παράνομη κρατική ενίσχυση. Αντίθετα, όμως, σύμφωνα με τα επίσημα στοιχεία του Υπουργείου που ο ίδιος ο Υπουργός Οικονομικών μου παρουσίασε σε επίκαιρη ερώτηση και έχω στη διάθεσή μου, στο διάστημα αυτό που θα έπρεπε να έχει καταργηθεί ο συγκεκριμένος λογαριασμός υπήρξαν έσοδα περίπου 9 δισεκατομμυρίων ευρώ και πληρωμές - άγνωστο πού -4,5 δισεκατομμυρίων. Αφήνοντας στην άκρη, λοιπόν, το γεγονός πως ο κ. Τσακαλώτος δεν μας έχει απαντήσει - γιατί δεν έχει ξεκινήσει η έρευνα - πού πήγαν τα 9 δισεκατομμύρια της περιόδου 1991-2015, αλλά και την ένοχη σιωπή και της Νέας Δημοκρατίας και του Κινήματος Αλλαγής στο θέμα αυτό, προχωρώ στα γεγονότα από τον Αύγουστο του 2015 και μετά, για τα οποία δεν μπορεί να επικαλεστεί η Κυβέρνηση πως της φταίνε οι προηγούμενοι. Τότε, τον Αύγουστο του 2015, τα κόμματα που στήριξαν την ευρωπαϊκή προοπτική της χώρας, μαζί με τα υπόλοιπα άρθρα ψήφισαν και το άρθρο 2 παράγραφος 4, το οποίο προέβλεπε όχι την κατάργηση της εισφοράς ως όφειλε, του ν.128/1975, αλλά της αλλαγής σκοπού της εισφοράς αυτής όπου πλέον τα χρήματα τα οποία πλήρωναν οι Έλληνες δανειολήπτες θα πήγαιναν σε έναν κουμπαρά και οι πυρόπληκτοι, αυτοί που είχαν πνιγεί, αυτοί που είχαν καεί, αυτοί που είχαν πάθει ζημιές από σεισμό, θα μπορούσαν να απευθύνονται στον συγκεκριμένο κουμπαρά και να έρχεται το ελληνικό κράτος και να λέει «λυπάμαι πάρα πολύ γι' αυτό που πάθατε, αλλά έχω εδώ κάτι που μπορεί να ελαφρύνει τον πόνο σας». Από το 2015, λοιπόν, σε μια υποπαράγραφο αυτού του τρίτου μνημονίου αποφασίστηκε πως θα συνεχιστεί η παρακράτηση, αποφασίστηκε ότι οι Έλληνες δανειολήπτες θα κάνουν οι ίδιοι κοινωνική πολιτική, γιατί το κράτος δεν είχε χρήματα για να εφαρμόσει κοινωνική πολιτική, ως όφειλε. Κάθε φορά, δηλαδή, που οι Έλληνες δανειολήπτες πληρώνουν αυτά τα χρήματα, βάζουν μέσα σ' αυτόν τον κουμπαρά ένα μικρό ποσό. Σύμφωνα, μάλιστα, με τα στοιχεία που έχει καταθέσει ο κ. Τσακαλώτος από το 2015 και το 2016, μιλάμε για 436.000.000 το 2015, 416.000.000 το 2016, δεν ξέρω πόσα το 2017- έχει αποφύγει ο Υπουργός να μου πει - , δεν ξέρω πόσα το 2018, πάνω από ένα δισεκατομμύριο θα έλεγα εγώ. Μέσα, λοιπόν, σε δύο χρόνια δημιουργήθηκε αυτός ο κουμπαράς, αυτή η καβάντζα. Δικαιούνται ναι ή όχι, αγαπητοί συνάδελφοι, αυτά τα χρήματα οι άνθρωποι που κάηκαν; Τα δικαιούνται; Δικαιούνται να χρησιμοποιηθεί αυτός ο κουμπαράς; Υποτίθεται, λοιπόν, ότι με το σημερινό νομοσχέδιο, στο οποίο όλοι έχουμε ήδη συμφωνήσει, θα μπορούμε να ελέγχουμε τις διαδρομές του μαύρου χρήματος. Ποιον κοροϊδεύουμε; Ποιες διαδρομές; Ποιο μαύρο χρήμα; Εδώ δεν μπορούμε να μάθουμε για το χρήμα που διαχειρίζεται η ίδια η ελληνική Κυβέρνηση και ψάχνουμε να βρούμε τις διαδρομές του μαύρου χρήματος; Ρωτάω να μου πει, λοιπόν, ο κ. Τσακαλώτος πόσο υπόλοιπο έχει ο συγκεκριμένος λογαριασμός και μου απαντά αυτολεξεί. Σας το διαβάζω από τα Πρακτικά. Ακούστε απάντηση: «Είναι ένα μεγάλος λογαριασμός που, όπως λέτε και στην ερώτησή σας, είναι στην Τράπεζα της Ελλάδος. Κάτω απ' αυτόν τον μεγάλο λογαριασμό υπάρχουν διάφοροι λογαριασμοί, μέσα στους οποίους είναι ο λογαριασμός που συζητάμε. Ακριβώς επειδή είναι ένας λογαριασμός που είναι μέσα σ' έναν μεγαλύτερο, είναι δύσκολο αυτό που ζητάτε να σας το δώσω με αριθμούς. Δεν είναι, δηλαδή, ένας λογαριασμός από μόνος του. Είναι ένας υπολογαριασμός στον μεγάλο λογαριασμό που μπαίνουν μέσα τα χρήματα που θα πάρουμε από τον ESM, που μπαίνουν μέσα τα χρήματα που μαζεύουμε από τις εξόδους στις αγορές. Αυτό είναι. Αν δεν το καταλάβατε, αυτή είναι η απάντησή μου». Αυτό μου είπε. Ασυναρτησίες, υπεκφυγές, στάχτη στα μάτια. Αυτή την απάντηση μου έδωσε, όταν τον ρώτησα πόσα λεφτά έχει στην καβάντζα του. Όταν επανέλαβα, αγαπητοί συνάδελφοι, την ίδια ερώτηση ακριβώς λίγο καιρό μετά, πήρα την εξής εκπληκτική απάντηση: «Μα σας απάντησα, κύριε Σαρίδη. Τι δεν καταλάβατε;» Ό,τι καταλάβατε κι εσείς. Αναρωτιέμαι. Αν τα λεφτά αυτά είχαν δοθεί για την ενίσχυση του Πυροσβεστικού Σώματος, αν είχαμε μερικά περισσότερα Canadair, αν είχαμε περισσότερα ελικόπτερα, αν τέλος πάντων είχαμε συμβάλει πιο πολύ στην πρόληψη - γιατί λεφτά είχαμε, ήταν λεφτά γι' αυτόν τον σκοπό - αν είχαν δοθεί για αντιπλημμυρικά έργα εκεί που πνίγονται οι άνθρωποι, αν είχαν αξία εκεί που δόθηκαν τα χρήματα αυτά, αν είχε σωθεί έστω μία ζωή, μία ζωή όχι δύο αλλά μία, ένα σπίτι, δεν θα είχαν περισσότερη αξία αυτά τα χρήματα; [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τελειώνω σε ένα λεπτό, κύριε Πρόεδρε. Περιμένουμε, λοιπόν, μια ξεκάθαρη απάντηση από τον Πρωθυπουργό πια, διότι από τον κ. Τσακαλώτο κουραστήκαμε να περιμένουμε απάντηση. Πού είναι τα λεφτά του ν.128/75, πού είναι τα υπόλοιπα, πόσα είναι, τι τα κάνετε, πού τα έχετε και μετά ας έρθετε να ζητήσετε την ψήφο μας για την καταπολέμηση του μαύρου χρήματος. Η Ένωση Κεντρώων θα ψηφίσει «παρών» επί της αρχής, παρ' όλο που είναι ένα θετικό βήμα, αλλά ούτως ή άλλως είναι μια απαρχαιωμένη οδηγία. Έχει βγει νέα οδηγία. Η χώρα χρειάζεται γρήγορους ρυθμούς και εμείς κινούμαστε με αργή κίνηση. Όσον αφορά τις τρεις τροπολογίες που κατέθεσε το Υπουργείο Εθνικής Άμυνας, κύριε Υπουργέ, θα στηρίξουμε και την τροπολογία για τον Οικοδομικό Συνεταιρισμό Μονίμων Αξιωματικών Στρατού, θα στηρίξουμε και την τροπολογία για τα υποβρύχια η οποία κινείται προς μια σωστή κατεύθυνση και θα εξαντλήσουμε τον χρόνο της σκέψης μας για την τροπολογία για τα μερίσματα την οποία έχετε καταθέσει. Ευχαριστώ πολύ.
Ευχαριστώ, κύριε συνάδελφε. Ας δούμε τη σειρά, επειδή τέλειωσαν οι ειδικοί αγορητές. Τώρα θα πάρει τον λόγο ο Υπουργός κ. Κουβέλης. Αμέσως μετά θα μπούμε στον κατάλογο των Βουλευτών ομιλητών οι οποίοι είναι τέσσερις. Θα ξεκινήσουμε με την κ. Μεγαλοοικονόμου και τον κ. Βορίδη. Μετά θα δώσουμε τον λόγο στον κ. Κασιδιάρη ως Κοινοβουλευτικό Εκπρόσωπο της Χρυσής Αυγής που τον ζήτησε, θα ακολουθήσει ο κ. Παρασκευόπουλος και ο κ. Παναγιώταρος και αμέσως μετά θα πάμε στον κ. Κεφαλογιάννη. Θα δούμε στη συνέχεια τους άλλους Κοινοβουλευτικούς Εκπροσώπους. Κύριε Υπουργέ, ορίστε.
Κύριε Πρόεδρε, θα είμαι πολύ σύντομος. Κύριε Βαρδαλή, ευχαριστώ για την ερώτηση που μου κάνατε. Σας υποσχέθηκα ότι θα το δω. Πράγματι με τη μετάβαση του Οικοδομικού Συνεταιρισμού των Αξιωματικών στην εποπτεία του Υπουργείου Οικονομικών υπάρχει για την ταυτότητα της συμπεριφοράς όλων των οικοδομικών συνεταιρισμών και η υποχρέωση λειτουργίας γενικής συνέλευσης. Δεν χρειάζεται ιδιαίτερη ρύθμιση από την πλευρά του Υπουργείου Εθνικής Άμυνας. Εκείνο που θα συμβεί είναι ότι από την ώρα που μεταβαίνει στην εποπτεία και στον έλεγχο του Υπουργείου Οικονομικών, ταυτόχρονα θα λειτουργεί και η γενική συνέλευση των συνεταιριστών. Σε ό,τι αφορά το ερώτημα του κ. Αμυρά, κύριε Αμυρά, προφανώς αναφέρεστε στην τελευταία παράγραφο, η οποία λέει ότι «το Πολεμικό Ναυτικό δεν παραιτείται από οποιοδήποτε συμβατικό ή νόμιμο δικαίωμα που απορρέει από την τριμερή συμφωνία η οποία έχει κυρωθεί και η ισχύς της οποίας παρατείνεται έως 30 Ιουνίου του 2019». Ήδη από τη συμφωνία προβλέπεται - και υπάρχει - η ύπαρξη εγγυητικών επιστολών. Οι εγγυητικές επιστολές στον βαθμό που αναδεικνύεται δικαίωμα από τη μη τήρηση της συμφωνίας, το Πολεμικό Ναυτικό θα ζητήσει προφανέστερα την κατάπτωσή τους, με ό,τι πρόκειται να επακολουθήσει από την πλευρά του αντισυμβαλλομένου, ο οποίος πιθανόν να θελήσει να αμφισβητήσει, να καθυστερήσει και να οδηγηθεί η υπόθεση στη δικαιοσύνη. Όπως, επίσης, προβλέπεται από τη συμφωνία και η ύπαρξη ποινικών ρητρών. Και, βεβαίως, πέρα από αυτά τα δύο υπάρχουν και οι αγωγές για την αναζήτηση της οποιασδήποτε ευθύνης του αντισυμβαλλομένου σε σχέση με το έγκαιρο ή το μη έγκαιρο της εκτέλεσης του συγκεκριμένου προγράμματος. Σε κάθε περίπτωση, εκείνο που ορθά επισημάνατε, διατηρείται στο ακέραιο το δικαίωμα του Πολεμικού Ναυτικού να αξιώσει ό,τι δικαιούται και θα το δικαιούται, εφόσον παρουσιαστούν οι πλημμέλειες τις οποίες ενδεικτικά ανέφερα. Το κρίσιμο ποιο είναι; Στην τροπολογία η οποία είναι στην κρίση σας, ήταν αναγκαίο, κατά την γνώμη μου, να υπάρξει αυτή η διάταξη. Γιατί; Διότι θα μπορούσε να εγερθεί ή άλλη άποψη ότι την ώρα που το παρατείνετε, χωρίς την επανάληψη αυτού του ζητήματος, ουσιαστικά «έχετε παραιτηθεί». Ευχαριστώ, κύριε Πρόεδρε.
Ευχαριστώ, κύριε Υπουργέ. Τον λόγο έχει η κ. Μεγαλοοικονόμου.
Ευχαριστώ, κύριε Πρόεδρε. Κύριοι Υπουργοί, κυρίες και κύριοι συνάδελφοι, σήμερα είναι μια πένθιμη μέρα. Θα ήθελα να εκφράσω τα συλλυπητήριά μου στα θύματα των καταστροφικών πυρκαγιών των προηγούμενων ημερών. Πράγματι είναι μια ασύλληπτη τραγωδία και η σκέψη μας φυσικά βρίσκεται στους αγνοούμενους. Εύχομαι να έχουμε ένα αίσιο αποτέλεσμα για αυτούς τους ανθρώπους. Η Κυβέρνηση ήδη έλαβε τα πρώτα μέτρα για την ανακούφιση των πληγέντων. Όμως δεν μπορώ να παραβλέψω μερικές αλήθειες. Λυπάμαι που θα τις πω. Κατ' αρχάς έχουμε την άναρχη δόμηση, που επί δεκαετίες επέτρεπαν οι εκάστοτε κυβερνήσεις και ειδικά σε παραθαλάσσιες περιοχές. Είναι ένα τεράστιο ζήτημα. Δεύτερον, όσον αφορά την παράνομη δόμηση, πολλές φορές δεν υπήρχαν οι απαραίτητες προϋποθέσεις και δυστυχώς ήταν συνηθισμένοι, ειδικά τη δεκαετία του '80 και του '90, στο πλαίσιο των πελατειακών σχέσεων. Τρίτον, επί χρόνια υπήρχαν παραβάσεις, που επέτρεπαν ανέγερση σπιτιών εντός δάσους, διότι οι αρμόδιες αρχές έκαναν τα στραβά μάτια κατόπιν των κυβερνήσεων που τους έδιναν το πράσινο φως. Μιλάω για το δασαρχείο, την πολεοδομία και άλλους φορείς. Θα ήθελα να αναφερθώ ειδικά στον κ. Βορίδη. Συγγνώμη που σας μιλώ προσωπικά. Μπορείτε να μου απαντήσετε. Χθες σας παρακολούθησα στην τηλεόραση στο κανάλι «EPSILON», στην εκπομπή του κ. Χαριτάτου «Ξυπνάμε Μαζί!». Φαίνεται ότι ήσασταν αγουροξυπνημένος και δεν θυμόσασταν καλά, κύριε Βορίδη. Την ημέρα του πένθους αυτού - είχατε και τον κ. Καπερνάρο δίπλα σας και σας έβαλε στη θέση σας λίγο - βρήκατε να κάνετε μικροπολιτική, την ώρα που έχουμε αγνοούμενους. Αναφέρατε ότι η Κυβέρνηση έχει ποινικές ευθύνες. Φαίνεται ότι έχετε πάθει αμνησία ή Αλτσχάιμερ, διότι έψαξα και βρήκα το ΦΕΚ του 1972 το οποίο μάλιστα θα καταθέσω. Είναι το ΦΕΚ με αριθμό 259 της 9ης Οκτωβρίου 1972. Είναι διάταγμα για την πολεοδομία και θα σας διαβάσω το άρθρο 1, που αναφέρει πώς ακριβώς θα χτίζονται τα παραθαλάσσια ακίνητα. Θα σας το καταθέσω και θα σας διαβάσω ακριβώς τι λέει. Έτσι οι κυβερνήσεις από την Μεταπολίτευση και εντεύθεν όχι μόνο επέτρεψαν αλλά βοηθούσαν κιόλας. Είχατε το πελατειακό κράτος. Βοηθούσατε. Οι Βουλευτές σας, όπου ήταν, στην Κόρινθο, στην Αττική, ήθελαν να «αναπτύξετε» όσο μπορούσατε περισσότερο. Έκτιζαν στα διακόσια μέτρα. Το καταλαβαίνετε; Στα διακόσια μέτρα! Έκτιζαν και στον αιγιαλό, όπου απαγορεύεται κάτω από ογδόντα μέτρα να χτιστεί ακίνητο. Κλείνατε τον αιγιαλό. Αυτό μάλιστα έχει συμβεί και στο «Grand Resort» και ο Δήμαρχος του Κορωπίου αφήνει τους κατοίκους της Σαρωνίδας και του Λαγονησίου να βγάζουν ειδική κάρτα. Κανονικά έπρεπε να γκρεμίσετε τον τοίχο του «Grand Resort» και να είναι ελεύθερη η παραλία. Οι Βουλευτές επενέβαιναν, λοιπόν, για να μη χάσετε την πελατειακή σας σχέση. Θα σας μιλήσω εξ ιδίας πείρας για την πολεοδομία, το δασαρχείο, τους αρμόδιους φορείς. Μάλιστα επεμβαίνατε ακόμη και στην ηλεκτροδότηση. Όταν δεν ήθελαν να κάνουν ηλεκτροδότηση και υδροδότηση, επεμβαίνατε και εκεί. Ξέρω εργολάβο των Μεγάρων ο οποίος με μια άδεια, όταν ήταν τέσσερα στρέμματα για εξοχική κατοικία, έκτισε όλη την Κινέτα και το μισό Αλεποχώρι.
Το καταγγείλατε;
Να σας πω κάτι; Εγώ θα σας καταθέσω τη δική μου άδεια, που με έλεγαν κορόιδο όταν το '76 έβγαλα άδεια από την πολεοδομία. Πέρασα δασαρχείο, πολεοδομία. Μη γελάτε, κύριε Βορίδη. Απευθύνομαι σε εσάς.
Κάντε μου τη χάρη να μη μου απευθύνεστε.
Κύριε συνάδελφε, σας παρακαλώ.
Θα σας διαβάσω τι λέει ακριβώς το άρθρο και η τροπολογία «περί εγκαταστάσεων προς παραθερισμόν». Το άρθρο 1- δεν γραφεί πολλά - αναφέρει ότι επιτρέπεται η εγκατάσταση λυομένων οικίσκων προς παραθερισμόν επί οικοπέδου που να είναι καθορισμένος ο χώρος του, δηλαδή ένα στρέμμα χίλια τετραγωνικά μέτρα. Μετά λέει να είναι εντός της ζώνης των πεντακοσίων μέτρων από τα ακραία κτήρια του οικισμού ανεγνωρισμένου ως θερέτρου και με απόφαση του νομάρχου, εάν είναι εκτός της ζώνης, να είναι χίλια πεντακόσια τετραγωνικά μέτρα το γήπεδο, ή επί γηπέδων εκτός από αυτά τα εδάφια να είναι δύο χιλιάδες τετραγωνικά μέτρα. Και η κατοικία - που δεν θα είναι κτισμένη απλώς θα είναι λυόμενο - να είναι εντός του οικισμού τουλάχιστον το 1/10 της όλης επιφάνειας της οικοδομής, δηλαδή ογδόντα τετραγωνικά μέτρα το μέγιστο ή πενήντα τετραγωνικά μέτρα. Και οι οικισμοί να βρίσκονται τουλάχιστον ογδόντα μέτρα, κατά το άρθρο 6 του α. ν.2344/1940, μακρύτερα της παραλίας. Στην παράγραφο 4 του άρθρου 1 λέει ότι «η άδεια προς τοποθέτησιν των εγκαταστάσεων τούτων θα χορηγείται παρά των αρμοδίων υπηρεσιών πολεοδομίας κατόπιν αιτήσεως του ενδιαφερομένου, συνυποβάλλοντος τοπογραφικόν διάγραμμα του οικοπέδου του και της πέριξ αυτού περιοχής εις τριπλούν διάγραμμα κατόψεως και των προσόψεων κ.λπ.». Και λέει τι συμβαίνει εάν δεν υπάρχει άδεια πολεοδομίας - τελειώνει εκεί το άρθρο 1, γιατί συνεχίζει το άρθρο 2- , δηλαδή «εγκαταστάσεις μη πληρούσαι τους ως άνω όρους κατεδαφίζονται παρά της αστυνομικής αρχής άνευ ουδεμίας διαδικασίας, κατόπιν εντολής της εκδοσάσης την άδειαν αρχής». [[Στο σημείο αυτό η Βουλευτής κ. Θεοδώρα Μεγαλοοικονόμου καταθέτει για τα Πρακτικά το προαναφερθέν φύλλο της Εφημερίδας της Κυβερνήσεως, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Τα κατεδαφίσατε; Τότε που ήσασταν κυβέρνηση, τα κατεδαφίσατε για να μην θρηνήσουμε θύματα; Όχι δεν τα κατεδαφίσατε, τα σπρώχνατε. Το Μάτι ήταν τελείως παράνομο. Και εσείς τα κάνατε όλα. Εσείς οι κυβερνήσεις της Νέας Δημοκρατίας και του ΠΑΣΟΚ! Γιατί αποδίδετε ποινική ευθύνη στο ΣΥΡΙΖΑ; Τι έπρεπε να κάνει ο ΣΥΡΙΖΑ; Να πάρει τις μπουλντόζες και να τα γκρεμίσει τα αυθαίρετα που αφήνατε εσείς και μετά τα τακτοποιήσατε, για να θεωρείτε ότι όλα είναι ληγμένα; Εσείς, κύριε Σαρίδη, αυτό που λέτε για τον ν.128/75, αναφέρεται στο 0,06% όταν ήταν εισφορά των τραπεζών, δεν ήταν εισφορά του δανειολήπτη. Οι τράπεζες το κατέθεταν για ενίσχυση των εξαγωγών. Αυτό μετά το 1992 οι τράπεζες το μετακύλισαν παράνομα στους δανειολήπτες. Αυτό το έκανε και η Νέα Δημοκρατία και το ΠΑΣΟΚ. Δεν μίλησαν τότε. Το θέμα είναι ότι για τα χρήματα που ήταν για τις πυρκαγιές της Ηλείας έγινε ένας λογαριασμός στην Τράπεζα της Ελλάδος, ο οποίος δεν χρησιμοποιήθηκε ποτέ, δεν δόθηκε ποτέ και ψάχνουμε να βρούμε αυτά τα χρήματα.
Κυρία συνάδελφε, ολοκληρώστε σας παρακαλώ.
Δεν προλαβαίνω να πω για το άλλο νομοσχέδιο. Απλώς ήθελα να σας αναφέρω αυτά, για να μη λέτε ό,τι θέλετε. Ευχαριστώ.
Κύριε Βορίδη, έχετε τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, είχα έρθει προετοιμασμένος να μιλήσω για ένα εξαιρετικά κρίσιμο ζήτημα, όπως είναι το θέμα της καταπολέμησης της χρηματοδότησης της τρομοκρατίας. Ήθελα να μιλήσω και με την ιδιότητα του Βουλευτού αλλά και με την ιδιότητα του Προέδρου της ειδικής επιτροπής για την καταπολέμηση της τρομοκρατίας της κοινοβουλευτικής συνέλευσης του ΟΑΣΕ. Μέσα στις σκέψεις μου ήταν να αναφερθώ στο πόσο κρίσιμο ζήτημα είναι αυτό, πώς οι τρομοκρατικές απειλές σήμερα απλώνονται σε όλον τον δυτικό αλλά και ανατολικό κόσμο, πόσα αθώα παιδιά, αθώοι άντρες, γυναίκες γίνονται θύματα των τρομοκρατικών χτυπημάτων και πώς η διεθνής κοινότητα πρέπει να οργανώσει τη δράση της, ώστε να σταθεί αποτελεσματική στην εγγύηση της ασφάλειας των πολιτών, στην εγγύηση και στην εξασφάλιση των ζωών τους, της σωματικής τους ακεραιότητας. Και βέβαια, ένα μεγάλο κομμάτι για την αντιμετώπιση της τρομοκρατίας είναι το να κόψει κανείς τη χρηματοδότησή της. Αυτή η οδηγία, σε συνέχεια άλλων οδηγιών, προσπαθεί να διαμορφώσει ένα τέτοιο πλαίσιο. Ήθελα ακόμα να μιλήσω, ενώ εδώ διαμορφώνονται θεσμοί, για το πόσο φτωχή είναι στην πραγματικότητα η λειτουργία αυτών των θεσμών στην πατρίδα μας και για το πως υπάρχουν μηχανισμοί οι οποίοι αν λειτουργούσαν, ενδεχομένως, να είχαν μια αξία, όπως είναι αυτός ο φορέας διαβουλεύσεως του άρθρου 10 με τον ιδιωτικό τομέα στην αντιμετώπιση της τρομοκρατίας, ο οποίος θα μπορούσε να παράγει αποτελέσματα, όπως είναι η επιτροπή στρατηγικής, η οποία ορίζεται στο άρθρο 10, έχει σπουδαία καθήκοντα, αλλά δυστυχώς τα αποτελέσματά της είναι πενιχρά. Ήθελα να μιλήσω για κάτι που ανέφερε ο συνάδελφος του Κομμουνιστικού Κόμματος Ελλάδας, πράγματι, για την ανάγκη να αντιμετωπίσουμε όχι μόνο την τρομοκρατία αλλά και τη ριζοσπαστικοποίηση και τον βίαιο εξτρεμισμό που οδηγεί στην τρομοκρατία. Ήθελα, λοιπόν, να θέσω αυτά τα ζητήματα και να δούμε τι έχει γίνει στην πατρίδα μας γι' αυτά τα θέματα, το πώς έχουν ενσωματωθεί διεθνείς κανόνες. Και μια μικρή διόρθωση. Αυτό δεν είναι πολιτική της Ευρωπαϊκής Ένωσης. Είναι πολιτική του Οργανισμού Ηνωμένων Εθνών πια η φρασεολογία αυτή και η προσέγγιση αυτή.
Το ανέφερα.
Να το αναφέρετε χωρίς τη διόρθωση, λοιπόν, απλώς με την επισήμανση αυτή ότι είναι μια παγκόσμια πολιτική. Ήθελα να μιλήσω γι' αυτά τα οποία βρίσκω σπουδαία και μεγάλα ζητήματα. Και ήθελα ακόμα να πω το πόσο λίγα έχουν γίνει στον τόπο μας για την αντιμετώπιση της τρομοκρατίας, που ακόμα βρίσκεται υπό την καταθλιπτική σκιά όχι ίσως χτυπημάτων φονταμενταλιστών, αλλά πάντως υπό την καταθλιπτική σκιά της καθημερινής βίας του εξτρεμισμού που προέρχεται από την άκρα Αριστερά και πόσο λίγα πράγματα έχουν γίνει γι' αυτό. Ελάχιστα έχουν γίνει, ίσως τίποτα, για να αντιμετωπιστούν οι αιτίες που οδηγούν σε αυτή την καθημερινή βία, που φαλκιδεύει τη λειτουργία της δημοκρατίας, που φαλκιδεύει τη δυνατότητα ελεύθερης έκφρασης. Δεν δίνεται πια η δυνατότητα να μιλήσουμε γι' αυτά. Έχουμε δεσμευθεί ότι θα κρατήσουμε αυτό το τριήμερο χωρίς να ανοίξουμε τη συζήτηση γι' αυτή την τεράστια καταστροφή. Έχουμε πει ότι θέλουμε στην παρούσα φάση, να κρατήσουμε τις σκέψεις μας σε όλους αυτούς που έχασαν ανθρώπους, σε όλους αυτούς που χάθηκαν, σε όλους αυτούς που σήμερα θρηνούν σπαραχτικά, γιατί σκέφτονται τις ιστορίες που έζησαν στην καταστροφή οι φίλοι τους και οι συνάνθρωποι τους. Γιατί αυτές οι ιστορίες για πολλούς από εμάς είναι οι ιστορίες των φίλων μας, είναι οι ιστορίες των συμπολιτών μας, είναι ο φριχτός θάνατός τους μέσα σε τραγικές συνθήκες. Και όταν τις σκέφτεσαι αυτές τις ιστορίες, δυσκολεύεσαι ακόμα και να συνεχίσεις να μιλάς, γιατί σε πνίγει η θλίψη και η αγανάκτηση και η οργή. Είπαμε, λοιπόν, να μη μιλήσουμε για αυτά. Αλλά, ακούστε, κάντε μας μια χάρη από την Κυβέρνηση, κάντε μας μια χάρη και από την Κοινοβουλευτική Ομάδα του ΣΥΡΙΖΑ στη μνήμη αυτών των ανθρώπων και στην τεράστια προσπάθεια που κάνουμε να σεβαστούμε αυτό το τριήμερο τη θλίψη τους, την οδύνη τους, τον πόνο τους. Κάντε μας μια χάρη! Σταματήστε να είστε αυτάρεσκοι. Να μη σας ακούμε να λέτε πόσο υποδειγματικά λειτούργησε ο κρατικός μηχανισμός. Κάντε μας μια χάρη. Να σκύψετε και να ακούσετε και να καταλάβετε και να φανταστείτε τις στιγμές που πέρασαν αυτοί οι άνθρωποι. Να αναλογιστείτε και να είστε ταπεινοί τουλάχιστον, αντί να ακούμε ότι λειτούργησε υποδειγματικά ο κρατικός μηχανισμός - από τον Γενικό Γραμματέα Πολιτικής Προστασίας. Θα μιλήσουμε για τις ευθύνες. Θα μιλήσουμε για τις εγκληματικές παραλείψεις παράγραφο - παράγραφο, τη νομική διάταξη που προβλέπει την υποχρέωση και από κάτω την παράλειψή της και ποιος το παρέλειψε. Όχι γενικά. Δεν θα κάνουμε θεσμικές συζητήσεις. Δεν θα μιλήσουμε για το θεσμικό πλαίσιο και το αν αυτό είναι καλό ή κακό και πώς μπορεί γενικώς να βελτιωθεί. Θα μιλήσουμε για τις εγκυκλίους που εσείς βγάλατε και που προβλέπουν λεπτομερώς τι πρέπει να κάνει ο καθένας. Θα μιλήσουμε όχι για να κάνουμε μια στείρα πολιτική αντιδικία, γιατί πάνω σε αυτούς τους δεκάδες νεκρούς, στους αγνοούμενους, στους εκατοντάδες τραυματίες δεν υπάρχει μικροπολιτική. Ο καταλογισμός ευθυνών δεν είναι μικροπολιτική. Η ανάληψη της ατομικής ευθύνης δεν είναι μικροπολιτική. Η σωστή λειτουργία του κρατικού μηχανισμού - και αυτό δεν είναι απρόσωπο, είναι πρόσωπα, άνθρωποι που στελεχώνουν τον κρατικό μηχανισμό και πρέπει να κάνουν τη δουλειά τους - δεν είναι μικροπολιτική. Θα μιλήσουμε για όλα αυτά.
Παρακαλώ, κύριε συνάδελφε, ολοκληρώστε.
Θα μιλήσουμε από αύριο, κύριε Πρόεδρε, και θα είμαστε εξαιρετικά αναλυτικοί, ώστε τα θρασίμια της πολιτικής να πάνε στη θέση τους.
Αυτό δεν επιτρέπεται, κύριε Πρόεδρε. «Τα θρασίμια»;
«Τα θρασίμια της πολιτικής». Είναι μια οξύτατη φράση, αλλά ύβρις δεν είναι. Τι να κάνουμε τώρα;
Κύριε Μαντά, αναγνωρίζετε τον εαυτό σας σε αυτό;
Είσαι κυνικός και αγενής. Μόνο αυτό σου λέω.
Είπαμε να κρατήσουμε ένα επίπεδο αυτό το τριήμερο και μέχρι σήμερα έχει πάει εξαιρετικά αυτό το τριήμερο από άποψη τουλάχιστον τακτ και διακριτικότητας. Ας το κρατήσουμε.
Σε μένα μιλάτε;
Δεν το λέω σε εσάς, κύριε Μαντά. Είναι αναμφισβήτητο ότι στην τελευταία του φράση ο κ. Βορίδης ξέφυγε. Εντάξει ήταν η τελευταία φράση. Τι να κάνουμε;
Αν κάποιος αισθάνεται ότι έχει θιγεί προσωπικά, να πάρει τον λόγο.
Δεν είναι φρασεολογία αυτή.
Κύριε Βορίδη, ξεφύγατε στην τελευταία φράση. Το ξέρετε. Τον λόγο έχει ο κ. Κασιδιάρης.
Αυτή τη στιγμή με τον πλέον τραγικό με τον πλέον δραματικό τρόπο έχει αναδειχθεί μία σκληρή πραγματικότητα στην Ελλάδα, δηλαδή ότι δεν υπάρχει κράτος, δεν υπάρχει κρατικός μηχανισμός, δεν υπάρχει Κυβέρνηση, δεν υπάρχουν υπηρεσίες, δεν υπάρχουν δήμοι και περιφέρειες, ο πολίτης είναι αφημένος στη μαύρη του μοίρα, είναι παρατημένος. Και την ίδια ώρα τολμούν να έρχονται εδώ μέσα αυτοί οι υπερφίαλοι παράγοντες που παριστάνουν τους κυβερνώντες και φέρνουν τροπολογίες για να παίρνουν περισσότερα λεφτά οι κρατικοδίαιτοι, χρυσοπληρωμένοι στις ΔΕΚΟ. Εγώ θα καταθέσω εδώ κάποια στοιχεία - έχω υποχρέωση έναντι του έθνους - που η Χρυσή Αυγή τα έχει παρουσιάσει πολύ πριν θρηνήσουμε θύματα, πολύ πριν την τελευταία τραγωδία: Διακόσια πενήντα πυροσβεστικά οχήματα είναι κατασκευής σαράντα ετών, επτακόσια πυροσβεστικά οχήματα που δρουν στην Ελλάδα, είναι κατασκευής είκοσι και τριάντα ετών. Σχεδόν το 20% από τον στόλο των πυροσβεστικών οχημάτων είναι σε ακινησία λόγω βλαβών και ελλείψεως ανταλλακτικών. Χίλιοι πυροσβέστες δεν υπηρετούν εκεί που θα έπρεπε να βρίσκονται στις υπηρεσιακές τους θέσεις, στα δάση, εκεί που υπάρχουν πυρκαγιές. Οι επτακόσιοι είναι στην «FRAPORT» και δουλεύουν για τους Γερμανούς και οι τριακόσιοι είναι στις εθνικές οδούς και δουλεύουν για τους εργολάβους. Και είχε πάρει τη θλιβερή πρωτοβουλία στις 16 Ιουλίου 2018 ο Τόσκας, να στείλει και πυροσβεστικά οχήματα στην Αλβανία. Αυτά όλα τα αίσχη προ της τραγωδίας. Τι έγινε μετά την τραγωδία; Εκεί αναδείχθηκε η απόλυτη αθλιότητα αυτών που σήμερα παριστάνουν την Κυβέρνηση της Ελλάδος. Εμφανίζονται στα κανάλια με αμετροέπεια. Εμφανίζεται ένας παλιοπασόκος, που σήμερα είναι Υπουργός του ΣΥΡΙΖΑ, και λέει: «Μην υπερβάλλετε. Πόσοι είναι; Είναι μικρός ο αριθμός των αγνοουμένων.» Εμφανίζεται ένας άλλος που παριστάνει τον Υπουργό, που θα έπρεπε να έχει παρέμβει εισαγγελέας επί τόπου για το αδίκημα της περιύβρισης νεκρών, και λέει ότι δεν υπάρχουν νεκροί ότι όλους αυτούς τους έχουν δημιουργήσει τα κανάλια. Επειδή ήμασταν από την πρώτη στιγμή μέσα στα γεγονότα, ξέραμε και ξέρατε και οι πάντες γνώριζαν ότι ο αριθμός των νεκρών μπορεί να ξεπερνά τους εκατό. Και όταν τα κανάλια και η ΕΡΤ, η αιχμή της συριζαϊκής προπαγάνδας, έλεγε ψέματα για να βγάλει τον Τσίπρα να κάνει σόου και διαγγέλματα, την ίδια ακριβώς ώρα ήμασταν στο νοσοκομείο πάνω από την διασταύρωση της Ραφήνας, μιλάγαμε με τους γιατρούς, τους ρωτούσαμε αν οι νεκροί ξεπερνούν τους είκοσι και μας έλεγαν ότι είναι πολύ περισσότεροι. Ήταν γνωστό. Η τραγικότητα των στιγμών και των συμβάντων ήταν γνωστή σε όλους και εσείς κάνατε μια άθλια τηλεοπτική προπαγάνδα. Μιλούσε ο Τσίπρας για ασύμμετρο φαινόμενο, προκαλώντας όχι μόνο την κοινή λογική αλλά και την μνήμη των συμπολιτών μας. Ασύμμετρη είναι η ανικανότητα και η βλακεία που δέρνει αυτή την Κυβέρνηση. Και βγαίνει την επόμενη μέρα ο Καμμένος - άλλο σόου! - με ψέματα και λέει ότι είχαμε σαράντα πέντε εστίες στο σημείο από όπου ξεκίνησε η πυρκαγιά. Άρα μιλάει στην ουσία για άρτια οργανωμένο σχέδιο, από άρτια οργανωμένη επιχειρησιακή ομάδα εμπρηστών. Σαράντα πέντε εστίες - λέει - εκεί που ξεκίνησε η πυρκαγιά! Και τον ρωτάνε: Άρα είχαμε εμπρησμό; Και απαντάει ότι όχι, αυτό δεν μπορούμε να το πούμε. Αυτή η κοροϊδία, αυτές οι γελοιότητες που έχουν ειπωθεί από παράγοντες που, δυστυχώς, είναι Υπουργοί σήμερα στην Ελλάδα - και γι' αυτό η Ελλάδα έχει φτάσει σε αυτό το άθλιο σημείο, να πεθαίνει κόσμος αβοήθητος - πρέπει να σταματήσουν. Τι συνέβη; Από αυτοψία που διενήργησε η Χρυσή Αυγή και, βεβαίως, από μαρτυρίες κατοίκων, αυτό που ξέρουμε είναι πώς δεν υπήρχαν ούτε Ρώσοι πράκτορες ούτε ασύμμετρο οργανωμένο σχέδιο από μυστικές υπηρεσίες. Πιθανότατα δεν υπήρχαν καν εμπρηστές. Το επιβεβαίωσε αυτό σήμερα και ο Δήμαρχος της Πεντέλης. Διότι σύμφωνα με όλους όσοι ήταν παρόντες στο Νταού, την ώρα που ξεκίνησε ο όλεθρος, στο σημείο από όπου ξεκίνησε η πυρκαγιά, υπήρχε κομμένο καλώδιο της ΔΕΗ και πιθανότατα οι σπινθήρες που δημιούργησε, έκαψαν τα πρώτα δέντρα και από εκεί επεκτάθηκε η πυρκαγιά. Η εισαγγελική έρευνα για την απόδοση των ευθυνών πρέπει να εστιάσει εκεί, για ποιον λόγο στο σημείο εκείνο που ξεκίνησε ο όλεθρος, δεν υπήρξε άμεση αντιμετώπισή του, ώστε να σταματήσει η πυρκαγιά εκεί ακριβώς εν τη γενέσει της. Μόνο εκεί μπορούσε να σταματήσει. Όταν καβάλησε στη συνέχεια τον Νέο Βουτζά και το βουνό, ξέρετε πόση ώρα έκανε για να φτάσει στην παραλία και να καίει το Μάτι με τους ανέμους; Έκανε περίπου πέντε λεπτά. Εκεί πλέον δεν υπήρχε καμμία δυνατότητα αντίδρασης. Όμως στην αρχή πρέπει να γίνει ενδελεχής εισαγγελική έρευνα, να δούμε πόσες δυνάμεις έσπευσαν στο σημείο, σε πόση ώρα βρίσκονταν εκεί, πόσα επίγεια και εναέρια μέσα επιχείρησαν στο σημείο εκείνο, είναι πάρα πολύ κρίσιμο. Βέβαια στη συνέχεια όταν η πυρκαγιά είχε φτάσει στο Μάτι, εκεί, βεβαίως, μιλάμε για έναν οικισμό παράνομο, εκεί οι ευθύνες βαραίνουν όλες τις κυβερνήσεις των τελευταίων σαράντα χρόνων. Έχουμε παραθαλάσσιο οικισμό χωρίς παραθαλάσσιο δρόμο. Αυτό είναι πρωτοφανές. Είσαι πέντε μέτρα από τη θάλασσα και δεν βλέπεις θάλασσα, νομίζεις ότι είσαι στο κέντρο της Αθήνας. Πραγματικά η ρυμοτομία αυτού του οικισμού είναι μια θανάσιμη παγίδα, και όλοι οι κάθετοι δρόμοι από τη λεωφόρο Μαραθώνος αντί να οδηγούν στη θάλασσα, οδηγούν σε αδιέξοδα. Και εκεί έρχεται το δεύτερο κρίσιμο σημείο στο οποίο πρέπει να εστιάσει η εισαγγελική έρευνα, διότι υπάρχουν πάρα πολλές καταγγελίες πολιτών, πάρα πολλές καταγγελίες διασωθέντων αλλά και συγγενών αγνοουμένων ότι η αστυνομία έστελνε από τη λεωφόρο Μαραθώνος τον κόσμο μέσα στον οικισμό. Εκεί πρέπει να υπάρξει έρευνα σε βάθος και να δούμε αν υπήρχαν υπαίτιοι αυτού του φονικού, γιατί εκεί θα μιλάμε πλέον για φονικό. Και, βέβαια, το τρίτο σημείο όπου πρέπει να δοθεί τρομερή βαρύτητα, είναι για ποιον λόγο από την πρώτη στιγμή οι αρμόδιοι φορείς δεν είχαν επιτάξει όλα τα πλωτά μέσα, τα οποία υπήρχαν στο λιμάνι της Ραφήνας και πέριξ. Από την πρώτη στιγμή ό,τι πλωτό μέσο υπήρχε κυρίως τα μικρά φουσκωτά σκάφη, που είχαν τη δυνατότητα να διεισδύσουν και να φτάσουν κοντά στην ακτή, δεν πήγαν για να διασώζουν πολίτες, οι οποίοι έμειναν τέσσερις ώρες στο νερό, άλλοι πνίγηκαν, άλλοι έπαθαν υποθερμία και θρηνήσαμε και άλλα θύματα. Για ποιον λόγο δεν είχαμε άμεση ρίψη όλων των πλωτών μέσων στο σημείο της καταστροφής; Για ποιον λόγο ακόμα και οι στρατιωτικές δυνάμεις, οι ειδικές δυνάμεις, η Ζ΄ ΜΑΚ, η μονάδα υποβρυχίων καταστροφών, η μονάδα υποβρυχίων αποστολών του Λιμενικού δεν ήταν από το πρώτο δευτερόλεπτο στο σημείο της καταστροφής; Εκεί θα είχαμε γλιτώσει τη ζωή πάρα πολλών συμπολιτών μας. Θα συνεχίσω προτείνοντας λύσεις, γιατί αυτό είναι το μείζον, γιατί αυτόν τον ρόλο και αυτή την υποχρέωση έχει η Βουλή έναντι του έθνους, να προτείνουμε λύσεις για να μη θρηνήσουμε θύματα άλλη φορά, για να μην έχουμε ίδια τραγικά γεγονότα όπως αυτά της Ραφήνας ή της Μάνδρας παλαιότερα. Ήμασταν παρόντες στο σημείο, έχουμε συγγενείς, έχουμε σπίτια στην περιοχή, όπως είμαστε παρόντες σε όλες τις πυρκαγιές στην ανατολική Αττική την τελευταία δεκαετία. Είδαμε ότι από τη στιγμή που καίει το μέτωπο και έχει ξεφύγει από το μέτωπο και καίγονται τα πεύκα, δεν επαρκούν σε καμμία περίπτωση τα επίγεια μέσα. Δεν επαρκούν τα εναέρια μέσα που έχει σήμερα ο στόλος του Πυροσβεστικού Σώματος, πρέπει άμεσα να ξεκινήσει η Κυβέρνηση συζητήσεις. Εγώ κάνω μια πρόταση, να γίνουν συζητήσεις με τη ρωσική πλευρά για χρονομίσθωση αεροσκαφών. Να πληρώνουμε, δηλαδή, μέσω λίζινγκ, για να έχουμε στον στόλο μας τα Beriev Be -200, τα οποία έχουν τη δυνατότητα να μεταφέρουν τρεις φορές περισσότερο νερό από ό,τι τα απαρχαιωμένα Canadair. Εκεί το κόστος δεν θα είναι τρομερό, εάν έρθει μια συμφωνία με τη Ρωσία μόνο για τους μήνες Μάιο μέχρι Σεπτέμβριο και αυτή η ενέργεια σίγουρα θα προσέφερε ένα τεράστιο πλεονέκτημα στις δυνάμεις του Πυροσβεστικού Σώματος για την επίλυση του τεράστιου προβλήματος των δασικών πυρκαγιών. Βέβαια πρέπει άμεσα να επιστρέψουν όλοι οι πυροσβέστες στην ενεργό υπηρεσία. Δεν είναι δυνατόν εκατοντάδες πυροσβέστες να είναι στα αεροδρόμια, εκατοντάδες πυροσβέστες να είναι στις εθνικές οδούς και στα διόδια. Δεν είναι δυνατόν προσωπικό, το οποίο υποχρεωτικά πρέπει να είναι στην πρώτη γραμμή αυτής της μάχης, να βρίσκεται σε άλλα σημεία, όπου δεν παρέχει απολύτως τίποτα στο κοινωνικό σύνολο. Και, βέβαια, έχω κάποιες λύσεις τις οποίες προτείνει η Χρυσή Αυγή και για αυτό ίσως η Χρυσή Αυγή δεν είναι κόμμα εξουσίας, γιατί ο κόσμος φοβάται τις ριζικές λύσεις και τις ριζικές αλλαγές. Γιατί αν δεν μπουν μπουλντόζες στο Μάτι, αν δεν μπουν μπουλντόζες εκεί που υπάρχουν παράνομες κατοικίες που έχουν καταπατήσει τον αιγιαλό, που κλείνανε την πρόσβαση στον αιγιαλό στους πολίτες οι οποίοι πνίγονταν από τους καπνούς, αν δεν μπουν μπουλντόζες στη Μάνδρα, εκεί που είναι χτισμένα σπίτια, αποθήκες, εκεί που έχουν μπαζωθεί τα ρέματα και διακόπτεται η φυσική ροή του νερού προς τη θάλασσα, αν δεν γκρεμιστούν όλα αυτά τα αυθαίρετα και παράνομα κτίσματα, τότε ξανά και ξανά θα βιώνουμε την ίδια τραγωδία. Η Χρυσή Αυγή, βεβαίως, είναι η μόνη δύναμη που δεν κάνει μόνο πρόταση, που έχει την πολιτική βούληση να γκρεμίσει, χωρίς να υπολογίζει το πολιτικό κόστος. Και ξαναλέω ότι για αυτόν τον λόγο προφανώς και δεν είμαστε κόμμα εξουσίας σήμερα, γιατί δυστυχώς κανείς στην Ελλάδα, μέχρι να βιώσει τον κίνδυνο και την τραγωδία, δεν επιζητά ριζικές λύσεις. Πρέπει άμεσα να στρατολογηθούν από το κράτος υποχρεωτικά και να κάνουν υπηρεσία οι κάτοικοι των δασικών εκτάσεων. Οι κάτοικοι που μένουν σε περιοχές οι οποίες θεωρούνται δασικές, όπως είναι το Μάτι που είναι δασική περιοχή, πρέπει να στρατολογηθούν και να κάνουν υπηρεσία για να επιτηρούν τα δάση και όταν υπάρχει μια εστία φωτιάς να ενημερώνουν άμεσα το Πυροσβεστικό Σώμα, ώστε να υπάρχει άμεση κινητοποίηση, ανταπόκριση και επίλυση του προβλήματος και να υπάρχουν περιπολίες του ελληνικού στρατού στα δάση. Δεν πρέπει να μένουν οι στρατιώτες μας στα hot spots, για να παράγουν υπηρεσίες στους λαθρομετανάστες, αλλά να περιπολούν στα δάση και να συλλαμβάνουν κάθε ύποπτη κίνηση. Πρέπει να υπάρχει σκληρή τιμωρία για τους εμπρηστές και για όλους τους υπευθύνους για αυτή την τραγωδία που διαχρονικά βιώνει ο ελληνισμός. Είδαμε ότι τώρα μπήκαν και Ρομά εγκληματίες, οι οποίοι έκλεβαν τις καμένες οικίες. Υπάρχει και μια τεράστια ποσότητα αλουμινίου, που αν δεν παρέμβει άμεσα το κράτος σε όλη αυτή την περιοχή που έχει καεί στη Ραφήνα, θα πάνε Ρομά και θα τα ξηλώσουν όλα αυτά. Αν όμως παρέμβει το κράτος, υπάρχει η δυνατότης να εξοικονομηθεί ένα μεγάλο οικονομικό όφελος για τους πολίτες, που δυστυχώς η ζωή τους αυτή τη στιγμή είναι σε μια κατάσταση άθλια. Και βέβαια, μόνη λύση, διαχρονική λύση είναι να πάνε στη φυλακή τα πολιτικά πρόσωπα που ευθύνονται για την τραγωδία μας, να πάει στη φυλακή αυτή η προδοτική, εγκληματική συμμορία, που είναι επικίνδυνη και καταστροφική για την πατρίδα μας. Ευχαριστώ.
Ο συνάδελφος κ. Παρασκευόπουλος έχει τον λόγο.
Αγαπητές και αγαπητοί συνάδελφοι, πιστεύω ότι ο τρόπος με τον οποίο η ελληνική κοινωνία αλλά και οι πολιτικοί της χώρας μας αυτή τη στιγμή αντιμετωπίζουν το πένθος και την τραγωδία που έπληξε τη χώρα μας, είναι σοφός. Σε πρώτη φάση είμαστε ενωμένοι. Αυτές οι εκφράσεις «θρασίμια» κ.λπ., τη στιγμή που θα έπρεπε να είμαστε ενωμένοι, αποτελούν θλιβερές εξαιρέσεις. Οι περισσότεροι τηρούν αυτή την έκκληση και όντως αυτή τη στιγμή ασχολούνται με προσπάθειες οι οποίες χρειάζονται ενότητα για να είναι αποτελεσματικές. Σε δεύτερη φάση, βεβαίως και πρέπει να γίνει αναζήτηση αιτιών και ενόχων, διότι μόνο αν ασχοληθούμε με αίτια και ενόχους, μπορούμε να κάνουμε και πρόληψη για το μέλλον. Κλείνω την αναφορά μου στο θέμα. Άλλωστε πολλοί συνάδελφοι μίλησαν. Έρχομαι στο θέμα του νομοσχεδίου που γίνεται νόμος. Θα ήθελα να πω το εξής. Άκουσα εδώ - και έχω ακούσει πολλές φορές - την έκφραση ότι «η τρομοκρατία είναι πολύ συγκεκριμένη». Ξέρετε, την έκφραση «πολύ συγκεκριμένη» την ακούει κανείς μόνο στην πολιτική. Δεν ξέρω αν το έχετε παρατηρήσει. Δεν λέει κανένας πολίτης στον άλλον ότι «εδώ είναι μια επιχείρηση πολύ συγκεκριμένη» ή «ένα εμπόρευμα πολύ συγκεκριμένο» κ.λπ.. Εμείς λέμε πολύ συγκεκριμένη πολιτική, πολύ συγκεκριμένο σχέδιο, κ.λπ.. Όταν λέω εμείς, εννοώ όλοι γενικά οι πολιτικοί. Τι είναι πολύ συγκεκριμένο σε ό,τι αφορά την τρομοκρατία και σε ό,τι αφορά το βρώμικο χρήμα; Πολύ συγκεκριμένα είναι τα θύματα, οι νεκροί από τρομοκρατικές πράξεις, οι τραυματίες, το ίδιο το βρώμικο χρήμα που έχει προέλθει από όπλα, από ναρκωτικά, από μίζες. Αυτά είναι συγκεκριμένα. Όμως οι έννοιες μέσω των οποίων προσπαθούμε να συλλάβουμε όλα αυτά τα φαινόμενα και να τα αντιμετωπίσουμε αποτελεσματικά, δεν είναι εξίσου συγκεκριμένες. Στην Ελλάδα είμαστε αρκετά τυχεροί, γιατί το άρθρο 187Α του Ποινικού Κώδικα περιγράφει τις τρομοκρατικές πράξεις και αναφέρεται σε πράξεις όντως συγκεκριμένες. Οι πράξεις περιγράφονται αναλυτικά στον Ποινικό Κώδικα και έτσι υπάρχει μια ακρίβεια περιγραφής. Όμως αν δούμε στον διεθνή ορίζοντα τη λέξη «τρομοκρατία» και τι σημαίνει, θα ακούσουμε πολύ διαφορετικές απόψεις και θα δούμε αυτό που είναι τρομοκρατία για τον έναν, να είναι επανάσταση για τον άλλον. Αόριστος και όχι συγκεκριμένος είναι επίσης ο όρος «ύποπτος». Αόριστος και όχι συγκεκριμένος είναι επίσης ο όρος «ασυνήθης συναλλαγή», ο οποίος μπορεί να οδηγήσει έναν πολίτη κατά τις συναλλαγές του με χρηματοπιστωτικούς οργανισμούς ή ιδρύματα, όπως λέει ο νόμος, σε περιπέτειες, σε δεσμεύσεις περιουσίας κ.λπ.. Τι προκύπτει από όλα αυτά; Ότι δεν πρέπει να εισάγουμε τα εργαλεία αυτά με τα οποία μπορεί να γίνει πρόληψη και καταστολή τρομοκρατικών δράσεων και ξεπλύματος βρώμικου χρήματος; Οπωσδήποτε πρέπει να έρθουν αυτά τα εργαλεία, γιατί αλλιώς δεν μπορούμε να αντιμετωπίσουμε αυτά τα φοβερά φαινόμενα. Ωστόσο, ακριβώς, επειδή υπάρχουν αυτές οι ασάφειες και επειδή από τις ασάφειες αυτές κινδυνεύει ο πολίτης με τα δικαιώματά του και το κράτος δικαίου, για να το πούμε πιο θεσμικά, θα πρέπει να συνοδεύονται αυτά τα εργαλεία με πολύ σαφείς ρυθμίσεις, ώστε να είναι βέβαιο ότι δεν θα ταλαιπωρηθεί άδικα ο αθώος πολίτης και ότι δεν κινδυνεύει από καταδίκη ο αθώος πολίτης. Υπάρχει αυτή η προσοχή; Κοιτάξτε, η προσωπική μου γνώμη είναι ότι δεν υπάρχει στον βαθμό που θα έπρεπε και ιδίως στην αρχή ιδίως δηλαδή σε διεθνές επίπεδο, όταν στο πλαίσιο διεθνών οργανισμών αρχίζει η κατασκευή ανάλογων εργαλείων. Πώς συμβαίνει αυτό; Νομίζω ότι αυτό οφείλεται στο γεγονός πως συνήθως όσοι ασχολούνται με τα σχέδια για ανάλογες συμβάσεις, οδηγίες, ντιρεκτίβες και πλαίσια κανονιστικά, δεν είναι στην πλειονότητά τους νομικοί. Είναι πολύ συχνά οικονομολόγοι ειδικοί και αυθεντίες στο αντικείμενό τους αλλά όχι άριστοι γνώστες των νομικών εγγυήσεων. Επίσης είναι ειδικοί, οι οποίοι δεν γνωρίζουν, σε κάθε περίπτωση, τις γενικές αρχές που υπάρχουν και τις υπερασπιστικές εγγυήσεις που συναντά κανείς είτε σε διεθνείς χάρτες είτε στα συντάγματα της χώρας, και πολλές φορές δεν τα προσέχουν ιδιαίτερα, με αποτέλεσμα να έχουμε κατασκευή οδηγιών που δεν έχουν ιδιαίτερη προσοχή στο μέρος της δικαιοσύνης, στο μέρος το νομικό, προσπαθούν να αποτελούν εργαλεία αποτελεσματικά για την καταπολέμηση - και αυτό πολλές φορές το πετυχαίνουν - αλλά η εγγύηση δεν είναι επαρκής. Έτσι όταν γίνεται ενσωμάτωση σε μια χώρα, εμείς χρειάζεται να προσέξουμε πολύ καλά, ώστε να προσαρμοστούν οι οδηγίες και να ενσωματωθούν στο ελληνικό κράτος δικαίου με τέτοιο τρόπο, που να μη δημιουργούν προβλήματα δικαιωμάτων και ελευθεριών. Συμβαίνει σε αυτό το νομοθέτημα; Νομίζω ότι έως ένα βαθμό συμβαίνει. Και θεωρώ ότι το διορθώνει σε σημαντικό βαθμό η νομοτεχνική βελτίωση, την οποία έφερε η Υπουργός, σύμφωνα με την οποία στην επιτροπή η οποία διαμορφώνει τη στρατηγική για την καταπολέμηση του ξεπλύματος του βρώμικου χρήματος, πλέον, μετέχει και ο Γενικός Γραμματέας του Υπουργείου Δικαιοσύνης. Στην αρχή αυτή μετέχουν, όπως θα δείτε στο άρθρο 8, δεκαπέντε μέλη. Δεν έχουμε ένα νομικό επιτελείο, δεν έχουμε ανθρώπους με ιδιότητα νομικού, οι οποίοι να μπορούν να αποτελέσουν την εγγύηση του συσχετισμού όλων αυτών των ρυθμίσεων με τις ατομικές ελευθερίες και με νομικές ρυθμίσεις. Νομίζω ότι ως εκπρόσωπος του Υπουργείου Δικαιοσύνης, ο Γενικός Γραμματέας του, θα μπορεί να εισφέρει στην επιτροπή αυτή την εγγύηση. Νομίζω ότι στο μέλλον θα πρέπει να προσεχθεί περισσότερο και το άρθρο 48, το οποίο εισάγει και μία μονάδα στο πλαίσιο μιας ευρύτερης αρχής, η οποία ασχολείται με τις κυρώσεις που θα επιβάλλονται, σε όσους θα έχουν τα σχετικά χαρακτηριστικά. Στη μονάδα αυτή, πέρα από τον πρόεδρο, μετέχει ένας εκπρόσωπος του Υπουργείου Δημόσιας Τάξης και ένας του Υπουργείου Εξωτερικών. Νομίζω ότι στο μέλλον θα πρέπει να μελετηθεί και εκεί η ύπαρξη ενός εκπροσώπου του Υπουργείου Δικαιοσύνης, ο οποίος θα εγγυάται την προστασία των δικαιωμάτων των πολιτών ενώπιον των εργαλείων αυτών, τα οποία - επαναλαμβάνω - δεν αμφισβητώ καθόλου ότι είναι αναγκαία. Ευχαριστώ πολύ.
Ευχαριστώ, κύριε συνάδελφε. Τον λόγο έχει ο συνάδελφος κ. Ηλίας Παναγιώταρος.
Ευχαριστώ, κύριε Πρόεδρε. Θα ήθελα κι εγώ να εκφράσω τα συλλυπητήριά μου στις οικογένειες των δεκάδων θυμάτων - δυστυχώς, απ' ότι φαίνεται, οι δεκάδες θα γίνουν εκατοντάδες - αυτής της ανείπωτης τραγωδίας, για την οποία δεν έχει ακουστεί εδώ και τρία εικοσιτετράωρα ούτε μία συγγνώμη από κανένα, μα, από κανένα, αρμόδιο ή έστω και αναρμόδιο. Περί παραίτησης φυσικά, δεν γίνεται λόγος. Η χοντροπετσιά όλων όσων βρίσκονται στις θέσεις κλειδιά αυτής της Κυβέρνησης, στις αυτοδιοικητικές θέσεις και αλλού, έχει αποδειχθεί ότι δεν έχει προηγούμενο. Αυτές οι ιστορίες έχουν ξεκινήσει από την περσινή πολύ μεγάλη φωτιά στον Κάλαμο, όπου και πάλι ο κρατικός μηχανισμός είχε αποδειχθεί ανεπαρκής, από την καταστρεπτική και φονική πλημμύρα στη Μάνδρα και από τη δεύτερη καταστροφική πλημμύρα στη Μάνδρα. Και, δυστυχώς, η ιστορία θα συνεχίζεται μέχρι να αλλάξει κάτι δραστικά, σε αυτόν τον τόπο. Η συζήτηση που γίνεται σήμερα, για ένα νομοσχέδιο οικονομικού θέματος, μάλλον ακούγεται ως εκτός θέματος, γελοίο ή όπως αλλιώς θέλετε να το πείτε. Στη διάρκεια του τριήμερου πένθους, δεν θα έπρεπε να γίνεται κάτι τέτοιο. Αφού, όμως, εσείς επιμείνατε ότι η Βουλή πρέπει να μείνει ανοιχτή σε αυτές τις δύσκολες στιγμές, θα τα ακούτε. Και εμείς δεν είμαστε της άποψης ότι θα πρέπει, λόγω του τριήμερου πένθους ή των δύσκολων καταστάσεων, να σιωπήσουμε. Όχι, δεν σιωπάμε. Σιωπούν αυτοί, οι οποίοι έχουν λερωμένη τη φωλιά τους. Και εμείς δεν την έχουμε! Θα έπρεπε, κατ' αρχάς, να αναλάβουν ευθύνες όλοι όσοι έχουν κάποιον τίτλο στην Πολιτική Προστασία, από τους υπεύθυνους Πολιτικής Προστασίας των δήμων, όπου μπήκαν αυτές οι φωτιές, οι υπεύθυνοι Πολιτικής Προστασίας της Περιφέρειας Αττικής, που είναι και η προϊστάμενη αρχή και ο Γενικός Γραμματέας Πολιτικής Προστασίας, ο ανεκδιήγητος κ. Καπάκης, ο οποίος μόλις τρεις μέρες πριν τη φονικότερη πυρκαγιά σε ολόκληρη την Ευρώπη μετά το Β΄ Παγκόσμιο Πόλεμο, δήλωνε ότι είμαστε πανέτοιμοι από αντιπυρικής απόψεως. Και τρεις μέρες μετά, καταστράφηκαν ολόκληρες περιοχές, κάηκαν με τον χειρότερο τρόπο ή πνίγηκαν. Μέχρι στιγμής, είναι ογδόντα πέντε οι νεκροί και εκατό οι αγνοούμενοι. Δυστυχώς, όμως, όλα δείχνουν ότι ο αριθμός θα αυξηθεί δραματικά. Και δεν έχει παραιτηθεί κανείς τους. Είναι οι ίδιοι, που ήταν και στη Μάνδρα, που μια βδομάδα πριν από τις φονικές πλημμύρες της Μάνδρας διαβεβαίωναν - τα ίδια άτομα - ότι είμαστε πανέτοιμοι - έτσι έλεγαν - από αντιπλημμυρικής απόψεως για την περιοχή. Και μόλις μια βδομάδα μετά, πνίγηκαν - κι ακόμα υπάρχουν αγνοούμενοι - δεκάδες στη Μάνδρα. Από σήμερα το πρωί ξεκίνησε η προσπάθεια της Κυβέρνησης να «πετάξει την μπάλα στην εξέδρα». Έκανε τις δηλώσεις ο κ. Σπίρτζης ο Υπουργός - μηχανικός στο επάγγελμα - και προφανώς έδωσε το σύνθημα - μπορεί να τον είχε προλάβει και ο κ. Καμμένος - ότι όλο το πρόβλημα είναι οι αυθαίρετες κατοικίες και ότι θα πρέπει να τιμωρηθούν, να μαστιγωθούν - και δεν ξέρω εγώ τι άλλο - όλοι αυτοί. Ναι, είναι τραγικό, είναι παράνομο. Πείτε το όπως θέλετε. Όμως, δεν είναι συζήτηση της παρούσης. Ο ανεπαρκέστατος κρατικός μηχανισμός τρεις μέρες μετά, δεν έχει ελέγξει ακόμα τα σπίτια, για να δει που βρίσκονται και αν υπάρχουν αγνοούμενοι. Σκεφτείτε να υπήρχαν κάποιοι, οι οποίοι να ήταν ζωντανοί - και μακάρι να βρεθεί, έστω και μετά από τρεις ή τέσσερις μέρες κάποιος ή κάποιοι, σε κάποιο σπίτι, σε κάποια σπηλιά ή οπουδήποτε αλλού - και να μην κατάφερνε ο κρατικός μηχανισμός να πάει να ελέγξει. Το ζητούμενο δεν είναι, τα έντεκα μποφόρ, που δικαιολογείται ο κ. Τόσκας και διάφοροι άλλοι, οι οποίοι λένε ότι οι καιρικές συνθήκες ήταν τόσο τραγικές, τόσο άσχημες. Το ξέρατε και η Πολιτική Προστασία και οι αρμόδιοι, ο κ. Σκουρλέτης, ο κ. Τόσκας, η κ. Δούρου, ο κ. Καπάκης και οι άλλοι δεν έκαναν τίποτα απολύτως. Περίμεναν αυτή την αποφράδα ημέρα τα χειρότερα και όλοι «σφύριζαν κλέφτικα». Κι όταν έγινε το κακό, απεδείχθη ότι ο κρατικός μηχανισμός, πολύ απλά δεν υπήρχε. Διότι αν υπήρχε κρατικός μηχανισμός στην περίπτωση της περιοχής Μάτι - είναι μια πολύ δύσκολη περιοχή, όπως ανέφεραν πολλοί - θα έπρεπε να έχουν ειδοποιηθεί από την πρώτη στιγμή, όπως γίνεται και στο εξωτερικό, όταν υπάρχει μια φωτιά σχετικά κοντά, σε ένα βουνό κοντά, και να εκκενώσουν την περιοχή. Δεν έγινε αυτό ποτέ, από κανέναν, από τίποτα. Δεν πρόλαβε ούτε μια καμπάνα να χτυπήσει, για να καταλάβουν τι τους γίνεται. Και πολλοί οι οποίοι γλίτωσαν, το έμαθαν από τα ραδιόφωνα και από τις τηλεοράσεις που άκουγαν ότι έρχεται η φωτιά και πρέπει να εγκαταλείψουν. [[Στο σημείο αυτό την Προεδρική Έδρα καταλαμβάνει ο Θ΄ Αντιπρόεδρος της Βουλής κ. ΜΑΡΙΟΣ ΓΕΩΡΓΙΑΔΗΣ]] Διότι ο κρατικός μηχανισμός, η ανύπαρκτη Πολιτική Προστασία δεν έκανε τίποτα απολύτως ούτε πριν ούτε κατά τη διάρκεια, αλλά από ό,τι δείχνει, ούτε και μετά. Και παρακαλάμε τώρα, αυτή η απίστευτη καταιγίδα, που έπληξε την Βόρεια Αθήνα και πηγαίνει προς τα πάνω, να μην πάει προς το Μάτι και δούμε άλλα παράλογα φαινόμενα. Επίσης, δεν είδαμε κανέναν κρατικό λειτουργό να έχει περάσει από εκεί, για να μιλήσει με τους ανθρώπους. Και ένας που μίλησε, που πήγε με μια πολύ μεγάλη κουστωδία, τα άκουσε. Και μάλιστα, τα άκουσε, παρ' ότι προσπαθούσαν να είναι ευγενικοί οι άνθρωποι μέσα στον χαμό τους. Η κατάσταση είναι τραγική. Δεν πρόκειται να κάνετε τίποτα απολύτως. Δεν έχετε τη γνώση, δεν έχετε τη θέληση, δεν έχετε τη δύναμη για πολύ απλά πράγματα. Δεν σας είπε κανείς ότι θα μπορούσε να σβήσει η Πυροσβεστική αυτή τη φωτιά, η οποία ερχόταν με έντεκα μποφόρ. Όμως, αν είχατε προλάβει να ειδοποιήσετε τους ανθρώπους στο Μάτι, ενδεχομένως να είχαν σωθεί δεκάδες ζωές. Δεν σας καίγεται, όμως, καρφί και το αποδεικνύετε κάθε μέρα αυτό, διότι μέχρι και αυτή τη στιγμή δεν έχετε ζητήσει ούτε μία συγγνώμη.
Ευχαριστούμε τον κ. Παναγιώταρο. Ολοκληρώσαμε τη λίστα των ομιλητών. Ξεκινάμε με τους Κοινοβουλευτικούς Εκπροσώπους. Ο κ. Κεφαλογιάννης έχει τον λόγο και αμέσως μετά ο κ. Μεγαλομύστακας. Ορίστε, κύριε συνάδελφε, έχετε τον λόγο για δώδεκα λεπτά.
Ευχαριστώ πολύ, κύριε Πρόεδρε. Θα χρειαστώ πολύ λιγότερο χρόνο, διότι όσον αφορά τα τραγικά γεγονότα, αναφέρθηκα και στην προηγούμενη ομιλία μου, στο νομοσχέδιο το οποίο συζητήσαμε το πρωί. Όσον αφορά δε αυτό το νομοσχέδιο, νομίζω ότι ο εισηγητής μας το κάλυψε πλήρως. Επομένως κυρίως θα αναφερθώ στις υπουργικές τροπολογίες οι οποίες έχουν έρθει. Θα ξεκινήσω με την τροπολογία με γενικό αριθμό 1710 και ειδικό 256, που αφορά, βεβαίως, το θέμα των ναυπηγείων. Κυρίες και κύριοι συνάδελφοι, θα θυμάστε πολύ καλά όλοι - ειδικά όσοι συμμετείχαμε στην Επιτροπή Εξωτερικών και Άμυνας - ότι πολλές φορές η παρούσα Κυβέρνηση μάς διαβεβαίωνε ότι με τις προηγούμενες χρηματοδοτήσεις, που είχαν γίνει και με τις αντίστοιχες νομοθετικές πρωτοβουλίες, οι οποίες είχαν ληφθεί και είχαν περάσει ως νόμοι από την παρούσα Βουλή, στην ουσία τα υποβρύχια, τα οπλικά συστήματα, τα οποία είναι άκρως απαραίτητα για την αμυντική θωράκιση της χώρας μας, θα είχαν παραδοθεί στους χρόνους τους και βεβαίως, θα είχαν παραδοθεί με τέτοιον τρόπο, ώστε αυτή τη στιγμή πολλά από αυτά, να είναι ήδη σε λειτουργία. Αντί, λοιπόν, η Κυβέρνηση να προχωρήσει σε μία συνολική διευθέτηση του ζητήματος των ναυπηγείων, προχωράει εκ νέου σε μία νέα χρονική παράταση, δίνοντας συμπληρωματικά ποσά, που στόχο έχουν, βεβαίως, να κρατούν τα ναυπηγεία ανοιχτά, αλλά από την άλλη εξακολουθούν να κρατούν σε ομηρία τους εργαζομένους. Επιπλέον, υπάρχει ένα ζήτημα, το οποίο νομίζω ότι θα πρέπει να απασχολήσει και τους νομικούς του Υπουργείου. Κανονικά, θα έπρεπε να υπάρχει και η υπογραφή του κ. Καμμένου στη συγκεκριμένη τροπολογία, διότι αφορά ένα εξοπλιστικό πρόγραμμα άνω των 10 εκατομμυρίων ευρώ. Και ξέρετε πολύ καλά, ότι είναι αναρμόδιος να υπογράψει μόνο ο Αναπληρωτής Υπουργός ένα τέτοιο ποσό, γιατί πολύ απλά, τα ναυπηγεία δεν είναι κρατική αμυντική βιομηχανία, αλλά ιδιωτική. Δεν άκουσα για ποιον λόγο λείπει η υπογραφή του κ. Καμμένου από αυτή τη συγκεκριμένη συμφωνία. Παρ' όλα αυτά, όμως, και ακριβώς για να μην μείνουν απλήρωτοι οι συγκεκριμένοι εργαζόμενοι, εμείς, ως Νέα Δημοκρατία, θα ψηφίσουμε «παρών» στη συγκεκριμένη τροπολογία, παρά το γεγονός, όπως σας είπα, ότι υπάρχει - κατά τη γνώμη μας - αυτό το νομικό ελάττωμα, το οποίο ελπίζω να μην δημιουργήσει πρόβλημα στη συνέχεια. Έρχομαι τώρα στην τροπολογία με γενικό αριθμό 1712 και με ειδικό 257. Είναι η περίφημη τροπολογία, της οποίας μέρος απεσύρθη από την κυρία Υπουργό μετά τη γενικευμένη κατακραυγή από όλους τους εισηγητές. Βεβαίως, εμείς θα την καταψηφίσουμε, παρά το γεγονός ότι αποσύρθηκε αυτή η παράγραφος, με την οποία δίνονταν αυξήσεις στις αποδοχές των επιχειρήσεων, που βρίσκονται στην Ελληνική Εταιρεία Συμμετοχών και Περιουσίας μέχρι και 60%, φθάνοντας δηλαδή περίπου τις 7.500 ευρώ, κάτι το οποίο είναι ιδιαίτερα προκλητικό αυτή την περίοδο. Είναι εντυπωσιακό ότι στην αιτιολογική έκθεση, κυρία Υπουργέ, επικαλεστήκατε την ανάγκη κινήτρου, για να εργαστούν πιο αποτελεσματικά. Προφανώς, το κίνητρο της προάσπισης του δημοσίου συμφέροντος δεν ήταν αρκετό για την Κυβέρνηση. Και δεν πρόκειται μόνο για παραδοχή της αποτυχίας των σημερινών διοικήσεων στην εκτέλεση του έργου τους. Πρόκειται για μία ακόμα - κατά τη γνώμη μας - κατακρήμνιση του υποτιθέμενου ηθικού πλεονεκτήματος της Αριστεράς. Θα την καταψηφίσουμε, όμως, κυρία Υπουργέ και για έναν άλλο λόγο. Θα την καταψηφίσουμε και για το ζήτημα της διαδικασίας ανάδειξης νέων μελών της Επιτροπής Ολυμπίων και Κληροδοτημάτων, μέσω της οποίας στην ουσία, δημιουργείται μία έμμισθη θέση, από εκεί που αυτή τη στιγμή είναι άμισθη, η οποία θα αμείβεται με 56.000 ευρώ τον χρόνο, κάτι που είναι άλλη μία πρόκληση αυτή τη στιγμή. Εξ όσων πληροφορούμαστε, αυτή η θέση δημιουργείται μάλλον, γιατί υπάρχει ένα ξεκαθάρισμα εσωτερικών λογαριασμών. Εξάλλου, η συγκεκριμένη διοίκηση, η σημερινή διοίκηση, ήταν της δικής σας επιλογής. Και βλέπουμε ότι την αλλάζετε. Όμως, για άλλη μία φορά, βλέπουμε ότι εισάγετε άλλη μία προκλητική διάταξη, γιατί πολύ απλά υπήρχε αυτή τη στιγμή η διοίκηση αμισθί και τώρα, για δικούς σας λόγους - νομίζω ότι ο καθένας μπορεί να βγάλει τα συμπεράσματά του - δημιουργείτε μία θέση όπου θα αμείβεται με περίπου 4.500 ευρώ τον μήνα. Μιλάμε, λοιπόν, ουσιαστικά για ένα ολόκληρο νομοσχέδιο πενήντα πέντε σελίδων. Αν, δε, κανείς αθροίσει, κυρία Υπουργέ, το σύνολο των σελίδων, που καταθέσατε ως υπουργικές τροπολογίες, φτάνουμε στον αριθμό των εκατόν είκοσι τριών σελίδων. Μου αρέσει να κοιτάω τους αριθμούς. Έχουμε εκατόν είκοσι τρεις σελίδες τροπολογιών σήμερα, όταν το συγκεκριμένο νομοσχέδιο - το οποίο είναι και ένα ιδιαίτερα μεγάλο νομοσχέδιο - φτάνει τις εκατόν ογδόντα. Αντιλαμβάνεστε - και νομίζω ότι έχουμε γίνει κουραστικοί να το λέμε σε αυτή την Αίθουσα - ότι με αυτόν τον τρόπο, νομοθετείτε πολύ κακά. Εκπρόθεσμες τροπολογίες ολόκληρα νομοσχέδια, τροπολογίες, που στις πλείστες των περιπτώσεων είναι άσχετες με τα νομοσχέδια που συζητούμε και παρ' όλα αυτά, δυστυχώς θα μείνετε στην ιστορία ως η Κυβέρνηση που έχει κάνει ρεκόρ στην κατάθεση εκπρόθεσμων τροπολογιών, όπως και στα νομοσχέδια, επείγοντα και κατεπείγοντα, πρακτική στην οποία ασκούσατε ιδιαίτερη κριτική, όταν ήσασταν στην Αντιπολίτευση. Θέλω να αναφερθώ στην τροπολογία με γενικό αριθμό 1701 και ειδικό 253 που αφορά τους οικοδομικούς συνεταιρισμούς. Θα ψηφίσουμε «παρών», γιατί είναι η δεύτερη παράταση, που δίνεται στο συγκεκριμένο ζήτημα. Όσον αφορά την τροπολογία με γενικό αριθμό 1704 και ειδικό 254, η Νέα Δημοκρατία θα την καταψηφίσει. Υπάρχουν ήδη διατάξεις που αφορούν και ρυθμίζουν τις δωρεές έργων. Πραγματικά, δεν αντιλαμβανόμαστε γιατί θα πρέπει να υπάρχει νέα πρόβλεψη για τα έργα και γιατί να τίθεται η υποχρέωση του δωρεοδόχου να συνάψει σύμβαση με τον οικονομικό φορέα για λογαριασμό του δωρητή. Τέλος, όσον αφορά την τροπολογία με γενικό αριθμό 1705 και ειδικό 255, παρ' ότι η διάταξη είναι ελλιπής γιατί δεν περιλαμβάνει το Μετοχικό Ταμείο Στρατού, που είναι και το μεγαλύτερο και συνεπώς, κατά τη γνώμη μας, δεν επιλύεται με σωστό τρόπο το ζήτημα της απόδοσης προσωρινού μερίσματος από το Μετοχικό Ταμείο Στρατού, με βάση το νέο μισθολόγιο, εμείς θα είμαστε θετικοί. Όπως αντιλαμβάνεστε, κυρίες και κύριοι συνάδελφοι, εμείς ως Νέα Δημοκρατία, ό,τι είναι θετικό, το υπερψηφίζουμε και ό,τι θεωρούμε ότι είναι αρνητικό, το καταψηφίζουμε, με συγκεκριμένα επιχειρήματα. Ευχόμαστε να ακολουθήσετε και εσείς το παράδειγμα, όταν κάποια στιγμή θα βρεθείτε στην αντιπολίτευση. Ευχαριστώ πολύ.
Ευχαριστούμε τον κ. Κεφαλογιάννη. Τον λόγο έχει ο κ. Μεγαλομύστακας για δώδεκα λεπτά και αμέσως μετά ο κ. Καραθανασόπουλος από το ΚΚΕ. Ορίστε, έχετε τον λόγο.
Ευχαριστώ, κύριε Πρόεδρε. Κύριε Υπουργέ, κυρίες και κύριοι συνάδελφοι, θέλω και εγώ με τη σειρά μου να εκφράσω την οδύνη και τη θλίψη μου για όλα αυτά τα θύματα. Εμείς, η ηγεσία αυτού του τόπου, όλο το πολιτικό σύστημα συνολικά οφείλουμε να δράσουμε, ώστε να μην ξανασυμβεί τουλάχιστον κάτι ανάλογο, αλλά και για να απαλύνουμε, όσο μπορούμε, τον πόνο όσων έχουν μείνει πίσω και έχουν ζήσει τέτοιες τραγικές εμπειρίες, φροντίζοντας άμεσα και αποτελεσματικά. Δεν είναι η ώρα πιστεύω, να μιλήσουμε περαιτέρω γι' αυτό το ζήτημα, αλλά θέλω να τονίσω ότι οφείλετε, εσείς της Κυβέρνησης, να έχετε, όπως έχω πει πολλές φορές, μάτια ανοιχτά και αυτιά ευαίσθητα, όχι μόνο για να ακούτε τις ανάγκες της κοινωνίας, αλλά για να ακούτε και τις συμβουλές και τις προτροπές, που δίνουν τα υπόλοιπα κόμματα και οι Βουλευτές όλων των άλλων πλευρών αυτού του Κοινοβουλίου. Όπως σας είπε και ο εισηγητής μας, ο κ. Σαρίδης και στη συνέχεια αυτών, θέλω να σας πω ότι πολλές φορές με ερωτήσεις μας έχουμε επιστήσει την προσοχή για την ενίσχυση, τόσο των σωμάτων ασφαλείας, αλλά και για άλλα ζητήματα που θα μπορούσαν να βοηθήσουν, ώστε να αποτρέψουμε αυτή τη μεγάλη συμφορά. Έτσι λοιπόν σε μια τόσο δύσκολη για όλους στιγμή, καλούμαστε εμείς να εξετάσουμε και να ψηφίσουμε ένα νομοσχέδιο του Υπουργείου Οικονομικών με τίτλο: «Πρόληψη και καταστολή της νομιμοποίησης εσόδων από εγκληματικές δραστηριότητες και της χρηματοδότησης της τρομοκρατίας και άλλες διατάξεις». Αυτό το νομοσχέδιο είναι μια ευρωπαϊκή οδηγία παλαιότερη, την οποία ερχόμαστε εμείς σήμερα να την εναρμονίσουμε στο ελληνικό δίκαιο. Και λέω «παλαιότερη», γιατί έχουμε και πάλι το κλασικό φαινόμενο που αποτελεί κατεστημένο πλέον με σας, της συγκυβέρνησης ΣΥΡΙΖΑ - ΑΝΕΛ, της καθυστερημένης ενσωμάτωσης στο ελληνικό δίκαιο. Η οδηγία αυτή θα έπρεπε ήδη να έχει τεθεί σε ισχύ εδώ και έναν χρόνο. Επίσης, θα πρέπει να σημειωθεί ότι ο πολύ σύντομος χρόνος που δόθηκε, έτσι ώστε να υπάρξει διαβούλευση, των τριών ημερών συγκεκριμένα, είναι αντίστροφα ανάλογος με τη σημασία, που έχει για τη σημερινή οικονομική κατάσταση αυτό το σχέδιο νόμου. Ερχόμαστε σήμερα, λοιπόν, εμείς να εντάξουμε στο εθνικό δίκαιο και ενώ ήδη έχει εκδοθεί μια νεότερη σχετική οδηγία, η 2018/843, της Ευρωπαϊκής Ένωσης μόλις πριν δυο μήνες, που τροποποιεί και επικαιροποιεί την οδηγία που σήμερα συζητάμε. Καταλαβαίνετε τι κάνουμε; Δεν μπορούμε να τα φορτώσουμε αυτά μόνο στους προηγούμενους, γιατί κυβερνάτε - τα κλείνετε - επί τρία χρόνια. Αναλογιστείτε τι έχετε κάνει και τι θα έπρεπε να κάνετε. Άρα, όλα αυτά που συζητούμε σήμερα έχουν ανατραπεί από την πραγματικότητα, που σίγουρα προχωράει με πολύ πιο γρήγορους ρυθμούς από ό,τι εσείς φαντάζεστε. Δεν μιλάω για το τι κάνετε. Και όταν μιλάμε για ένα τόσο ιδιαίτερο καθεστώς, αυτό της χρηματοδότησης της τρομοκρατίας μέσω του ξεπλύματος χρήματος, γνωρίζουμε πολύ καλά ότι όσοι εμπλέκονται με αυτά έχουν συνήθως φροντίσει να προχωρούν γρήγορα, έτσι ώστε να μην αποκαλύπτονται οι πρακτικές τους. Εμείς, ως διοίκηση αυτού του κράτους, θα έπρεπε να νομοθετούμε πιο γρήγορα και να είμαστε ένα βήμα μπροστά από όλους αυτούς. Εννοείται πως εμείς, στην Ένωση Κεντρώων, αποδίδουμε τεράστια σημασία στη δημιουργία ενός κατάλληλου θεσμικού πλαισίου, για να θωρακίσουμε το χρηματοπιστωτικό μας σύστημα από τέτοιου είδους αθέμιτες πρακτικές, γιατί αυτές είναι που στρεβλώνουν τον υγιή ανταγωνισμό, αλλά και την επιχειρηματικότητα. Αυτά τα δύο είναι που πρέπει να έχουμε, για να έρθει και η οικονομική ανάπτυξη, που όλοι ζητούμε όλα αυτά τα χρόνια της κρίσης. Η χρηματοπιστωτική αγορά και οι κάθε είδους συναλλαγές πρέπει να ελέγχονται, πρέπει να διέπονται σίγουρα από διαφάνεια και να υπάρχουν κανόνες, που να γίνονται σεβαστοί από όλους. Το νομοσχέδιο που συζητάμε σήμερα επιχειρεί να φέρει τάξη σε ένα άναρχο τοπίο και να ρυθμίσει κάθε είδους συναλλαγές. Αυτό είναι ένα θετικό βήμα. Ωστόσο, αυτό το θετικό περιορίζεται στο πρώτο μέρος του νομοσχεδίου, κατ' εμάς, όπου στην ουσία έρχεται να μας μεταφέρει την οδηγία. Στο δεύτερο μέρος, όμως, του νομοσχεδίου έχουμε το άλλο κλασικό φαινόμενο, που εσείς μας έχετε εισαγάγει, αυτό της μετονομασίας της Αρχής Καταπολέμησης της Νομιμοποίησης Εσόδων από Εγκληματικές Δραστηριότητες και της Χρηματοδότησης της Τρομοκρατίας και Ελέγχου των Δηλώσεων Περιουσιακής Κατάστασης σε Αρχή Καταπολέμησης της Νομιμοποίησης Εσόδων από Εγκληματικές Δραστηριότητες. Δυστυχώς, κυρίες και κύριοι, η εμπειρία μας ως τώρα έχει δείξει ότι το να αλλάξει κανείς απλώς το όνομα μιας Ανεξάρτητης Αρχής, κρατώντας όμως τις συνήθειές της, δεν πρόκειται να φέρει αυτή την αλλαγή και αυτό το νέο, αυτό το καινούργιο. Αυτό που χρειάζεται είναι η σωστή στελέχωση, με επαρκή εφόδια, έτσι ώστε να αναπτύξουμε και την αποτελεσματικότητα της κάθε αρχής. Πολύ φοβόμαστε ότι κάτι τέτοιο θα συμβεί και σε αυτή την περίπτωση και θα σας εξηγήσω γιατί. Η νέα αρχή θα αποτελείται, σύμφωνα με το άρθρο 48, πλέον από δεκαεπτά άτομα με τους αναπληρωτές τους, καθώς προφανώς κρίνεται ότι οι δεκατέσσερις που ήταν πριν δεν μας έφταναν. Χωρίζεται πλέον με αυτή τη νέα αναδιάρθρωση σε τρεις αυτοτελείς μονάδες, με διακριτές αρμοδιότητες προσωπικού και υποδομές. Η Α΄ Μονάδα Χρηματοοικονομικών Πληροφοριών της Αρχής θεωρήθηκε ότι πρέπει να ενισχυθεί από τα οκτώ στα έντεκα άτομα, με τους αναπληρωτές τους, όπως αποτυπώνεται και στην έκθεση του Γενικού Λογιστηρίου του Κράτους. Αυτή η θα πλαισιώνεται αυτοτελώς από διοικητικό και βοηθητικό προσωπικό, για να πραγματοποιήσει το έργο της και γι' αυτόν τον λόγο πρέπει να συσταθούν πενήντα νέες θέσεις, από τις οποίες οι είκοσι πέντε θα απαιτούν τα εντελώς αόριστα: «ειδικές γνώσεις και εμπειρία». Εμείς θα θέλαμε να υπάρχουν περισσότερες διευκρινίσεις, έτσι ώστε να μην αφήνεται αυτό στον αέρα για άλλη μία φορά ή να μας δίνετε, πολύ απλά, το δικαίωμα να λέμε ότι με τα νομοσχέδια που φέρνετε ή σε κάθε νομοσχέδιο που φέρνετε, θέλετε να βολέψετε τους δικούς σας ανθρώπους. Στη Β΄ Μονάδα, που θα συγκροτείται από τον Πρόεδρο και δύο μέλη της αρχής, αλλά θα πλαισιώνεται από διοικητικό και βοηθητικό προσωπικό, θα χρειαστούν άλλες σαράντα πέντε θέσεις από το πουθενά. Και πάλι, οι δύο από αυτούς δεν θα χρειάζονται τίποτε άλλο πέρα από «ειδικές γνώσεις και εμπειρία». Ούτε εδώ μας διευκρινίζετε ποιες είναι αυτές. Πάμε τώρα στην Γ΄ Μονάδα Ελέγχου, που θα συγκροτείται και αυτή από τον Πρόεδρο και τέσσερα μέλη και θα χρειαστεί και αυτή - τι παράξενο - άλλες τριάντα θέσεις. Και πάλι με έκπληξη βλέπουμε ότι δέκα από αυτές δεν θα χρειάζονται τίποτε άλλο, πέρα από «ειδικές γνώσεις και εμπειρία». Δεν νομοθετούμε έτσι ούτε λύνουμε έτσι τα προβλήματα της χώρας. Είναι προφανές - για εμάς τουλάχιστον - ότι την Κυβέρνηση δεν την απασχολεί, σε καμμία περίπτωση, η γνωστική επάρκεια και οι πραγματικές ικανότητες αυτών που θα στελεχώσουν τις τόσο σημαντικές αυτές υπηρεσίες. Δεν καταλαβαίνουμε γιατί δεν υπάρχουν αντικειμενικές προϋποθέσεις, η κατοχή κάποιου πανεπιστημιακού τίτλου, για παράδειγμα. Όμως, εσείς μένετε σ' αυτό το αόριστο «ειδικές γνώσεις και εμπειρία». Καταλαβαίνουμε, λοιπόν, ότι αυτές οι διατάξεις υποκρύπτουν - χωρίς να προσπαθούν ιδιαίτερα, βέβαια, να το κρύψουν - φωτογραφικές διατάξεις, για να βολέψετε «ημετέρους». Είναι ξεκάθαρο. Δεν εξηγείτε επαρκώς γιατί θα έπρεπε να συσταθούν όλες αυτές οι νέες θέσεις στην αναβαπτισμένη - και όχι αναβαθμισμένη, για εμάς - αρχή και δεν περιγράφονται, όπως είπα και πριν, τα προσόντα, που πρέπει να έχει κάποιος, για να προσληφθεί εκεί. Προβληματικό, επίσης, είναι και το άρθρο 51, με το οποίο προβλέπεται η σύσταση αυτοτελώς Γραφείου Διοικητικής Υποστήριξης έως δέκα θέσεων, που θα υπάγεται απευθείας στον Πρόεδρο και θα στελεχώνεται με αποσπάσεις. Άλλη μία γνωστή πολιτική! Δεν καταλαβαίνουμε, πραγματικά, το νόημα της παντοδυναμίας του Προέδρου σ' αυτήν την περίπτωση. Μπορεί να έχετε μπερδευτεί από άλλες δικές σας περιπτώσεις, όπου όλα αποφασίζονται με ΚΥΑ, δηλαδή κοινές υπουργικές αποφάσεις, αλλά και σκέτες υπουργικές αποφάσεις. Αυτό που θέλουμε, είναι να λειτουργείτε με ανιδιοτέλεια, έτσι ώστε κάθε κίνησή σας να είναι ξεκάθαρο και για εμάς και για τους πολίτες ότι κινείται με γνώμονα το κοινό καλό. Στο άρθρο 51 πάλι, ο Υπουργός θα μπορεί με απόφασή του, να καθορίζει, κατά παρέκκλιση κάθε άλλης διάταξης, την αποζημίωση του Προέδρου και των μελών αυτής της αρχής, αφήνοντας έτσι τεράστια περιθώρια άσκησης επιρροής σε πολιτικό επίπεδο επί των μελών της ανεξάρτητης αρχής. Καταλαβαίνετε τι κάνετε; Δεν έχουμε κρατήσει τίποτε ζωντανό, τίποτε όρθιο. Μιλάμε για καταπολέμηση του «ξεπλύματος» βρώμικου χρήματος και, δυστυχώς, δεν επαρκούν οι επικαιροποιήσεις των οδηγιών της Ευρωπαϊκής Ένωσης, αλλά η αποτελεσματικότητα όλων των μηχανισμών που φτιάχνουμε εμείς σε εθνικό επίπεδο. Με αυτούς τους μηχανισμούς, θα έπρεπε να καταπολεμήσουμε τις ροές του μαύρου χρήματος. Κι εσείς τι έχετε κάνει; Έχουμε κανένα απτό αποτέλεσμα με όλες τις λίστες που μας έχουν στείλει; Για να δούμε τι έχετε κάνει με τη λίστα Λανγκάρντ. Από τις δύο χιλιάδες εξήντα δύο περιπτώσεις ελέγχθηκαν μόνο οι διακόσιες πενήντα δύο. Από τις δέκα χιλιάδες πεντακόσιες ογδόντα οχτώ περιπτώσεις της λίστας Μπόργιανς έχουν ελεγχθεί ελάχιστες. Από τα πενήντα χιλιάδες εμβάσματα του εξωτερικού, αυτό που εξετάσατε είναι μόλις χίλιες σαράντα δύο περιπτώσεις. Πόσα είναι τα λεφτά που μπήκαν στα ταμεία από όλα αυτά τα κλεψιμαίικα; Ελάχιστα. Είναι ελάχιστα και το ξέρετε πολύ καλά. Θα κριθούμε όλοι και κυρίως θα κριθείτε εσείς της Κυβέρνησης, όχι μόνο από την αποτελεσματικότητά σας, αλλά και από τις προθέσεις σας, που μόνο καλοπροαίρετες για εμάς δεν είναι. Δυστυχώς, όταν μιλάμε για αποτελεσματικότητα και κοντά σε αυτόν τον όρο έρχεται να προστεθεί και κάποιος όρος, που σχετίζεται με τον ΣΥΡΙΖΑ, δεν μας δημιουργεί και μεγάλη αισιοδοξία. Για όλους αυτούς τους λόγους, εμείς δεν μπορούμε να δούμε θετικά αυτό το νομοσχέδιο. Γι' αυτό και η απόφασή μας είναι να κινηθούμε στο «παρών» επί της αρχής και επί του συνόλου. Όμως, θα ήθελα, πριν κλείσω, να προσθέσω κάτι ακόμη. Ο τρόπος που νομοθετείτε δεν αρμόζει σε κανένα κοινοβούλιο της Ευρωπαϊκής Ένωσης. Δεν μπορείτε τελευταία στιγμή να μας φέρνετε μια πολυτροπολογία, που την υπογράφει σχεδόν το μισό σας Υπουργικό Συμβούλιο, η οποία μάλιστα, είναι και μια προκλητική τροπολογία. Γι' αυτό νομίζουμε ότι αποσύρατε και εκείνη τη διάταξη. που θα έδινε άλλη μια θέση υψηλόμισθη. Έχουμε βαρεθεί να σας λέμε ότι προκαλείτε τον κόσμο, όταν μαζί με τον πρόεδρο ανοίγετε και θέση γενικού διευθυντή ή διευθύνοντος συμβούλου. Και όλα αυτά, όταν η Ελλάδα, όταν οι Έλληνες προσπαθούν, με όλες τους τις δυνάμεις, να κρατήσουν την οικονομία σε ένα βιώσιμο επίπεδο. Γιατί; Έχετε αναρωτηθεί; Έχετε κάνει την αυτοκριτική σας; Για να μείνετε εκεί; Για να κρατήσετε τις καρέκλες σας; Για να καταφέρετε να βολέψετε κάποιους ανθρώπους και να ασκείτε πολιτική επιρροή; Δεν είμαστε εδώ γι' αυτό. Θα έπρεπε να αναλογιστείτε, όχι μόνο οι Υπουργοί, αλλά και εσείς οι Βουλευτές οι οποίοι στηρίζετε, τι κάνετε, πώς το κάνετε, αλλά και γιατί. Καλή συνέχεια.
Ευχαριστούμε τον κ. Μεγαλομύστακα. Κυρίες και κύριοι συνάδελφοι, έχω την τιμή να ανακοινώσω στο Τμήμα ότι ο Υπουργός Δικαιοσύνης, Διαφάνειας και Ανθρωπίνων Δικαιωμάτων διαβίβασε στη Βουλή στις 25 Ιουλίου 2018 ποινική δικογραφία που αφορά τους τέως και νυν Υπουργούς Παιδείας, Έρευνας και Θρησκευμάτων, τον κ. Νικόλαο Φίλη και τον κ. Κωνσταντίνο Γαβρόγλου, και τους τέως και νυν Υπουργούς Δικαιοσύνης, Διαφάνειας και Ανθρωπίνων Δικαιωμάτων, τον κ. Νικόλαο Παρασκευόπουλο και τον κ. Σταύρο Κοντονή. Μετά τον κ. Καραθανασόπουλο, θα μιλήσει ο κ. Μαντάς, ο Κοινοβουλευτικός Εκπρόσωπος του ΣΥΡΙΖΑ, και θα κλείσει το νομοσχέδιο η Υφυπουργός Οικονομικών κ. Παπανάτσιου. Κύριε Καραθανασόπουλε, έχετε τον λόγο για δώδεκα λεπτά.
Ευχαριστώ, κύριε Πρόεδρε. Είναι φανερό ότι τη συζήτηση και για το σημερινό νομοσχέδιο μονοπώλησαν σε έναν βαθμό τα ζητήματα, τα οποία αφορούν τις τραγικές εξελίξεις με τις πυρκαγιές. Τοποθετηθήκαμε και στην πρωινή συνεδρίαση, στην αρχή δηλαδή της συνεδρίασης σήμερα, για τα ζητήματα αυτά. Όμως, όλα αυτά μας αναγκάζουν να ξαναπούμε πάλι τρία πράγματα. Πρώτον, μας αναγκάζουν να πούμε ότι ήταν μια προδιαγεγραμμένη εξέλιξη, η οποία πολύ γρήγορα έκανε κομμάτια και θρύψαλα τις διαβεβαιώσεις των κυβερνητικών στελεχών, όπως του Γενικού Γραμματέα Πολιτικής Προστασίας που τόνιζε στην αρμόδια Επιτροπή Περιφερειών της Βουλής ότι πλέον η Ελλάδα διαθέτει ένα από τα πιο αξιόπιστα συστήματα δασοπροστασίας και ότι, ιδιαίτερα η Αθήνα, είναι πλήρως προστατευμένη. Πολύ γρήγορα φάνηκαν τα αποτελέσματα αυτών των δηλώσεων. Το λέμε αυτό, όχι γιατί έχει ευθύνες η σημερινή Κυβέρνηση. Είναι διαχρονικές οι ευθύνες όλων των προηγούμενων κυβερνήσεων και των σημερινών Κυβερνήσεων. Είναι διαχρονικές οι ευθύνες, ακριβώς γιατί υπήρχε, πρώτα από όλα, παντελής έλλειψη σχεδιασμών από όλες τις κυβερνήσεις. Γι' αυτό έχουμε κατά καιρούς θρηνήσει δεκάδες νεκρούς από πυρκαγιές, από πλημμύρες ή και από σεισμούς: δεν υπήρχε κανένα μέτρο πρόληψης. Τα χρήματα, τα οποία διατίθενται για την δασοπροστασία προσεγγίζουν το μηδέν. Τα χρήματα, τα οποία διατίθεται για την πυρόσβεση είναι ελάχιστα και προσεγγίζουν κι αυτά το μηδέν, με αποτέλεσμα, όχι μόνο η πρόληψη να μην υπάρχει με τις απαραίτητες δομές και υποδομές, αλλά και ταυτόχρονα να μην μπορεί να υπάρχει έγκαιρη αντιμετώπιση, όταν εκδηλώνονται, λόγω των τεράστιων ελλείψεων σε έμψυχο δυναμικό, λόγω ακριβώς των μεγάλων ελλείψεων και των πεπαλαιωμένων μέσων πυρόσβεσης είτε αυτά είναι επίγεια μέσα πυρόσβεσης είτε είναι εναέρια μέσα πυρόσβεσης. Και όλο αυτό, εδράζεται στην υπόθεση ότι τις τελευταίες δεκαετίες - κι όλα τα προηγούμενα χρόνια βεβαίως - μέτρα αντιπλημμυρικής προστασίας, αντιπυρικής προστασίας και αντισεισμικής θωράκισης δεν εντάσσονται σε έναν συνολικότερο σχεδιασμό, είναι αποκλεισμένα από τα προγράμματα χρηματοδότησης και τα ευρωπαϊκά κονδύλια, δεν είναι επιλέξιμα, ακριβώς γιατί δεν αποτελούν καιπροτεραιότητα των μονοπωλιακών ομίλων και του κεφαλαίου. Άρα, μπορούμε βάσιμα, ως κόμμα, να πούμε ότι στον βωμό της διασφάλισης της καπιταλιστικής κερδοφορίας θυσιάζονται, όχι μόνο οι ανθρώπινες ανάγκες, αλλά πολλές φορές και η ίδια η ανθρώπινη ζωή. Περνώντας στο νομοσχέδιο, δεν θα αναφερθώ αναλυτικά, γιατί μίλησε με ιδιαίτερη επάρκεια ο εισηγητής μας για το αντιδραστικό περιεχόμενο και χαρακτήρα του νομοσχεδίου: «Πρόληψη και καταστολή της νομιμοποίησης εσόδων από εγκληματικές δραστηριότητες και της χρηματοδότησης της τρομοκρατίας» Θα αναφερθώ λίγο πιο αναλυτικά στις τροπολογίες, οι οποίες εντάσσονται. Βεβαίως, έχουμε εδώ πάλι το φαινόμενο, που επαναλαμβάνεται ,πολλαπλών τροπολογιών, άσχετων μεταξύ τους, αλλά και με το συγκεκριμένο νομοσχέδιο, που συζητάμε. Ήταν απαράδεκτη η διάταξη, την οποία απέσυρε η Κυβέρνηση την τελευταία στιγμή για την αύξηση κατά 60% των προέδρων και των διευθυνόντων συμβούλων των εταιρειών, που είναι ενταγμένες στο Ταμείο Αξιοποίησης της Δημόσιας Περιουσίας, στο γνωστό δηλαδή ταμείο, το οποίο υλοποιεί τις πολιτικές, είναι αποτέλεσμα των μνημονίων και βεβαίως η όλη του δράση δεν είναι τίποτε άλλο, παρά να διασφαλίζεται η αποπληρωμή του δημόσιου χρέους και ταυτόχρονα χρηματοδοτεί επενδυτικούς ομίλους, στο όνομα της εκπλήρωσης των καθηκόντων τους. Καθήκοντα των προέδρων και των διευθυνόντων συμβούλων είναι, οι επιχειρήσεις αυτές να είναι κερδοφόρες, άρα αυτό σημαίνει να υλοποιούν την αντεργατική, την αντιλαϊκή πολιτική. Και εφόσον επιτυγχάνουν αυτούς τους στόχους, να μπορούν να έχουν αύξηση των αποδοχών. Άρα, δε, πρόκειται για μια προκλητική διάταξη, την οποία βεβαίως η Κυβέρνηση θα την επαναφέρει το επόμενο χρονικό διάστημα, διότι η κυρία Υπουργός δήλωσε ότι θα την ξαναδούμε. Όπως επίσης, θα θέλαμε να ρωτήσουμε ποια σκοπιμότητα υπάρχει σ' αυτή τη διάταξη, στην ίδια τροπολογία, στην πρώτη αρχικά, σε σχέση με τα κληροδοτήματα, το Ολύμπιο κληροδότημα, που επί της ουσίας τι κάνετε; Ενεργοποιείτε τον Γενικό Γραμματέα, ο οποίος υπήρχε, αλλά δεν είχε πληρωθεί η θέση του, και από την άλλη μεριά, βλέποντας τη σύνθεση των οργανικών θέσεων, βλέπουμε ότι υπάρχει μια διαφοροποίηση. Ποια είναι αυτή η διαφοροποίηση; Μας γεννάει ερωτηματικά. Καταργείτε τη θέση του προϊσταμένου λογιστηρίου ΠΕ, πανεπιστημιακής εκπαίδευσης και καταργείτε και τη μία θέση του λογιστή τεχνικής εκπαίδευσης.
Έχουν αλλάξει αυτά.
Στις τροποποιούμενες διατάξεις υπάρχουν αυτές οι θέσεις. Δεν ξέρω εάν είναι πληρωμένες ή δεν είναι πληρωμένες. Με βάση τις τροποποιούμενες διατάξεις εμείς λέμε, τι αλλάζετε; Αυτό φαίνεται ότι αλλάζει.
Όχι, βέβαια, μα είναι δυο θέσεις ΠΕ.
Φαίνεται αυτό ότι αλλάζει, κυρία Υπουργέ. Άρα, δηλαδή, τι σημαίνει αυτό; Μας οδηγεί στο συμπέρασμα ότι, είτε ήταν πληρωμένες οι θέσεις είτε δεν ήταν, πάτε να δώσετε σε ιδιωτική εταιρεία τις λογιστικές υπηρεσίες. Αυτό φαίνεται.
Υπάρχει και δεύτερη τροποποίηση.
Οι τροποποιούμενες διατάξεις, που έχετε δώσει, το μόνο που αλλάζουν είναι αυτές τις δυο θέσεις. Και μας έκανε εντύπωση: Γιατί μόνο αυτές οι δυο θέσεις; Μπορεί να μην ήταν πληρωμένες, δεν ξέρω, να τις πληρώσετε.
Υπάρχει δεύτερη τροποποίηση.
Δεν ξέρω εάν υπάρχει δεύτερη τροποποίηση, με βάση αυτά που μας δώσατε εσείς. Άμα μας δώσατε λαθεμένα στοιχεία, δεν ευθυνόμαστε εμείς. Εμείς ερωτήσεις θέτουμε. Εάν είναι διαφορετικά τα πράγματα, ας μας το πείτε. Αλλά δεν θέλουμε να περιορίσουμε τη συζήτηση σ' αυτά τα ζητήματα, τα οποία είναι πολύ μικρής σημασίας. Θέλω να τοποθετηθούμε σε δυο τροπολογίες, πολύ συγκεκριμένα και να μιλήσουμε αναλυτικά. Η πρώτη τροπολογία αφορά τη δυνατότητα των ιδιωτών δωροθετών. Μας έκανε εντύπωση η σύμπτωση…
Οι δωρεές.
Ναι, για τις δωρεές. Μας έκανε εντύπωση η χρονική σύμπτωση, δηλαδή κατατέθηκε την Τρίτη το πρωί, μετά τις καταστροφικές πυρκαγιές και μας ήρθε στο μυαλό η εικόνα…
Πιο παλιά.
Προσέξτε. Εντάξει, κύριε Μαντά, θα μιλήσετε, αλλά μας έκανε εντύπωση η σύμπτωση, η συγκυρία και η στιγμή. Μπορεί να ήταν σύμπτωση. Μας έκανε εντύπωση η όλη κατάσταση, που είχε διαμορφωθεί με «τα έργα και τις ημέρες» των ιδιωτών ευεργετών στις πυρκαγιές, για παράδειγμα, της Ηλείας. Δεν ξέρω, μπορεί να είναι σύμπτωση, αλλά «τα έργα και οι ημέρες» των ιδιωτών ευεργετών στην Ηλεία είναι γνωστά και δεν ξέρω αν με αυτόν τον τρόπο προσπαθείτε να τους δώσετε και μια νομική υπόσταση. Όπως επίσης, πέρα από το αν είναι σύμπτωση ή όχι η ημερομηνία κατάθεσης, εμείς διαφωνούμε και προς τον πυρήνα της ίδιας της τροπολογίας. Γιατί διαφωνούμε στον πυρήνα; Διότι στην ουσία, λέτε ότι οι ίδιοι οι δωροθέτες θα καθορίζουν και τι θα γίνεται, ανεξάρτητα από τον όποιο σχεδιασμό μπορεί να έχει το δημόσιο για έργα και υποδομές, τα οποία εξυπηρετούν ανάγκες. Άρα, θα ορίζει τι πρέπει να γίνει. Άρα, αυτό διαμορφώνει μια διαφοροποίηση επί της ουσίας και του σχεδιασμού, αλλά και των επιπτώσεων, που θα έχουν στις λαϊκές οικογένειες. Εκεί όπου δεν μπορούν να υπάρξουν δωροθέτες ιδιώτες, δεν θα γίνονται - ή θα παραπέμπονται στις καλένδες - μια σειρά από αναγκαία έργα. Εμείς λέμε, λοιπόν, ότι, εφόσον πρέπει κάποιοι να είναι οι δωροθέτες, πρέπει οι δωρεές που θα γίνονται, να εντάσσονται στο σχεδιασμό που έχει το δημόσιο, με βάση τις πραγματικές ανάγκες, την κάλυψη των λαϊκών αναγκών. Κάτι τέτοιο δεν γίνεται και μας γεννά ακόμα μεγαλύτερη εντύπωση το γεγονός ότι ο ίδιος ο δωρητής θα επιλέγει το ποιος θα κατασκευάσει το έργο και ακόμη μεγαλύτερη εντύπωση μας κάνει το γεγονός ότι βγαίνει όλη αυτή η διαδικασία εκτός του δημοσίου λογιστικού και του δημοσίου ελέγχου. Το λέμε αυτό γιατί γνωρίζουμε πολύ καλά - δεν ζούμε σε έναν κόσμο αγγέλων, κάθε άλλο - ότι μέσα από αυτήν τη διαδικασία με υπερτιμολογήσεις και υποτιμολογήσεις μπορεί να ξεπλένεται και μαύρο χρήμα και έρχεται μάλιστα ως τροπολογία σε ένα νομοσχέδιο, που θέλει να προστατεύσει από το μαύρο χρήμα. Μας κάνει πραγματικά εντύπωση, γιατί εξαιρείται όλη αυτή τη διαδικασία από τον δημόσιο έλεγχο και το δημόσιο λογιστικό. Θα τελειώσω, κύριε Πρόεδρε, με την τροπολογία για τα ναυπηγεία. Δεν έρχεται για πρώτη φορά, έχει έρθει πάρα πολλές φορές στο παρελθόν. Εμείς την ίδια στάση θα κρατήσουμε, γιατί ακριβώς δεν αντιμετωπίζει τα βασικά προβλήματα. Ποια είναι τα βασικά προβλήματα; Πρώτα από όλα, η αβεβαιότητα για το μέλλον των ναυπηγείων. Η αβεβαιότητα που έχουν οι ίδιοι οι εργαζόμενοι για τα εργατικά τους δικαιώματα και τη διασφάλιση των θέσεων εργασίας. Δεν αντιμετωπίζει επί της ουσίας την καθυστέρηση, η οποία υπάρχει στην καταβολή των δεδουλευμένων, ιδιαίτερα στο κομμάτι που αφορά τον εργοδότη, δηλαδή το 30% που πρέπει να καταβάλει ο εργοδότης στους εργαζόμενους, γιατί το υπόλοιπο 70% καλύπτεται από το Υπουργείο Άμυνας. Δεν παίρνει κανένα μέτρο για την αποπληρωμή των καθυστερούμενων προηγούμενων χρόνων, τα οποία ξεπερνάνε τα 12 εκατομμύρια ευρώ. Ο εργοδότης ιδιώτης δηλαδή χρωστάει στους εργαζόμενους πάνω από 12 εκατομμύρια δεδουλευμένα προηγούμενων χρόνων και βεβαίως, ούτε καν διασκεδάζονται τα όποια σχέδια, που συγκεκριμενοποιούνται μάλιστα, από κάποιους Υπουργούς, για μεταβίβαση του χαρτοφυλακίου του ναυπηγείου της Ελευσίνας στον ίδιο ενδεχόμενα επενδυτή, που θα επενδύσει και στα ναυπηγεία του Νεώριου της Σύρου. Ακούγεται για την επιχείρηση αμερικάνικων συμφερόντων ONEX και γνωρίζουμε πάρα πολύ καλά και τον ρόλο και το ιδιαίτερο ενδιαφέρον, που δείχνει ο Πρέσβης των Ηνωμένων Πολιτειών, για την πορεία τουλάχιστον των ναυπηγείων της Σύρου, που συνδέονται άμεσα και με τα ναυπηγεία της Ελευσίνας, αν το πάρει πακέτο, με τα εξοπλιστικά προγράμματα του ελληνικού Πολεμικού Ναυτικού, αλλά και ταυτόχρονα του Πολεμικού Ναυτικού των Ηνωμένων Πολιτειών. Από αυτήν την άποψη, εμείς θεωρούμε ότι με τέτοιου είδους εξελίξεις, όπως αυτή η οποία δρομολογεί και η τροπολογία αυτή, οι εργαζόμενοι παραμένουν να είναι μπαλάκι ανάμεσα στην Κυβέρνηση και τον εργοδότη. Δεν διασκεδάζονται οι φόβοι τους, δεν αντιμετωπίζονται τα σοβαρά προβλήματα, που υπάρχουν και μάλιστα, η εργοδοσία τούς χρησιμοποιεί ως αιχμή του δόρατος, για να εκβιάζει την κυβέρνηση, να καταβάλλει πληρωμές και να προχωρούν τα προγράμματα αυτά, όσον αφορά την πληρωμή των εργαζόμενων. Εμείς, αυτό το οποίο λέμε και το λέμε με κάθε τρόπο, είναι ότι θέλουμε να διασφαλιστούν οι μισθοί των εργαζόμενων, να διασφαλιστούν οι θέσεις εργασίας και τα δικαιώματά τους. Και μάλιστα, αυτή η τροπολογία δεν καλύπτει μισθολογικά και δεν διασφαλίζει όλους τους εργαζόμενους. Τους νέους εργαζόμενους δεν τους καλύπτει. Καλύπτει μόνο το μόνιμο προσωπικό. Εξαιρούνται οι νέοι εργαζόμενοι. Άρα, υπάρχουν οι δύο ταχύτητες. Εμείς θέλουμε, όλοι να πληρώνονται κανονικά, να καταβάλλονται τα δεδουλευμένα τους έγκαιρα, να μην υπάρχει βλαπτική μεταβολή των δικαιωμάτων τους και να υπάρξει και μια πρόβλεψη για το πότε θα καταβληθούν τα δεδουλευμένα των προηγούμενων χρόνων. Γι' αυτόν ακριβώς τον λόγο και ψηφίζουμε «παρών» στη συγκεκριμένη διάταξη, γιατί δεν αντιμετωπίζει επί της ουσίας τα προβλήματα αυτά. Με αυτά ολοκλήρωσα, κύριε Πρόεδρε, την παρέμβαση. Ευχαριστώ.
Ευχαριστούμε τον κ. Καραθανασόπουλο. Ο κ. Μαντάς έχει τον λόγο. Θα ολοκληρώσουμε με την Υφυπουργό κ. Παπανάτσιου, για να προχωρήσουμε μετά στην ψηφοφορία. Ορίστε, κύριε Μαντά, έχετε τον λόγο.
Ευχαριστώ, κύριε Πρόεδρε. Θα επιχειρήσω να σχολιάσω μερικές μόνο πλευρές της σημερινής μας συζήτησης, ξεκινώντας από το πρώτο μέρος του νομοσχεδίου, που είναι ο κορμός της ενσωμάτωσης μιας οδηγίας. Νομίζω ότι δημιουργούνται ερωτηματικά και αυτό το λέω από τη σκοπιά, αν θέλετε, του πώς λειτουργούν οι διεθνείς οργανισμοί, οι διεθνείς οδηγίες, η ενσωμάτωσή τους, πώς λειτουργεί ο κόσμος σε τελευταία ανάλυση. Όλο αυτό, παράγει ερωτηματικά στους πολίτες του κόσμου και σε εμένα προσωπικά, όσον αφορά την αποτελεσματικότητά του, τη σκοπιμότητά του κ.λπ.. Αν εν πάση περιπτώσει - για να τοποθετηθώ έτσι - είναι επί της ουσίας ή όλο αυτό το πράγμα έχει και μια υποκρισία στο σύστημα που ζούμε, στην παγκόσμια κατάσταση που ζούμε, νομίζω ότι είμαστε υποχρεωμένοι να ακολουθήσουμε αυτόν τον δρόμο και να προσπαθήσουμε, έστω και μέσα σ' αυτά τα πλαίσια, να φέρουμε τα καλύτερα δυνατά αποτελέσματα. Βεβαίως, δεν μπορεί να υπάρχει αποτελεσματικότητα, αν δεν υπάρχει διεθνής συνεργασία, και βεβαίως, κάθε φορά, πρέπει να επιχειρούμε, αυτή η διεθνής συνεργασία, οι κανόνες της, οι στόχοι της και οι σκοπιμότητές της, να δικαιολογούν και να εξηγούν τον λόγο για τον οποίον γίνονται αυτές οι προσπάθειες. Τα λέω όλα αυτά, γιατί πράγματι ζούμε σ' έναν κόσμο με σοβαρές αβεβαιότητες, σοβαρότατες αστάθειες, πολύ μεγάλους κινδύνους σ' όλα τα επίπεδα, σ' έναν πλανήτη που δεν ξέρουμε το αύριο. Εν τούτοις, νομίζω ότι και μικρές προσπάθειες να κάνουμε και μικρά βήματα να κάνουμε, έστω και αν δεν απαντάμε στα μεγάλα ζητήματα με αποτελεσματικότητα και με τρόπο, που να το καταλαβαίνουν οι πολίτες του κόσμου, αξίζει τον κόπο. Νομίζω ότι μ' αυτήν την έννοια, είναι θετικό το ότι ενσωματώνουμε αυτήν την οδηγία, έστω και με καθυστέρηση και με τις νομοτεχνικές βελτιώσεις που έγιναν. Νομίζω ότι ενσωματώνουμε και στοιχεία της νέας οδηγίας, μέσα σ' αυτήν τη νομοθετική πρωτοβουλία. Οι άλλες διατάξεις του νομοσχεδίου συζητήθηκαν αρκετά, ορισμένες απ' αυτές με ιδιαίτερη ένταση. Εγώ θα ήθελα να πω δυο - τρία πράγματα για τις άλλες διατάξεις και τις τροπολογίες κυρίως, που ήταν το κύριο μέρος της συζήτησης. Θα ήθελα να θυμίσω, πρώτα απ' όλα, ότι υπάρχει μια τροπολογία, που νομίζω ότι είναι σημαντική, για τους εργαζόμενους που δουλεύουν στον έλεγχο. Είναι η τροπολογία αυτή, που τους προστατεύει, στον βαθμό που τους προστατεύει - νομίζω σ' έναν σημαντικό βαθμό - έτσι ώστε να κάνουν απερίσπαστοι τον έλεγχό τους, μέσα σε συνθήκες δύσκολες, πολύ ιδιαίτερες, που υφίστανται απειλές, πολλές φορές και φυσική βία. Νομίζω ότι αυτό το πρώτο κύμα - αν θα έλεγε κανένας - προστατευτικών μέτρων, είναι σημαντικό και τους απελευθερώνει στη δουλειά, που πρέπει να γίνει. Δεν θα κουραστούμε να λέμε ότι πρέπει να έχει προτεραιότητα και να κατευθύνεται πάντα σε αυτές τις πλευρές, που μονίμως μένουν απ' έξω. Έχουμε μια παράδοση ως χώρα σε αυτό. Δεν συνηθίζω να επαναλαμβάνω με ένα στερεοτυπικό τρόπο πράγματα, αλλά είναι γεγονός ότι υπάρχει πολύ μεγάλη αδικία πολλές φορές στο πού γίνονται οι έλεγχοι, σε ποιους, μέσα σε ποιες συνθήκες και τι αποτελέσματα έχουν. Νομίζω ότι όλο αυτό, πρέπει να μας απασχολεί και να το διορθώνουμε κάθε φορά. Θεωρώ θετικό το ότι φεύγει από το ΤΑΙΠΕΔ, που ήταν μόνο ταμείο για να πουλάει το κομμάτι από τις Γούρνες του Ηρακλείου και πηγαίνει μέσα στο πλαίσιο του λεγόμενου υπερταμείου, όπου μπορεί να αξιοποιηθεί - νομίζω ότι αυτό μπορεί να φανεί και στο επόμενο διάστημα - στο πλαίσιο των αναγκών της τοπικής κοινωνίας. Στο κομμάτι των δωρεών, τα ερωτηματικά που έβαλε ο Κοινοβουλευτικός Εκπρόσωπος του ΚΚΕ νομίζω ότι για το πρώτο μέρος αφορούν, προφανώς, μια σύμπτωση και όχι άλλα πράγματα. Τα υπόλοιπα είναι ζητήματα διαφορετικής ιδεολογικής προσέγγισης, καθ'όλα σεβαστής. Νομίζω ότι στη συγκεκριμένη φάση, την οποία έρχεται, εξυπηρετεί μια κατάσταση, που εγώ τη βλέπω να εξελίσσεται, ένα κύμα δωρεών, που υπάρχουν ιδιαίτερα στον τομέα της υγείας και αφορούν συγκεκριμένα έργα,τα οποία εντάσσονται στο σχεδιασμό για τη διεύρυνση του δημόσιου χώρου. Άρα, το ότι μπαίνει ένα πλαίσιο νομίζω ότι είναι στη θετική κατεύθυνση. Το τελευταίο που ήθελα να πω, σε σχέση με το νομοσχέδιο, αφορά το θέμα με το Ζάππειο, καθώς τυχαίνει να έχω καταγωγή από την περιοχή που αυτοί οι μεγάλοι ευεργέτες λειτούργησαν. Θέλω να πω ότι εγώ βλέπω τη συγκρότηση - έτσι όπως προβλέπεται από το νομοσχέδιο - του νέου ΔΣ και την ενεργοποίηση της θέσης του Γενικού Γραμματέα σε θετική κατεύθυνση, διότι περιλαμβάνει εκπροσωπήσεις εξαιρετικά σημαντικές: του Δήμου Αθηναίων, της Περιφέρειας, των επιμελητηρίων κ.λπ.. Μπορεί όλη η συζήτηση να γίνεται για το ότι ξαφνικά ενεργοποιούμε μια θέση και βεβαίως, μπορεί να σκεφτεί κανένας πάνω στο ύψος της αμοιβής. Εγώ δεν θα είχα αντίρρηση να το ξανασκεφτούμε πραγματικά. Αλλά είναι απολύτως διευκρινισμένο ότι αυτά τα χρήματα είναι μέσα στο ίδρυμα. Δεν αφορούν δαπάνη του κρατικού προϋπολογισμού. Είναι ένα θέμα, αλλά θα το συνδέσω και με το άλλο ζήτημα της τροπολογίας, που έγινε πολύ μεγάλη κουβέντα. Εάν θέλουμε - και αυτό συμβαίνει σε πολλά άλλα πεδία - να μιλήσουμε σοβαρά, στις συνθήκες που έχουμε για ζητήματα διεύθυνσης μεγάλων φορέων ή και ΔΕΚΟ, από ανθρώπους που να έχουν υψηλά προσόντα, σε ένα τέτοιο διεθνές περιβάλλον, ίσως πρέπει να το δούμε με ψυχραιμία και νηφαλιότητα, να καθίσουμε και να το συζητήσουμε με σοβαρότητα και ειλικρίνεια και να προετοιμαστούμε γι' αυτό το πράγμα, αν μπορούμε πράγματι να έχουμε στελέχη, που να μπορέσουν να βοηθήσουν αυτούς τους μεγάλους οργανισμούς και αν στο οικονομικό επίπεδο μπορούμε να έχουμε κάποια δυνατότητα - αν την έχουμε - παραπάνω συμβολής.
Να συνδέεται με την...
Μπορεί και αυτό.
Κύριε Αμυρά, δεν ακούγεστε.
Εγώ, κύριε Αμυρά, και αυτό το ακούω θετικό. Πάντως...
Πολύ θετικό θα το λέγατε.
Κύριε Μανιάτη, δεν είναι παραγωγικό αυτό τώρα.
Κύριε Μαντά, μην ανοίγετε διάλογο, σας παρακαλώ. Κύριοι συνάδελφοι, σας παρακαλώ.
Μην το κάνετε αυτό. Ξέρω και εγώ να το κάνω αυτό.
Θλιβερό.
Αφήστε με λίγο να ολοκληρώσω, μην πετάγεστε κατευθείαν. Λέω, λοιπόν, να καθίσουμε να το σκεφτούμε. Τι θέλετε να σας πω, κύριε Μανιάτη, ότι μπορεί πράγματι να είχαμε μια άποψη που να μην ήταν σωστή; Ναι, θα το πούμε. Επί του συγκεκριμένου, εγώ ειλικρινά δεν έχω καμμία δυσκολία να το πω. Ακούστε λιγάκι. Όλοι έχουμε μια διαδρομή. Σκεφτόμαστε, αλλάζουμε, πρέπει να αλλάζουμε.
Αυταπάτες.
Εντάξει, τώρα. Προσπαθώ πραγματικά, να κάνω μια σοβαρή συζήτηση.
Κύριε Μαντά, δεν θα έπρεπε να ξεκινήσετε διάλογο, γιατί καταλαβαίνετε ότι οι αντιδράσεις θα υπάρχουν πάντα, οπότε συνεχίστε με τον λόγο σας.
Απλώς ζητάω να τον κάνουμε αυτόν τον διάλογο και να τον κάνουμε σοβαρά και με στοιχεία και θα πω το γιατί. Γιατί πίσω από το πώς θα στελεχώσουμε πολύ κρίσιμους τομείς κρίνεται και μια άλλη «διέξοδος», να τα δώσουμε όλα αυτά με αναθέσεις στον ιδιωτικό τομέα. Λέω να το σκεφτούμε αυτό, δηλαδή από τα λογιστήρια, από τις διευθύνσεις, από το ένα, από το άλλο να τα δώσουμε στον ιδιωτικό τομέα και όσο βγει. Γιατί ξέρετε πάρα πολύ καλά - κάποιοι από εδώ είναι συνάδελφοί στο πανεπιστήμιο και το γνωρίζουν - πόσο παίρνει ο πρωτοβάθμιος καθηγητής, πανεπιστημιακοί, κ.λπ.. τα ξέρουν όλα αυτά. Άρα, στις συγκεκριμένες συνθήκες, πρέπει να σκεφτούμε για κρίσιμους τομείς, που θέλουν στελέχη με διεθνείς γνώσεις, με δυνατότητα στο διεθνές περιβάλλον να λειτουργήσουν και να δράσουν, να βρούμε τους τρόπους και τις απαντήσεις αυτές, που ούτε προκλητικές θα είναι, αλλά να μπορούν να τραβήξουν τέτοια στελέχη, που να μπορούν να υπηρετήσουν πραγματικά το δημόσιο συμφέρον, σε ένα τοπίο που δεν έχει και τις καλύτερες προδιαγραφές, προφανώς έχει πολλά ερωτηματικά, δεν έχει μια ιστορία αγνή. Αυτή τη συζήτηση νομίζω ότι πρέπει να την κάνουμε. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Αν μου επιτρέπετε, θα ήθελα να μιλήσω τρία λεπτά. Θέλω να επισημάνω ότι μου έκανε άσχημη εντύπωση το γεγονός ότι ο κ. Βορίδης στο συγκεκριμένο νομοσχέδιο, στην ενσωμάτωση της οδηγίας, μίλησε για μια ακόμη φορά, δεν μπόρεσε να κρατηθεί, για αριστερή τρομοκρατία, για τρομοκρατία της άκρας αριστεράς - αν δεν κάνω λάθος, αυτή είναι η ακριβής έκφραση - αναπαράγοντας τη θεωρία των άκρων και μάλιστα, σε συνθήκες, που άλλα πράγματα ζούμε στην Ευρώπη και στον κόσμο. Θέλω να κλείσω με το εξής. Νομίζω ότι όχι μόνο σήμερα, αλλά και τις επόμενες μέρες οφείλουμε με σεβασμό σε αυτήν την τραγωδία, που έχει συμβεί και έχει βρει τον τόπο μας, να αναζητήσουμε τη μέγιστη δυνατή ενότητα και αλληλεγγύη. Αυτό δεν σημαίνει καθόλου - δεν σημαίνει καθόλου, το επαναλαμβάνω με εμφατικό τρόπο - ότι δεν οφείλουμε να αναζητήσουμε με ένα συστηματικό τρόπο ευθύνες, ότι δεν οφείλουμε έτσι και αλλιώς να ζητήσουμε από όλες τις πλευρές, γιατί έχουμε μια θεσμική θέση, συγγνώμη από τον κόσμο, που βρίσκεται σε αυτές τις δύσκολες συνθήκες και υποφέρει. Πρέπει, όμως, να γίνει, έμπρακτα πια, μία προσπάθεια πολύ συστηματικών παρεμβάσεων, όχι μόνο για την ανακούφιση των κατοίκων στο Μάτι. Διότι τα καμπανάκια χτυπάνε παντού. Σήμερα το μεσημέρι είχαμε πλημμύρες στο Μαρούσι. Αύριο δεν ξέρω τι θα έχουμε. Απέναντι στα ακραία φυσικά φαινόμενα, που πολλαπλασιάζονται στον κόσμο, πρέπει να γίνουμε μέρος, ως χώρα, ως πολίτες, ως πολιτικοί παράγοντες, ενός μεγάλου, παγκόσμιου κινήματος αντιμετώπισης αυτών των φαινομένων της κλιματικής αλλαγής και πολλών άλλων, τα οποία δεν μπορεί ο ανθρώπινος παράγοντας να αντιμετωπίσει, αν συνεχίσει με αυτόν τον τρόπο. Το ξέρουν πολύ καλά άλλοι μέσα στην Αίθουσα - πολύ καλύτερα από εμένα, δεν είναι το επιστημονικό μου πεδίο - όμως, νομίζω ότι είναι ένα πεδίο ζωής και πρέπει να μας ενδιαφέρει όλους. Και ταυτόχρονα, πρέπει να οργανώσουμε με τολμηρό τρόπο, γιατί χρειάζεται πράγματι τόλμη, και όσο γίνεται με μεγαλύτερη συναίνεση, σύνεση και σχέδιο και χρησιμοποιώντας όλους τους επιστήμονες της χώρας μας, πολύ σημαντικές τομές. Διότι το Μάτι είναι παντού. Υπάρχουν πολλά τέτοια επίφοβα μέρη, διασκορπισμένα σε όλη τη χώρα μας και σε όλη την Ευρώπη και σε όλον τον κόσμο. Μην ξεχνιόμαστε. Πρέπει να είμαστε προσηλωμένοι, κυρίως σε αυτό. Βεβαίως και να αναζητήσουμε συγκεκριμένες ευθύνες, καμμία αντίρρηση. Ήδη, υπάρχουν θεσμικοί τρόποι γι' αυτό. Νομίζω θα ξεδιπλωθούν και κανένας δεν μπορεί να μείνει έξω από αυτό. Δεν υπάρχει καμμία περίπτωση ούτε έχουμε καμμία τέτοια στάση.
Κύριε Μαντά, αν θέλετε ολοκληρώστε.
Τελειώνω αμέσως. Δεν έχουμε τέτοια στάση. Ίσα ίσα, το αντίθετο. Νομίζω ότι δεν πρέπει να χρησιμοποιήσουμε - το λέω όσο πιο μαλακά μπορώ - έναν τρόπο που χρησιμοποιήθηκε από τον Βουλευτή Αττικής της Νέας Δημοκρατίας, τον κ. Βορίδη, ο οποίος θα έλεγα ότι ήταν πολύ γεμάτος από απειλές, καταλαβαίνετε τι τύπου, αλλά πολύ λίγο γεμάτος από μία θέληση, που πρέπει να επιδείξουμε όλοι, να αντιμετωπίσουμε τα προβλήματα, ξαναλέω, αντιμετωπίζοντας τις ευθύνες, αλλά με κύριο θέμα την αντιμετώπιση των προβλημάτων. Αυτό έχουν ανάγκη και οι κάτοικοι της περιοχής, αυτό έχουμε ανάγκη όλοι μας και σε πολλά άλλα μέρη της χώρας. Διότι, πράγματι, έχουμε φτιάξει έναν κόσμο και μια χώρα, που έχει πολλά και δύσκολα προβλήματα.. Αυτή είναι η πραγματικότητα, αν θέλουμε να συζητήσουμε σοβαρά.
Ευχαριστούμε τον κ. Μαντά. Τον λόγο έχει η Υφυπουργός Οικονομικών κ. Παπανάτσιου, για δέκα λεπτά.
Ευχαριστώ, κύριε Πρόεδρε. Κύριοι συνάδελφοι, είναι δύσκολο να βρει κανείς λόγια, που να αντιστοιχίζονται με όσα έχουμε ζήσει τις τελευταίες μέρες. Δεκάδες άνθρωποι χάθηκαν. Αυτές τις στιγμές, η σκέψη μας δεν μπορεί, παρά να είναι στις οικογένειές τους, σε όλους αυτούς που δοκιμάστηκαν και συνεχίζουν να δοκιμάζονται. Θα ήθελα να εκφράσω και από την Αίθουσα της Γερουσίας τα ειλικρινή μου συλλυπητήρια στις οικογένειες των θυμάτων. Νομίζω, επίσης, ότι από αυτό το Βήμα αξίζει να πούμε ένα μεγάλο ευχαριστώ σε όλους εκείνους που τις προηγούμενες μέρες ρίχτηκαν με κίνδυνο της ζωής τους στη μάχη της φωτιάς, στους πυροσβέστες, το Λιμενικό, το Στρατό, την Αστυνομία, το προσωπικό της Πολιτικής Προστασίας, τους διασώστες, αλλά και τους χιλιάδες εκείνους εθελοντές και εθελόντριες, οι οποίοι έδειξαν, για ακόμη μία φορά, την τεράστια δύναμη, που έχει, σε αυτές τις στιγμές η αλληλεγγύη. Θα έρθει η στιγμή, που θα συζητήσουμε, θα αναλύσουμε και τα υπόλοιπα. Εδώ θα είμαστε. Ας προχωρήσουμε τώρα στο σημερινό νομοσχέδιο. Η αντιμετώπιση του φαινομένου της νομιμοποίησης εσόδων από παράνομες δραστηριότητες ιεραρχείται ψηλά στις προτεραιότητες αυτής της Κυβέρνησης. Προς αυτήν την κατεύθυνση η Κυβέρνηση έχει ήδη κάνει βήματα. Για πρώτη φορά επί των ημερών μας, ενεργοποιήθηκε ουσιαστικά η Επιτροπή Στρατηγικής, η οποία συνεδριάζει πλέον τακτικά, κινητοποιεί, ενημερώνει και συντονίζει τους εμπλεκόμενους φορείς. Επίσης, βρισκόμαστε σε συνεχή συνεργασία με τη FATF, τη Διεθνή Ομάδα Χρηματοοικονομικής Δράσης, για τη δράση ενάντια στο ξέπλυμα χρήματος στη χώρα μας. Η διαδικασία που βρίσκεται σε εξέλιξη έχει ορίζοντα ολοκλήρωσης τον Ιούνιο του 2019. Έχει ήδη αποσταλεί όλο το υλικό και μελετάται από την FATF. Επίσης, η Έκθεση Εθνικής Εκτίμησης Κινδύνου για την αντιμετώπιση της νομιμοποίησης εσόδων από εγκληματικές δραστηριότητες έχει ήδη ολοκληρωθεί, έχει κατατεθεί στη FATF και στην παρούσα φάση εξετάζεται ο χρόνος και ο τρόπος δημοσιοποίησης. Με το παρόν νομοσχέδιο, ενσωματώνουμε στην ελληνική νομοθεσία την οδηγία 2015/849/ΕΕ και του Συμβουλίου της 20 Μαΐου 2015. Η οδηγία έχει ως κεντρικό στόχο την αποτροπή της χρησιμοποίησης του χρηματοπιστωτικού συστήματος για νομιμοποίηση εσόδων από παράνομες δραστηριότητες ή για τη χρηματοδότηση τρομοκρατικής δράσης. Αυτό που επί της αρχής κάνει το παρόν νομοσχέδιο είναι ότι ενισχύει τους κανόνες διαφάνειας των εταιρικών δομών και θωρακίζει ακόμα περισσότερο το πλαίσιο ελέγχου φαινομένων παραβατικότητας. Ενισχύει, δηλαδή, τα μέτρα περιορισμού των ροών παράνομου χρήματος, ροών χρήματος που σχετίζονται είτε με παράνομες δραστηριότητες είτε με χρηματοδότηση της τρομοκρατίας. Ακόμη το νομοσχέδιο εμπλουτίζει τα μέσα για να συλλέγονται ακριβείς και επικαιροποιημένες πληροφορίες σχετικά με τον πραγματικό δικαιούχο μιας εταιρείας και να ταυτοποιούνται τα φυσικά πρόσωπα που κατ' ουσία διαχειρίζονται νομικές οντότητες, κάτι που αποτελεί καθοριστικό παράγοντα για όσους κάνουν ξέπλυμα χρήματος, οι οποίοι συχνά αποκρύπτουν την ταυτότητά τους πίσω από μία εταιρική δομή. Έτσι με τις διατάξεις του άρθρου 20 του νομοσχεδίου συστήνεται για πρώτη φορά το Ειδικό Μητρώο Πραγματικών Δικαιούχων στο οποίο θα καταχωρίζονται ακριβείς πληροφορίες σχετικά με τους πραγματικούς δικαιούχους των οντοτήτων και των εν γένει εταιρικών δομών που έχουν έδρα την Ελλάδα. Με τις νομοτεχνικές βελτιώσεις που κάνουμε εκτός από θέματα διατύπωσης και ερμηνείας εισάγουμε στοιχεία από τη νέα οδηγία. Επομένως θα μπορούσαμε να πούμε ότι στο σημείο αυτό είμαστε αρκετά μπροστά. Αναφορικά με ορισμένες ενστάσεις που διατυπώθηκαν από τη μεριά της αντιπολίτευσης κατ' αρχάς να πούμε ότι διατάξεις που αφορούν την οργανωτική διάρθρωση της αρχής για το ξέπλυμα προτάθηκαν από την ίδια την αρχή, η οποία γνωρίζει καλύτερα τις οργανωτικές της ανάγκες. Φυσικά, όπως έχουμε αναφέρει και στις επιτροπές, είμαστε πάντα ανοικτοί, εξετάζουμε τις προτάσεις βελτίωσης. Έτσι ενσωματώσαμε ορισμένες παρατηρήσεις που ακούστηκαν στις επιτροπές. Θα ήθελα να διευκρινίσω τα εξής: Όσον αφορά το προσωπικό με τις ειδικές γνώσεις, η αρχή στελεχώνεται με αποσπάσεις υπαλλήλων από διάφορες ελεγκτικές υπηρεσίες. Δεν είναι όλα αυτά τα άτομα καινούργιες προσλήψεις. Με τη συγκεκριμένη διάταξη παρέχεται η δυνατότητα τοποθέτησης στην αρχή υπαλλήλων που, λόγω του αντικειμένου τους στις υπηρεσίες που υπηρετούν, έχουν αποκτήσει εξειδικευμένες γνώσεις και εμπειρία, δηλαδή στοιχεία απαραίτητα για την αποτελεσματικότερη λειτουργία της αρχής. Για τη διάταξη που αφορά τους επιστημονικούς συνεργάτες του προέδρου της αρχής εντάσσουμε ρητή διατύπωση για το θέμα της σύγκρουσης συμφερόντων για λόγους σαφήνειας. Αποδεχόμαστε και αυτήν την παρατήρηση, η οποία έγινε από την αντιπολίτευση. Θα ήθελα εδώ να αναφέρω μία παρατήρηση που έχει γίνει στην επιτροπή σχετικά με τις ανώνυμες εταιρείες επενδύσεων σε ακίνητη περιουσία και την άποψη ότι δεν πρέπει να εντάσσονται στα υπόχρεα πρόσωπα. Να πούμε ότι προβλέπεται η δυνατότητα των αρμόδιων αρχών να καθορίζουν τις λεπτομέρειες εφαρμογής των επιμέρους υποχρεώσεων, ακόμα και να διαφοροποιούν τις υποχρεώσεις που προβλέπονται στον παρόντα νόμο για τα υπόχρεα πρόσωπα αφού ληφθεί υπ' όψιν η οικονομική επιφάνεια αυτών, η φύση των επαγγελματικών τους δραστηριοτήτων, ο βαθμός κινδύνου που ενέχουν αυτές, οι δραστηριότητες και οι συναλλαγές, το νομικό πλαίσιο που διέπει τις επαγγελματικές δραστηριότητές τους και η τυχόν αντικειμενική αδυναμία εφαρμογής συγκεκριμένων μέτρων από ορισμένες κατηγορίες υπόχρεων προσώπων. Επομένως, κρίνουμε ότι στην παρούσα φάση δεν θα πρέπει να περιορίσουμε το πεδίο εφαρμογής του νόμου. Λύσεις μπορούν να δοθούν από τις αρμόδιες αρχές και σε περίπτωση που ανακύψουν ζητήματα εφαρμογής, θα είμαστε έτοιμοι να τα επαναξιολογήσουμε. Σχετικά με τις εταιρείες διαχείρισης δανείων, σημειώνουμε ότι ήδη με τον νόμο που τις θεσμοθέτησε το 2015, προβλέφθηκε η ένταξή τους στα υπόχρεα πρόσωπα. Για τις στοιχηματικές εταιρείες του διαδικτύου ακούστηκε ότι εξαιρούνται από τον νόμο. Δεν εξαιρούνται. Αν δείτε την περίπτωση Β του άρθρου 5 αναφέρονται σαν υπόχρεα πρόσωπα - φορείς του δημοσίου ή του ιδιωτικού τομέα, που διοργανώνουν ή και διεξάγουν τυχερά παίγνια, και πρακτορεία που σχετίζονται με τις δραστηριότητες αυτές. Για τη δυνατότητα της Επιτροπής Εποπτείας και Ελέγχου Παιγνίων να εξαιρεί ορισμένα παιχνίδια από το πεδίο εφαρμογής αυτού του νόμου, όπως ξέρετε, δίνεται δικαίωμα σε όλες τις αρμόδιες αρχές και όχι μόνο στην ΕΕΕΠ, κατόπιν αξιολόγησης κινδύνου να διαφοροποιούν τις υποχρεώσεις, που προβλέπονται στον παρόντα νόμο, για τα υπόχρεα πρόσωπα που εποπτεύουν. Ως εκ τούτου, δεν τίθεται κάποιο ζήτημα. Στα δε τυχερά παιχνίδια, η όποια εξαίρεση ή αλλαγή περνάει από την διαδικασία έγκρισης της Ευρωπαϊκής Επιτροπής, οπότε η δυνατότητα που προβλέπεται από την ίδια την οδηγία αφορά παίγνια χαμηλού ρίσκου, όπως ανέφερε και στην επιτροπή. Επιτρέψτε μου σε αυτό το σημείο να αναφερθώ και σε μερικά άλλα θέματα, που αναφέρθηκαν στο Τμήμα σήμερα. Αναφορικά με τη λίστα Λαγκάρντ: Να δούμε λίγο το ιστορικό της. Παραδόθηκε στην ελληνική κυβέρνηση το 2011. Ο έλεγχος και η αξιοποίησή της ξεκίνησε το 2012. Ως το 2014 είχε ξεκινήσει από τις Αρχές Φορολογικής Διοίκησης έλεγχος για εκατόν πενήντα μία υποθέσεις και είχαν ολοκληρωθεί μόλις τριάντα οκτώ. Από το 2015 και μετά θα ήθελα να πω ότι κάτι κάναμε παραπάνω εμείς. Ξεκίνησε από τη φορολογική διοίκηση ο έλεγχος επιπλέον πεντακοσίων σαράντα υποθέσεων, ενώ οι ολοκληρωμένες από το 2000 μέχρι σήμερα υποθέσεις ανέρχονται σε πεντακόσιες μία. Το ποσό που έχει βεβαιωθεί; Να το δούμε λίγο και αυτό. Έως το 2014 ήταν 23,5 εκατομμύρια ευρώ. Μέχρι σήμερα είναι περίπου 300 εκατομμύρια ευρώ. Υπάρχουν οι πρόσφατες αποφάσεις του Συμβουλίου της Επικρατείας, που θα οδηγήσουν πράγματι σε παραγραφή κάποιων φορολογικών χρήσεων, όχι σε παραγραφή των υποθέσεων. Αυτό πρέπει να το τονίσουμε, γιατί θα παραμείνει ανοικτός ο έλεγχος των ίδιων ΑΦΜ για τις πιο πρόσφατες χρήσεις. Θα συνεχίσει ο έλεγχος, δεν θα πάει στην καλένδες. Ας δούμε τώρα τη λίστα Μπόργιανς. Αποτέλεσε πολιτική πρωτοβουλία η απόκτησή της και η ταυτόχρονη προώθησή της στις εισαγγελικές αρχές, προκειμένου να μη χαθεί καθόλου χρόνος. Παραδόθηκε από την αρχή στην Ανεξάρτητη Αρχή Δημοσίων Εσόδων. Δεν την κρατήσαμε σε κανένα συρτάρι, τη δώσαμε αμέσως. Η Ανεξάρτητη Αρχή Δημοσίων Εσόδων την επεξεργάστηκε για την ταυτοποίηση των ΑΦΜ και την προώθησε προς έλεγχο στις αρμόδιες υπηρεσίες. Έχει ήδη ξεκινήσει έλεγχος για περίπου τριακόσια ΑΦΜ μαζί με τα συσχετιζόμενα και έχει ήδη ολοκληρωθεί αντίστοιχα ο έλεγχος σε εκατό εξήντα τέσσερις υποθέσεις με σύνολο βεβαιωθέντων ποσών που υπερβαίνουν τα 115 εκατομμύρια ευρώ. Ας δούμε τώρα την λίστα εμβασμάτων. Ο έλεγχος έχει ξεκινήσει για πάνω από δύο χιλιάδες υποθέσεις και έχει ολοκληρωθεί για περίπου χίλιες τετρακόσιες, για τις οποίες έχει προκύψει βεβαίωση ποσού που υπερβαίνει τα 480 εκατομμύρια ευρώ. Θα ήθελα εδώ να πω ότι όλες οι λίστες, όπως και η λίστα εμβασμάτων, ελέγχονται από την ΑΑΔΕ και ακολουθείται η διαδικασία προτεραιοποίησης, σύμφωνα με τα οριζόμενα στον Κώδικα Φορολογικής Διαδικασίας. Τι κάναμε πιο πριν να έχουμε αυτό το εργαλείο στα χέρια μας; Αν είχαμε υποθέσεις, φτάναμε στο τέλος και δεν είχαμε αποτέλεσμα. Με την προτεραιοποίηση έχουμε πολύ καλύτερα αποτελέσματα. Ας δούμε τώρα λίγο τι γίνεται και με τα καύσιμα. Αναφορικά με την καταπολέμηση της λαθρεμπορίας καυσίμων δεν αρνούμαστε ότι έχουν υπάρξει κάποιες καθυστερήσεις στην υλοποίηση των διαδικασιών. Παρά ταύτα - υπάρχει μια ομάδα εργασίας με πάρα πολλά άτομα που προχωράει στις διαδικασίες από τα συναρμόδια Υπουργεία, γιατί είναι πολλά τα Υπουργεία, δεν είναι μόνο το Υπουργείο Οικονομικών - αποτελεί πραγματικότητα ότι έχουμε προβεί στον εμπλουτισμό της δευτερογενούς νομοθεσίας, προκειμένου να υλοποιηθούν πολλές κομβικής σημασίας κινήσεις. Βρισκόμαστε στο τελικό στάδιο ολοκλήρωσης σημαντικών δράσεων, όπως η ιχνηθέτηση των υγρών καυσίμων, η τοποθέτηση ηλεκτρονικών συστημάτων σε πλωτά και χερσαία μεταφορικά μέσα καυσίμων, η εγκατάσταση συστημάτων εισροών - εκροών σε κάθε στάδιο της εφοδιαστικής αλυσίδας και η αυτόματη επεξεργασία των σχετικών αποτελεσμάτων. Θα αναφερθώ λίγο και στους ελέγχους του ΚΕΔΑΚ παρ' όλο που δεν είναι αρμοδιότητα του δικού μας Υπουργείου, αλλά του Υπουργείου Περιβάλλοντος και Ενέργειας, από το οποίο έχουμε ενημερωθεί ότι το πρόβλημα στο οποίο αναφερθήκατε οφείλεται σε έλλειψη κονδυλίων για την υπερωριακή εργασία των αρμοδίων υπαλλήλων και επ' ουδενί δεν καταδεικνύει ελλιπή στρατηγικό σχεδιασμό και απουσία πολιτικής βούλησης. Το ζήτημα νομίζω ότι πλέον με κάποια τροπολογία που ήρθε το προηγούμενο διάστημα, έχει ήδη διευθετηθεί, προκειμένου και το συγκεκριμένο σώμα να προχωρήσει στην εντατικοποίηση των σχετικών ελέγχων, μαζί με τις υπηρεσίες και του δικού μας Υπουργείου, της Ανεξάρτητης Αρχής Δημοσίων Εσόδων, αλλά και τα υπόλοιπα ελεγκτικά σώματα και τις αρχές, όπως είναι το Λιμενικό, η Οικονομική Αστυνομία και οι υπηρεσίες στο Υπουργείο Οικονομίας και Ανάπτυξης. Θα ήθελα, επίσης, εδώ - επειδή αναφέρθηκαν λίγο και τα καπνικά - να πω το εξής. Εδώ έχουμε κάποια νούμερα από το 2013, τα βεβαιωμένα έσοδα από τους εισροές των καπνικών. Το 2013 είχαμε 62.872.000, το 2014 είχαμε 116.080.000, το 2015 είχαμε 167.436.000, το 2016 είχαμε 377.841.000, το 2017 είχαμε 592.097.000. Νομίζω ότι τα βεβαιωμένα ποσά είναι αρκετά σημαντικά, όσον αφορά τα καπνικά. Κλείνοντας, θα ήθελα να πω ότι και με την τροπολογία που καταθέσαμε που αφορά τους υπαλλήλους του Υπουργείου Οικονομικών και της ΑΑΔΕ, δημιουργούμε και το κατάλληλο δίχτυ προστασίας, ώστε οι ελεγκτές του Υπουργείου Οικονομικών και της φορολογικής διοίκησης να μπορούν να επιτελέσουν απρόσκοπτα το έργο τους όσον αφορά την πάταξη της φοροδιαφυγής και τη διασφάλιση των δημοσίων εσόδων, αλλά και γενικότερα την τήρηση της νομοθεσίας που αυτό θα συνεχίσουμε να κάνουμε. Να είστε σίγουροι ότι αυτό είναι ένας βασικός στόχος της Κυβέρνησης μας και θα συνεχίσουμε να κάνουμε, όπως εμείς ξέρουμε. Ευχαριστώ.
Κηρύσσεται περαιωμένη η συζήτηση επί της αρχής, των άρθρων και των τροπολογιών του σχεδίου νόμου του Υπουργείου Οικονομικών: «Πρόληψη και καταστολή της νομιμοποίησης εσόδων από εγκληματικές δραστηριότητες και της χρηματοδότησης της τρομοκρατίας (Ενσωμάτωση της Οδηγίας 2015/849) και άλλες διατάξεις». Ερωτάται το Τμήμα: Γίνεται δεκτό το νομοσχέδιο επί της αρχής;
Ναι.
Ναι.
Ναι.
Όχι.
Όχι.
Ναι.
Ναι.
Παρών.
Συνεπώς το σχέδιο νόμου του Υπουργείου Οικονομικών: «Πρόληψη και καταστολή της νομιμοποίησης εσόδων από εγκληματικές δραστηριότητες και της χρηματοδότησης της τρομοκρατίας (ενσωμάτωση της Οδηγίας 2015/849) και άλλες διατάξεις» έγινε δεκτό επί της αρχής κατά πλειοψηφία. Εισερχόμαστε στην ψήφιση των άρθρων. Ερωτάται το Τμήμα: Γίνεται δεκτό το άρθρο 1 ως έχει;
Ναι.
Ναι.
Ναι.
Όχι.
Όχι.
Ναι.
Ναι.
Ναι.
Συνεπώς το άρθρο 1 έγινε δεκτό ως έχει κατά πλειοψηφία. Ερωτάται το Τμήμα: Γίνεται δεκτό το άρθρο 2 ως έχει;
Ναι.
Ναι.
Ναι.
Όχι.
Όχι.
Ναι.
Ναι.
Ναι.
Συνεπώς το άρθρο 2 έγινε δεκτό ως έχει κατά πλειοψηφία. Ερωτάται το Τμήμα: Γίνεται δεκτό το άρθρο 3 ως έχει;
Ναι.
Ναι.
Ναι.
Όχι.
Όχι.
Ναι.
Ναι.
Ναι.
Συνεπώς το άρθρο 3 έγινε δεκτό ως έχει κατά πλειοψηφία. Ερωτάται το Τμήμα: Γίνεται δεκτό το άρθρο 4 ως έχει;
Ναι.
Ναι.
Ναι.
Όχι.
Όχι.
Ναι.
Ναι.
Ναι.
Συνεπώς το άρθρο 4 έγινε δεκτό ως έχει κατά πλειοψηφία. Ερωτάται το Τμήμα: Γίνεται δεκτό το άρθρο 5, όπως τροποποιήθηκε από τον κύριο Υπουργό;
Ναι.
Ναι.
Ναι.
Όχι.
Όχι.
Ναι.
Ναι.
Ναι.
Συνεπώς το άρθρο 5 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Τμήμα: Γίνεται δεκτό το άρθρο 6, όπως τροποποιήθηκε από τον κύριο Υπουργό;
Ναι.
Ναι.
Ναι.
Όχι.
Όχι.
Ναι.
Ναι.
Ναι.
Συνεπώς το άρθρο 6 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Τμήμα: Γίνεται δεκτό το άρθρο 7, όπως τροποποιήθηκε από τον κύριο Υπουργό;
Ναι.
Ναι.
Ναι.
Όχι.
Όχι.
Ναι.
Ναι.
Ναι.
Συνεπώς το άρθρο 7 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Τμήμα: Γίνεται δεκτό το άρθρο 8, όπως τροποποιήθηκε από τον κύριο Υπουργό;
Ναι.
Ναι.
Ναι.
Όχι.
Όχι.
Ναι.
Ναι.
Ναι.
Συνεπώς το άρθρο 8 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Τμήμα: Γίνεται δεκτό το άρθρο 9, όπως τροποποιήθηκε από τον κύριο Υπουργό;
Ναι.
Ναι.
Ναι.
Όχι.
Όχι.
Ναι.
Ναι.
Ναι.
Συνεπώς το άρθρο 9 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Τμήμα: Γίνεται δεκτό το άρθρο 10 ως έχει;
Ναι.
Ναι.
Ναι.
Όχι.
Όχι.
Ναι.
Ναι.
Ναι.
Συνεπώς το άρθρο 10 έγινε δεκτό ως έχει κατά πλειοψηφία. Ερωτάται το Τμήμα: Γίνεται δεκτό το άρθρο 11, όπως τροποποιήθηκε από τον κύριο Υπουργό;
Ναι.
Ναι.
Ναι.
Όχι.
Όχι.
Ναι.
Ναι.
Ναι.
Συνεπώς το άρθρο 11 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Τμήμα: Γίνεται δεκτό το άρθρο 12 ως έχει;
Ναι.
Ναι.
Ναι.
Όχι.
Όχι.
Ναι.
Ναι.
Ναι.
Συνεπώς το άρθρο 12 έγινε δεκτό ως έχει κατά πλειοψηφία. Ερωτάται το Τμήμα: Γίνεται δεκτό το άρθρο 13 ως έχει;
Ναι.
Ναι.
Ναι.
Όχι.
Όχι.
Ναι.
Ναι.
Ναι.
Συνεπώς το άρθρο 13 έγινε δεκτό ως έχει κατά πλειοψηφία. Ερωτάται το Τμήμα: Γίνεται δεκτό το άρθρο 14, όπως τροποποιήθηκε από τον κύριο Υπουργό;
Ναι.
Ναι.
Ναι.
Όχι.
Όχι.
Ναι.
Ναι.
Ναι.
Συνεπώς το άρθρο 14 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Τμήμα: Γίνεται δεκτό το άρθρο 15 ως έχει;
Ναι.
Ναι.
Ναι.
Όχι.
Όχι.
Ναι.
Ναι.
Ναι.
Συνεπώς το άρθρο 15 έγινε δεκτό ως έχει κατά πλειοψηφία. Ερωτάται το Τμήμα: Γίνεται δεκτό το άρθρο 16 ως έχει;
Ναι.
Ναι.
Ναι.
Όχι.
Όχι.
Ναι.
Ναι.
Ναι.
Συνεπώς το άρθρο 16 έγινε δεκτό ως έχει κατά πλειοψηφία. Ερωτάται το Τμήμα: Γίνεται δεκτό το άρθρο 17 ως έχει;
Ναι.
Ναι.
Ναι.
Όχι.
Όχι.
Ναι.
Ναι.
Ναι.
Συνεπώς το άρθρο 17 έγινε δεκτό ως έχει κατά πλειοψηφία. Ερωτάται το Τμήμα: Γίνεται δεκτό το άρθρο 18, όπως τροποποιήθηκε από τον κύριο Υπουργό;
Ναι.
Ναι.
Ναι.
Όχι.
Όχι.
Ναι.
Ναι.
Ναι.
Συνεπώς το άρθρο 18 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Τμήμα: Γίνεται δεκτό το άρθρο 19 ως έχει;
Ναι.
Ναι.
Ναι.
Όχι.
Όχι.
Ναι.
Ναι.
Ναι.
Συνεπώς το άρθρο 19 έγινε δεκτό ως έχει κατά πλειοψηφία. Ερωτάται το Τμήμα: Γίνεται δεκτό το άρθρο 20, όπως τροποποιήθηκε από τον κύριο Υπουργό;
Ναι.
Ναι.
Ναι.
Όχι.
Όχι.
Ναι.
Ναι.
Ναι.
Συνεπώς το άρθρο 20 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Τμήμα: Γίνεται δεκτό το άρθρο 21, όπως τροποποιήθηκε από τον κύριο Υπουργό;
Ναι.
Ναι.
Ναι.
Όχι.
Όχι.
Ναι.
Ναι.
Ναι.
Συνεπώς το άρθρο 21 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Τμήμα: Γίνεται δεκτό το άρθρο 22 ως έχει;
Ναι.
Ναι.
Ναι.
Όχι.
Όχι.
Ναι.
Ναι.
Ναι.
Συνεπώς το άρθρο 22 έγινε δεκτό ως έχει κατά πλειοψηφία. Ερωτάται το Τμήμα: Γίνεται δεκτό το άρθρο 23 ως έχει;
Ναι.
Ναι.
Ναι.
Όχι.
Όχι.
Ναι.
Ναι.
Ναι.
Συνεπώς το άρθρο 23 έγινε δεκτό ως έχει κατά πλειοψηφία. Ερωτάται το Τμήμα: Γίνεται δεκτό το άρθρο 24 ως έχει;
Ναι.
Ναι.
Ναι.
Όχι.
Όχι.
Ναι.
Ναι.
Ναι.
Συνεπώς το άρθρο 24 έγινε δεκτό ως έχει κατά πλειοψηφία. Ερωτάται το Τμήμα: Γίνεται δεκτό το άρθρο 25, όπως τροποποιήθηκε από τον κύριο Υπουργό;
Ναι.
Ναι.
Ναι.
Όχι.
Όχι.
Ναι.
Ναι.
Ναι.
Συνεπώς το άρθρο 25 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Τμήμα: Γίνεται δεκτό το άρθρο 26, όπως τροποποιήθηκε από τον κύριο Υπουργό;
Ναι.
Ναι.
Ναι.
Όχι.
Όχι.
Ναι.
Ναι.
Ναι.
Συνεπώς το άρθρο 26 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Τμήμα: Γίνεται δεκτό το άρθρο 27 ως έχει;
Ναι.
Ναι.
Ναι.
Όχι.
Όχι.
Ναι.
Ναι.
Ναι.
Συνεπώς το άρθρο 27 έγινε δεκτό ως έχει κατά πλειοψηφία. Ερωτάται το Τμήμα: Γίνεται δεκτό το άρθρο 28 ως έχει;
Ναι.
Ναι.
Ναι.
Όχι.
Όχι.
Ναι.
Ναι.
Ναι.
Συνεπώς το άρθρο 28 έγινε δεκτό ως έχει κατά πλειοψηφία. Ερωτάται το Τμήμα: Γίνεται δεκτό το άρθρο 29 ως έχει;
Ναι.
Ναι.
Ναι.
Όχι.
Όχι.
Ναι.
Ναι.
Ναι.
Συνεπώς το άρθρο 29 έγινε δεκτό ως έχει κατά πλειοψηφία. Ερωτάται το Τμήμα: Γίνεται δεκτό το άρθρο 30 ως έχει;
Ναι.
Ναι.
Ναι.
Όχι.
Όχι.
Ναι.
Ναι.
Ναι.
Συνεπώς το άρθρο 30 έγινε δεκτό ως έχει κατά πλειοψηφία. Ερωτάται το Τμήμα: Γίνεται δεκτό το άρθρο 31 ως έχει;
Ναι.
Ναι.
Ναι.
Όχι.
Όχι.
Ναι.
Ναι.
Ναι.
Συνεπώς το άρθρο 31 έγινε δεκτό ως έχει κατά πλειοψηφία. Ερωτάται το Τμήμα: Γίνεται δεκτό το άρθρο 32 ως έχει;
Ναι.
Ναι.
Ναι.
Όχι.
Όχι.
Ναι.
Ναι.
Ναι.
Συνεπώς, το άρθρο 32 έγινε δεκτό ως έχει κατά πλειοψηφία. Ερωτάται το Τμήμα: Γίνεται δεκτό το άρθρο 33 ως έχει;
Ναι.
Ναι.
Ναι.
Όχι.
Όχι.
Ναι.
Ναι.
Ναι.
Συνεπώς, το άρθρο 33 έγινε δεκτό ως έχει κατά πλειοψηφία. Ερωτάται το Τμήμα: Γίνεται δεκτό το άρθρο 34, όπως τροποποιήθηκε από τον κύριο Υπουργό;
Ναι.
Ναι.
Ναι.
Όχι.
Όχι.
Ναι.
Ναι.
Ναι.
Συνεπώς, το άρθρο 34 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Τμήμα: Γίνεται δεκτό το άρθρο 35 ως έχει;
Ναι.
Ναι.
Ναι.
Όχι.
Όχι.
Ναι.
Ναι.
Ναι.
Συνεπώς, το άρθρο 35 έγινε δεκτό ως έχει κατά πλειοψηφία. Ερωτάται το Τμήμα: Γίνεται δεκτό το άρθρο 36 ως έχει;
Ναι.
Ναι.
Ναι.
Όχι.
Όχι.
Ναι.
Ναι.
Ναι.
Συνεπώς, το άρθρο 36 έγινε δεκτό ως έχει κατά πλειοψηφία. Ερωτάται το Τμήμα: Γίνεται δεκτό το άρθρο 37 ως έχει;
Ναι.
Ναι.
Ναι.
Όχι.
Όχι.
Ναι.
Ναι.
Ναι.
Συνεπώς το άρθρο 37 έγινε δεκτό ως έχει κατά πλειοψηφία. Ερωτάται το Τμήμα: Γίνεται δεκτό το άρθρο 38 ως έχει;
Ναι.
Ναι.
Ναι.
Όχι.
Όχι.
Ναι.
Ναι.
Ναι.
Συνεπώς το άρθρο 38 έγινε δεκτό ως έχει κατά πλειοψηφία. Ερωτάται το Τμήμα: Γίνεται δεκτό το άρθρο 39 ως έχει;
Ναι.
Ναι.
Ναι.
Όχι.
Όχι.
Ναι.
Ναι.
Ναι.
Συνεπώς το άρθρο 39 έγινε δεκτό ως έχει κατά πλειοψηφία. Ερωτάται το Τμήμα: Γίνεται δεκτό το άρθρο 40 ως έχει;
Ναι.
Ναι.
Ναι.
Όχι.
Όχι.
Ναι.
Ναι.
Ναι.
Συνεπώς το άρθρο 40 έγινε δεκτό ως έχει κατά πλειοψηφία. Ερωτάται το Τμήμα: Γίνεται δεκτό το άρθρο 41 ως έχει;
Ναι.
Ναι.
Ναι.
Όχι.
Όχι.
Ναι.
Ναι.
Ναι.
Συνεπώς το άρθρο 41 έγινε δεκτό ως έχει κατά πλειοψηφία. Ερωτάται το Τμήμα: Γίνεται δεκτό το άρθρο 42 ως έχει;
Ναι.
Ναι.
Ναι.
Όχι.
Όχι.
Ναι.
Ναι.
Ναι.
Συνεπώς το άρθρο 42 έγινε δεκτό ως έχει κατά πλειοψηφία. Ερωτάται το Τμήμα: Γίνεται δεκτό το άρθρο 43, όπως τροποποιήθηκε από τον κύριο Υπουργό;
Ναι.
Ναι.
Ναι.
Όχι.
Όχι.
Ναι.
Ναι.
Συνεπώς το άρθρο 43 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Τμήμα: Γίνεται δεκτό το άρθρο 44 ως έχει;
Ναι.
Ναι.
Ναι.
Όχι.
Όχι.
Ναι.
Ναι.
Ναι.
Συνεπώς το άρθρο 44 έγινε δεκτό ως έχει κατά πλειοψηφία. Ερωτάται το Τμήμα: Γίνεται δεκτό το άρθρο 45, όπως τροποποιήθηκε από τον κύριο Υπουργό;
Ναι.
Ναι.
Ναι.
Όχι.
Όχι.
Ναι.
Ναι.
Ναι.
Συνεπώς το άρθρο 45 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Τμήμα: Γίνεται δεκτό το άρθρο 46 ως έχει;
Ναι.
Ναι.
Ναι.
Όχι.
Όχι.
Ναι.
Ναι.
Ναι.
Συνεπώς το άρθρο 46 έγινε δεκτό ως έχει κατά πλειοψηφία. Ερωτάται το Τμήμα: Γίνεται δεκτό το άρθρο 47 ως έχει;
Ναι.
Ναι.
Ναι.
Όχι.
Όχι.
Ναι.
Ναι.
Παρών.
Συνεπώς το άρθρο 47 έγινε δεκτό ως έχει κατά πλειοψηφία. Ερωτάται το Τμήμα: Γίνεται δεκτό το άρθρο 48, όπως τροποποιήθηκε από τον κύριο Υπουργό;
Ναι.
Ναι.
Ναι.
Όχι.
Όχι.
Ναι.
Ναι.
Όχι.
Συνεπώς το άρθρο 48 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Τμήμα: Γίνεται δεκτό το άρθρο 49 ως έχει;
Ναι.
Ναι.
Ναι.
Όχι.
Όχι.
Ναι.
Ναι.
Παρών.
Συνεπώς το άρθρο 49 έγινε δεκτό ως έχει κατά πλειοψηφία. Ερωτάται το Τμήμα: Γίνεται δεκτό το άρθρο 50 ως έχει;
Ναι.
Ναι.
Ναι.
Όχι.
Όχι.
Ναι.
Ναι.
Παρών.
Συνεπώς το άρθρο 50 έγινε δεκτό ως έχει κατά πλειοψηφία. Ερωτάται το Τμήμα: Γίνεται δεκτό το άρθρο 51, όπως τροποποιήθηκε από τον κύριο Υπουργό;
Ναι.
Όχι.
Όχι.
Όχι.
Όχι.
Ναι.
Όχι.
Όχι.
Συνεπώς το άρθρο 51 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Τμήμα: Γίνεται δεκτό το άρθρο 52, όπως τροποποιήθηκε από τον κύριο Υπουργό;
Ναι.
Ναι.
Ναι.
Όχι.
Όχι.
Ναι.
Ναι.
Παρών.
Συνεπώς το άρθρο 52 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Τμήμα: Γίνεται δεκτό το άρθρο 53 ως έχει;
Ναι.
Ναι.
Ναι.
Όχι.
Όχι.
Ναι.
Ναι.
Ναι.
Συνεπώς το άρθρο 53 έγινε δεκτό ως έχει κατά πλειοψηφία. Ερωτάται το Τμήμα: Γίνεται δεκτό το άρθρο 54, όπως τροποποιήθηκε από τον κύριο Υπουργό;
Ναι.
Ναι.
Ναι.
Όχι.
Όχι.
Ναι.
Ναι.
Ναι.
Συνεπώς το άρθρο 54 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Τμήμα: Γίνεται δεκτό το άρθρο 55, όπως τροποποιήθηκε από τον κύριο Υπουργό;
Ναι.
Όχι.
Όχι.
Όχι.
Όχι.
Ναι.
Όχι.
Όχι.
Συνεπώς το άρθρο 55 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Τμήμα: Γίνεται δεκτή η τροπολογία με γενικό αριθμό 1701 και ειδικό 253 ως έχει;
Ναι.
Παρών.
Ναι.
Παρών.
Παρών.
Ναι.
Ναι.
Ναι.
Συνεπώς η τροπολογία με γενικό αριθμό 1701 και ειδικό 253 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο. Ερωτάται το Τμήμα: Γίνεται δεκτή η τροπολογία με γενικό αριθμό 1705 και ειδικό 255 ως έχει;
Ναι.
Ναι.
Ναι.
Όχι.
Παρών.
Ναι.
Παρών.
Ναι.
Συνεπώς η τροπολογία με γενικό αριθμό 1705 και ειδικό 255 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο. Ερωτάται το Τμήμα: Γίνεται δεκτή η τροπολογία με γενικό αριθμό 1710 και ειδικό 256, όπως τροποποιήθηκε από τον κύριο Υπουργό;
Ναι.
Παρών.
Ναι.
Παρών.
Παρών.
Ναι.
Όχι.
Ναι.
Συνεπώς η τροπολογία με γενικό αριθμό 1710 και ειδικό 256 έγινε δεκτή, όπως τροποποιήθηκε από τον κύριο Υπουργό, κατά πλειοψηφία και εντάσσεται στο νομοσχέδιο ως ίδιο άρθρο. Ερωτάται το Τμήμα: Γίνεται δεκτή η τροπολογία με γενικό αριθμό 1712 και ειδικό 257, όπως τροποποιήθηκε από τον κύριο Υπουργό;
Ναι.
Όχι.
Όχι.
Όχι.
Παρών.
Ναι.
Όχι.
Όχι.
Συνεπώς η τροπολογία με γενικό αριθμό 1712 και ειδικό 257 έγινε δεκτή, όπως τροποποιήθηκε από τον κύριο Υπουργό, κατά πλειοψηφία και εντάσσεται στο νομοσχέδιο ως ίδιο άρθρο. Εισερχόμαστε στην ψήφιση του ακροτελεύτιου άρθρου. Ερωτάται το Τμήμα: Γίνεται δεκτό το ακροτελεύτιο άρθρο;
Ναι.
Ναι.
Ναι.
Όχι.
Όχι.
Ναι.
Ναι.
Παρών.
Το ακροτελεύτιο άρθρο έγινε δεκτό κατά πλειοψηφία. Συνεπώς το νομοσχέδιο του Υπουργείου Οικονομικών: «Πρόληψη και καταστολή της νομιμοποίησης εσόδων από εγκληματικές δραστηριότητες και της χρηματοδότησης της τρομοκρατίας (ενσωμάτωση της Οδηγίας 2015/849) και άλλες διατάξεις» έγινε δεκτό επί της αρχής, των άρθρων και των τροπολογιών κατά πλειοψηφία. Εισερχόμαστε στην ψήφιση του νομοσχεδίου και στο σύνολο. Ερωτάται το Τμήμα: Γίνεται δεκτό το νομοσχέδιο και στο σύνολο;
Ναι.
Ναι.
Ναι.
Όχι.
Όχι.
Ναι.
Ναι.
Παρών.
Το νομοσχέδιο έγινε δεκτό και στο σύνολο κατά πλειοψηφία. Συνεπώς το νομοσχέδιο του Υπουργείου Οικονομικών: «Πρόληψη και καταστολή της νομιμοποίησης εσόδων από εγκληματικές δραστηριότητες και της χρηματοδότησης της τρομοκρατίας (ενσωμάτωση της Οδηγίας 2015/849) και άλλες διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:
Κυρίες και κύριοι συνάδελφοι, παρακαλώ το Τμήμα να εξουσιοδοτήσει το Προεδρείο για την υπ' ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.
Συνεπώς το Τμήμα παρέσχε τη ζητηθείσα εξουσιοδότηση. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Τμήματος και ώρα 18.25΄ λύεται η συνεδρίαση για την Τρίτη 31 Ιουλίου 2018 και ώρα 18.00΄, με αντικείμενο εργασιών του Τμήματος: κοινοβουλευτικό έλεγχο, συζήτηση επικαίρων ερωτήσεων.